
Vyriškas žvilgsnis 


Stebukladarys Erte 


ča: 


„Įsimylėjau Paryžių 1900-aisiais, kai būdamas septynerių pirmą 

kartą atsidūriau jame nuvykęs į Pasaulinę parodą kartu su moti- 
na ir seserimi.“ Girdėdamas ką nors panašaus iš pašnekovo lūpų 
jautiesi, lyg sklaidytum istorinį romaną. Ar meno enciklopediją. 
Tam tikru požiūriu taip ir yra. Erte, „Rusų baleto“ triumfo liu- 
dininkas, Paulio Poiret bendradarbis ir veik 20 tūkstančių pieši- 
nių ir eskizų autorius, šiandien su didžiausia pagarba minimas 
visuose veikaluose apie XX a. meną. Jo darbai - daugelio mu- 
ziejų ir didžiausių privačių kolekcijų puošmena. Apie jį parašyta 
šimtai straipsnių ir dešimtys knygų. Ir nors kaip paradoksaliai 
tai skambėtų, Erte, laisvai kalbantis šešiomis kalbomis, pirmą 
kartą pasakoja apie save gimtąja rusų kalba. 

„Duris man atidarė liokajus, apsitaisęs livrėja žaliais ir bal- 
tais dryželiais ir juodomis aksomo rankovėmis. Palydėjo mane 
į didžiulį šviesų kambarį, kuriame iš baldų tebuvo tik didelis 
biuras ir kėdė, pastatyta pačiame vidury ant marmurinių juo- 
dais ir baltais langeliais kaip šachmatų lenta grindų. Sienas 
dengė pilkšvai baltos dryžuotos užuolaidos. Įžengė Erte. Jis vil- 
kėjo dukslią, šermuonėlio kailiu puoštą pižamą. Stambus per- 
siškas katinas išrietė nugarą. Didingas kunigaikštis Urusovas, 

įsisupęs į kiniško brokato chalatą, ėjo jam iš paskos. „Norėtumė- 
te apžiūrėti mano eskizus?“ - paklausė Erte ir, prisiartinęs prie 
sienos, trūktelėjo virvelę, praskleidė ilgas pilkšvai baltas užuo- 
laidas, atidengdamas šimtus griežtomis eilėmis sukabintų įrė- 
mintų piešinių“, - rašė apie jį vienas anglų žurnalas 1920 metais. 

Romanas de Tirtoffas - kilmingos totorių giminės, daugiau 
kaip 200 metų pasiaukojamai tarnavusios Rusijos laivynui, pa- 
likuonis. Būsimo dailininko tėvas admirolas Tirtoffas buvo 
Jūrų inžinerijos mokyklos viršininkas ir svajojo, kad sūnus 
sieks jūrininko karjeros. Tačiau sūnaus nedomino nei laivai, 
nei patrankos - nuo vaikystės norėjo piešti. Štai ką man papa- 
sakojo pats Romanas Tirtoffas, kuris vėliau, jau Paryžiuje, pasi- 
rinko Erte slapyvardį, sudarytą iš jo inicialų. 

„Trejų metų pradėjau piešti spalvotais pieštukais, o šešerių 
nupiešiau savo pirmąjį modelį. Tai buvo motinai skirtas vaka- 
rinės suknelės eskizas, kurį ši atidavė siuvėjai, ir suknelė turėjo 
didelį pasisekimą. Mama (mergautine pavarde Nikolenko), įsi- 
tikinusi, kad mano pomėgis piešti rimtas, pristatė mane gar- 
siajam rusų tapytojui Iljai Nikolajevičiui Repinui. Šis pagyrė 
mano darbų stilių ir davė man pirmą piešimo pamoką.“ 

Vėliau jaunasis Romanas Tirtoffas privačiai lankė Repino 
mokinio dailininko Losevskio pamokas. Vis dėlto jaunuoliui 
nedavė ramybės vaiko akimis regėtas Paryžius. Jis nusprendė 
žūtbūt apsigyventi tame mieste. Erte pasakoja: „Sėkmingai bai- 
giau gimnaziją, tada tėvas pasiūlė man išsirinkti dovaną, ir aš, 
didžiam jo nepasitenkinimui, paprašiau užsienio paso.“ Tačiau, 
kaip žinome, rusų admirolai mokėjo laikytis duoto žodžio, ir 
1912 m. jaunasis Tirtoffas išvyko į Paryžių, į miestą, tapusį jo 
antrąja tėvyne. 

Prieš išvykdamas į Paryžių Romanas Tirtoffas Sankt Peter- 
burge kreipėsi į tuo metu populiaraus rusiško madų žurnalo 
„Damskij. mir“ redakciją ir pasisiūlė dirbti šio žurnalo kores- 
pondentu Paryžiuje. 

Ir štai, stebuklingas ir kerintis Paryžius. Erte pateko ten di- 
džiausios rusų įtakos šiam mūzų miestui laikotarpiu. Diagilevo 
trupę lydėjo triumfas po triumfo. Rusų šokėjos ir šokėjai, muzi- 
kantai, choreografai užvaldė XX a. antrojo dešimtmečio meno 
inteligentijos protus. Erte tapo šių įvykių liudininku ir daly- 
viu. Jis prisimena: „Dalyvavau trijuose skandaluose su Vaclavu 
Nižinskiu. Pirmą kartą - dar Peterburge, per „Žizelę“ Marijos 
teatre, vėliau dar dviejuose - jau Paryžiuje. Pirmiausia spektak- 
lyje „Fauno popietė“, paskui - per „Šventąjį pavasarį“. 

Visa tai viliojo ir jaudino, bet rūpesčiai dėl duonos kasdienės 
vertė jaunąjį menininką ieškotis darbo. Ertė pasakoja: „Tada 
labai kukliai gyvenau išsinuomojęs apstatytą butą des Acaci- 
as gatvėje. Pirmieji metai Paryžiuje buvo labai sunkūs, be to, 
mano piešiniai visiškai nepatiko „Karolin“ mados namų savi- 
ninkei, ir vieną gražią dieną ji man pareiškė: „Jaunuoli, verski- 
tės kuo tinkamas, bet daugiau niekada nebandykite tapti kos- 
tiumų dailininku. Nieko jums iš to neišeis.“ Šitaip pasakiusi, ji 
šveitė šiukšliadėžėn mano eskizus.“ 

Ak jau tie talentų pranašai! Šiandien „Karolin“ mados namų 
nebemini savo darbuose net patys pedantiškiausi Paryžiaus 
madų istorikai iš Gallier rūmų, o Erte žino visi. Vėliau įvyko 
tai, ko ir dera tikėtis tokiais atvejais. Įsižeidęs Erte ištraukė iš 
šiukšliadėžės savo piešinius, sudėjo juos į voką ir išsiuntė tiesiai 
didžiajam mados diktatoriui Pauliui Poiret. O kitą rytą Erte 
nuomojamame kambaryje jau laukė paties metro telegrama. 

Taip Erte įsidarbino pas Paulį Poiret. Erte imponavo pats šių 
namų stilius, dvelkiantis rytietiška Baksto „Šecherezados“ eg- 
zotika su jos virpančiomis spalvomis, akmenimis, plunksno- 
mis ir kailiais. Drauge su dailininku Hektoru Zamora jis toliau 
tobulino savo stilių, o jo piešinio kokybė palaipsniui priartėjo 
prie to, ką dabar vadiname Erte stiliumi. 

Užsidarius Paul Poiret mados namams, Erte pristatė sava- 
rankišką modelių kolekciją, kurią sukūrė padedams geriausios 
Poiret siuvėjos. Kvietimus į šį pristatymą puošė nuoroda, kad 
jo rengėjai anksčiau priklausė Paul Poiret namams. Jau vien šio 
fakto pakako, kad būtų pradėtas teisminis procesas prieš Erte, 
kurį laimėjo Poiret. Kad ir kaip būtų, Erte ir šiandien labai 
aukštai vertina Paulio Poiret talentą ir vadina jį genialiu. 

Pirmojo pasaulinio karo metais Erte nuomojosi vilą Monte 
Karle, žurnale „Harper's Bazaar“ garsino savo vardą ir Ameri- 
koje. 1915 m. sausį jis paskelbė pirmąjį savo sukurtą šio žurna- 
lo viršelį ir nuo to laiko iki 1936 m. nuolat tiekė šiam leidiniui 
modelių piešinius ir sukūrė galybę spalvotų viršelių. „Harper's 
Bazaar“ direktorius Williamas Hearstas taip atsiliepė apie dai- 
lininką: „Ko mūsų žurnalas būtų vertas be Erte viršelio?“ 

Erte stilius, ištobulintas mados iliustracijose, pasiekęs apo- 
gėjų plačiai pagarsėjusiame „Alfabete, - nepakartojamas. 
Drauge su kitais talentingais iliustruotojais, tokiais kaip Paulis 
Iribeas ir Georgeas Lepape'as, Erte savo kūriniuose atskleidė 
art deco stiliaus esmę. Erte modeliai nepaprastai originalūs, net 
ir šiandien, sklaidydami jo mados iliustracijas, nenustojame 
žavėtis dailininko išradingumu, jo proporcijomis, audinių ir 
apdailos pojūčiu. Erte piešė dieninius ir vakarinius moteriškus 
tualetus, skrybėles, papuošalus ir kitus įmanomus aksesuarus. 

Jau Paryžiaus laikotarpio pradžioje Erte pradėjo dirbti ir 
scenai. Pirmuosius teatrui skirtus drabužius jis sukūrė 1914 M. 
„Revue Saint-Cyr“. Vėliau modeliavo kostiumus Matai Hari, 
vaidinusiai spektaklyje „Minaretas“ Paryžiaus „Renessans“ 
teatre. Gyvendamas Monte Karle ir viešėdamas pas kunigaikš- 
tienę Teniševą, Erte susipažino su Sergejum Diagilevu, kuris 
pasiūlė jaunam, bet jau žinomam dailininkui sukurti kostiu- 
mus baletui „Miegančioji gražuolė“. Štai ką apie tai kalbėjo pats 
Erte: „1922-aisiais su malonumu priėmiau Diagilevo pasiūlymą 
bendradarbiauti. Vienu atsikvėpimu nupiešiau du eskizus, o 
kitą dieną gavau telegramą nuo impresarijų - brolių Šubertų iš 
Amerikos, kurie siūlė man naudingą kontraktą. Nežinodamas, 
ką daryti taip susiklosčius aplinkybėms, iškart patraukiau pas 
Diagilevą, ir šis man patarė: „Niekada neatsisakyk pinigų. Aš ir 
pats niekada jų neatsisakau.“ 

Erte sukūrė kelis kostiumus didžiajai Anai Pavlovai, tarp 
jų - garsiesiems jos baleto numeriams „Gavotas“, „Divertis- 
mentas“, „Metų laikai“. Kitaip tariant, atsivėrė kelias į šlovę. Ir 
kai 1923 m. Erte išsikvietė iš Rusijos savo gimdytojus, jo tėvas, 
admirolas Tirtoffas, pripažino: „Tu pasielgei teisingai išvykda- 
mas į Paryžių.“ 

Trečiajame ir ketvirtajame dešimtmetyje Erte daug dirbo 
Amerikoje. Jis bendradarbiavo su garsiuoju Niujorko Geor- 
geo White'o reviu „Skandalai“, dirbo Čikagos operoje ir buvo 
pirmasis Paryžiaus dailininkas, pakviestas į Holivudą. Tuo 
laikotarpiu Amerikoje Erte darė labai didelę įtaką kino kostiu- 
mams. Į Holivudo kostiumines jis atnešė Paryžiaus madų ateljė 
dvasią, „Rusų baleto“ fantaziją ir žaižaruojantį estrados reviu 
teatrališkumą. Erte piešė kostiumus neprilygstamoms nebylaus 

kino žvaigždėms: Mae Murray, Allen Pringle, Lillian Diana 
Gish, Marion Davies, Pauline Starke ir kitoms. 

Prancūzijoje Erte sėkmingai dirbo įvairiems estrados reviu, 
tarp jų garsiesiems „Folies Bergère“ ir „Ba-ta-clan“, rafinuotai 
rengė šokoladinę Josephine Baker. 

Aštuntajame dešimtmetyje Erte vardas tapo itin populia- 
rus dėl to, kad padidėjo susidomėjimas viskuo, kas susiję su art 
deco stiliumi ir trečiuoju XX a. dešimtmečiu. Buvo perleista ir 
reprodukuota daug to meto Erte piešinių. Ypač didelės sėkmės 
sulaukė jo ciklai „Skaičiai“ ir „Alfabetas“. Šie darbai, sukurti 
ankstyvuoju dailininko kūrybos laikotarpiu, buvo daug kartų 
leisti Japonijoje, Amerikoje ir Europoje. Jo sukurtomis „Folies 
Bergėre“ afišomis apklijuotos Paryžiaus metro sienos. Ameri- 
koje Erte piešiniai spausdinti ant rankšluosčių, atvirukų, plaka- 
tų. Šiandien jį tiražuoja ir daugina, paversdami dailininką gyva 
pop legenda. Į mano klausimą, ką labiausiai mėgsta kurti šis 
nenuilstantis menininkas, Erte atsakė: „Scenai labiausiai mėgs- 
tu kurti operinius kostiumus, baletas mane labiau varžo.“ 

Devyniasdešimt šešerių Erte savo namuose Bulonėje prie 
Paryžiaus praleidžia tik pusmetį. Vakar Erte buvo Londone, 
poryt skrenda į Ameriką, paskui į Mauricijaus salą, kur kas- 
met ilsisi. Drauge su bičiule kino žvaigžde Claudette Colbert jis 
kasdien nuplaukia jūra keturis kilometrus. Paskutinį spektaklį 
jis kūrė Los Andžele 1988 metais. Ateities planuose - sukur- 
ti seriją skulptūrų kačių tema. Erte grakštus kaip jaunuolis. Jo 
butas, kuriame persipynę art deco ir rusų dvarų interjeras - tik- 
ras muziejus. Krokodilo odos šviestuvai, panterų kailiais mušti 
krėslai, ampyro kėdės iš raudonmedžio, XX a. antrojo dešimt- 
mečio knygos, įsigytos dar pirmaisiais metais Paryžiuje. Nuos- 

tabus, talentingas tėvynainis. Puikios sveikatos, po laiminga 
žvaigžde gimęs Žmogus. 


Praėjus metams po šio interviu garsusis rusų menininkas Ro- 
manas Tirtoffas, žinomas Erte slapyvardžiu, mus paliko. Lan- 
kydamasis saloje Erte staiga susirgo ir privačiu bičiulių iš Ame- 
rikos lėktuvu buvo nuskraidintas į Paryžių, kur ir mirė. 
Visame pasaulyje žinomas ir gerbiamas rusų menininkas, 
praleidęs emigracijoje 78 gyvenimo metus, gyvas būdamas ne- 
sulaukė pripažinimo tėvynėje. Sovietų Rusijoje nebuvo sureng- 
ta nė viena jo paroda, nebuvo paskelbtas nė vienas straipsnis ar 


knyga apie jį. 

Dioro dvasia 


ča. 


Praėjo šeši dešimtmečiai nuo tos dienos, kai buvo pademons- 
truota pirmoji Christian Dior namų kolekcija, kurią garsioji 
Carmel Snow, tuo laikotarpiu - vyriausioji „Harper's Bazaar“ 
redaktorė, įvardijo new look - „naujasis siluetas“. O publika šią 
kolekciją vadino „Dioro bomba“. 

Išties nedaugeliui mados namų, tikriau tariant, - galima 
sakyti, nė vieniems, nėra pavykę tapti „klasika“ jau savo gimi- 
mo dieną. Tačiau Christian Dior namams, atvėrusiems duris 
vienoje elegantiškiausių Paryžiaus gatvių - avenue Montaigne, 
nutiko būtent taip. Esama senesnių namų, esama naujesnių, bet 
su Christian Dior vardu neįmanoma varžytis. Dior - tai simbo- 
lis: amžiaus simbolis, epochos simbolis, pagaliau moteriškumo 
simbolis. Karakase ar Romoje, Tokijuje ar Stokholme - visur 
ištarus šį bendriniu tapusį vardą prieš akis iškyla Paryžius - už- 
lietas žiburių naktinis miestas, prašmatnios damos, intriguo- 
jančios iškirptės, laibos talijos, aukštakulniai, svaiginantys aro- 
matai, - žodžiu, viskas, kas amžina, elegantiška, rafinuota ir, 
deja, neretai daugeliui nepasiekiama. 

Žodžio Dior magija padarė šiuos namus aukščiausios prabos 
elegancijos sinonimu. Paskelbęs, kad linija ir siluetas yra mados 

pagrindas ir simbolis, Christianas Dioras išmokė savo epochos 
moteris būti kerinčias nedaugžodžiaujant (jei sutiksime, kad 
mada taip pat geba byloti - savo kalba). Operavęs itin siaura 
spalvų gama, Dioras buvo skonio diktatorius, „smeigtuko tiro- 
nas“, kaip jį vadino amžininkės. 

Christianas Dioras gimė 1905 m. sausio 21 d. Granvilyje 
pramoninko šeimoje. Nuo vaikystės jis dievino savo motiną - 
elegantišką Belle Époque stiliaus kerėtoją, suvaidinusią svarbų 
vaidmenį formuojantis couturier talentui. 

Jos paveikslas dominuoja 1950 metų Dioro kolekcijose. Ir 
kaip tik iš motinos jis perėmė užburiantį pakalnutės - nepa- 
mainomo rafinuotos art nouveau floros simbolio - garbinimą. 
Šis simbolis tapo vienu iš nepakeičiamų būsimos jo mados im- 
perijos atributų. 

Jaunystėje Dioras svajojo apie diplomatinę karjerą, mokėsi, 
keliavo ir dievino muziejus. Veikiausiai kaip tik meno istorijoje 
jis ir surado linijos, garsiosios Dioro linijos, kuri vėliau išgarsi- 
no jį visame pasaulyje, kvintesenciją. Tačiau Dioro dvasiai buvo 
lemta gimti tik po karo. 

Jaunuolį įtraukė jo naujoji aplinka - XX a. trečiojo dešimt- 
mečio Paryžiaus bohema, ir jis nepaisydams tėvų iškeitė diplo- 
matinę karjerą į meną. 1928 m. kartu su Jeanu Boljeanu Dio- 
ras atidarė pirmąją meno galeriją, o vėliau, 1932 m., su Pierre u 
Kohliu įkūrė dar vieną, jau Paryžiuje. Ten savo parodas rengė 
daugybė garsių dailininkų, tarp jų ir Dioro draugai - Salvado- 
ras Dali ir Christianas Berardas. 

Po ilgos ligos 1934 m. Dioras išvyko baigti gydymo į Ispaniją, 
o grįžęs į Paryžių pirmą kartą nusprendė imtis mados iliustracijų. 
Itin gerai jam sekėsi skrybėlaičių eskizai - tai žavus moteriškas 

aksesuaras, deja, amžiams išguitas iš kasdienės mados dėl žemų 
dabarties automobilių stogų. Savo eskizus Dioras parduodavo 
tarpukario Paryžiuje populiariems mados namams Anjes, ke- 
lias iliustracijas jam vargais negalais pavyko parduoti „Le Figa- 
ro“ žurnalui. Taip nepaprastai kukliai prasidėjo būsimojo cou- 
turier genijaus, užkariavusio ištisus žemynus, karjera. 

Tikrąją dizainerio karjerą Dioras pradėjo 1939 m., kai jį pa- 
kvietė dirbti sukirpėju savo mados namuose Robertas Piguet 
(1898-1953), buvęs Paulio Poiret asistentas ir tikras sukirpimo 
virtuozas, linijos konstravimo meistras, itin daug pasiekęs 
viršutinių drabužių srityje. Nieko stebėtina, kad be Dioro pas 
Poiret skirtingu laiku dirbo Pierre'as Balmainas, Hubert'as de 
Givenchy ir Marcas Bohanas. 

Antrasis pasaulinis karas nutraukė Dioro darbą, jis buvo 
pašauktas į tarnybą Prancūzijos armijoje. Atitarnavęs metus ir 
grįžęs į Paryžių, Dioras siekė sukirpėjo vietos pas Lucieną Le- 
longą (1889-1958), kuris tuo metu buvo Paryžiaus „Aukštosios 
mados sindikato prezidentu. Neginčijamas elegancijos metras 
Lucienas Lelongas tuo metu buvo vedęs kunigaikštytę Natalją 
Palej, paskutinio Rusijos imperatoriaus dukterėčią, kurios ke- 
rintis grožis tapo jo Namų simboliu. Veikiausiai iš Lucieno Le- 
longo Dioras perėmė lokalių spalvų derinimo meną, išmintingą 
požiūrį į tekstilės faktūras ir - tai atrodo itin svarbu - kokybės 
etaloną. Dioro namų gaminių kokybės etaloną. Dioro dvasią. 

Dirbdamas pas Lucieną Lelongą Dioras kūrė vokiečių oku- 
pacijos laikotarpio kolekcijas: plačius po apačia pasiuvamus 
„petukus“ moterims (tai ne tik XX a. penktojo ir devintojo de- 
šimtmečių simbolis, kurio, dėkui Dievui, mums galų gale pa- 
vyko atsikratyti), kariškus diržus ir kišenėles, trumpus tiesius 

sijonėlius, batelius kamštine ar medine platforma, kurių būtų 
pavydėjusi ir Carmen Miranda. Ir žinoma, skrybėles-turbanus 
a la Sara Leander ir Deannos Durbin stiliaus trapecijos pavi- 
dalo skrybėles. Dioro išradingumas, jo idėjos sudarė sąlygas 
išsiskirti ir iš arčiau susipažinti su madų verslo virtuve, o tai, be 
abejonės, netrukus jam labai pravertė. 

Tuoj po Paryžiaus išvadavimo geras jau keturiasdešimtme- 
čio Dioro bičiulis supažindino jį su tekstilės pramonininku 
Marceliu Boussacu, įmonės „Filipas ir Gastonas“ savininku. Pa- 
sinaudojęs Boussaco audiniais ir kapitalu, 1946 m. spalį Dioras 
oficialiai įregistravo nuosavą įmonę. Tačiau apie Dioro namus 
buvo prabilta tik po pirmosios kolekcijos, pademonstruotos is- 
torinės reikšmės dieną, 1947 m. vasario 12 dieną. Kaip tik šią 
datą galime laikyti naujo pokario laikotarpio mados atskaitos 
tašku. „Vasario 12 d. niekas apie jį nežinojo, o kitą - vasario 
13-3ją — apie jį jau kalbėjo visi“, - rašė apie Diorą amžininkai. 
Pirmasis demonstravimas sukėlė tikrų tikriausią furorą, kurį 
vainikavo legenda tapusi Carmel Snow frazė: „Tai tikra revo- 
liucija, mielasis Christianai, jūsų drabužių visiškai „naujas si- 
luetas“ (new look)“ New look - kaip tik taip „Harper's Bazaar“ 
vyriausiosios redaktorės dėka kritikai ir pavadino Dioro liniją. 

„Dioro bomba“ sprogo neįtikėtinai palankiu metu. Pasibai- 
gus kruvinam ir alinančiam karui, viso pasaulio moterys laukė 
ko nors naujo, atitinkančio laiką. Dioro siluetas tobulai atliepė 
šiuos lūkesčius. 

Pirmosios jo kolekcijos, kurioje atsispindėjo visos XX a. šeš- 
tojo dešimtmečio klasikinės elegancijos formulės, šedevru tapo 
garsusis kostiumėlis „Bar“, sudarytas iš pabrėžiančio liemenį 
ir išryškinančio krūtinę ir nuožulnius pečius baltos česučios 

švarkelio ir kliošinio juodos vilnos sijono iki blauzdų. Kaip tik 
šis kostiumėlis daugeliui moterų tapo naujo gyvenimo simboliu. 
Tūkstančiai sukirpėjų ir siuvėjų visame pasaulyje trejus metus 
jį kaip tik galėdami kopijavo ir tiražavo. Juo žavėjosi. Jo nekentė. 
Įsiutusių namų šeimininkių minios protestais pasitiko pirmą- 
ją Dioro kolekciją Čikagoje. Naujojo silueto sukneles vilkinčias 
merginas tūžmingai užsipuldavo Paryžiaus durininkės. Kartu 
su šlove užgriuvo ir skandalai. Mat new look buvo visiška mi- 
litaristinių XX a. penktojo dešimtmečio siluetų, dėl įsiuvamų 
„petukų“ maskavusių ir niveliavusių moterų figūras, priešingy- 
bė. Dioras pareikalavo pamiršti iš įpročio tebelaikomą spintoje 
karo paveikslą. Moterys nuo šiol visas savo santaupas išleisda- 
vo plisuotiems kliošiniams sijonams, nailoninėms kojinėms su 
siūle, madingiems smailiakulniams bateliams, skrybėlaitėms ir 
pirštinėms. 

Dioras pirmas pabrėžė moters liemens grožį, ploną taliją, 
o plačių sijonų tam tikras ilgis kūrė romantinio fliero iliuziją. 
Be kita ko, viena iš manekenių, pristačiusių triumfinę kolekci- 
ją, buvo kunigaikštytė Tatjana Kropotkina Kuzmina - iš rusių 
gražuolių kohortos, tais laikais spindėjusios Paryžiaus madų 
padangėje. Paklusdama likimui, ji perėjo pas Diorą iš Lucieno 
Lelongo. 

1947 m. pasiūlytas nostalgiškas, moteriškas ir romantiškas 
Dioro siluetas davė toną visai būsimo šeštojo dešimtmečio ma- 
dos rinkai. Dabar, kai nuo šios datos mus skiria šešiasdešimt 
metų, galime atsigręžti atgal ir paklausti: ar Dioro siluetai buvo 
originalūs ir novatoriški? Žinoma, ne. Niekada jis šito ir nesiekė. 
Jis sukūrė viską įveikusią liniją ir tapo klasiku jau pačioje kūry- 
binės karjeros pradžioje. Pats couturier sakė: „Mes niekada nie- 

ko naujo neišrandame, visada ką nors skolinamės.“ Nuostabu, 
bet 1947 m. Dioro siluetas, be abejonės, priminė sukneles, ku- 
riomis vilkėdama jau prieš dešimt metų filme „Vėjo nublokšti“ 
rafinuotai kentėjo neprilygstamoji Vivien Leigh. Šis komercinis 
filmas pasirodė pačioje karo pradžioje ir apkeliavo viso pasau- 
lio ekranus. Sunku įsivaizduoti moterį, kuri nebūtų svajojusi 
tapti kerinčia Skarlet, vilkdamasi jos apdarą, perfrazuotą Dioro. 
XX a. ketvirtojo dešimtmečio pabaigos Didžioji mada žino ir 
daugiau pavyzdžių, kai siluetas, artimas new look, pavyzdžiui, 
Molyneux ar Schiaparelli kolekcijose, jau buvo sukurtas, tačiau 
neprigijo, išstumtas karo. Nostalgiškasis XX a. ketvirtojo de- 
šimtmečio pabaigos romantizmas, sužadintas istorinių filmų 
su Greta Garbo, Marlene Dietrich arba Bette Davis, buvo labai 
būdingas prieškario madai, kai buvo pasitelkiami Viktorijos 
epochos arba imperatorienės Eugenijos garderobo elementai. 
Dioras šias idėjas išplėtojo, suteikė joms galutinę formą. Todėl 
jis yra ir didysis novatorius, ir kartu retrogradas. 

Įtraukdamas į 1948-1953 m. kolekcijas tiulinius apatinius si- 
jonus, korsetus, juosmenis - visa tai, kas formavo griežtą mūsų 
mamų ir močiučių žavesį ir ko moterys su palengvėjimu bandė 
atsikratyti jau Paulio Poiret ir Chanel laikais, - Dioras tik vėl 
grąžino į madą tai, kas sena. Tai buvo nauja sena mada. 

Jau pirmaisiais gyvavimo metais Dior namuose įsidarbino, 
taigi ir pasaulinę karjerą padarė dar viena rusaitė. Kas iš mūsų 
nėra bent kartą gyvenime matęs jos nuostabaus, kiek azijietiš- 
kai įkypomis akimis veido, kuris du dešimtmečius nedingo iš 
madų žurnalų puslapių? Rusijos kinė Ala Ilčiun buvo ne tik 
kolekcijos simbolis, bet ir jos grožio etalonas. Kaip tik dėl jos 

madinga „azijietiškai“ ryškinti akių kontūrus. Kai kurios pa- 
vydžios manekenės net ryždavosi plastinėms operacijoms, kad 
bent kuo galėtų būti panašios į Alą. 

Štai kaip Ala Ilčiun aprašo savo pirmąją dieną pas Diorą: „Vie- 
na mano draugė prancūzaitė nusprendė pabandyti įsidarbinti 
pas Diorą dublere ir dėl kompanijos pasikvietė mane eiti drauge. 
Lūkuriuodama jos vestibiulyje pastebėjau, kad matavimosi kabi- 
nų užuolaidėlės kartkartėmis vis prasiskirdavo ir smalsios akys 
nužvelgdavo mane nuo galvos iki kojų. Galop man nusibodo ir 
tie žvilgsniai, ir pats laukimas, todėl nusprendžiau užlipti aukš- 
tyn paieškoti draugės. Tą akimirką kažkokia dama man praneša, 
kad Christianas Dioras nepaprastai nori pamatyti mane. Neno- 
romis sutikau valandėlei užlipti aukštyn. Mane nuvedė į kabiną, 
man nė nemirktelėjus nutraukė nuo manęs suknelę, sušukavo 
plaukus ant šono suformuodami lyg ir ausinę, raudonu lūpdažiu 
padažė lūpas, apvilko nauja suknele, apavė baisiai nepatogiais 
aukštakulniais ir nuvedė atgal, kur išsijuosusi triūsė brigada 
dažytojų baltais chalatais. Še tau, pamaniau, iš pradžių išpustė 
nelyginant beždžionę, o paskui nuvedė pas dažytojus. Kaip at- 
vedė, taip ir išvedė, o aš paties Dioro ten kažkodėl nepastebėjau. 
Paskui ta pati dama man praneša: „Mademoiselle, jūs priimta!“ 

„Bet aš jau laimėjau konkursą pas Lido, - prieštaravo Ala. — 
O Dioro aš nė nemačiau. Dama prunkštelėjo: „Dioras kaip tik 
ir buvo su dažytojais, tik su rodykle rankoje!“ 

Vargu ar Ala Ilčiun numanė, kad, paklausiusi motinos pata- 
rimo ir skaudama širdimi priėmusi pasiūlymą, ištisus 20 metų 
išdirbs Dior namuose ir darbuosis ten, kaip pati man prasitarė, 
spaudžiama „net trijų režimų“, t. y. Dioro, jo perėmėjo Yves'o 
Saint Laurent'o ir dar vieno direktoriaus - Marco Bohano? 

Christianas Dioras dievino savo manekenes, lepino jas, ren- 
gė savo suknelėmis ir kasdienybėje. Ala Ilčiun laikė Diorą savo 
antruoju tėvu, atleisdavusiu jai pokštus ir išdaigas, kai ši pa- 
berdavo prieš pat nosį bjaurioms klientėms čiaudulį sukeliančių 
miltelių. 

Šeštojo dešimtmečio Dioro kolekcijos buvo nepaprastai po- 
puliarios. Skrybėlaites Dior gamino rumunė Brikar, o batelius, 
pravardžiuotus „nori stovėk, nenori - griūk“, kurie sugadino iš- 
tisos moterų kartos kojas, kaip ir visų šalių muziejų parketą, kūrė 
garsusis Rogeris Vivier. Įdomu, kad jau XX a. šeštajame dešimt- 
metyje visa Dior kvepalų gama: „Miss Dior“, „Diorella“, „Dioris- 
simo“ - buvo šampano įmonės „Moet & Chandon“ nuosavybė. 

Šiandien daugybė Dioro kolekcijos suknelių saugomos 
Prancūzijos ir JAV muziejuose, taip pat ir privačiose kolekcijo- 
se. Tarp garbingiausių Dioro pirkėjų - Anglijos princesė Mar- 
gareta ir aktorė Elizabeth Taylor. Tiek viena, tiek kita neretai 
rinkdavosi sukneles, kurias būdavo pristačiusi Ala Ilčiun. 

Puikiai dirbo Dior namų ateljė, garsėjusios rafinuota salo- 
nų apdaila, Liudviko XVI stiliaus baldais ir pilkomis su baltais 
dryželiais drapiruotėmis. Dar esant gyvam Namų įkūrėjui, ki- 
taip tariant, per pirmuosius dešimt šios mados imperijos gy- 
vavimo metų, jie išleido daugiau kaip 150 tūkstančių jo prekės 
ženklu pažymėtų gaminių. Kiekvienai klientei buvo sukurti 
specialūs manekenai, dabar saugomi Dioro muziejuje Pary- 
žiuje. Dažniausiai naudodamas tik tris spalvas - juodą, baltą 
ir rudą, - Dioras pasiekdavo neįtikėtiną modelių proporcijų ir 
spalvų harmoniją. 

XX a. šeštojo dešimtmečio viduryje Dior namuose pasirodo 
asistentas - jaunasis Yves'as Saint Laurent'as, kaip tik čia kūręs 

pirmuosius savo modelius. Po netikėtos Dioro mirties 1957 m. 
Yves'ui Saint Laurent'ui buvo patikėta vadovauti Namų kolek- 
cijoms, o jau 1958 m. jis pribloškė pasaulį genialiu išradimu - 
trapecijos siluetu be talijos, su trumpesniu sijonu. Paryžius ir 
vėl plojo Dior. Tačiau kita, 1959 m., kolekcija buvo akivaizdi 
nesėkmė ir kainavo Yves'ui Saint Laurent'ui darbo vietą. Jis 
buvo pašauktas į karinę tarnybą, o vietoj jo paskirtas Marcas 
Bohanas, vadovavęs Namams apie 30 metų - triskart ilgiau nei 
pats Dioras. Vadovaujami Marco Bohano, Dior namai rengė 
Monako princesę Grace, jos dukras - Stefaniją ir Karoliną, gra- 
fienę Cristianą Brandolini, kino žvaigždes Leslie Caron, Sophią 
Loren, Ingrid Bergman. 

Nuo 1989 m. kompanijai Christian Dior, kuri drauge su Gi- 
venchy ir Christian Lacroix priklausė koncernui Louis Vuitton 
Moėt Hennessy, kurį laiką vadovavo Gianfranco Ferre. Daugelis 
mano, kad Gianfranco Ferre kūriniai - geriausia iš to, kas buvo 
sukurta Christian Dior namuose nuo jų įkūrėjo laikų. Kiek- 
viename naujame tualete, kiekviename aksesuare galėjai justi 
Dioro dvasią, Dioro stilių. Tas pats grožis ir subtilumas, ta pati 
rafinuota linija. „Dioras grįžo“ - buvo girdėti po naujojo Namų 
direktoriaus „adatėle“ sukurtos kolekcijos premjeros. Jau kitą 
dieną Ferre buvo įteiktas aukščiausias mados pasaulio apdova- 
nojimas - „Auksinis antpirštis“. Dior namuose jis išdirbo aš- 
tuonerius metus, 0 1997 m. netikėtai paliko plačiai pagarsėjusį 
pastatą Montenio prospekte. Gianfranco Ferre paliko Dior ir 
sugrįžo į Ferre. 

Kam tik nebuvo pranašaujama Ferre vieta pastarajam pra- 
nešus apie savo atsistatydinimą. Ir štai kolekcijas Dior namams 
ėmė kurti Johnas Galliano, prieš tai vos metus išdirbęs vyriau- 

siuoju Givenchy stilistu. Jis suteikė šiems respektabiliems Na- 
mams antrąjį kvėpavimą. Pardavimas didėja, verslas klesti. O 
pirmose eilėse per pristatymus - visa virtinė žvaigždžių: nuo 
Nicole Kidman ir Demi Moore iki Cėline Dion ir Kristin Scott 


Thomas. 
Šiandien Dior - simbolis, XX a. simbolis, o galbūt ir XXI a. 


pasididžiavimas? Dioro dvasia... 

Karalių puošėjas 
“Pierreas Balmainas 


ča. 


Pierreo Balmaino pasaulis - tai svajų ir fantazijos, sapnų ir gei- 
džiamos pasakos pasaulis, grožio, žavesio ir tos visiškai nepakar- 
tojamos paryžietiškos elegancijos, kuri vadinama „Jolie Mada- 
me“, pasaulis. XX a. šeštajame dešimtmetyje pakerėjęs Paryžių 
rafinuotais egzotiškais siuvinėjimais, kailiais ir šilkais, Balmai- 
nas, be abejonės, yra legendinė pokario figūra, vienas iš svarbiau- 
sių Christiano Dioro varžovų. Paskyręs savo gyvenimą madai ir 
kostiumams, Balmainas kūrė tualetus, kurie pakeri spalvomis, 
apdaila, audiniais, ir, nepaisant polinkio daugžodžiauti savo 
kūryboje, visada liko tikro paryžietiško skonio skleidėjas. Žavių 
vestuvinių ansamblių tituluotoms aristokratėms ir garsioms ak- 
torėms autorius patraukė viso pasaulio dėmesį tuo elegantiškuo- 
ju laikotarpiu, kai moteris pirmiausia buvo dama ir besąlygiš- 
ko garbinimo objektas. Karštas rokoko meno gerbėjas, gaivinęs 
Liudviko XV epochos Versalio skonio tradicijas, Balmainas savo 
kuriamuose tualetuose formavo ypatingą aristokratiškos pra- 
bangos ir kvapnios elegancijos stilių. Truputį papudruotas, per- 
smelktas alsių aromatų auros, šis stilius, rodės, išsiveržė į laisvę iš 
raižytais paneliais dekoruotų Sen Žermeno priemiesčio salonų - 
jis kažkuo buvo artimas brangiausioms sodo gėlėms. 

Balmaino moteris - tai Puikioji Dama, kurios paveikslas 
iškyla akyse kaskart, jums išgirdus standaus šilko ar „antigue“ 
muaro klosčių šnaresį iš menių anfilados, kur jos buvimas toks 
pat savaime suprantamas kaip rasos lašai ant ką tik išsiskleidu- 
sių rožių žiedlapių. Tiulis, organza, blizgus aksomas ir gipiū- 
ras, susijungę į visumą talentingo menininko valia, pavirsdavo 
kūriniu, vertu tik pačių reikliausių klienčių. Mados karalienių. 
Pasaulio karalienių. 

Pierre'as Balmainas gimė pirmadienį, 1914 m. gegužės 18 d., 
mažame Savojos Sen Žan de Marjen kaimelyje, gana garsaus 
tose apylinkėse prekeivio galanterija šeimoje. Pierreo mama, 
mergautine pavarde Francoise Ballinari, jaunystėje garsėjo 
kaip besivaikanti parduotuvės „Paryžiaus galerijos“ (La galerie 
Jėrėme de Noirmont) mados naujienų, kur vienu metu tarnavo. 
Vaikystėje žaisdamas lėlėmis Pierre'as dabino jas šilko skiau- 
telėmis, o pats mėgo puoštis teatriniais Liudviko XVI stiliaus 
kostiumais arba suknelėmis plačiais sijonais su karkasiniu lan- 
ku. Jo tėvų namuose buvo rokoko svetainė ir panašaus stiliaus 
miegamasis — tokie baldai buvo populiarūs XX a. pradžios 
buržua šeimose. Estetiniai tėvų polinkiai padarė didelę įtaką 
Pierre'o skoniui, nes jis visada teikė pirmenybę kaip tik šiam 
stiliui. 

Pierreas Balmainas septynerius metus praleido interna- 
te, kur pirmą kartą suvokė savo gyvenimo svajonę. Jis norėjo 
puošti, kurti stebuklingus drabužius, būti moters elegancijos 
kūrėju. Jaunystės pažintis su trečiajame dešimtmetyje garsių 
mados namų savininkės dukra Madeleine Preme ir Paryžiaus 
mados namų Bernard direktore madame Bekker galutinai nu- 
lėmė jo pasirinkimą. Tačiau Pierre'o motina pasiekė, kad sūnus 

baigtų architektūros mokyklą - ši profesija jai atrodė perspek- 
tyviausia vaikui, turiančiam akivaizdų polinkį į meną. 

1933 m. atvykęs į Paryžių devyniolikmetis Balmainas pra- 
dėjo dirbti pas architektą Anri Chevalier, pagarsėjusį savo 
statiniais 1931 m. vykusioje Kolonijinėje parodoje. Balmainas 
nuomojosi nedidelį kambarį studentų miestelyje priešais Mon- 
suri parką. Paryžius jį apstulbino, sužavėjo ir pavergė amžiams. 
Neatsitiktinai Pierre'as Balmainas tapo kaip tik Paryžiaus cou- 
turier. Dvidešimtmetis jis gavo pirmąjį tikrą darbą - užsakymą 
sukurti teatrinius kostiumus „Lido“ kabaretui Eliziejaus Lau- 
kuose. Deja, tai buvo tik eskizai, užtat „Lido“ atstovas spaudai 
rekomendavo Pierre'ą tuo metu garsaus modeliuotojo Robert'o 
Piguet namams. Tiesa, Balmainui pavyko jam parduoti tik tris 
piešinius. Bet likimas nusišypsojo Pierre'ui. 1934 m. jis tapo ai- 
rio Molyneux, pelniusio šlovę siluetų griežtumu ir tuo, kad savo 
kūryboje niekada nenaudojo juodos spalvos, asistentu. Viena iš 
pagrindinių Molyneux modelių buvo rusų gražuolė skaidrio- 
mis kaip vanduo akimis - grafienė Liza Grabbe, vėliau kuni- 
gaikštienė Beloselskaja-Beloziorskaja. Balmainas prisimena, 
kaip modeliu dirbusi grafienė, sutikusi Balmaino salonuose ka- 
rališko kraujo klientę princesę Graikų Mariną, pusiau Roma- 
novą, nusilenkdavo jai, darydama žemą rūmų damos reveransą. 
Atsakydama jai, pati kurį laiką dirbusi modeliu, būsimoji Kento 
kunigaikštienė pagal Žiemos rūmų tradicijas bučiuodavo gra- 
fienę į kaktą. 

Rafinuotas Molyneux mados namų stilius, jo pilku šilku 
traukti salonai, prekybos tarnautojos su perlų vėriniais ir iš- 
skirtinė klientūra tapo pirmąja ir labai veiksminga Pierre'o 
Balmaino mokykla. Skonio ir gyvenimo mokykla. Molyneux 

garsėjo priėmimais, vakarienėmis su nepriekaištingai serviruo- 
tais stalais. Aistra apgalvoto ir aristokratiško namų jaukumo 
prabangai lydėjo Balmainą iki paskutinių gyvenimo dienų. 
1939 m. Balmainas pradėjo dirbti tuo laikotarpiu nepriekaiš- 
tingos reputacijos Lucieno Lelongo mados namuose. Šį darbą 
nutraukė Antrasis pasaulinis karas. Balmainas grįžo į kaimą 
pas motiną, kur susipažino su garsiąja Gertrude Stein. Okupuo- 
tame Paryžiuje Lelongas, tuo metu „Aukštosios mados sindika- 
to“ prezidentas, nusprendė ir vėl atidaryti savo namus. 1941 m. 
jis pasikvietė dirbti du talentingus jaunus stilistus - Christianą 
Diorą ir Pierre'ą Balmainą. Kaip tik tada ir prasidėjo jų drau- 
gystės ir priešiškumo epocha. Karo metų Christiano Dioro ir 
Pierre'o Balmaino kūryba, jų idėjos, požiūris į gyvenimą ir mei- 
lę buvo tokie panašūs, kad vienu metu jie net svajojo sukurti 
bendrus mados namus. Šiai svajonei buvo lemta likti neįgyven- 
dintai, bet jiems pavyko sukurti bendrą madą - XX a. šeštojo 
dešimtmečio madą. Karui baigiantis ieškodamas vietos būsi- 
mai ateljė, Balmainas atsitiktinai užklydo į pastatą Pranciškaus 
Pirmojo gatvėje, netoli Montenio prospekto, visai prie pat namo, 
kur didžioji kunigaikštienė Marija Pavlovna kitados turėjo savo 
visame pasaulyje garsią ateljė Kitmir. Savo mados namus Bal- 
mainas įkūrė motinos lėšomis, o jo pirmąja kliente 1943 m. tapo 
princesė d'Essling, užsisakiusi pas jaunąjį couturier kažką „Mo- 
lyneux stiliaus, tik už labiau prieinamą kainą“. 1945 m. spalio 
12 d. Balmainas parodė savo pirmąją kolekciją, kurią Gertrude 
Stein kompanionė Adis Tolkas pavadino „naujuoju prancūziš- 
ku stiliumi“. Kolekciją sudarė kelnių ansambliai, siauros vaka- 
rinės ir plačios kokteilinės suknelės. Balmainas pademonstravo 
modelius, kurie nulėmė jo namų stilių daugeliui metų į priekį. 

Pirmas žingsnis buvo žengtas — tai neliko nepastebėta. Ma- 
dos namai patraukė iškart kelių tituluotų klienčių žvilgsnius: 
pas Balmainą ėmė rengtis princesės Radvilaitės, de Broglie, 
Polignac; užsisakydavo tualetus Kento ir Vindzoro kunigaikš- 
tienės. Tuo pačiu laikotarpiu Balmainas debiutavo kaip sce- 
ninių kostiumų kūrėjas - „Thėatre de VAthėnėe“ sukūrė kos- 
tiumus Jeano Giraudoux pjesei „Pamišėlė iš Šajo“ ir Moliėre'o 
pjesei „Moterų mokykla“. Vėliau daug ir išradingai dirbo sce- 
nai; kūrė kostiumus ir dviem rusų kilmės aktorėms - Natašai 
Pari ir Verai Koren, rengė tokias superžvaigždes kaip Brigit- 
te Bardot, Ava Gardner, Marlene Dietrich, Michėle Morgan, 
Joséphine Bekker, Cyd Charisse, Silvia Monfort ir Katharine 
Hepburn. Balmainas niekada nebuvo sukirpėju. Jis nedaigstė 
savo modelių ant manekenų. Jis piešė. Ir jo eskizai tapdavo 
to laikotarpio stiliaus atskaitos tašku. Mados namų reikalai 
vis gerėjo. Kurdamas kolekcijas Pierre'as ėmė naudoti kailius: 
karakulį, audines, bet ypač pamėgo egzotinio leopardo kailį. 
Europa išgyveno safario epochą. Leopardo apdaila ir aksesua- 
rai - muftos, goržetės ir beretės - tapo Pierre o Balmaino ma- 
dos namų vizitine kortele. 

1947 m. jis nusprendžia išleisti savo pirmuosius kvepalus: 
„Elizai 64-83“ - pavadinime jo mados namų telefono numeris. 
Tačiau didžiausią sėkmę jam atnešė 1949 m. sukurti kvepalai 
„Jolie Madame“, kurių rytietiškas gėlių aromatas daugeliui metų 
tapo Pierre'o Balmaino mados namų simboliu. 

Šeštojo dešimtmečio pradžioje Pierre'o Balmaino mados 
namuose dirbo garsūs modeliai: Praslin, Marie-Thėrėse, Sonia, 
Geneviėve, Polet, lenkų baronienė Danita Dangeul. „Modelių 

kabinos“ šefe dirbo emigrantė iš Rusijos Ariadna Tolokonikova. 

1948 m. Pierreo Balmaino asistentu pradėjo dirbti jaunas da- 
nas Erikas Mortensenas, kuris vėliau tapo ne tik dešiniąja coutu- 
rier ranka, betirjo darbų tęsėju. Trejus metus šeštojo dešimtmečio 
pradžioje Pierre ui Balmainui dirbo jaunutis Karlas Lagerfeldas. 

Pierreo Balmaino karjera neatskiriamai susijusi su kinu. 
XX a. šeštajame ir septintajame dešimtmetyje Pierre'o Balmai- 
no sukurtus kostiumus dešimtims kino filmų naudojo kino 
studijos šiapus ir anapus vandenyno. Tarptautinė šlovė suda- 
rė Balmainui sąlygas 1949 m. atidaryti parduotuves Niujorke, 
o 1952 m. Karakase. Pierre'o Balmaino sėkmė Pietų Amerikoje 
neginčijama - žavūs jo kostiumai pakerėjo Limą, Santjagą ir 
Buenos Aires. Jam teisėtai priklauso „karalių puošėjo“ titulas, 
Balmaino klientės: buvusi Jugoslavijos karalienė Aleksandra, 
buvusi Italijos karalienė Marija Žozefina, Belgijos karalienė Pa- 
ola, Tailando karalienė Sprikit, Japonijos imperatorienė Naga- 
ko, Lichtenšteino ir Liuksemburgo princesės. 

Siekdamas realizuoti architekto talentą Balmainas ėmė ko- 
lekcionuoti užmiesčio rezidencijas. Be puikaus buto Paryžiuje 
su „tanagros“ statulėlių kolekcija, jis dar valdė vilą Maroke, tu- 
rėjo namus Prancūzijoje ir Elbos saloje, kuriuos jam suprojek- 
tavo italų architektas Leonardo Ricci, savininkas. Mėgęs vaka- 
rėlius, priėmimus ir puotas Balmainas buvo tikras salonų liūtas. 
Paryžius dar ir dabar prisimena jį puotoje pas markizą de Cu- 
evas, pasidabinusį 4 la XVIII amžius stiliaus liemene, pasiūta 
Pierre Balmain mados namų dirbtuvėse. 

Ankstyva couturier mirtis 1982 m. birželio 29 d. nutraukė 
šią stulbinamą karjerą. Pierre'as Balmainas palaidotas gim- 
tinėje, Savojoje, tačiau jo vardas liko gyventi kartu su mados 
namais, kuriems vadovauti stojo Erikas Mortensenas. Artimas 

Elizabeth Rosemond Taylor, Ginos Lollobrigidos, Ingrid Ber- 
gman ir Sophios Loren draugas Mortensenas vadovavo Balmain 
namams iki 1992 m., kai, prasidėjus nesutarimams su naujuo- 
ju savininku Alainu Chevallier, buvo priverstas juos palikti ir 
perėjo dirbti pas Jeaną Louis Schererį. Eriko Mortenseno vietą 
užėmė dizaineris Oscaras de la Renta, nuo 1993 m. dirbęs pas 
Balenciagą. Oscaras de la Renta gimė Dominikos Respublikoje 
ir pelnė didelę šlovę JAV, ypač tarp turtingų Kubos emigrantų. 
Tam tikra prasme, jis yra Balmaino tradicijų tęsėjas: jo kolekci- 
jos pasižymi formos grynumu, siuvimo kokybe ir nepaprastai 
skoninga spalvų gama. Naujausi Balmain kūriniai rodo aukštą 
mados namų darbo kultūrą, o praeities citavimas - didžių tra- 
dicijų simbolis. Kartą Chanel pasakė: „Savo originalumu gali 
įtikėti tik netekę atminties.“ 

Mados tapytojas 
Louis Féraud 


ča: 


Tik nedaugeliui Paryžiaus didžiosios mados namų pavyko taip 
gerai išsaugoti savo kūrybinį veidą kaip pradėjusiems savo 
veiklą 1960 m. Paryžiuje Louis Fėraud namams. 

Pirmoji sėkmė šių namų įkūrėją aplankė 1955 m., kai Brigitte 
Bardot užsuko į jo parduotuvę ir įsigijo lengvutę balto pikė au- 
dinio vasarinę suknelę. „Ant kulnų jai mynė fotografai ir žur- 
nalistai. - prisimena Louis Fėraud. - Jau kitą savaitę Žydrojoje 
pakrantėje neliko nė vienos moters, kuri nebūtų įsigijusi iš ma- 
nęs tokios pat mažos baltos suknutės. Vos per kelias dienas mes 
pardavėme apie 500 tokių suknelių.“ 

Tačiau tikroji Louis Fėraud namų ilgalaikės sėkmės prie- 
žastis šėlstančioje Paryžiaus Haute Couture jūroje, be abejo- 
nės, yra jų įkūrėjo asmenybė. Pradėjęs nuo nedidelio madin- 
go butiko Kanuose, Louis Fėraud „pakilo iki Paryžiaus“, kaip 
sakoma Prancūzijos provincijoje, ir išsirinko savo namams ir 
parduotuvei itin patogią ir prestižinę vietą - Fobur Sen Ono- 
re gatvėje, priešais Prancūzijos prezidentų rezidenciją. Louis 
Fėraud užėmė savo vietą mados pasaulyje konstruodamas ryš- 
kius grafinius modelius - nuo konservatyvių kostiumų iki nė- 
riniuotų ispaniško stiliaus suknelių. Ir nors jo parduotuvė buvo 

nedidukė, visada buvo pastebima - pirmiausia dėl produktų, 
kurių spalvos ir piešiniai tapo prekės ženklu, nepakartojamu 
šių mados namų veidu. 

Louis Fėraud buvo nuostabus menininkas koloristas. Gal- 
būt jis jautėsi labiau tapytojas nei mados kūrėjas. Daugelio ryš- 
kių drobių autorius. Jos visos figūrinės ir padiktuotos epochos, 
kuri paliko tokį gilų atspaudą jo darbuose. Ta epocha žymi 
Diagilevo „Rusų sezonų“ margaspalvio kolorito ir XX a. trečia- 
jame dešimtmetyje atsiradusio art deco sandūrą. Jo kolekcijoje 
aptiksime visas spalvas, būdingas 1909-1922 m. skoniui. Anaip- 
tol ne atsitiktina ir tai, kad didžiausios sėkmės jo namai sulaukė 
kaip tik aštuntajame dešimtmetyje, kai Holivudo filmų („Ka- 
baretas“, „Mirtis prie Nilo“, „Didysis Getsbis“, „Žmogžudystė 
Rytų eksprese“) išpopuliarintas retro tapo pohipinės epochos 
simboliu. Ne tokia jau didelė paslaptis, kad Louis Fėraud kū- 
rybos įkvėpėjas ir dievaitis - Vienoje pirmaisiais XX a. dešimt- 
mečiais išgarsėjęs dailininkas Gustavas Klimtas. Kai turėdavau 
progos pasižiūrėti Louis Fėraud namų pristatymus, man visada 
atrodydavo, kad pasirodyti ant podiumo susirinko visas Vienos 
„Belvederis“ su prabangia Klimto kolekcija. Tai secesijos orna- 
mentas, tai Josefo Hoftmanno „Vienos ateljė“ rombai, tai damos 
iš „Havelkos“ kavinės. Stiklaperliai, karoliukai ir siuvinėjimai, 
be to, siuvinėjimo kokybė tokia, kad nejučiom prisimeni siuvi- 
nėjimo ateljė Kitmir darbus 1925 m. Paryžiuje. 

1983 m. tarpininkaujant gražuolės baronienės de Mon- 
tesguieu, tuometės artimos mano bičiulės, tikrai seseriai atsi- 
dūriau Louis Fėraud namuose, kuriems reikėjo mados istoriko 
anksčiau sukurtų šių namų modelių kolekcijoms konservuoti ir 
aprašyti. Aš buvau maloniai sutiktas Louis Fėraud šeimos. Tai 

mane nepaprastai nustebino, nes įprasta, kad madų kūrėjai dėl 
žinomos priežasties neturi šeimų. Anais laikais jaunų rusų Pa- 
ryžiuje buvo labai mažai ir požiūris į mus buvo ypatingas: tai 
buvo susidomėjimo, baimės ir didelės pagarbos mišinys. Da- 
bar, deja, nebeliko nei viena, nei antra, nei trečia. Atsinešiau 
aplanką su piešiniais teatrui ir eskizais, kuriuos smalsiai tyri- 
nėjo Louis Féraud žmona ir duktė. „Tai kaip tik atitinka mūsų 
skarelių ir fuliarų stilių“, - tikino jos. O aš, įkvėptas netikėtų 
komplimentų, jau vaizdavausi sėdįs prie stalo biure su langais 
į prezidento sodą ir piešiantis garsiąsias Louis Fėraud skaras. 

Galop pasirodė ir pats šeimininkas, kaip man tada pasirodė, 
gana senyvas, ir nusivedė mane į butą virš jam priklausančios 
krautuvės. Namai šiame sename Paryžiaus rajone labai siauri ir 
mažyčiai. Žingsniuojame laiptais ir siaurais koridoriais per ma- 
žyčių kambarių žemomis lubomis ir medinėmis VII a. sijomis 
anfiladą. Pakojos, vėl laipteliai. Baldai seni, Viktorijos epochos, 
provincialūs, pietietiški. Pamenu fajansinius ąsočius, dubenis 
ir, pagaliau, štai ji - didžiai gerbiama spinta, sausakimša žvil- 
gančių karoliukais Louis Fėraud suknelių, kurios skleidė žo- 
džiais nenusakomą aitrų aromatą, likusį nuo senų pristatymų. 
Kaip tik tai ir turėjau aprašyti. Smalsiai tyrinėjau žvilgsniu tuos 
Paryžiaus skonio ir elegancijos stebuklus, kurie man, naujokui 
iš Rusijos, tą akimirką atrodė tikrų tikriausi kerai. 

Padirbėti pas Louis Fėraud man taip ir neteko. Nesutarėme 
dėl kainos. Tačiau šią pažintį su jo namais, kuri tęsėsi ir vėliau, 
įsiminiau visam laikui. 1985 m. sukūriau pirmąjį savo spektaklį 
už Prancūzijos ribų - Islandijos nacionaliniame teatre, Reik- 
javike - „Laukinis medus“ pagal Čechovo „Platonovą“. Kaip 
tik ten, Islandijoje, sužinojau apie vieną iš artimiausių Louis 

Féraud namų bendradarbių, islandę Helgi Björnsson, jau dvi- 
dešimt metų dirbančią pagrindine jo stiliste. Islandijos, kurioje 
vos 250 tūkstančių gyventojų, mados dangaus skliaute Helgi 
Björnsson buvo neblėstanti žvaigždė. Faktas, kad ji taip ilgai 
ir taip sėkmingai kūrė modelius ir aksesuarus Louis Fėraud 
mados namams, kėlė islandams stabmeldišką virpulį, o širdy- 
se žadino neapsakomo išdidumo jausmą. Nieko stebėtina, kad 
Louis Fėraud mados namų kūriniai buvo parduodami pačiame 
prabangiausiame Reikjaviko butike - juk juose esama kažko 
artimo, islandiško, giminiško. Tuo metu Islandijoje niekas ne- 
galėjo konkuruoti su Helgi Björnsson. Kaip tik Islandijos nacio- 
naliniame teatre jau 1988 m., kai kūriau kostiumus Žako Ofen- 
bacho operai „Hofmano pasakos“, aš ir susipažinau su Helgi 
Björnsson, Louis Féraud mados namų stiliste. Anksčiau ji ieš- 
kojo ryšių tik su mano asistentu Patricku Levegue'u, kuris siuvo 
man Paryžiuje ir Teksase. Ji klausinėdavo jo apie teatro kostiu- 
mų paslaptis, kurių mes, deja, negarsindavome telefonu. Helgi 
buvo patikėta sukurti kostiumus Moliėre'o „Mizantropui“. Jos 
sukurti dell’arte stiliaus kostiumai apstulbino mane tuo, kaip 
ji pati tapatinosi su Louis Fėraud stiliumi. Nebuvo įmanoma 
sugalvoti didesnio Fėraud už Helgi. Aplikacijos, dekoravimas 
virvute, blizgūs paviršiai - tai buvo mada, bet ne teatras, po- 
diumas, bet ne scena. 

Fėraud nutraukė veiklą 1995 m., pasireiškus Alzheimerio li- 
gos simptomams. Mados namų reikalais stojo rūpintis jo dukra 
Kiki, žmona Zizi ir kolegos. 

Louis Fėraud mirė 1999 m. gruodžio 28 d. savo namuose Pa- 
ryžiuje eidamas aštuoniasdešimtuosius metus. 

Ringuojantis 
Gianni Versace talentas 


ča. 


Jis nugyveno audringą, laimingą gyvenimą ir jau gyvas būda- 
mas imtas vadinti XX a. mados genijumi. Mirtis nuo žudiko 
rankos tykojo Gianni 1997 m. liepos 15 d. prie nuosavos vilos 
vartų Floridoje. Tądien menininko, su kurio vardu glaudžiai 
susijusi praėjusio tūkstantmečio paskutinio ketvirčio Italijos ir 
pasaulio mada, gyvenimas tragiškai nutrūko. Tikras bizantiš- 
kų aistrų menininkas Gianni Versace per trumpą laiką pasie- 
kė tai, ko kai kuriems mados kūrėjams nepavyksta sukurti per 
visą gyvenimą. Jo pavyzdys tapo legenda. Jo vardas - didžiulės 
grožio ir mados imperijos simbolis, o talentas - ringuojantis 
kaip venecijietiškos mozaikos atšvaitai ant Šv. Morkaus bažny- 
čios sienų. 

Provincijos siuvėjos Frančeskos iš Kalabrijos Redžo sūnus 
Gianni Versace gimė 1946 metais. Pirmąsias siuvimo pamokas 
jis gavo iš savo motinos. Dvidešimt trejų naktiniu traukiniu iš- 
vyko į Milaną dirbti mados pasaulyje, 0 1978 m. sukūrė pirmąją 
prêt à porter kolekciją. Devintasis dešimtmetis su jo aistra eg- 
zaltuotai prabangai, vojerizmui ir iš koto verčiančiam puošnu- 
mui tapo ta dėkinga dirva, kurioje suklestėjo ir sulaukė pasau- 
linio pripažinimo Gianni Versace kūryba. 

Gianni Versace imperija savo karaliaus mirties dieną įvairio- 
se pasaulio valstybėse valdė tris šimtus vieną jo vardo boutigue 
ir kapitalą, siekiantį 900 milijonus dolerių. Geriausi Visatos 
modeliai: Naomi Campbell, Linda Evangelista, Claudia Schi- 
ffer, Nadja Auermann filmuodavosi jo reklamai ir iškilmingai 
žingsniuodavo ant podiumų per jo pristatymus. Tarp artimiau- 
sių draugų - pasaulio pramogų verslo žvaigždės: Madonna, 
Prince'as, Stingas ir Eltonas Johnas. Būti šalia Gianni Versace, 
nešioti jo modeliuotus drabužius, aksesuarą su jo vardu - visa 
tai buvo laikoma svajonių viršūne, simboliu, reiškiančiu aukš- 
čiausią padėtį visuomenėje. Gianni Versace, niekada neslėpęs 
savo seksualinių polinkių, padarė erotizmą nūdienos mados 
norma. Gundymą - ne nuodėme, bet kone dvasine žmonijos 
praktika. Jo aistra odai, auksui, ryškiausiems deriniams provo- 
kavo akį, vertė abejoti padorumu ir formavo ypatingą „seksua- 
linio glamūro“ tipą. Rusijoje jį taip pat garbino. Iš tolo atpažįs- 
tamas Gianni Versace stilius kaip tik atitiko naujos pinigingų 
rusų kartos skonį, nes jo venecijietiškai bizantiškas skonis di- 
džia dalimi atliepė Rusijos imperinio skonio, tam tikru požiū- 
riu - rytietiško, tam tikru požiūriu - carinio, spalvas ir didybę. 
Gianni Versace vienodai sėkmingai vadovavo tiek savo mados 
kolekcijoms, tiek ir savo begalinių dvarų ir rezidencijų dizai- 
nui. Jų interjerai iš dalies atitiko totorišką Bucharos šokėjo Ru- 
dolfo Nurejevo skonį. Pasaulinio masto meno kolekcionierius 
Gianni Versace vien savo penkiaaukštėje Niujorko rezidencijoje 
surinko aštuoniolika Picasso drobių. Milane esantys jo XVII a. 
rūmai stulbino apdailos prabanga ir senovinių baldų rafinuo- 
tumu. Pridėkite prie jų dar jo žavią trijų aukštų vilą su sodu 
prie Komo ežero, taip pat liūdnai pagarsėjusią vilą Majamio 

pakrantėje ir dar kelias ne tokias dideles valdas - ir štai prieš 
jus šio nuostabaus žmogaus portreto eskizas. Versace gyveno 
ne vienas. Savo rezidencijomis jis dalinosi su širdies draugu ar- 
gentiniečiu Antonino d'Amico, savo vyresniuoju broliu Santo, 
ekstravagantiška jaunesniąja seserimi Donatella ir keturiais sū- 
nėnais. Į didžiulį šeimos verslą buvo įsitraukusi beveik visa šei- 
ma. Santo rūpinosi finansiniais šių klestinčių namų reikalais, o 
Donatella kūrė jaunimo linijos Versus modelius. Mirus įkūrėjui, 
verslas perėjo į sesers ir brolio rankas. 

Versace kūrė madą, aksesuarus interjerui, parfumeriją. Bet 
to negana. Jo nuostabi širdis reikalavo dar didesnio atsidavi- 
mo grožiui, todėl susižavėjęs didžiojo mūsų laikų choreografo 
Maurice'o Bejart'o baletu Versace pradėjo modeliuoti ir baleto 
kostiumus. Kartu jie sukūrė apie dešimt baletų. Prisimenu, kaip 
XX a. devintojo dešimtmečio pabaigoje Paryžiaus kongresų rū- 
muose Maurice'as Bejart'as pristatė savo programą „Prisimini- 
mai apie Sankt Peterburgą su Versace kostiumais. Tais laikais 
miestas prie Nevos dar buvo vadinamas Leningradu, ir Mau- 
riceas Bejartas savo baletu tarsi nuspėjo istorines permainas. 
Mauriceo Bejarto ryšys su Rusija užsimezgė jaunystėje, kai 
jaunasis šokėjas, pasikeitęs pavardę aktorės Bejart, Moličreo 
mūzos, garbei, ėmė baleto pamokas iš neprilygstamos Peter- 
burgo prima balerinos Liubovės Jegorovos, vėliau ištekėjusios 
už kunigaikščio Trubeckojaus, ir talentingojo Aleksandro Vo- 
lynino. Dirbdamas su Nurejevu ir Pliseckaja Bejart'as dar labiau 
priartėjo prie Rusijos ir nesuklydo pakvietęs Gianni Versace 
kurti rusiškus kostiumus. Didžiuliai siuvinėti Versace krino- 
linai, kuriuos kurdamas choreografiją taip meistriškai naudojo 
baletmeisteris, buvo devintojo dešimtmečio naujiena. Jie dvelkė 

Viatkos žaisliukais, Sudeikino kompozicijomis ir Kustodijevo 
moterų figūromis. Versace puikiai pasisekė sukurti didingą ir 
liaudiškai puošnų Rusijos paveikslą. Garsusis Paryžiaus rusų 
kino aktorius Aleksandras Arbatas scenoje suteikdavo jam dar 
daugiau rusiškumo, aiškios muzikoje išgirstos ir kostiumuose 
išvystos tiesos. 

Versace buvo nepaprastai dosnus Bejarto šokėjų trupei 
Lozanoje. Likus šiek tiek laiko iki premjeros jis atsiųsdavo iš 
Italijos didelį furgoną butikams skirtų savo kūrinių, ir Mau- 
rice'as Bejart'as kartu su šokėjais pats išsirinkdavo kostiumus. 
O ar įmanoma pamiršti Versace darbą Freddie Mercury atmi- 
nimui skirtame balete? Versace darbo triumfas ir kulminacija 
kuriant su Bejart'u - baletas „Baroko belkanto“, kuris metai 
prieš menininko mirtį buvo parodytas Florencijoje, puikiame 
Piti Bobolio rūmų - kunigaikščių Medičių rezidencijos - sode. 
Bejart'ui buvo sukurti kubistinės pakraipos geometriniais pie- 
šiniais išmarginti triko. Ištisa armija gražuolių modelių atvežta 
ant sode pastatytos vasaros estrados. Šalia judrių ir plastiškų 
šokėjų kūnų jie atrodė nelyginant sustingusios graikų statulos. 
Naomi Campbell atliko Deivės vaidmenį ir buvo vienbalsiai iš- 
liaupsinta kritikų. 

Teatrališkumas buvo įaugęs Versace į kraują. Jo organizuo- 
jami šou, kaitinantys vaizduotę modelių kūnai buvo paversti | 
virtine scenos paveikslų. Prisimenu puikų priešpaskutinį Ver- 
sace modelių demonstravimą Paryžiaus „Ritz viešbutyje. Tada 
Gianni buvo pasirinkęs Ispanijos temą ir ieškojo įkvėpimo Ibe- 
rijos pusiasalyje. Visa jo itin įdomi ir taktiškai sukurta kolek- 
cija buvo pilna Ispanijos ir Lotynų Amerikos moterų paveikslų. 
Sintezuodamas Ispanijos laikotarpio Picasso tapybą, Diagi- 

levo baletus ir pirmosios Pablo žmonos, rusų balerinos Olgos 
Chochlovos portretą, Versace tada meistriškai sukirpo kai ką 
visiškai nauja iš kažko visiškai seno. Jo nostalgiškos ir teat- 
rališkos bene ketvirtojo dešimtmečio formos atskleidė couture 
kasdienybę, šiokiadienio couture, žinoma, jeigu tai apskritai 
įmanoma. Ispaniškus motyvus pabrėžė iki juostos dekoltuoti 
marškiniai - ispaniškai raudoni, raudonai kruvini. Tai buvo 
pati tikriausia Ispanija su visu jos teatralizuotu provincialumu. 

Versace nužudė dvidešimt septynerių metų psichikos ligo- 
nis, jau anksčiau dėl homoseksualumo nužudęs keturis žmones. 
Praeityje guvus ir efektyvus žigolo, netrukus po Versace nužu- 
dymo buvo rastas negyvas jachtoje prie Majamio. Oficiali ver- 
sija - savižudybė. Kaip aiškino Amerikos policija, beprotis me- 
džiojo garsenybes, o Versace buvo viena iš jų. Mįslinga istorija... 

Mano tėtis buvo nuostabus žmogus, didis menininkas ir ne- 
nuilstantis darbštuolis. Menas jam buvo gyvenimo prasmė, bet 
ne priemonė. Jis buvo nuoširdus ir produktyvus menininkas. 
Pradėjęs savo kūrybinę karjerą kaip teatro dailininkas, jis api- 
pavidalino apie tris šimtus spektaklių didelėse ir mažose sce- 
nose. Mylėjo teatrą kaip jį myli tik šventieji, dvasingos būty- 
bės. Atidavęs širdį rusų dramos teatrui, mano tėtis nuo 1930 iki 
1980 m. išbandė daugybę darbo stilių, sceninės erdvės apipa- 
vidalinimo metodų. Sujungęs savo kūryboje Vakarus ir Rytus, 
Šiaurę ir Pietus, jis gebėjo vizualiai įkūnyti save daugelyje stilių. 
Nuo konstruktyvizmo iki realistinio pasakojimo, nuo diapro- 
jekcijos iki sukamojo rato, nuo paviljono konstrukcijos iki sce- 
ninės tapybos - tėtis tobulai įvaldė visas scenos, kurią pažinojo 
kaip savo penkis pirštus, paslaptis, ir TEATRAS atsidėkojo jam 
už tai šlove, sėkme ir aplodismentais. 

Mene nėra nieko efemeriškesnio už scenos reginį. Šimtai ir 
tūkstančiai žmonių kartais svajoja bent akies kampeliu pama- 
tyti stebuklą, sukurtą scenoje aktorių, režisierių ir dailininkų. 
Bet štai blėsta rampos šviesos... Nuleidžiama uždanga, ištuštė- 
ja salė, ir mumyse lieka gyvas tik iliuzinis reginio prisiminimas. 

Kol alsuojame!.. Išmušus lemtingajai valandai, išeiname su savo 
karta... Ir iš spektaklio lieka tik susižavėjusių amžininkų pri- 
siminimai, pluoštelis pageltusių nuotraukų, keli išblukę kostiu- 
mai ir, geriausiu atveju, kas nors iš rekvizito. 

„Teatras - gyvasis menas“, - dažnai kartodavo tėtis. Visada 
tuo remdamasis beveidėje socialistinėje šalyje jis sukūrė ypa- 
tingą teatro dekoracijų tipą - tradicijų ištakos siekia XIX amžių. 
Dievino Rusiją ir jos didingą, nepaprastą praeitį. Jis gebėjo per- 
teikti savo amžininkams tą meilę žmonėms ir jų drabužiams, 
rafinuotiems interjerams, dvarų ir sostinės architektūrai ir po- 
etiškiems XIX a. Rusijos peizažams. Paskatino savo spektaklių 
žiūrovus pamėgti praėjusį laiką ir kentėti dėl jo. Jautrūs Gogo- 
lio, Turgenevo, Ostrovskio, Dostojevskio, Tolstojaus, Čechovo 
ir Gorkio perskaitymai tapo nepranokstami ir chrestomatiniai. 
Tėčio talento paslaptis, mano akimis, glūdėjo puikioje tradici- 
nėje rusų kultūroje, kurią kaip palikimą jis gavo iš tėvų, įkvė- 
pusių jį savo pavyzdžiu ir auklėjimu. 

Mano tėtis buvo tobulas carinės epochos produktas. Jis 
gimė 1911 m. sausio 11 d. (1910 m. gruodžio 29 d. pagal senąjį 
stilių) Samaroje, valstybės patarėjo ir imperatoriškosios laivi- 
ninkystės Volgos ir Simbirsko baseinuose inspektoriaus Pavlo 
Petrovičiaus Vasiljevo šeimoje. Mano senelis kartu ėjo ir Syz- 
ranės-Simbirsko ruožo laivininkystės priežiūros viršininko 
pareigas. Senelė Nina Aleksandrovna buvo Tulos generolo, 
Plevnos didvyrio, išradusio caro armijai naujos rūšies šautu- 
vą, išėjusio į atsargą rūmų patarėjo Aleksandro Pavlovičiaus 
Bryzževo, mirusio 1908 m., duktė. Nina Aleksandrovna gimė 
1884 m. birželio 13 d. Odesoje ir buvo artima jūrai, uosto gyve- 
nimo dvasiai. 

Mano tėvelio tėvai buvo dori ir geri Žmonės, įsimylėję teat- 
ro meną. Jie susituokė 1907 m. liepos 16 d. Sevastopolyje, Ko- 
rabelnaja Storonos rajone, kur praėjo mano senelės vaikystė. 
Laiduotojais (nūdienos liudytojų ekvivalentas) iš senelio pusės 
buvo kolegijos sekretoriai Borisas Jevgenjevičius Razdolskis ir 
Vladimiras Joanovičius Fominas, o iš močiutės - Aleksandras 
Aleksandrovičius Kozlovskis ir kilmingas bajoras Stanislavas 
Joanovičius Godeckis. 

Kai kraustėsi į Samarą 1910 m., mano seneliui buvo 34 me- 
tai. Jis gimė Motovilovkoje 1875 m., gyveno su šeima Kazati- 
ne ir studijavo Kijevo universiteto Teisės fakultete. Samaroje jį 
daug kas traukė: valdiškas ratinis baltas vieno kamino garlaivis 
„Aleksandras“, solidi alga, valdiška vila „Postas“ prie Volgos - 
su dideliu namu, ūkiniais pastatais, vaismedžių sodu ir daržu, 
maudykla ir valtimis. 

Tarp tėvelio protėvių - garsusis Jekaterinos Didžiosios 
jūrų ministras Vasilijus Jakovlevičius Čičagovas. Senelio Pavlo 
Petrovičius Vasiljevo motina buvo dvarininkė Olga Vasiljevna 
Čičagova, Kijevo našlaičių instituto auklėtinė, gyvenusi Voro- 
neže, vėliau Maskvoje ir Ukrainoje ir 1892 m. mirusi nuo džio- 
vos prie Monte Karlo, Mentonoje. Jos tėvas - generolas Čičago- 
vas, o vyras - Piotras Petrovičius Vasiljevas, imperatoriškųjų 
geležinkelių eismo inspektorius. 

Mūsų, Vasiljevų, giminės pradininkai - antrosios gildijos 
pirkliai - Kolomnos garbės pilietis Piotras Petrovičius Vasil- 
jevas, 1869-1874 m. vadovavęs Maskvos-Kursko geležinkelio 
1-ajam eismo skyriui. Olga Vasiljevna Čičagova susituokė su 
mano proseneliu 1869 m. Tuloje, ten jie ir pradėjo savo šeimi- 
nį gyvenimą. Jie turėjo šešis vaikus. Vyriausiasis, Aleksejus 

Petrovičius, gimė 1870 m., antrasis, Georgijus Petrovičius, - 
1873 metais. Mano senelis Pavlas Petrovičius gimė 1875 m., jo 
sesuo Natalija Petrovna - 1877 m., Jekaterina Petrovna (vėliau 
ištekėjusi už dailininko Michailo Nesterovo) - 1879 m. Jau- 
niausia buvo Olga Petrovna, gimusi 1886 metais. Visa ši dide- 
lė šeima gyveno nuosavame dvare Kazatine Ukrainoje. Tapęs 
našliu, Piotras Petrovičius 1907 m. išėjo į atsargą ir išsikraustė 
į Umanę. 

Mano senelis, Piotras Petrovičius Vasiljevas, baigė Peter- 
burgo jūrų korpusą, kurį laiką tarnavo kariniame jūrų laivy- 
ne, kol pasitraukė į atsargą dėl šeimos aplinkybių. Laisvalaikiu 
jis mėgo dainuoti, buvo draminis tenoras mėgėjas, turėjęs reto 
grožio ir stiprumo balsą. Buvo Samaros moterų gimnazijos 
chorvedys, o močiutė dalyvaudavo mėgėjiškuose spektakliuose. 
Jos mėgstamiausias žanras - melodeklamacija, buvusi tokia 
populiari moderno epochoje, - ji deklamuodavo per labdaros 
koncertus, viešus vakarus, ligoninėse, - tai liudija šeimos iš- 
saugotos programėlės. Močiutė dažnai repetuodavo namie už- 
sidariusi kambaryje - vaikai tai įsiminė. Įsiminė ir kad „gimęs 
šliaužiot, skraidyt negali“. 

Skaitymas buvo mėgstamas užsiėmimas Vasiljevų namuo- 
se, kur vyravo šventa pagarba rusų kalbai ir literatūrai, buvo 
dievinama knyga. Močiutė labai anksti pradėjo ruošti vaikus 
mokyklai, mokė juos skaityti ir rašyti, melstis ir atmintinai 
deklamuoti eilėraščius. Mokė giedoti: „Dieve, sergėk carą!“ 
Vėliau tėtis šio seno himno mokė ir mane, o kai aš, būdamas 
vaikas, pasakiau, kad melodija labai sunki, tėtis atrėmė: „Ne 
sunki, bet liaudiška, sukurta rusų liaudžiai!“ Vasiljevų šeimo- 
je buvo Romanovų kultas, apie tai prisiminimuose rašo mano 

dėdė. 1913 m. vaikus nuvežė pasigėrėti iliuminacijomis dinasti- 
jos 300-ųjų valdymo metinių proga. 

Močiutė vesdavosi vaikus į Samaros teatrą: ir į salę, ir už 
kulisų. O šio teatro pastatas su pseudorusiškais raudonų ir bal- 
tų kvadratėlių bokšteliais, vainikuojamais grakščių vėjarodžių 
(architekto Čičagovo kūrinys), - nuostabūs vartai į tą stebuklų 
pasaulį, į kurį pateko ir mano tėtis, ir mano dėdė. Kur patekau 
ir aš pats. O štai ir likimo posūkis: šiame teatre vėliau dailinin- 
ku dirbs mano tėvelis, o vyriausiuoju režisieriumi nuo 1938 iki 
1943 m. - mano dėdė. 

Samaroje Vasiljevai gyveno puikiame dideliame ir jaukiame 
bute Predtečenskajos gatvėje, 46 name, antrame aukšte, 7 bute. 
Paskyrimą į šį Pavolgio miestą senelis gavo po Kronštato, kur 
jis gyveno Novajos gatvėje, Morozovos name, ir iš kur išvyko 
1910 metais. 

Mūsų laimė, ir namas Samaroje, ir senelio butas pergyveno 
revoliuciją ir išliko iki šiol. Tai raudonų plytų pseudorusiškos 
pilaitės pavidalo namas su smailais bokšteliais ant stogo, kurie 
vėliau dažnai šmėkštelėdavo tėčio sukurtose scenos dekoraci- 
jose: čia „Snieguolėje“ Didžiajame teatre, čia „Žmoguje, kuris 
juokėsi“ Mažajame teatre. 

Kaip dažnai tai, ką matėme vaikystėje, įstringa mūsų pa- 
sąmonėje ir suaugę mes nesąmoningai tebeieškome tos vizijos. 
Šoninė šio pastato siena iki šiol tebesaugo senovinės „Trikam- 
pio“ bendrijos, XX a. amžiaus pradžioje gaminusios gumos dir- 
binius, reklamos likučius. Tėtis vaikystėje man dažnai pasako- 
davo apie šią reklamą. Pagal šį ženklą man jau po tėtės mirties 
1990 m. ir pavyko rasti Samaroje brangų mano širdžiai pastatą. 
Tai buvo 1995 m. vidury, kai iš Paryžiaus buvau pakviestas į 

Samaros akademinį operos ir baleto teatrą aptarti operos „Hof- 
mano pasakos“ apipavidalinimo, - opera taip ir neišvydo ram- 
pos šviesos. 

Šis erdvus septynių kambarių butas su langais į gatvę ir kie- 
mą šiandien - tik vargana „komunalkė“. Laiptinė užkalta, žmo- 
nės vaikšto tarnams skirtais vidiniais laiptais, per virtuvę. Iš 
pradžių manęs nenorėjo įsileisti, vėliau vis dėlto pasigailėjo ir 
įsileido. Iškart atpažinau butą iš planų ir brėžinių, kuriuos ka- 
daise nubraižė mano tėtis ir jo vyresnioji sesuo Irina Pavlovna 
Vasiljeva, gimusi 1909 m., ir įsiminusi labiau. Laikas pasirink- 
tinai, savo nuožiūra, ir griauna, ir konservuoja. To buto fojė 
1910 m. stovėjo narvas su didele pilka, bet itin plepia papūga. 
Kaip dažnai tėtis piešdavo papūgas savo spektakliams ar dro- 
bėse. Giliai įstrigo tie įstabūs paukščiai jo vaikiškoje atminty- 
je. Senelio kabinete stovėjo didelė odinė sofa, švediška spinta, 
kupina naujai įrištų rusų klasikos knygų iš „Nivos“ priedų, ir 
buvo balkonas į gatvę - tenai senelis ropomis iššliaužė prasidė- 
jus riaušėms Predtečenskajos gatvėje. O tėtis dar labai mažas 
stebėjo smurto protrūkį. Kaimyną iš namo kitoje gatvės pu- 
sėje išvilko į gatvę girta tamsuolių minia, nusiaubusi kampinę 
vyno krautuvėlę, ir spardė kojomis tol, kol šis pavirto raudonu 
gumulu. Tėtis man vaikystėje pasakojo apie šiuos revoliucijos 
siaubus. Jis prisiminė, kaip 1917 m. vasarį staiga ėmė plėšti dide- 
lius auksuotus dvigalvius erelius nuo pirmame aukšte įrengtos 
vaistinės, buvusios po Vasiljevų butu. Ar jie, tamsuoliai, žinojo, 
kad 1990 m. jiems vėl teks juos prikalti ir paauksinti? 

Vasiljevų namuose gyveno muzika. Didelėje svetainėje, ap- 
statytoje dailiais ir stilingais XIX a. pabaigos baldais, trauktais 
glotniu auksaspalviu štofu, stovėjo pianinas. Gulėjo garstyčių 

spalvos kilimas ir vazose žydėjo gėlės, dažniausiai hiacintai, 
mėgstamos močiutės gėlės. Tai buvo muzikinė svetainė. Ten 
skambindavo močiutė, dainuodavo senelis, kuris net praėjo 
bandymus į Didįjį teatrą. Ten muzikos mokėsi vaikai. Ar verta 
stebėtis, kad tėtės sesuo Irina tapo pianiste ir ištekėjo už chor- 
vedžio, Maskvos konservatorijos profesoriaus Serafimo Kons- 
tantinovičiaus Kazanskio? Toliau buvo tėvų miegamasis su 
Vienos supamąja kėde ir vaikų kambarys su trimis lovelėmis: 
Petiai, Irai ir Šurai. Užsukęs į vaikų kambarį, kurio lubos jau 
beveik visai sugriuvusios, pasiėmiau iš tenai ir parvežiau tetai 
Irai, tėvelio seseriai, jos vaikystės tinko gabalėlį. Kaip ji džiau- 
gėsi! Mūsų giminė labai sentimentali ir tai puiku. Tėčio kelias 
į teatrą prasidėjo šiame vaikų kambarėlyje. Ten jo vyresnysis 
brolis Petia, gimęs 1908 m. ir vėliau tapęs nuostabiu ir pripa- 
žintu teatro režisieriumi, pradėjo statyti pirmuosius vaikiškus 
spektaklius. Jie inscenizavo Turgenevo apsakymą „Bežino lan- 
kos“. Uždengdavo langus užuolaidėle, raudonu popieriumi ap- 
gaubę stalinę lempą, „sukurdavo“ naktigonės laužą ir... Man 
tai veikiausiai persidavė su genais. Juk sužinojau visa tai labai 
neseniai, tik perskaitęs dėdės Piotro Pavlovičiaus Vasiljevo pri- 
siminimus apie vaikystę Samaroje. Vaikystėje aš taip pat žais- 
davau teatrą ir kurdavau dekoracijas iš pagalvių ir kostiumus 
iš mamos šalių. Stulbinantis dalykas - genų atmintis. Vaikai 
žaidė šaradas, rengė karnavalus per Užgavėnes ir „leido“ žur- 
nalą „Vaikų svajos“, kuriame mano senelė įrašė jiems linkėjimą: 
„Mylėkite meną!“ Ach, kaip jį mylėjo mūsų šeima! 

Vaikų kambaryje Samaroje stovėjo ir žaislinis supamasis 
arklys. Kai 1917 m. bolševikai atėjo daryti kratos, į jį per skylę, 
į kurią įstatoma uodega, buvo paslėptos mamos brangenybės. 

Per kratą nieko nerado. O mano tėtis prieš išeinant bolševi- 
kams drąsiai išdrožė: „Aš niekada jums nepasakysiu, kas pa- 
slėpta arkliuke!“ 

Vasiljevų vonia buvo didžiulė, su liūto letenom, ir tėtis vėliau 
naudojo liūtus dekoracijoms: prisimenu tai iš eskizų „Provin- 
cialei“, kuriuos saugau Paryžiuje, iš pasakos „Apie nelaimėlę 
mergaitę Mossoveto teatre, kur vadovaujant Jurijui Aleksan- 
drovičiui Zavadskiui tėtis ilgus metus dirbo vyriausiuoju dai- 
lininku. Šalia virtuvės - virėjos kambarys ir ledainė, sulaukusi 
XXI amžiaus savo ankstesnėje vietoje! Argi ne stebuklas?! 

Vasiljevų šeimą sudarė šeši žmonės, o dirbo tik vienas Pa- 
vlas Petrovičius Vasiljevas, ir šito užteko visiems išlaikyti, o vai- 
kams lavinti namuose močiutė dar samdė ir boną. Priešingoje 
koridoriaus pusėje svetainė, kur gerdavo arbatą ir pietaudavo, 
švęsdavo Kalėdas ir Velykas, Sekmines, Užgavėnes, Tris Kara- 
lius, Jonines, Petrą ir Povilą. Toliau - močiutės kambarys ir po- 
dėlis, kur organizavo „karantiną“ sunegalavusiai Irai. Močiutė, 
Tulos generolo našlė, Akilina Pavlovna Bryzževa, laikėsi griežtų 
„Viktorijos laikų“ taisyklių, bet buvo šauni namų taupuolė, didi 
kulinarė. Į senatvę ji tapo Predtečės cerkvės tos gatvės, kur gy- 
veno Vasiljevai, gale, hostijų kepėja, o anksčiau kepė hostijas 
Sevastopolio Korabelno parapijai. Močiutė Akilina pedantiškai 
skaitė laikraščius, skaitė nuo A iki Ž, nepraleisdama nė vieno 
skelbimo, mėgo virti uogienes. Ji gaudavo šešis rublius pensijos, 
bet dažnai važinėjo ekipažu ir parveždavo vaikaičiams bande- 
lių su aguonomis ir razinomis. Vadinasi, pakako! 

Prasidėjus vasarai - vilų sezonui, visus buto langus nubal- 
tindavo kreida, kad neišbluktų daiktai. Vasarą vaikai su tėvais 
ir senele išvykdavo į valdišką vilą „Barbašo laukymė“ prie Vol- 

gos netoli Samaros, kurią bolševikai kažkodėl kvailai perva- 
dino „Frunzės laukyme“. Aš išsaugojau daug šų vasaros dienų 
nuotraukų, kai pas Vasiljevus atvykdavo senelio sesuo - gra- 
cinga ir koketiška Peterburgo gražuolė pianistė Olga Petrovna 
Vasiljeva. Ji buvo vyriausia iš mano bent kartą gyvenime sutik- 
tų mūsų giminės atstovų, gimė 1886 m., o nuo 1935 m. gyveno 
Saratove. Pirmasis jos vyras buvo smuikininkas Driabinas, o 
antrasis - Diagilevo sezonų Londone tenoras Ivanas Polikarpo- 
vičius Varfolomejevas, vėliau tapęs.operos režisieriumi ir ope- 
ros teatro prie Geležinkelininkų namų Charbine meno vadovu. 
Teatras ir muzika, kaip matote, buvo labai artimi Vasiljevams. 

Mano senelis turėjo tris seseris - kone čechoviškas siuže- 
tas, ir visos trys ištekėjo už nuostabių žmonių. Mano tėvo tetos 
Natalijos Petrovnos Vasiljevos pirmasis vyras buvo karininkas 
Chlevinskis, o antrasis - chirurgas osteopatas Aleksandras 
Aleksandrovičius Kozlovskis. Jis gydė kojas caraičiui Aleksejui, 
o vėliau, 1916 m., dirbo chirurgu valdovo būstinėje Mogiliove. 
Pastarojoje santuokoje gimęs Saša Kozlovskis, tėčio pusbrolis, 
tapo garsiu Klavdijos Šulženko orkestro džiazmenu. 

Trečioji sesuo susigiminiavo su didžiojo meno pasauliu 
1903 m. ištekėjusi už nuostabaus dailininko Michailo Vasilje- 
vičiaus Nesterovo. Jis ne kartą ją tapė, ir Tretjakovo galerijo- 
je kabo puikus didžiulis aliejiniais dažais tapytas Jekaterinos 
Petrovnos Vasiljevos portretas balta palaidine su žirneliais gigot 
fasono rankovėmis. O aš turiu jos, pozuojančios šiais drabu- 
žiais, nuotrauką. Daugybė kitų jos portretų saugomi Nesterovo 
muziejuje Ufoje. Taigi mano tėtis yra Nesterovo sūnėnas, nors 
tai ne kraujo, bet svainystės giminystė. Jekaterinos Petrov- 
nos ir Michailo Vasiljevičiaus duktė, tėčio pusseserė Natalija 

Michailovna Nesterova neseniai mirė Maskvoje. Ji buvo ištekė- 
jusi už Fiodoro Sergejevičiaus Bulgakovo, žymiojo rusų religijos 
filosofo Sergijaus Bulgakovo sūnaus, - jo tėvą Iljičius' išsiuntė į 
Prancūziją, nes Sovietų šalyje panašių į jį nereikėjo. 

Po bolševikinio perversmo Vasiljevai, susirinkę vertingus 
daiktus, bet palikę pianiną, baldus ir knygas, kurių pėdsakų 
ieškau Samaroje, bėgo prie Volgos, į Ufą, paskui į Uralą, į Je- 
katerinburgą, vėliau į Sibirą, pas Kolčiaką, į Omską, į Novoni- 
kolajevską, bet kelyje sušalo ir liko Krasnojarske, buvusiame 
baltųjų rankose. 1919 m. pavasarį Vasiljevai drauge su Baltąja 
armija pajudėjo atgal į Europą, bet toliau Omsko nenukako. 
Paskui klajojo Tobolsko taigoje didžiosiomis Sibiro upėmis. 
Savo namų Samaroje jie nebeišvydo. Pasibaigus Pilietiniam ka- 
rui, 1920 m. jie liko Krasnojarske. Ten šeimininkavo sovietai, ir 
ten pirmą kartą buvo suimtas mano senelis. Močiutė išsirūpino, 
kad jį paleistų. Dėdė Krasnojarske įstojo statistu į miesto teatrą. 

Senelis, upių lokacijos specialistas ir knygos šia tema auto- 
rius, stojo tarnauti sovietams į Susisiekimo liaudies komisa- 
riato Kijevo vandens transporto skyrių, kad galėtų išmaitinti 
šeimą. Bet pasitaikius pirmai progai šeima 1922 m. persikraustė 
į Maskvą, į antro namo dvyliktą komunalinį butą aštuntame 
aukšte Orlikovo skersgatvyje, su vaizdu į Sucharevo bokštą, su- 
griautą XX a. trečiajame dešimtmetyje. Tėtis mokėsi 41-ojoje 
Maskvos mokykloje ir baigė septynis skyrius - taip anais lai- 
kas vadintos klasės - ir įstojo į „1905-ųjų metų“ meno mokyklą. 


1. Iljičius - Vladimiras Iljičius Leninas (1870-1924) - Rusijos revoliucio- 
nierius, Bolševikų partijos lyderis, Sovietų Sąjungos įkūrėjas ir pirmasis 
Sovietų Sąjungos premjeras, leninizmo ideologijos pradininkas. (Čia ir 
kitur pastabos vertėjos) 

Dėdės Michailo Nesterovo patartas, tėtis tapo dailininku. O 
mano senelis gavo tarnybą Susisiekimo liaudies komisariate, 
kur ir dirbo Vandens transporto valdyboje. Senelį Pavlą Petro- 
vičių vėl areštavo 1931 m., nuteisė trejiems metams kaip „liau- 
dies priešą ir „buvusį valstybės patarėją“ ir išgabeno į Mordovi- 
jos „Potmos“ lagerį, o vėliau - statyti Belomoro- Baltijos kanalo. 
Tai buvo šiurpūs bolševikinio rusų inteligentijos persekiojimo 
laikai. Šeima, sukrėsta šio arešto, per Raudonojo Kryžiaus pir- 
mininkę J. Peškovą išsikovojo teisę pasimatyti su juo Butyrkoje. 
Laukdami praleido bemiegę naktį ant asfalto priešais kalėjimą. 
Paskui, sužinoję, kad kalinių etapas pajudės nuo stoties, puolė 
ten tikėdamiesi jį pamatyti bent akies kampučiu. 

1933 m. pavasarį nelaimių palaužta močiutė išgėrė nuodų ir 
mirė baisiai kentėdama kaip tik tą dieną, kai Peškovos pastan- 
gomis paleistas laisvėn už „spartuolišką darbą kertant mišką 
senelis išvažiavo į Maskvą. Senelis mirė nuo nepagydomos li- 
gos tremtyje, Kostromoje, ir net nežinia, kur jo kapas. Vėliau 
senelį reabilitavo „nesant nusikaltimo sudėties“. Mano tėtis ir 
mama, neseniai mirusi Tatjana Iljinična Gulevič, niekada ne- 
buvo komunistų partijos nariai. Aš iš SSRS į Prancūziją emigra- 
vau 1982 metais. Ar dar reikėtų išsamiau aiškinti - kodėl? Mes 
atleidome bolševikams už pažeminimus, bet jų nepamiršome. 

Po ilgokos aštuonerių metų pertraukos, kuri pakirto mano 
tėvams sveikatą, nuo insulto mirus tėčiui, 1990 m. mane vėl 
įsileido į Rusiją. Čia aš dabar garsenybė! Televizija, laikraščiai, 
žurnalai... Mudviejų su mama sprendimu, Samaros dailės mu- 
ziejui padovanojome daugiau kaip tūkstantį daiktų iš mano 
tėvo, Rusijos liaudies menininko, Dailės akademijos nario ko- 
respondento, kolekcijos už didesnę kaip pusės milijono dolerių 

sumą. Ten pat dabar saugomas ir jo dirbtuvių Maskvos Frunzės 
krantinėje turtas. Samaros muziejus ketina atidaryti nuolatinę 
Aleksandro Pavlovičiaus Vasiljevo darbų parodą, ten pat bus 
eksponuojami ir mano eskizai teatrui. Muziejui skyrė buvusius 
miško pirklio N. S. Ivancovo rūmus, kadangi pasirodė labai 
sudėtinga iškeldinti komunalinio buto Predtečenskajos gatvėje 
gyventojus, nes išgirdusios apie kuriamą muziejų šeimos ėmė 
skirtis, kad galėtų gauti kuo daugiau butų. Nuolatinė (viliuosi) 
paroda Frunzės gatvėje (anksčiau Saratovo), šimtas šeštajame 
name, 2005 m. birželio 11 d. buvo atidaryta nepaprastai pom- 
pastiškai: griaudžiant dūdų orkestrui ir susibūrus didelei žmo- 
nių miniai. 

Aš taip pat žengiau savo tėčio pėdomis ir apipavidalinau 
daugiau kaip šimtą pastatymų dvidešimt penkiose pasaulio ša- 
lyse. Obuolys nuo obels netoli krinta! Samaroje aš apipavida- 
linau net du baletus: „Miegančiąją gražuolę“ ir „Gulbių ežerą“. 
Čia jau šeštus metus leidžiu rudenį ir jau šeštus metus rengiu 
„Aleksandro Vasiljevo sezonus Pavolgyje“ - tai madų ir teatro 
kostiumų konkursai. Samaroje jau buvo surengtos dvi didelės 
mano tėvelio darbų parodos. Dailės muziejuje dažnai vyksta 
parodos, skirtos mūsų šeimai arba mano kolekcijoms. O ant 
namo, kuriame gyveno Vasiljevai, dabar kabo memorialinė 
lenta, prie kurios nunešu gėlių kiekvieną sykį lankydamasis 
Samaroje. 

„Lakštingalos trelė Fabergé Apsode“ 
Apie mamą 


ča. 


Mano mama buvo rusų aktorė. Rusijai, jos teatrui ir Maskvai 
ji paskyrė visą savo nuostabų, poetišką gyvenimą. Mama gimė 
1924 m. Baltarusijoje, Gomelio krašte, kur vasarnamyje ilsėjosi 
jos tėvai: senelis buvo aistringas medžiotojas. Nuo kūdikystės 
iki ketverių mama gyveno Gomelyje, kur jos motina dirbo gy- 
dytoja gimdymo namuose. Paskui ji mokėsi Maskvoje ir pasky- 
rė šiam miestui savo gyvenimą. 

Ji buvo nesutramdoma gyvenimo aistruolė. Mūsų niekinga- 
me ir lėkštame gyvenime, užuot pasirinkusi buitį, ji rinkosi tai, 
kas prakilnu. O tas Prakilnumas jai reiškė meną, teatras - šven- 
tovę, kuriai ji atnašavo, kurią dievino, kurios žynė ir vaidilutė 
ji buvo. 

Mano močiutė Marija Rylova gimė 1892 m. Viatkos guberni- 
jos Karačių kaime. Šešių savaičių ji neteko tėvo ir buvo atiduo- 
ta auklėti advokato Ignatovičiaus šeimai. Baigusi dviejų klasių 
kaimo mokyklą vėliau mokėsi Viatkos gubernijos Malmyžo 
miesto moterų gimnazijoje. 1911 m. baigusi gimnaziją senelė 
metus dirbo mokytoja kaimo mokykloje. Vėliau, 1913 m., įstojo 
mokytis į Maskvos aukštųjų moterų kursų medicinos fakultetą. 
Per Pirmąjį pasaulinį karą senelė išėjo į frontą kaip medicinos 


APIE MAMĄ 59 


sesuo. Mama išsaugojo nuotrauką: močiutė medicinos sesers 
suknele su raudonu kryžiumi ant prijuostės. 1919 m. močiutė 
tarnavo evakuacinės ligoninės gydytoja, o po karo įstojo į as- 
pirantūrą. Kaip gydytoja ginekologė Marija Grigorjevna dirbo 
Sveikatos apsaugos ministerijos gimdymo namų ir moterų kon- 
sultacijų valdybos vyresniąja inspektore ir dalyvavo steigiant 
SSRS pirmąsias moterų konsultacijas, už tai buvo apdovanota 
Lenino ir „Garbės ženklo“ ordinais. 

Senelis, miškininkystės žinybos inžinierius Ilja Gerasimo- 
vičius Gulevičius buvo kilęs iš Molodečno Vakarų Baltarusijoje. 
Bajorų Gulevičių giminė XVI a. pradžioje persikėlė į Voluinę iš 
Lietuvos Didžiosios Kunigaikštystės. 1980 m. susitikusi su gimi- 
naičiais Prancūzijos Montalimaro miestelyje mama daugiau su- 
žinojo apie savo protėvius. Pasirodo, XIX a. vienas iš Gulevičių, 
generolas majoras, buvo Briansko dvarponis, valdė žavius am- 
pyro stiliaus rūmus Mirkovyje Utuose, kurie išlikę iki šiol. Kitas 
Gulevičius pasižymėjo 1812 m. Tėvynės kare, o jo portretas kabo 
didvyrių galerijoje Ermitaže. Viena iš labai tolimų mamos gimi- 
naičių, grafienė Tolstaja, mergautine pavarde Gulevič, net buvo 
pakviesta į garsųjį 1903 m. balių Žiemos rūmuose, kuriame visi — 
kartu ir imperatorius su imperatoriene - vilkėjo bojarinų kos- 
tiumus. Gulevičių giminės herbas - skydas su šakėmis, virš ku- 
rių pavaizduota riterio koja, - veikiausiai sukurtas XVI amžiuje. 

Mano senelis iš motinos pusės Ilja Gerasimovičius - nu- 
skurdusios šios senos šlėktų giminės atšakos palikuonis. Jo 
tėvai turėjo keturis vaikus ir gyveno kukliai, bet gebėjo duoti 
jiems gerą išsilavinimą. 

Dalis Gulevičių giminės, neapsikentusi bolševikinės revo- 
liucijos negandų, patraukė į Rytus, į Sibirą, vėliau - į Blagoveš- 

čenską. Iš ten - į Charbiną, Šanchajų ir Australiją, kur mes iki 
šiol turime kelias dešimtis giminaičių, be to, kai kurie iš jų net 
išore panašūs į mamą. Dirbdamas šiame žemyne susitikdavau 
su jais, o mama, deja, nieko iš jų nematė, tik buvo girdėjusi. 

Senelis Ilja Gerasimovičius užaugo Vilniuje, kur jo vyresny- 
sis brolis dirbo geležinkelių inžinieriumi, o vėliau ir iždininku. 
Jie kartu pasistatė namą Vilniaus priemiestyje Pavilnyje. Jis yra 
priešais Belmonto kalną, kurį Napoleonas taip pavadino per 
1812 m. kampaniją, kai jo armija įsikūrė ten žygio stovyklą. Na- 
mui broliai Gulevičiai pasirinko plačias dvarininko Milerio val- 
das, kurios vadinosi Krzywy pogurek, dalimis susipirko žemę ir 
pradėjo statyti medinį klasikinių Čechovo vasarnamių stiliaus 
namą su dideliu vyšnių sodu. Dviaukštis namas su įstiklinta 
veranda, liftu į antrą aukštą, jaukiais kiliminiais ir bambuko 
baldais, nėrinių lambrekenais, Brokhauzu ir Efronu, su kros- 
nimis, kurių vieną Gulevičiai dėl juodų secesijos stiliaus koklių 
praminė „Juodąja Sale“, buvo pastatytas tarp 1906 ir 1912 metų. 
Galbūt šiame name ir užgimė mamos meilė moderno stiliui, 
kuriam ji liko ištikima visą gyvenimą. Sekdama amžiaus pra- 
džios dvasia, ji mėgo alyvinę, pilką, šviesiai žalią ir rudą spalvas, 
šukuodamasi sukdavo kuodelį ant pakaušio, kaip buvo madin- 
ga tais laikais. 

Senelio brolio Žmona Marija Andrejevna Jaščenko-Gu- 
levič dėstė moterų gimnazijoje Kaune. Teta Marusia buvo 
mamos mylima tetulė, o man - vienintelė senelė, kurią paži- 
nojau. Ji virdavo žagarėlius, kepdavo pyragus su bruknėmis 
ir dėliodavo pasiansą - ypač „Napoleono kapą“. Tai daryda- 
ma žvelgdavo pro žemutės gėlėtos verandos langus į Napo- 
leono Belmonto kalną. Ir mama visam gyvenimui pamėgo 

pasjansus, o labiausiai - „Napoleono kapą“, „Šifruotą telegra- 
mą“ ir „Belaisves damas“. 

Vaikystėje su mama leisdamas vasaros mėnesius giminės 
dvare Lietuvoje, aš prisiklausiau padavimų apie praeitį, perpra- 
tau senovinio gyvenimo su tarnais ir sodu sanklodą, pajutau 
visą seno dvaro žavesį, per stebuklą išlikusį sovietmečiu tik- 
riausiai todėl, kad Vilniaus kraštas vėlai atsidūrė milžiniškos 
SSRS sudėtyje. 

Mano senelis studijavo Varšuvos karo mokykloje, buvo im- 
peratoriaus armijos karininkas ir XX a. antrajame dešimtme- 
tyje tarnavo Šiaurės Kaukaze, Maikope, miškų žinyboje. Per 
Pirmąjį pasaulinį karą senelis fronte susipažino su mano senele, 
revoliucijos išvakarėse jie susituokė ir atsidūrė Maskvoje, kur 
augo mano močiutė. 

Po revoliucijos, kai Vilniaus kraštas atiteko Lenkijai, mūsų 
kaimynystėje apsigyveno maršalas Pilsudskis. O šalia, Marku- 
čių dvare, iki 1906 m. gyveno jaunesnysis didžiojo rusų poe- 
to Aleksandro Puškino sūnus Grigorijus su žmona - Vilniaus 
krašto dvarininke Varvara Melnikova. Grigorijus ir Varvara 
Puškinai dažnai priimdavo savo erdviuose namuose mamos 
dėdę Dmitrijų Gulevičių su žmona. Tik pamanykit - mano 
mama buvo per du rankos paspaudimus nuo Puškino. Tai už- 
dėjo poetinį atspaudą visam jos gyvenimui: poeziją ji dievino, 
Puškiną mokėjo atmintinai. Negalėčiau iškart atsakyti į klausi- 
mą, ką labiau mėgo mama: gėles ar poeziją? 

Mūsų sodyba Pavilnyje, kuri dabar pagal įstatymus grąžinta 
Gulevičių šeimai, garsėjo gražiausiais visame krašte rožynais. 
Namas ir dabar, kaip anksčiau, skęsta šimtamečių alyvų ir jaz- 
minų sąžalyne. Didžiulės liepos sudaro gyvatvorę, skiriančią 

apatinį sodą. Savitą žiemos sodo versiją mama bandė sukurti ir 
Maskvoje, bute Frunzės krantinėje, augino ten visų įmanomų 
rūšių barleras, vaškuoles ir įstabius vijoklinius augalus. 

Po revoliucijos mano seneliams Gulevičiams gimė pirmasis 
kūdikis - Dima, keleriais metais vyresnis už mamą jos brolis. 
Jis tapo pulkininku, garsiu sportininku, Centrinio armijos 
sporto klubo dziudo treneriu ir teisėju. Vienintelė jo duktė — 
Jelena Chlevinskaja, Verslo ir ekonomikos mokyklos akademi- 
kė ir šeimininkė. 

Senelį Ilją Gerasimovičių Gulevičių labai slėgė bolševikų re- 
žimas, ir jis dukart mėgino bėgti iš Sovietų šalies į Lenkiją - tai 
šiauriniu keliu, tai per Mandžiūriją. Tiesa, nieko iš to neišėjo. 

Mamos vaikystė prabėgo trečiojo dešimtmečio Maskvoje, 
Lefortove. Su bičiulėmis ji dažnai bėgiojo į medinį „mamzalie- 
jų Raudonojoje aikštėje, kol pastatė iš akmens, dabartinį. Buvo 
dora sovietinė ketvirtojo dešimtmečio pionierė. Mokėsi vieno- 
je mokykloje su Jurijumi Nikulinu, žaidė tenisą su Nikolajum 
Ozerovu, Pionierių rūmuose lankė šokių būrelį kartu su Marta 
Cifrinovič, tapusia jos viso gyvenimo drauge. Karas užklupo 
mamą Arteke, kuris drauge su poilsiaujančiais vaikais buvo 
evakuotas į Altajų, į Belokurichą. Šiandien tai populiarus kal- 
nų kurortas, garsėjantis oru, mineraliniu vandeniu, sedulomis 
ir gervuogėmis. Draugystę su tomis pionierėmis mama palaikė 
visą gyvenimą. 

Pasibaigus Maskvos apsiausčiai, mama grįžo į sostinę. No- 
rėdama ištikimai ir sąžiningai tarnauti Tėvynei, nusprendė 
tapti aviatore ir įstojo į Maskvos aviacijos institutą - MAI. Tada 
tai buvo madinga! Bet jos širdis buvo kitur! Nepasotinamą di- 
džiojo meno troškulį jautė teatrui. 

Kaip tik karo metais vienintelis iš likusių gyvų Dailės teatro 
įkūrėjų Vladimiras Ivanovičius Nemirovičius-Dančenko savo 
svetainėje tykiame skersgatvyje tarp Gorkio ir Puškino gatvių 
sumanė įsteigti Dailės teatro studiją. Ši idėja Dailės teatre ne- 
buvo nauja: jau amžiaus pradžioje Dailės teatras steigė aktorių 
studijas, jas lankė ir Michailas Čechovas, ir Olga Baklanova, ir 
Grigorijus Chmara. 

Karo metais Dailės teatrui nepaprastai stigo jaunimo, ir štai 
kodėl istoriniame pastate Dailės teatro skersgatvyje (dabar ir 
vėl Kamergerskio, kaip Stanislavskio ir Čechovo laikais), trečia- 
jame A name, atidaryta Dailės teatro mokykla-studija, - teatrui 
vadovauti ėmė buvęs K. S. Stanislavskio sekretorius Veniami- 
nas Zacharovičius Radomyslenskis. 

Mokslai studijoje-mokykloje mamai buvo nelyginant dan- 
giškoji mana. Bendravimas su puikiais senosios mokyklos ak- 
toriais: Kačialovu, Litovcevu, Tarchanovu ir Moskvinu suteikė 
tai pirmajai 1947 metų laidai ypatingą toną, kurio dabar jau 
nepakartosi, nes žodžiais to paaiškinti neįmanoma. Materia- 
liąją kultūrą mamai dėstė buvęs Ermitažo direktorius Sergejus 
Troinickis, manieras - kunigaikštytė Volkonskaja, teatro isto- 
riją - Dživelegovas. Mokydamasi studijoje mama susipažino 
su savo būsimu pirmu vyru, bendrakursiu Viktoru Karlovi- 
čium Franke-Moniukovu. Vėliau jis tapo ne tik režisieriumi, 
bet ir puikiu Dailės teatro mokyklos-studijos pedagogu, įkū- 
rė Maskvos naująjį dramos teatrą, kuris išugdė ištisą plejadą 
Maskvos aktorių. 

Baigus studiją, mamos, kaip visų kitų merginų, diplomus 
pasirašė pati Olga Leonardovna Kniper-ČCechova. Tačiau dirbti 
mama buvo išsiųsta ne į Dailės teatrą, kaip daugelis jos moks- 

ladraugų, bet į Centrinį vaikų teatrą, buvusį Nezlobino teatrą, 
Didžiojo teatro kairėje, jei žiūrėtume iš Teatro aikštės. Drauge 
su ja į šį teatrą atėjo dirbti ir kiti mokyklos-studijos absolven- 
tai: Olga Frid ir Lera Menkovskaja, kurios visą gyvenimą buvo 
neperskiriamos mamos draugės, Geša Pečnikovas, Nelė Šefer. 

Mama pateko į fantastišką gražiausių pokario Maskvos 
merginų grimo kambarį. Prisimenu visut visas šio kambario 
detales: trivėrius veidrodžius ir lemputes, mamos grimą, pri- 
klijuojamas blakstienas, perukus, „brangenybes“ ir kostiumus... 
Ir masyvų teatro veidrodį auksuotais rėmais, kuriame, tikriau- 
siai, save apžiūrinėjo pati Žichareva, Nezlobino teatro primado- 
na pirmąjį XX a. dešimtmetį. 

Pirmieji mamos vaidmenys atitiko jos grožį ir amžių. Pir- 
masis spektaklis - „Meistrų miestas“. Raudona suknele ir ita- 
liška kvatročento kepuraite ji įamžinta Centrinio vaikų teatro 
aktoriaus Perovo akvarele nulietame portrete, kuris saugomas 
mūsų kolekcijoje. Tame portrete mama siuvinėja kryželiu - ais- 
tra siuvinėti neapleido mamos, kol buvo jaunos jos akys. Vėliau 
mama vaidino Nikolę komedijoje „Miestelėnas bajoras“, Sofiją 
„Varge dėl proto“, Merę „Sniego gniūžtėje“, Galią „Kažkur Si- 
bire“. Ją išgarsino kinų mergaitės Siao Lan vaidmuo Marijos 
Osipovnos Knebel pastatytoje „Stebuklingoje gėlelėje“ - čia ji 
vaidino su Olegu Anofrijevu, atlikusiu Ma Lanchua vaidmenį. 
Vėliau indų princesė Sita garsiajame „Ramajanos epe kartu su 
princą Ramą vaidinusiu Geša Pečnikovu. Vėliau - caraitė „Ar- 
kliuke kupriuke“ kartu su Olegu Jefremovu, vaidinusiu Ivaną. 
Mama kūrė gražuolių ir teigiamų veikėjų vaidmenis, bet buvo 
kukli moteris ir nepretenzinga aktorė. Kurį laiką ji drauge su 
bičiule Susana Serova dalyvavo tuo metu vos susikūrusio teatro 

„Sovremenik“ spektakliuose. Gaila, bet ne visi spektakliai išliko 
mano vaikiškoje atmintyje. Mano sesuo, Viktoro Moniukovo 
duktė Nataša keleriais metais vyresnė už mane, daugiau žino 
apie mamos pasiekimus šeštajame XX a. dešimtmetyje. 

Sausakimšame Maskvos tramvajuje močiutei numynė ap- 
gamą, prasidėjo kojos vėžys, atsirado metastazių. Iš pradžių 
amputavo pėdą, vėliau koją iki kelio. O dar vėliau - iki klubo, 
trečia operacija. Ji galėjo paeiti tik su ramentais ir mirė man dar 
negimus — 1955 metais. 

Gyvenimas su pirmuoju vyru nesiklostė, ir dar penktojo 
dešimtmečio pabaigoje mama susipažino su mano tėčiu, vienu 
metu taip pat dirbusiu Centriniame vaikų teatre, Aleksandru 
Pavlovičiumi Vasiljevu. Jis jau tada buvo garsus teatro dailinin- 
kas. Mama be galo pamilo tėtį ir rašė jam eiles. 

Mano tėtis iš pradžių dirbo provincijos teatruose, vėliau, 
karo metais, tapo Rusijos teatro organizacijos fronto teatrų 
vyriausiuoju dailininku, o po karo - vyriausiuoju Maskvos 
Jermolovos teatro dailininku. Centriniam vaikų teatrui gas- 
troliuojant Kijeve užsimezgiau aš, vienintelis jų sūnus. Gimiau 
1958 m. gruodžio 8 d. Maskvoje ir, kiek prisimenu, visada būda- 
vau už kulisų. Mano tėtis tuo metu jau darbavosi su garsiuoju 
Maskvos režisieriumi Jurijumi Aleksandrovičiumi Zavadskiu 
ir tapo vyriausiuoju Mossoveto teatro dailininku. Tėtis im- 
davo mane į teatrą rečiau negu mama. Vis dėlto iš vaikystės 
prisimenu susitikimus su Liubove Orlova, Faina Ranevskaja ir 
Vera Mareckaja - pagrindinėmis teatro aktorėmis, kurioms tė- 
tis kūrė dekoracijas ir kostiumus. Mama ir tėtis svečiuodavosi 
Orlovos ir Aleksandrovo viloje; Liubovė Petrovna padovanojo 
mamai sūriu farširuotų raudonųjų pipirų receptą. 

Į Vaikų teatrą, ypač kai nebūdavo auklių, mane imdavo daž- 
niau. Prisimenu, kaip sėdžiu už kulisų ant kėdutės: mama vaidina 
spektaklyje „Viena baisi diena“. Paskui - „Pamirštas blindažas“ - 
vienintelis nedidelis neigiamas jos vaidmuo - vokiečių šnipės. 
Smaragdo žalumo „angliškas kostiumas“ ir balta odinė skrybėlė — 
mama sėdi prie baro ir rūko! Ji rūkė tik kurdama šį vaidmenį ir 
tik scenoje. Vaidmenys spektakliuose „Piteris Penas“, „Puškino 
pasakos“, „Dėdės Tomo trobelė“, „Tradicinė sueiga“, „Gyvybės 
žolė“. Užmiršti pavadinimai, kadaise audrinę Maskvos publiką. 

Mama dirbo kartu su Georgijum Tovstonogovu, Marija 
Knebel, Sergejum Michalkovu, Viktoru Rozovu, bet dažnai 
perleisdavo savo vaidmenis kitoms aktorėms. Ji niekada netroš- 
ko žemiškosios šlovės. Ir į partiją nestojo nei tėtis, nei mama, o 
tais laikais tai itin kenkė karjerai. 

Išorinis ir vidinis mamos grožis traukė prie jos dailininkus 
ir skulptorius. Ją fotografavo Napelbaumas. Be jos pačios vyro, 
mamą tapė Tatlinas, Romadinas ir Bulgakovas, lipdė Nikogo- 
sianas ir Jablonskaja. 

Jau septintajame dešimtmetyje mama ėmė filmuotis tele- 
vizijoje ir vaidinti radijo teatre, ypač poetinėse kompozicijo- 
se. Prisimenu ją vaidinančią Gerceno motiną televizijos filme 
„Praeitis ir godos“, vieną iš pagrindinių vaidmenų televizijos 
spektaklyje „Uošvių liežuviai“, radijo spektaklius su režisiere 
Marina Turčinova. Mama ir atvedė mane į televiziją: ten bū- 
damas aštuonerių debiutavau teatro „Varpelis“ laidose, vėliau — 
kartu su mamos bičiule ir kolege iš Vaikų teatro Nadežda Ru- 
mianceva vedžiau sekmadienines „Žadintuvo“ laidas. 

Bet jau tada dėstymas traukė mamą labiau už aktorystę. Sep- 
tintojo dešimtmečio viduryje, dar vaidindama teatre, ji grįžo į 

Maskvos Dailės teatro mokyklą-studiją ir įstojo į aspirantūrą 
pas savo mėgstamą sceninės kalbos profesorę - Estijos vokietę 
Jelizavetą Fiodorovną Saryčevą. Dvidešimt penkis sezonus vai- 
dinusi Centrinio vaikų teatro scenoje, 1972 m. mama džiugiai 
ir lengvai, kaip atlikęs savo pareigą žmogus, išėjo į pensiją, kad 
galėtų būti savosios alma-mater sceninės kalbos katedros peda- 
goge, o gyvenimo pabaigoje - ir profesore. Vėliau ji ėmė dėstyti 
scenos kalbą čigonų teatre „Romen“, Lėlių teatre ir teatre „Ka- 
mernaja scena“. 

Dar vienas likimo vingis - tais pat metais mama pakviečia- 
ma į Didžiojo teatro choreografijos mokyklą. Mama ten imasi 
dėstyti aktorinį meistriškumą kartu su tokiais teatro pedago- 
gikos korifėjais kaip Makedonskaja ir Nedzveckis. Daug, oi, 
kaip daug puikių rusų baleto artistų mokė mama. Pateiksiu 
kad ir nepilną žvaigždžių sąrašą: Ala Michalčenko, Vladimiras 
Derevianko, Nina Ananiašvili, Andris ir Ilzė Liepos, Nikolajus 
Ciskaridzė... Baletas jos gyvenime - stebuklų menas. Penktaja- 
me ir dešimtajame dešimtmetyje mama per seseris Ščerbininas 
bičiuliavosi su Maja Pliseckaja, mūsų kaimyne Lietuvoje. Mano 
tėtis Didžiajame teatre triskart kūrė kostiumus ir dekoracijas; 
jis apipavidalino „Girios giesmę“, „Mazepą“ ir „Snieguolę“. O 
mamos mokiniai žibėjo Didžiojo teatro scenoje, jie žėri joje ir 
dabar, kai mamos nebėra. 

Maskvos dailės teatro studija - antrieji mamos namai. Ji ei- 
davo į užsiėmimus su džiaugsmu. Visada maloni, linksma, ele- 
gantiška. Mada mamai nebuvo per daug svarbi, tačiau drabužių 
stilius - labai. Kaip ji mokėjo nešioti skrybėles, derinti palai- 
dines ir šalius, segėti senovines kamėjas, pabrėžti veido ovalą 
perlų vėriniu, išryškinti įstabaus profilio subtilumą turkio su 

sidabro ažūru auskarais. Mama buvo rafinuoto, šiek tiek kon- 
servatyvaus, bet visiškai rusiško ir nepajudinamai klasikinio 
skonio žmogus, kokio dabar, XXI a. pradžioje, Maskvoje nė su 
žiburiu nerasi. Ji buvo vėlyva Sidabro amžiaus gėlelė: įsitikinusi 
monarchistė, jos jaukiame miegamajame stovėjo jo didenybės 
imperatoriaus šeimos portretai. Garbino poezijos žodį ir pati 
rašė eiles. Mama dievino Mariną Cvetajevą, širdimi jautė jos 
talentą ir jos tragediją. Dievino Aną Achmatovą; buvo su ja su- 
sitikusi 1944 m. ir studijoje skaitė jai jos eilėraščius. Draugavo 
su Michailu Svetlovu, Nikolajum Asejevu, Naumu Koržavinu 
ir Karina Filipova, kartą pavadinusia mamą „Lakštingalos trele 
Fabergé apsode“. 
Michailas Svetlovas rašė: 


Kaip tvert mums su Bibiku 
mūsų mergystėje 
Kad taip mums 
Gulevičių nebūt kaimynystėje! 


Nors pagal Zodiaką vėžys, mama labai mėgo keliauti. Ypač 
traukiniu. Jai patikdavo ritminga peizažų kaita už lango - tada 
ji svajodavo, tada melsdavosi. Mes daug keliavome po šalį, lan- 
kėmės Užkarpatėje, Kryme, Padneprėje, Leningrade. Mama 
visada troško dovanoti savo vaikams, Natašai ir Saniai, tai, kas 
geriausia ir nuostabiausia, džiugiausia ir šviesiausia. Laimingos 
vaikystės pojūtis - jos dovana. Mama sakydavo: „Kiek į vaikus 
įdėsi, tiek tau ir sugrįš! Ir mes visada stengėmės šimteriopai 
grąžinti skolą. Daugiau kaip prieš du dešimtmečius emigra- 
vęs į Prancūziją, ilgai negalėjau susitikti su mama: laiškai ir 

telefonas - štai ir visas bendravimas. Sesuo su vyru Andrejum 
Tolkunovu ir sūnum Mitia tada taip pat gyveno Niujorke. Taigi 
devintajame dešimtmetyje mama buvo atskirta nuo vaikų, nors 
ir gyveno su mylimu vyru, kuriuo žavėjosi: Bet vos tik jai, jau 
Gorbačiovo laikotarpiu, leido išvykti į Paryžių, ji ėmė dažnai 
lankytis puikiojoje Prancūzijoje ir ją pamilo. Anksčiau lankėsi 
Paryžiuje tik vieną kartą, 1905 m. gegužę, per Mossoveto teatro 
gastroles. Mama buvo ir Vokietijoje, ir Anglijoje, ir Jugoslavi- 
joje, ir Čekijoje, o jau iš Paryžiaus mums pasisekė nukeliauti į 
Andalūziją, Monte Karlą, Belgiją, Nyderlandus ir Italiją. Nuvy- 
kusi į manojo „Spragtuko“ premjerą Ankaroje, mama iš pirmo 
žvilgsnio įsimylėjo Konstantinopolį - Stambulą. Ir visada die- 
vino Lietuvą, gimtąjį Pavilnį. 

Paryžiuje mama užmezgė šiltus, kupinus pasitikėjimo san- 
tykius su rusų emigracija. Ji kaip niekas kitas mėgo ir mokė- 
jo draugauti. Tarsi geroji fėja apgaubdavo visus ir rūpesčiu, ir 
šiluma. Per įdomias vasaros keliones po Prancūziją mama su- 
sipažino su nuostabiomis moterimis: siuvėja ir aktore Natalija 
Petrovna Bologovskaja, „Ballet Russe“ balerinomis Olga Stark, 
Tatjana Leskova, Ksenija Tripolitova, kabareto dainininke Liu- 
dmila Lopato, „Eliziejaus Laukų rusų operos“ choriste Tusia 
Zamčialova, su Čilės dailininke Irina Petrovna Borodajevska- 
ja, Briuselyje gyvenančia rusų grafo Apraksino šeima, su Pa- 
ryžiaus grafiene Jacgueline de Bogurdon. Vis dėlto patys arti- 
miausi Paryžiuje jai buvo maskviškiai aktoriai: Levas Kruglyj ir 
Natalija Enkė, su kuriais ji keliaudavo po Prancūziją. Supranta- 
ma, visus šiuos įspūdžius ir naujas žinias mama vėliau dosniai 
perteikdavo savo studentams - tiek mokykloje-studijoje, tiek ir 
Maskvos slavų universitete, kurio Scenos kalbos katedrai va- 

dovavo paskutiniais gyvenimo metais. Ji sudarė neprilygstamą 
„Pamirštų ir retai vartojamų rusų kalbos žodžių žodyną“. Meilę 
gimtajai kalbai įskiepijo ir vaikams. O kaip ji mokėjo džiaugtis 
mūsų laimėjimais! Kaip skaitė naujus savo dukters Natašos, ži- 
nomos žurnalistės ir Maskvos valstybinio universiteto dėstyto- 
jos, straipsnius, kaip sutikdavo mano knygai „Ištremtas grožis“ 
adresuotus komplimentus; kartu ji galėjo būti ir griežta, ir reikli, 
bet visada dvasinga, pakilusi aukščiau gyvenimo smulkmenų. 

Namie mama buvo nuoširdi, dosni ir svetinga šeimininkė. 
Giminės, vaikystės draugės, kolegos ir draugai - visi veržte 
veržėsi pas ją į svečius. Ji mokėjo draugauti ir apdovanoti savo 
draugus, visa širdim ir atsidavusi rūpintis jų reikalais. Metų 
metus bandė padėti dailininko grafo Vasilijaus Pavlovičiaus 
Šeremetevo, kadaise turtingiausios Rusijos šeimos palikuonio, 
šeimai, valdant bolševikams vos sudurdavusiai galą su galu. 
Draugavo su kino aktoriumi Piotru Glebovu ir jo žmona gra- 
žuole Marina, kaimynais, kino žvaigžde Natalija Fatejeva, su 
seniausiomis Maskvos dailės teatro aktorėmis Kira Nikolajev- 
na Golovko ir Sofija Stanislavovna Piliavskaja, kostiumų isto- 
rike Marija Nikolajevna Mercalova. Ji nepamiršdavo nė vieno 
draugo ar pažįstamo gimimo dienos. Nepraleisdavo nei švenčių, 
nei šermenų. Buvo didžios rusų sielos žmogus. Dvasingumas 
turėjo svarbią reikšmę jos gyvenime, saugojo nuo žemiškosios 
tuštybės ir rengė amžinajam gyvenimui. Jos atsisveikinimas su 
pasauliu 2003 m. pradžioje buvo lengvas ir šviesus. Kaip ir jos, 
gebėjusios skleisti gėrį ir grožį šitiekai Žmonių Žemėje, nuosta- 
bus gyvenimas. 

Sustingęs laikas. 
Gulevičių dvaras Lietuvoje 


ĉe: 


Likimo valia prieš kelerius metus tapau dvarponiu viename 
iš gražiausių Vilniaus priemiesčių. Pagal Lietuvos įstatymus 
namai ir dvarai, tarybiniais metais atimti iš teisėtų savininkų, 
pateikus nuosavybę patvirtinančius dokumentus gali būti grą- 

Šitaip mano šeima pagal motinos liniją vėl atgavo mūsų 
giminės dvarą su vyšnių ir obelų sodu, gėlynais ir derlingais 
laukais. 

Susigrąžinti, prikelti naujam gyvenimui ir iš naujo dekoruo- 
ti „močiutės“ stiliumi šią nuosavybę ryžausi iš grynai nostal- 
giškų paskatų: trokšdamas grąžinti namui teisėtą gimtojo lizdo, 
kur prabėgo mano laiminga vaikystė, statusą. 

Pastaruoju laikotarpiu apatiniame namo aukšte, kur buvo 
įrengtas komunalinis butas, gyveno trys šeimos, o viršutinis 
aukštas su trimis kambariais tebepriklausė mūsų giminai- 
čiams: ten po karo įsikūrė inžinierius Arsenijus Dmitrijevi- 
čius Gulevičius su žmona Varšuvos balerina Zofija Vernicka ir 
dviem vaikais. 

Pirmą kartą patekau į šiuos namus vos metukų - ant mamos 
rankų. Tai buvo 1959 metais. Vaikystėje, leisdamas vasaras gi- 

minės dvare, girdėjau daugybę sakmių, susipažinau su senų lai- 
kų daugiau ar mažiau pasiturinčių žmonių gyvenimo sankloda. 
Namuose būta net senovinio „domofono“ - tarp aukštų įtaisyto 
vamzdžio su piltuvėlio formos galu, kuriuo močiutė galėdavo 
pasikalbėti su tarnais ir užsisakyti pietus iš viršutinės virtuvės. 

Kai dešimtojo dešimtmečio pradžioje man vis dėlto atiteko 
mėgstami namo kambariai, jų vaizdas, deja, nežadėjo nieko 
gero. Valgomajame buvo automobilių remonto dirbtuvės, ve- 
randa sugriauta ir pakeista plytiniu kaži kokio bunkerio pavi- 
dalo dariniu. Esu aršus ideologinis „euroremonto“ priešininkas, 
todėl nusprendžiau atkurti tai, kas prarasta, remdamasis išli- 
kusiomis šeimos archyvo nuotraukomis ir mamos prisimini- 
mais ir vadovaudamasis muziejinės rekonstrukcijos principais. 
Pagal senus verandos atvaizdus pavyko tiksliai atkurti langų 
rėmų ir pinučių piešinį. Užsakiau duris - buvusiųjų kopijas, 
Vilniaus antikvarinėse krautuvėse nusipirkau senovines spynas 
ir 1906 m. rankenas. Renovuodamas grindis, paprašiau darbi- 
ninkų tik pašalinti aliejinių dažų sluoksnius, kad galėčiau grįž- 
ti prie senųjų lentų. Kaip tik tos kinivarpų sugraužtos ir laiko 
patina pasidengusios grindys man išsaugojo sodybos dvasią. 
Sienų spalvą pasufleravo paveikslai, nuotraukos ir kambarių 
paskirtis. Šviesiai žalią - miegamajam, persikų - valgomajam, 
saulėgrąžų - muzikinei svetainei su senoviniu Peterburgo for- 
tepijonu, šiaudų - verandai... 

Būta keblumų ir dėl baldų. Tik labai nedidelė jų dalis iš- 
liko malkinėse, o ir ši labai jau apgailėtinos būklės. Tačiau 
ir tai man pavyko atkurti ir papildyti. Vėliau iš antikvarinių 
Vilniaus, Rygos, Paryžiaus ir Maskvos parduotuvių aš susive- 
žiau būtiniausius elementus verandai, dviem miegamiesiems, 

valgomajam, muzikinei svetainei ir dviem holams restauruo- 
ti. Man buvo svarbu anaiptol ne materialinė daiktų vertė, o tai, 
kad jie atitiktų šeimos laiką ir dvasią. Taip pas mane pateko juo- 
da sofutė faux renaissance, lygiai tokia pati, kokia stovėjo Kla- 
vdijos Vasiljevnos Ignatovič, užauginusios mano senelę Mariją 
Rylovą, namuose. Argi ne žavus sutapimas! Itin džiugus radi- 
nys - XIX a. devintojo dešimtmečio Vilniaus fabriko „Mikado“ 
bambukinis baldų komplektas, kuris dabar stovi valgomajame. 
Paskui atėjo Varšuvos Voicechovskio fabriko Vienos kėdžių se- 
rija, juodas „netikro Liudviko XVI“ stiliaus garnitūras iš Rygos 
ir minkšti foteliai iš Maskvos, iš Frunzenskajos krantinės pus- 
rūsyje įrengtos katilinės. 

Vienas iš unikalių daiktų mūsų sodyboje - mano senelio 
rankų darbo moderno stiliaus sekreteras. 1908 m. jis pats jį 
pasidirbino pagal brėžinį, rastą žurnale „Niva“, ir papuošė de- 
gintiniais raižiniais - tada tai buvo itin madinga. Dar prieš re- 
voliuciją senelis pergabeno jį į Maskvą. Keliaujantis sekreteras 
vėliau kaip palikimas atiteko mano mamai, bet po skyrybų su 
pirmuoju vyru Viktoru Karlovičiumi Moniukovu-Franke liko 
pas jį. Ir štai pagaliau sugrįžo į mūsų šeimą kaip trečiosios Mo- 
niukovo žmonos aktorės Liubovės Nefiodovos dovana. Dabar 
jis stovi ankstesnėje vietoje - Krzywy pogurke, mano name. 

Itin daug dėmesio sodyboje aš skiriu knygoms ir žurnalams: 
čia daug XX a. pradžios lenkiškų ir rusiškų, trečiajame ir ke- 
tvirtajame dešimtmetyje emigracijoje leistų Berlyno ir Pary- 
žiaus leidinių, albumų su senovinėmis nuotraukomis ir atviru- 
kais. Gramofonas ir plokštelės, XX a. pradžios siluetų kolekcija. 

Visada jaučiau silpnybę paveikslams, todėl pirmas dalykas, 
kurį atsivežiau į Krzywy pogurką, buvo Belle Époque stiliaus 

prancūzų ir belgų portretai. Interjero pažiba - 1927 m. plakatas 
su Halinkos Dorsuvnos, kuri tada buvo Folies Bergère „veidas“, 
mano bičiulės Paryžiuje ir mano žurnalistinės kūrybos įkvėpė- 
jos, portretu. Be to, ten dar sukaupta daugybė mano tėčio darbų 
teatrui ir jo tapytų peizažų, tačiau apstu ir kitų rusų autorių dar- 
bų. Man ypač brangus dailininkės emigrantės Veros Spičakovos 
autoportretas, kurį ji nutapė Krokuvoje 1936 metais. Po karo Vera 
išvyko gyventi į Venesuelą, kur dovanojo šį portretą savo bičiulei, 
kitai dailininkei emigrantei Irinai Borodajevskajai, vėliau gyve- 
nusiai Čilėje. Kai valdant Pinochetui dirbau Santjago operos dai- 
lininku dekoratoriumi, Borodajevskaja perdavė šį portretą man. 
Kurį laiką jis kabėjo mano bute Paryžiuje, o paskui rado naujus 
namus Krzywy pogurke. Arba karaimų dailininko Boriso Egizo, 
XX a. trečiajame dešimtmetyje gyvenusio Konstantinopolyje ir 
tapiusio žymių emigracijos atstovų portretus, darbai - dabar ir 
jie Krzywy pogurke. Pomėgis keliauti pasufleravo man idėją su- 
kurti namuose kinišką Pierreo Loti stiliaus miegamąjį. Gyven- 
damas kurį laiką Honkonge, kai šis dar buvo Anglijos kolonija, 
garlaiviu dažnai nuplaukdavau į portugališkojo Makao blustur- 
gius ir iš ten parsivežiau šiek tiek raudonųjų lakuotų baldų. Jais 
ir galėjau apstatyti šį mažą kambarėlį, kurį XX a. pradžioje teta 
Marusia nuomojo baltarusių poetui Jankai Kupalai. Be kita ko, 
iš Australijos parsivežiau nedidelę XIX a. dešimtojo dešimtme- 
čio skrynelių ir dėžučių, pagamintų Indonezijos Medoros saloje, 
kolekciją. Vingrus dygliakiaulės adatų ornamentas man kažkuo 
nenusakomai siejosi su lietuvių liaudies kūryba, ir skrynelės na- 
tūraliai prigijo tuo metu jau susiformavusiame interjere. 

Kaip žmogus, nuo gimimo susijęs su teatru ir užkulisiu, 
aš ilgai rinkau nuotraukas su Sidabro amžiaus rusų scenos 

žvaigždžių autografais ir surengiau jų parodą sodyboje. Ten 
vienas šalia kito įsikūrė Michailas Čechovas ir Jevgenijus Vach- 
tangovas, Marija Kuznecova ir Anastasija Vialceva, broliai 
Adelgeimai ir Vera Karali. Prisiminimai apie seniai praėjusią 
epochą, sustingusią mūsų namuose. Naujausia sėkmė: Majos 
Pliseckajos autografai, kuriuos ji paliko ant senovinio grimo 
staliuko verandoje, kai Prancūzijos televizijos kanalas „Arte“ 
kūrė dokumentinį filmą apie ją čia, Gulevičių namuose. Neretai 
mūsų namuose saugomų smagių retenybių rinkiniai demons- 
truojami muziejuje, įkurtame jauniausiojo Puškino sūnaus 
dvare - Markučiuose. Daiktai gyvi ir ne vieną įkvepia, o tai 
negali nedžiuginti mūsų giminės. 

Girgžda grindlentės, nuo vėjo trinksi langinės, krosnyse 
traška malkos, Kuznecovo puodelyje garuoja „Lapsang Sou- 
chong“, pro taftos ar kartūno užuolaidas įspįsta saulės spindu- 
lys, Hanka Ordonovna dainuoja, kad „Meilė atleidžia viską“ - ir 
jūs vėl tame žilame amžiuje, kurį mums, regis, pavyko sustab- 
dyti ir nesinaudojant laiko mašina. 

Mados istoriko 


užrašai 


Kaip visa tai prasidėjo 


ča. 


Kolekcionieriumi netampama, juo gimstama. Visada mėgau 
daiktus, retai pasitaikančias keistybes. Paveldėjau tatai iš 
tėvų - mūsų šeimoje visi buvo savaip užsikrėtę „daiktišku- 
mu“. Tėčiui tai buvo įvairūs keistų formų ir paskirties daiktai, 
kuriais jis puošė savo dirbtuves Maskvoje. Mamai - visos jos 
suknelės ir aksesuarai, kuriuos ji sukaupė per daugelį akto- 
rystės metų. 

Na o aš labai anksti pradėjau rinkti degtukus - dėžutes su 
degtukais, surinkau apie tris tūkstančius dėžučių iš daugiau 
kaip pusšimčio pasaulio šalių. Tada man buvo 10-12 metų. O 
meilė senovei ir daiktams iš praeities man kilo savaime ir, ga- 
limas daiktas, buvo eskapizmo apraiška toje griežtai reglamen- 
tuotoje tikrovėje, kurioje mes gyvenome. 

O iš esmės mano kolekcija prasidėjo, kai man buvo aštuone- 
ri ir kai aš - Maskvos 29-osios mokyklos su sustiprinta anglų 
kalba antrokas - po pamokų radau vieno Naščiokino skers- 
gatvio namo kieme šventojo Nikolajaus Stebukladario ikoną - 
kaip vėliau paaiškėjo, tapytą XVII amžiuje. Ji buvo didelė, sto- 
vėjo nusukta į sieną ir ant jos džiūvo grindų skuduras. Nuo tos 
ikonos viskas ir prasidėjo! 


KAIP VISA TAI PRASIDĖJO 79 


Kasdien po pamokų sukiodavausi aplink senosios Maskvos 
kiemų sąšlavynus. Anuomet, kaip ir dabar, Maskva dar buvo 
negailestingai naikinama. Rūmai ir net rentabilūs namai buvo 
griaunami, o komunalinių butų gyventojai, kraustydamiesi į 
mažagabarites galumiesčių „chruščiovkes“, mesdavo į sąvarty- 
nus viską, kas sena. 

Veiksmo laikas: septintojo dešimtmečio pabaiga - aštunto- 
jo pradžia. Tada visoje Maskvoje tebuvo tik trys antikvarinės 
krautuvės. Viena specializavosi prekiauti baldais, kitoje buvo 
pardavinėjama tapyba, o didelė trečia parduotuvė prekiavo 
bronza, porcelianu ir stiklo dirbiniais. Tekstilės ir nėrinių 
tada nesupirkdavo nė vienoje krautuvėje, senais albumais ir 
nuotraukomis bodėjosi, o parduoti buities reikmenis ar stilin- 
gus aksesuarus: skrybėles, skėčius, rankines buvo galima tik 
pagal skelbimus - teatrui ar kino studijai. Negana to, mokė- 
davo taip mažai - nuo vieno iki dešimties rublių, - kad daiktų 
neretai būdavo atsikratoma tiesiog išmetant į sąšlavyną. 

Pirmąją suknelę savo kolekcijai nusipirkau už dešimt 
rublių. Ji buvo 1886 m. pasiūta iš alyvinio fajaus - Kalugos 
pirklio žmonos kraitis. Man ją surado teta, pianistė Irina 
Pavlovna Vasiljeva: ji žinojo apie mano aistrą ir visaip man 
padėdavo. Netoli mūsų gyveno teatro dailininkė Valentina 
Izmailovna Lalevič, taip pat turėjusi senovinių paltų ir nėri- 
nių, - ji su džiaugsmu padovanojo juos man. Į mano susido- 
mėjimą senais kostiumais atkreipė dėmesį ir dar viena garsi 
kino kostiumų dailininkė - Lidija Ivanova Naumova, kuri 
bičiuliavosi su mano tėvu. Kai ji dirbo su Eizenšteinu filme 
„Ivanas Rūstusis“, kostiumininkų reikmėms buvo atidarytos 
Ginklų rūmų saugyklos, ir pas ją liko daugybė itin seno bro- 

kato atraižų, siuvinėjimų upiniais perlais, skarų ir skraisčių — 
dalį ji padovanojo man. 

Mano tėvas per tetą Jekateriną Petrovną Vasiljevą-Neste- 
rovą giminiavosi su garsiuoju dailininku M. V. Nesterovu ir 
buvo jo sūnėnas, todėl dailininko vaikaitė Irina Vladimirovna 
Šreter man, kaip giminei, padovanojo kelis siuvinius ir tualeto 
reikmenis, priklausiusius garsiajai „amazonei“ Olgai Šreter. 

Mano mamos draugės taip pat labai dažnai dalindavosi su 
manimi - daug įdomių senovinių aksesuarų man padovanojo 
sopranas Svetlana Davidenko, o nuostabūs nėriniai ir skraistės 
į mano kolekciją pateko dailininkės Gagman dėka. Vaikystėje 
be galo mėgau leisti vasaras kartu su mama Lietuvoje. Ten išli- 
ko XX a. amžiaus pradžioje statytas mūsų šeimos namas, ir aš, 
ekstazės apimtas, kuisdavausi jo palėpėje ir rūsyje, kur stovėjo 
skrynios, kupinos įvairiausių senovinių rakandų. 

Epocha stebuklingoje skrynelėje 


ča. 


Peterburge turiu vieną numylėtą vietelę. Neįtikėtiną antikva- 
rinę parduotuvę, pilną stebuklingų atradimų ir siurprizų. Ši 
parduotuvė, įsikūrusi Peskuose, netoli Maskvos stoties, gatvėje 
absurdišku pavadinimu „Trečioji Sovietų“, galėtų nustebinti 
netgi tuos, kurie gerai pažįsta Senojo Pasaulio antikvarinę rinką. 
Anksčiau visos šios gatvės buvo vadinamos Kalėdų vardu, bet 
senuosius pavadinimus kažkodėl atkakliai vengiama grąžinti. 

Ši parduotuvė, ko gero, labiau primena baldų sandėlį - kaip 
kino studijose ir teatruose. Pasenusio jau suvaidinusių savo 
vaidmenį epochų rekvizito sandėlis. Dažnai - aplūžusio, dul- 
kino ir aitriai trenkiančio sovietine praeitimi, dėl to nė kiek ne- 
praradusio savo žavesio. 

Tačiau imkime ir pažvelkime į šios stebuklingos skrynelės vidų. 

Labai tamsi, užversta spintomis, lovomis ir veidrodžiais laip- 
tinė. Tamsu, nors pirštu į akį durk. Apgraibomis užlipę laiptais, 
prieiname duris. Vertinantis apsauginio žvilgsnis, ir štai mes jau 
senovės rojaus tankynėje. Vitrinos su dailiais niekučiais, truputį 
tapybos, porceliano ir bronzos ir net „slaptas“ kambariukas nu- 
simanantiems kolekcininkams su vertingais siuvinėjimais karo- 
liukais, dramblio kaulo tabokinėmis, emaliu ir vėžlio kiauto lor- 

netais. Viskas pažymėta vystančio aristokratizmo antspaudu; čia 
nepaprastai aiškiai jauti negrįžtamai praėjusios epochos dvasią. 

Šioje parduotuvėje man labiausiai patinka aukščiausios kla- 
sės profesinis personalo pasirengimas. Juo pasikliovę, galime 
būti tikri, kad tinkamai pasirinksime daiktus. Ir dar - prašyki- 
te nuolaidų. Jus supras ir parodys palankumą, o įsigytą daiktą 
jums paprašius pristatys ten, kur reikia, pavyzdžiui, į Maskvą. 

Dabar apie tai, ką aš įsigijau šioje parduotuvėje. 1830 m. Anatoli- 
jos riešutmedžio kortų lošimo staliukas su labai nutrintais ir iš da- 
lies pražuvusiais raižiniais ir trūkusiu viršumi po ilgo ir preciziško 
restauravimo man kainavo apie 500 dolerių ir tapo žaviu mano 
žaliojo miegamojo papildu. Nikolajaus I epochos „manieringojo 
stiliaus“ raudonmedžio sofutė išsėdėta minkštąja dalimi, aptrauk- 
ta nevykusio dizaino sovietiniu gobelenu, į skiedras suskaldyta, 
izoliacija „sutvarstyta“ kojele, sprendžiant iš etiketės likučių, regis, 
priklausė 1837 m. „po gaisro“ įsigytai „naujai“ Žiemos rūmų baldų 
kolekcijai. Už sofutę sumokėjau 700 dolerių, už restauravimą - dar 
1200, bet išėjęs muziejinis daiktas nuostabiai pritapo namo svetai- 
nės erkeryje. XIX a. šeštojo dešimtmečio inkrustuota karoliukais 
raudonmedžio dėžutė „lyra su gėlėmis“ kainavo 400 dolerių. Ry- 
klio oda dengto „galiušo“ sidabrinis kriauklės pavidalo neseseras, 
menantis markizę de Pompadur, kainavo 500 dolerių. 

Dar būtų galima įsigyti porą krėslų su Peterhofo rūmų eti- 
ketėmis, stalą skilusiu viršum, kur XIX a. penktojo dešimtme- 
čio stiliumi mozaikos pavidalo pasta išvedžiota papūga ir vy- 
nuogės. Nuostabūs kinų, skandinavų, olandų ir anglų baldai, 
auksuotos prancūziškos „Napoleono III“ kėdės, Vienos supa- 
mosios kėdės, reto dizaino kėdutės prie fortepijono ir žavių mo- 
derno stiliaus kėdžių serija. 

Tačiau dėl skonio nesiginčijama. Kaip ir negali būti patari- 
mų, tinkamų kiekvieno piniginei. Vis dėlto nebuvo nė vieno 
atvejo, kad aš, išmaišęs pusės šimto pasaulio šalių blusturgius ir 
antikvarinės parduotuves, nebūčiau nusižiūrėjęs ko nors tinka- 
mo net ir savo ganėtinai priekabiam skoniui. 

Dėl ko gailiuosi? Dėl to, kad paleidau iš rankų sudaužytą ke- 
tinę vokiečių darbo lovą, pagamintą kovų už Italijos suvienijimą 
laikotarpiu. Dėl to, kad nesuderėjau dėl dar vieno mano širdžiai 
mielo Vilniaus miesto vaizdo, ir dėl to, kad daugiau niekur nebe- 
turiu vietos naujiems pirkiniams statyti, o dviem eilėmis nesinori. 

Naujų daiktų įsigijimas kiekvieno kolekcininko ir dekora- 
toriaus gyvenime - tai mūsų asmeninė terapija. Pirkdami mes 
gydomės, kuriame šviesius ateities planus ir taip pailginame 
savo gyvenimą. Štai šitame krėsle sėdėsime, prie šito stalelio 
gersime arbatą. O išsidrėbę ant šitos „samosono“ sofos sklaidy- 
sime „Mezonino“ numerį. Kuo aš džiaugiuosi? Na, pavyzdžiui, 
tuo, kad apstatydamas prabangius savo peterburgiškių klientų 
rūmus visada galiu tikėtis retų daiktų, kurie toje parduotuvėje 
laukia išmanančio pirkėjo. Ir dar nepaleisdamas iš akių, kad 
parduotuvė turi savo restauravimo dirbtuves. Suprantama, 
baldų restauravimas užtrunka, bet laukimas turi savotiško 
džiaugsmo. Juk ne visi „Gyventi skubinas ir jaust nedelsia.. *. 


1. Didelė, jauki sofa. Pavadinimas kildinamas iš rus. cam cnam. Lietuviš- 
kai galėtų būti „miegopatis“. Žodį camocon sugalvojo rašytojas Ivanas 
Turgenevas, taip vadinęs savo mėgstamą sofą. Tai minkšta dėžinės kons- 
trukcijos sofa, kurios medinis pagrindas visas aptrauktas gobelenu. 

2. Aleksandro Puškino eiliuoto romano „Eugenijus Oneginas“ (į lietuvių k. 
vertė Antanas Venclova) epigrafas - rusų poeto P. Viazemskio eilėraščio 

„Pirmasis sniegas“ (1817) eilutė. 

Karoliukai 
senovės ir nūdienos rankdarbiuose 


ča. 


Iš visų senųjų rankdarbių rūšių Rusijoje kažkodėl labiausiai iš- 
populiarėjo įvairiausi siuvinėti karoliukais daikčiukai. O anti- 
kvarinėje rinkoje taikomi karoliukais puoštų dirbinių įkainiai 
šiandien išties pašoko aukščiau debesų. Teisybės dėlei derėtų 
pasakyti, kad siuvinėjimas karoliukais mados industrijoje buvo 
aukštai vertinamas visur ir visada. 

Visiškai tiksliai žinoma, kad mūsų laikus karoliukai pasie- 
kė iš Venecijos, iš Murano salos. XV-XVI a. Venecijos puo- 
šeivos pirmos Europos žemyne sumanė pasinaudoti dekora- 
tyvinėmis karoliukų savybėmis. Iš Venecijos jie pasklido po 
visą platųjį pasaulį, bet pradžioje jais labiau mėgta puošti ne 
drabužius, o aksesuarus. Pavyzdžiui, Prancūzijoje dar Liu- 
dviko XIV epochoje egzistavo vadinamoji sable technika: 
itin smulkiais karoliukais buvo siuvinėjami moteriški bate- 
liai, maišeliai, kortų dėžutės, adatinės ir net pudrinės. Vėliau 
tarpais pasidarydavo madingi karoliukų auskarai ir vėriniai, 
tačiau su pastaraisiais sėkmingai konkuravo upių perlai. Ap- 
skritai, juvelyriniai dirbiniai iš karoliukų labiausiai išpopulia- 
rėjo anaiptol ne pačiuose turtingiausiuose sluoksniuose - jais 
puošti net tautiniai drabužiai, todėl ir išliko jų palyginti ne- 

daug, nors jie atrodo fiziškai nesunaikinami: neblunka, jiems 
nekenkia drėgmė ir šiluma. 

Rusijoje stambesniais karoliukais kartais buvo puošiami ko- 
košnikai ir kykai - turiu savo kolekcijoje tokių XVIII a. rusiškų 
galvos apdangalų su karoliukų intarpais. Rusijoje karoliukais 
taip pat siuvinėjo merginoms vadinamuosius nakosnikus - 
kasų juostas, iš karoliukų darė raištelius. 

Vis dėlto didžiausia meile puošybai karoliukais visa Europa 
užsidegė romantizmo epochoje. Pradedant Napoleono laikais 
į madą ateina šlifuoti Bohemijos karoliukai, kurie sėkmingai 
konkuruoja su apvaliais venecijietiškaisiais ir kuriuos papildo 
metaliniai - plieno ir bronzos karoliukai. Kaip tik metaliniai 
karoliukai pirmiausia prigyja romantizmo epochos madoje. 
Tačiau kol kas, Napoleono karų laikotarpiu, kai muslino suk- 
nelės buvo lengvos, beveik perregimos ir karoliukai būtų jas 
tik apsunkinę, jų nenaudojo. Bet štai po 1815 m., kai suknelės 
sutrumpėjo, kad būtų patogiau šokti valsą, ir paplatėjo į apačią, 
tempiamos volelių, tapo madingi patys įvairiausi siuvinėjimai 
ir puošyba tiek pajetėmis, tiek karoliukais - abiem atvejais me- 
taliniais. Vėliau kaip aksesuaras prie šių suknelių labai išpopu- 
liarėjo ir karoliukų rankinukai, karoliukais siuvinėti ridikiuliai. 
Neįmanoma suskaičiuoti tais laikais pagamintų karoliukais 
puoštų kapšelių, piniginių ir piniginyčių, makščių akiniams ir 
t. t. Tokia mada buvo visose civilizuotose pasaulio šalyse, bet 
piešiniai didžiumai šių gaminių spausdinti Berlyne, ir tai paaiš- 
kina, kodėl panašūs, pavyzdžiui, Kostromoje ir, tarkim, Buenos 
Airėse, XIX a. trečiajame ir ketvirtajame dešimtmetyje paga- 
mintų karoliukais puoštų dirbinių siužetai. Didžiulė privati to 
meto karoliukais puoštų gaminių kolekcija saugoma Maskvoje, 

ji priklauso autoritetingiausiai nūdienos karoliukų specialistei 
Jelenai Sergejevnai Jurovai. 

Vis dėlto, tiesą pasakius, baimintasi, kad karoliukų siuvi- 
niai apsunkins lengvus moteriškus apdarus, užtat vyrai juos 
naudojo kur kas dažniau. Todėl to rafinuoto laikotarpio vyrų 
kasdieniame gyvenime be piniginių ir piniginyčių būta dar 
gausybės karoliukais puoštų pypkių, petnešų ir naminių fes- 
kų, tiesa, pastarosios populiarumo viršūnę pasiekė visuotinio 
susižavėjimo orientalizmu laikais, t. y. XIX a. ketvirtajame ir 
penktajame dešimtmetyje, ir karoliukai ant jų stambesni. Savo 
kolekcijoje turiu plačias vyriškas, Sankt Peterburge pagamintas 
petnešas, visas išsiuvinėtas karoliukais, be to, labai smulkiais, - 
o tai geras ženklas kalbant apie daikto amžių - kuo stambesni 
karoliukai, tuo jaunesni daiktai. 

Anksti netekusi mylimo vyro, princo Alberto, karalienė 
Viktorija įvedė į madą gedulą, todėl XIX a. gedulo drabužiai 
labai dažnai puošti ne tik karoliukais, bet ir stiklaperliais. Ge- 
ras tonas Viktorijos laikais draudė gedint nešioti brangenybes, 
bet leido juodus karoliukų agramantus ir kitokią puošybą. Ka- 
roliavimas itin būdingas XIX a. septintojo dešimtmečio vir- 
šutiniams moteriškiemas drabužiams: vizitėms, burnusams ir 
kazakinams, kur dažnai matome ilgų vamzdelių pavidalo sti- 
klaperlių kutus, karoliukais puoštas siūles ir antpečius. 

Susidomėjimas liaudies kūryba, Anglijoje susibūrusio ju- 
dėjimo Arts&Crafts ir rusų slavofilų dėka daręs įtaką madai 
XIX a. septintąjį ir aštuntąjį dešimtmečiais, sukėlė ir naują su- 
sidomėjimo siuvinėjimu spalvotais karoliukais bangą. Šis, beje, 
ir anksčiau nuolat buvo naudojamas tautinių drabužių apdai- 
lai Lenkijoje, Moravijoje, Vengrijoje, kur valstiečių liemenės, 

galvos apdangalai - karūnos - neretai buvo siuvinėjamos ka- 
roliukais, - tai laikyta ypatingo prestižo dalyku Rytų Europoje. 

Tam laikotarpiui būdingos karoliukais siuvinėtos palaidinės, 
ir jų puošyboje neįmanoma nepastebėti liaudiškų ornamentų, 
spalvų derinių ir raštų įtakos. Ornamentais XIX a. devintajame 
dešimtmetyje madingi drabužiai puošiami vis dažniau - dėl to 
kaltas orientalizmas ir, iš dalies, japonizmas. 

Karoliuoti daiktai tapo pastebimai paprastesni ir šiurkštes- 
ni, bet dekoratyviniai drabužių piešiniai karoliukais siuvinėja- 
mi vis dažniau. Tačiau tikrą triumfą „karoliukų mada“ patyrė 
įsivyravus dviem paskesniems stiliams: modernui ir art dėco. 
Pirmuoju atveju madingas tapo kaip tik perregimo šilko ir sun- 
kaus karoliukų bei stiklaperlių siuvinėjimo, itin išpopuliarėju- 
sio po 1905 m., kai visu balsu prabilta apie Paulio Poiret kūrybą, 
kontrastas. Paskui ėmė populiarėti masyvių karoliukų raštų 
tingiai svarinami troakarai ir tunikos. Tiesus siluetas plito kaip 
duoklė neoklasicizmui ir veikiamas XX a. antrojo dešimtmečio 
Fokino baletų. 

Sidabro amžius neįsivaizduojamas be rankdarbių su karo- 
liukais, kurie iš mėgėjiškos veiklos virto profesionaliu didelių 
Paryžiaus mados namų - Worth, Paguin, seserų Callot, Dreco- 
ll ir kitų užsiėmimų. Tačiau Pirmasis pasaulinis karas 1914 m. 
nutraukė tą akių džiaugsmą, ir susižavėjimas karoliukais vėl 
grįžo į madą tik po 1918 metų. Čia, žinoma, nemenką vaidme- 
nį suvaidino pabėgėlės iš Rusijos. Virtinės puikiai išsilavinusių, 
elegantiškų, turinčių gerą skonį damų ieškojo darbo Konstan- 
tinopolyje, Berlyne ir Paryžiuje; iš pradžių jos imdavo į namus 
atsitiktinius užsakymus siuvinėti karoliukais tiesaus kirpimo 
sukneles, vėliau pradėjo atidarinėti nuosavus mados namus. 

Pavyzdžiui, baronienė Jelizaveta Vrangel, mergautine pavarde 
Hoiningen-Hūne, atidarė Paryžiuje mados namus Yteb; pavadi- 
nime užšifruotas jos vardas - Betty. Sprendžiant iš išlikusių ro- 
žinių jos sukurtų suknelių, karoliavimas Yteb mados namuose 
buvo itin populiarus. Arba, pavyzdžiui, kad ir garsieji siuvinė- 
jimo namai Kitmir, kuriuos Paryžiuje įkūrė didžioji kunigaikš- 
tienė Marija Pavlovna, - jie taip pat specializavosi siuvinėti ka- 
roliukais, daugiausia Chanel mados namams. 

Ypač populiaru siuvinėti karoliukais sukneles-tunikas tapo 
1924-1925 m., kai anglui Carteriui suradus faraono Tutancha- 
mono kapavietę visus apsėdo Egipto manija. Karoliavimas 
kopijuojant senovės Egipto antpetinius tinklelius, vadina- 
mus „maniakis“, atitiko reiklios pokario džiazo, šampano ir 
Rolls-Royce epochos publikos skonį. Neretai karoliukus derin- 
davo su blizgučiais ir pajetėmis. 

Tačiau 1929 m. prasidėjus Volstrito krizei, rankdarbių mada 
baigėsi, ir karoliukai buvo pamiršti. O vėl buvo prisiminti tik 
prasidėjus hipių epochai, kai po 1969 m. neturėti spalvotų, ant 
valo suvertų karoliukų kaklo papuošalo ar apyrankės tapo tie- 
siog nepadoru. Į madą atėjo etnika, o karoliukų vėrimas ėmė 
asocijuotis su folkloru, bet ir šiam buvo paskelbta anatema dis- 
ko epochoje! Bet štai XX a. pabaigoje naujasis Christian Dior 
mados namų direktorius Johnas Galliano, sukūręs kolekciją 
Afrikos tema, paskatino visas patiklias puošeivas ir vėl susiža- 
vėti karoliukų apdaila: vėriniais ir antkakliais, karoliuotomis 
suknelėmis. Na o ateitis parodys, ar verta mums ir toliau žars- 
tyti... karoliukus. 

Palmės atminimui, arba 
Etninis interjeras vakar ir šiandien 


ča. 


Kelionės - dievų dovana žmogaus akims ir intelektui. Ir nuo 
tų neatmenamų laikų, kai žmonėms atsirado tokia galimybė, 
jie pamėgo parsivežti atminimui suvenyrų. Suvenyrų esama 
įvarių: nuo lėlių ispaniškais drabužiais iki Venecijos karnavalo 
kaukių. O štai tie, kuriems teko laimė kurį laiką pagyventi toli- 
muose kraštuose, beveik visada, pamėgę svetimą šalį, stengiasi 
pasiimti atminimui ir ką nors dar labiau apčiuopiamo: Afganis- 
tano kilimą, Egipto odinį pufą su kupranugariais, šilkinę japo- 
nišką širmą ar meksikietišką molinį stabuką. 

Turistui suvenyras - visada tai, ko nerasi savo tėvynėje. 

Niekas iš paryžiečių nelaiko namuose miniatiūrinio Eifelio 
bokšto, Venecijos gyventojai - platstmasinių gondolų su elek- 
tros lemputėmis, o japonai - blizgių kalendorių su gražuolėmis 
įkypomis akimis. Egzotinių šalių suvenyras dažniausiai - kičo 
objektas, o etnika vis dėlto priskirtina liaudies menui. Etninis 
interjeras pačia geriausia prasme - tai svetimos kultūros išma- 
nymo ir pagarbos jai ženklas, tolerancijos ir plataus akiračio 
požymis. Kalbant apie interjero istoriją, susidomėjimą etnika 
galima pastebėti jau antikos laikais. Puikus pavyzdys - romėnų 
grindų mozaikos, imituojančios koptų ir persų kilimus. Tačiau 

tikra visuotinio susižavėjimo etniškumu banga užplūdo Euro- 
pą ankstyvaisiais viduramžiais, Kryžiaus karų laikais. Kaip tik 
šiam sąlyčiui su Artimaisiais Rytais turime būti dėkingi už go- 
tikos meno atsiradimą Europoje. Etninės ir religinės musulmo- 
nų minaretų ir mečečių architektūros elementai padėjo gotikos 
strėlinės arkos pagrindus. Taip pat pradėti naudoti vitražai, ki- 
limai, pagalvės ir garsiosios lovos su baldakimais. Rytų etninė 
kultūra nušvietė viduramžių riterių būstus, padarė juos kur 
kas komfortiškesnius ir tauresnius. Kartu su meno dirbiniais 
iš Rytų atėjo nauji šilko audiniai, pavyzdžiui, muslinas, kurio 
pavadinimas kildintinas iš Mosulo miesto dabartiniame Irake, 
ar Damasko šilkas. Raštijoje ir komercinėse skaičiuotėse vietoj 
anksčiau naudotų romėniškų paplito arabiški skaitmenys. 

Vėliau, jau renesanso epochoje, Rytai dovanojo Italijai baldų 
inkrustavimo dramblio kaulu ar vertingų rūšių mediena meną 
ir sulankstomus baldus - šie juk taip pat atsirado Arabijoje. To- 
kiais madingais baldais interjere tapo garsieji Florencijos krėslai 
„Savonarola“, jų formą padiktavo prototipai iš Artimųjų Rytų. 

1492 m. Kolumbui atradus Ameriką susidomėjimas musul- 
monų taikomuoju menu kiek atvėso. Tačiau actekų, majų ir 
inkų menas vis dėlto jo neišstūmė iš Europos, nes dėl neišma- 
nymo buvo pripažintas barbarų menu. Konkistadorai sunaiki- 
no didžiumą indėnų šventyklų, ir jų skulptūros nepapuošė nei 
El Escorialio, nei Toledo ar Granados rūmų. Tačiau Meksikos 
ir Peru auksas, kurį ispanų karavelės pergabeno į Antverpeną, 
sukrovė Europai didžiulius turtus ir sužadino čia prabangos 
troškimą. 

Vis dėlto Amerika dovanojo Europai gausybę etninių vir- 
tuvės gėrybių. Tačiau tai buvo taip seniai, kad daugelis mūsų 

tėvynainių, išdidžiai bulvių tėvyne vadina, pavyzdžiui, Balta- 
rusiją, o ne Boliviją; kukurūzų ir saulėgrąžų - Ukrainą, o ne 
Meksiką; pomidorų - Ispaniją, o ne Kolumbiją; tabako - Tur- 
kiją, o ne Gvatemalą. Nors iš tikrųjų ir bulvės, ir pomidorai, ir 
saulėgrąžos, ir kukurūzai, ir tabakas buvo konkistadorų atvežti 
iš Amerikos. Tarp kitko, lygiai kaip ir „Kalėdų“ paukštis - kala- 
kutas - ispanų buvo atgabentas iš Pietų Amerikos. 

Bet grįžkime prie interjerų. XVII a. olandai įsteigė West In- 
dijos kompaniją. Pastaroji vertėsi prekyba su užjūrio šalimis ir 
darė tai labai sėkmingai. Kaip tik olandai pirmieji Liudviko XIV 
epochoje ėmėsi gabenti iš Makao kinų porcelianą, dažniausiai 
baltą su mėlynu. Tai vėliau paskatino atsirasti baltos ir mėlynos 
spalvų Delfto fajansą, portugališkas baltos ir mėlynos spalvos 
glazūruotas plyteles ir rusišką baltai mėlyną gželį. 

Porcelianas, be abejonės, buvo naujovė ir nepasiekiama pra- 
banga, nes jo gamybos paslapties Europa nežinojo iki XVII a. 
pradžios. Alchemikai Saksonijos mieste Meisene ją savaran- 
kiškai atskleidė jau rokoko epochoje. O dar anksčiau Europą 
apėmė niekuo nepaaiškinamas susižavėjimas viskuo, kas ki- 
niška, pramintas „kiniškumu“, o prancūziškai tai chinoiserie 
stilius. Iš Kinijos pasiskolinta labai daug galantiškojo amžiaus 
interjero detalių: lenktos baldų kojelės, lakiniai paviršiai, per- 
tvarinis emalis, šilkai, porcelianiniai medalionai ir pudruoti 
perukai su kaselėmis. Šis stilius paliko ryškų pėdsaką impe- 
ratoriaus rūmų prie Peterburgo puošyboje: Oranienbaume, 
Carskojė Selo, Peterhofe. Ir apskritai nė vienas solidus parkas 
tais paslaptingais laikais neapsieidavo be girgždančios kiniš- 
kos pavėsinės, kiniško arbatos kambario, dekoratyvinės pago- 
dos arba net ištiso „kinų kaimo“. Sekimas kinų menu 1740- 

1760 m. interjere tapo mėgstama muziejų parodų, pažintinių 
knygų ir mokslo darbų tema. 

Tačiau. žmogus, ypač toks vėjavaikis kaip prancūzas arba 
toks smalsus kaip anglas, galų gale viskuo persisotina. Ir atėjo 
turkų osmanų etnikos eilė. Rusijos karai su Turkija Jekateri- 
nos Didžiosios epochoje, privertė atkreipti pailsusį europiečių 
žvilgsnį į didingąjį Konstantinopolį ir jo haremus, ir ši tema 
sukėlė Apšvietos epochos estetų protų sąmyšį. Taip Europos 
interjere atsirado pirmosios sofos - prielankumo haremo pa- 
laimai požymis. Šias sofas iš minkštų čiužinių ir pagalvių daž- 
niausiai imta dengti dryžuotu pamušaliniu, irgi osmaniškos 
kilmės, audiniu. Ir iš tipiškos etninės egzotikos sofa tapo eu- 
ropietiškosios, o vėliau ir rusų buities kultūros dalele. Kartu su 
sofomis nuo Bosforo krantų atkeliavo ir pufai, be kurių dabar 
mes nebegalime įsivaizduoti nė vieno buduaro. 

Dar dvi ne mažiau garsios Osmanų egzotikos apraiškos Eu- 
ropos kultūroje - kioskai ir turkiškos pirtys. Šiais laikais žodis 
„kioskas“ mūsų sąmonėje dažniausiai siejasi su žodžiais „laik- 
raščių“ ar „gėlių“. Tačiau išvertus iš turkų kalbos jis reiškia ato- 
kų nedidelį paviljoną. Kalbant apie turkiškas pirtis, jos anais 
laikais taip stipriai sujaudino europiečius, kad net arši turkų 
priešė Jekaterina Didžioji užsisakė jas Carskojes Selo parke. 

Bet štai užgriuvo 1789 m. Prancūzijos revoliucija, buvo nu- 
versta monarchija, valdžia perėjo Napoleonui Bonapartui. Jis 
mėgo viską, kas kariška ir dvelkia Senovės Roma, bet etnišku- 
mą vertino skeptiškai. Užtat pirmoji jo žmona Josėphine de 
Beauharnais buvo Martinikoje gimusi kreolė ir, matyt, todėl 
mėgo tropinius sodus ir vaisius ir į madą įvedė palmes ku- 
biluose, kurios po šimto penkiasdešimties metų baigė karšti 


ETNINIS INTERJERAS VAKAR IR ŠIANDIEN 93 


namų valdybų „raudonuosiuose kampeliuose“. Ji mėgo ana- 
nasus ir sudomino jais iš pradžių Prancūziją, o vėliau ir visą 
Europą. Madingos tapo ananaso pavidalo pavėsinės, taip pat 
ananaso formos vazelės saldainiams, ananaso apybrėžų siuvi- 
nėjimai ir rankinės. 

Anglų romantikas ir poetas lordas Baironas tokiais kūriniais 
kaip „Korsaras“ ir „Čaild Haroldas“ dar labiau populiarino ke- 
liones, o tai, beje, skatino ir Napoleono karai, juk prancūzų ar- 
mija nukeliavo iki Maskvos. Romantiški pokario laikai ir vėl 
sužadino susidomėjimą turkiškuoju egzotizmu, itin stipriais 
saitais susijusiu su Graikijos išsivadavimo karu. Ir vėl pasidarė 
madingi dryžuotais audiniais, nelyginant palapinės ar kioskai, 
drapiruoti buduarai, minkšti kilimai ir pagalvės. 

Vis dėlto XIX amžius buvo labiau linkęs į istorizmą nei į 
egzotizmą, pramaišiui įsimylėdamas čia gotiką, čia renesansą, 
čia baroką, čia rokoką ir daugelį kitų vykusių arba ne praeities 
laikų stilių citatų. 

Bet štai prasidėjo Viktorijos epocha, o kartu su ja ir kolonijų 
laikai. Anglijoje jie ryškiausiai atsiskleidė raižytų indiškų juod- 
medžio baldų, kilimų ir bronzinių Budų eksportu. 

1860 m. Japonija atvėrė prekybai su užsieniečiais anksčiau 
uždarus Kobės ir Jokohamos uostus. Ir Ameriką bei Europą už- 
griuvo tikras japoniškų niekučių ir baldų: širmų, dėžučių, vė- 
duoklių, vazelių, staliukų - škvalas. Beveik visi jie buvo gausiai 
ornamentuoti ar puošti rankų darbo asimetriškų kompozicijų 
piešiniais. Tai sukėlė tikrų tikriausią perversmą Europos este- 
tikoje. Taip XIX a. aštuntajame ir devintajame dešimtmečiais 
netyčia atsirado naujas stilius - japonizmas, kuris interjere pa- 
sireiškė bambuko baldų, porceliano ir lakuotų dėžučių gausa. 

Japonizmas iš dalies tapo tais laikais susiformavusio moderno 
stiliaus, arba art nouveau, pirmtaku, kurio vienas ryškiausių 
bruožų - meilė gėlėms ir kitokiems auglamas. 

Kas vis dėlto sieja japonų meną ir europietišką moderną? 
1909 m. neregėta orientalinio egzotizmo banga plūstelėjo Pa- 
ryžiuje prasidėjus Diagilevo gastrolėms ir Fokino baletams 
„Šecherezada“ ir „Mėlynasis dievas“. Taip Leonas Bakstas neno- 
romis tapo oranžinio toršero ir „haremo stiliaus“ pagalvėlių ant 
sofos išradėju. Turkija ir Siamas vėl pasidarė madingi. 

XX a. antrojo dešimtmečio epocha davė ir dar vieną etninio 
interjero tipą. Atsirado vadinamasis nacionalinis romantiz- 
mas. Jis ypač ryškus buvo tose šalyse, kurios susidarė po Pir- 
mojo pasaulinio karo sugriuvus imperijoms. Iš susidomėjimo 
savo istorine praeitimi ir tradicinėmis dizaino ar ornamentikos 
formomis atsirado suomių, rumunų, serbų, čekų, lenkų, latvių 
egzotizmas, o dar anksčiau - „neorusų stilius“, kuriame virš 
nūdienos dominavo bylinos. 

Bet štai prasidėjo triukšmingas trečiasis dešimtmetis, į madą 
atėjo juodųjų džiazas, kuris keistai netiesiogiai išprovokavo su- 
sidomėjimą Afrikos aborigenų menu. Madingos tapo kaukės iš 
Kongo, zebrų kailiai iš Rodezijos, indai iš Zanzibaro ir baldai iš 
Kenijos. Ir visur - fikusai! Susidomėjimas Afrikos etnika pasie- 
kė piką per 1928 m. kolonijinę parodą Paryžiuje. 

Totalitarinio, tačiau savotiškai stilingo ketvirtojo dešimt- 
mečio dizainas linko į graikiškas ir romėniškas formas. O štai 
penktajame dešimtmetyje kilo susidomėjimo karibų baseino 
šalimis banga. Ir iš ten ne tik baldai, dembliai, indai, bet ir som- 
brero, ir tokie šokiai kaip samba ir rumba, kurie buvo labai bū- 
dingi radijo ir muzikinėms komedijoms su Carmen Miranda. 

Pokariu domėtasi čia Korėjos, čia Vietnamo, čia Ramiojo 
vandenyno egzotika - tai susiję su tuo, kad Bikini atole buvo 
išbandyta atominė bomba. 

Tačiau ryžtingiausiai ir fatališkai egzotizmas tikrai pasiekė 
kiekvienus namus tik hipių epochoje, aštuntojo dešimtmečio 
pradžioje. Štai kada indiški ir nepalietiški daiktai: veidrodžiai 
su siuvinėjimais, užtiesalai ir nedidukės kėdutės - tapo neat- 
skiramu pačių madingiausių namų ir pačių aristokratiškiausių 
žmonių papuošalu. Hipių epocha neapsiribojo vienu regionu - 
jos įtaka išplito į visus žemynus, ir visur atsirado galybė statu- 
lėlių, audinių, pagalvėlių, keramikos, plytelių, kilimų ir kitokio 
tais laikais labai vertinto egzotiško šlamšto. 

Geometrinis devintasis dešimtmetis reabilitavo skonį grą- 
žindamas į interjerą paprastumą ir naująjį japonizmą su dzen ir 
fengšui stiliais ir sušių restoranais. 

Koks egzotiškas užkratas įsisuks į madą naujajame amžiuje? 
Kol kas niekas negali pasakyti nieko tikra. Vis dėlto kai kurios 
etninio egzotizmo tendencijos jau išryškėjo. Labai pastebimas 
tapo fusion stilius, kuriam būdingas eklektiškas įvairių kryp- 
čių persipynimas, šiandien matomas, pavyzdžiui, madinguose 
Maskvos restoranuose. Taip pat labai madingas Australijos ir 
Naujosios Zelandijos dizainas - jame daug paprastumo ir nau- 
jumo, susijusio su nepaprastu maorių tautos ornamentų savi- 
tumu ir europiečio akiai neįprastomis medienos rūšimis. Dar 
ryškesni musulmoniški motyvai, atsiradę dėl religinio ekstre- 
mizmo paaštrėjimo. Daugeliui patinka puošti virtuvę, vonią ar 
visą vasarnamį magribo stiliumi, o jau „Tūkstančio ir vienos 
nakties“ stiliaus restoranų ir diskotekų apskritai nebeįmanoma 
suskaičiuoti. 

Etninio stiliaus daiktų galima aptikti kur tik nori - ir blus- 
turgiuose, ir specializuotose parduotuvėse, ir, suprantama, 
nukeliavus į svečias šalis. Ir kainos čia, regis, visai nuo nieko 
nepriklauso. Kokia afrikiečių kaukė gali brangiai kainuoti Be- 
nine - savo gimtinėje, tačiau Paryžiaus turguje kainuoja pigiau. 
O indišką šalį kartais pigiau pirkti Singapūre nei Bombėjuje. 
Neieškokite čia jokios logikos, pirkite, vadovaudamiesi savo 
pačių nuojauta ir nuožiūra, remdamiesi kiekvieno intereje- 
ro stilistinėmis galimybėmis. Egzotizmas gyvuoja ir laimi, o 
etniškumas, kaip visada, teikia daug džiaugsmo dizaineriams 
ir laimingiems jų klientams, keliaujantiems nuosavame bute. 

Chinoiserie 


ča. 


Susižavėjimas viskuo, kas kiniška, mados istorijoje vadinamas 
prancūzišku terminu chinoiserie, Europoje pirmą kartą išryš- 
kėjo valdant karaliui Liudvikui XIV. Pasakojama, kad jis buvo 
itin susižavėjęs kinų porcelianu, tikriau tariant, mėlynai baltu 
porcelianu. Todėl ir visos europietiškos šios subtilios kerami- 
kos atšakos: portugališkos plytelės azulejos, olandų Delfto fa- 
jansas ir net rusų gželis, - XVIII a. chinoiserie dariniai. 

Didžiausia Kinijos dovana Europai - rokoko stilius, kurio 
ornamento asimetrinė kompozicija, pinučiai piešinyje ir krėslų 
bei staliukų kojelių linkiai - viskas atkeliavo iš Kinijos galan- 
tiškojoje epochoje, kai buvo pudruojamasi kiniška ryžių pudra, 
valgomi kiniški mandarinai, avimi mažyčiai kiniški bateliai, 
vėduojamasi sulankstomomis kiniškomis šilko vėduoklėmis, 
piešiama ant kiniško ryžių popieriaus. Negana to, šaudyta ki- 
nišku paraku, iš kiniškų puodelių gerta kiniška arbata ir žaista 
su naminiais kiniškais šuneliais - mopsais. Šis susižavėjimas 
kiniškumu truko apie trisdešimt penkerius metus, o vėliau 
buvo išstumtas turkų įtakos, o paskui susižavėjimo antika. 

XIX a. kiniškumas tarpais ir vėl tapdavo madingas. Ypač 
trisdešimtajame dešimtmetyje Europoje ir Rusijoje, o paskui, 

septintajame dešimtmetyje, įsivyravo japonizmas - japonų me- 
nas buvo kur kas naujesnis ir visiškai nežinomas. Tuo metu Ja- 
ponija buvo ką tik atidariusi savo uostus tarptautinei prekybai. 
Kas iš to išėjo, žinome iš Roberto Wilsono operos „Madam Ba- 
terflai“ pastatymo Didžiajame teatre. Viena aišku: paskutinis 
didis XIX a. ir pirmasis XX a. stilius - modernas, kaip jis va- 
dinamas Rusijoje, arba art nouveau - Prancūzijoje ir Belgijoje, 
daug ką pasiskolino iš Japonijos vaizduojamojo meno. 

Kinija truputį buvo primiršta. Bet ne Rusijoje. XIX a. pabai- 
goje Mandžiūrijoje rusų atsikraustėliai įkūrė Charbiną - uostą 
prie Sungario upės. Kaip tik per Charbiną Nikolajaus II epo- 
choje į Rusiją plaukė kinų lako gaminių, porceliano, siuvinėtų 
puošmenų, baldų ir drabužių srautas. 

XX a. trečiąjį dešimtmetį pasaulio akys, kaip ir šiandien, 
krypo į Šanchajų, kur ekonomika vystėsi labai greitai ir Vakarų 
visuomenės ydos buvo koncentruotos tarsi laboratorijos kolboje. 

Moteriškų suknelių su kiniškais motyvais, skėčių, rankinių 
ir ilgų karolių su kutais mada vyravo 1922-1924 metais, kai art 
déco stilius dar buvo užuomazgoje. Šilkas tapo madingiausia 
medžiaga, kiniški piešiniai ant jo ir „kiniškos siūlės“ siuvinėji- 
mo stilius po Pirmojo pasaulinio karo Europoje reiškė mados 
klyksmą. 

Vėliau, jau po Antrojo pasaulinio karo, šios art dėco mados 
atgarsiai pasiekė ir SSRS. Iš pradžių kaip srautas, kuris dar prieš 
karą pasiekdavo iš Charbino, paskui - kaip „nesuardomos Ki- 
nijos ir Sovietų Sąjungos draugystės“ ženklas. Kiniški skėčiai ir 
kiniški gabardino paltai, santalmedžio vėduoklės ir kryželiu siu- 
vinėti rankinukai, kilpiniai rankšluosčiai ir pertvarinis emalis. 
Net teatruose buvo statomos kinų pjesės, pavyzdžiui, Maskvos 


CHINOISERIE 99 


centriniame vaikų teatre šeštajame dešimtmetyje buvo vaidina- 
ma kinų pasaka „Stebuklinga gėlelė“. Buitiniame lygmenyje visa 
tai labai patiko sovietiniams žmonėms. Tačiau politinė dvišalių 
santykių įtampa atšaldė domėjimąsi Kinija. 

Ir štai bėgo metai, stojo naujas tūkstantmetis ir apsidairę ap- 
linkui statistai suskaičiavo, kad kas trečias planetos gyventojas — 
kinas. Šiandien Kinija gamina didžiulį kiekį drabužių ir plataus 
vartojimo gaminių, kurie užplūsta viso pasaulio parduotuves. 
Kartais mes net neįtariame tikrosios kinų įtakos pasaulio kul- 
tūrai masto. O pastaruoju metu prie viso to dar prisidėjo ir la- 
kuotų kiniškų baldų, drožinių, bronzos ir šviestuvų mada. Nū- 
dienos interjerai neįmanomi be kiniškos gaidos rūkomajame, 
vonioje, drabužinėje, svetainėje ar miegamajame. Kiniškumas 
labai stipriai juntamas Paryžiaus ir Milano madų dizainerių 
kolekcijose. O juk mes esame kinų kaimynai, ir santykiai tarp 
mūsų šalių vėl įėjo į vėžes. O ką tai turėtų reikšti? 

Korsetai 


ča. 


Belle Époque puošeivos lygino korsetų suspaustų savo talijų ap- 
imtį su savo gerbėjų kaklo apimtimi! Gerbiamosios skaitytojos, 
atlikite šiandien panašų eksperimentą ir iš karto suprasite, kaip 
standžiai jos būdavo suveržiamos. O juk kai kurios ryždavosi 
net gultis ant operacinio stalo, kad atsikratytų poros apatinių 
šonkaulių ir taptų dar laibesnės, vadinasi, dar gražesnės, ir tuo 
laikotarpiu, kai dar nebuvo taikoma bendros nejautros, o tik 
vietinis nuskausminimas. 

„Kad būtum graži, reikia gimti gražiai, o kad atrodytum gra- 
ži, reikia kentėti!“ - byloja sena prancūzų patarlė. Gražuolėms 
per amžius buvo lemta kentėti. Gamtos duotas itin laibas lie- 
muo - retas reiškinys, tačiau mada veržti jį plačiomis odos juos- 
tomis su raišteliais pirmą kartą užfiksuota VI a. pr. Kr. Kretoje. 
Tai buvo vietinė salos mada - saloje vyravo matriarchatas, o 
vyriškiams teko grynai dekoratyvinė funkcija. Senovės Grai- 
kijoje korsetas nebuvo madingas, moterys vilkėjo drapiruotus 
chitonus, o taliją neretai pabrėždavo juosta ar kaspinu po krū- 
timis, kitaip tariant, jas kilstelėdavo. 

Tikroji korsetų mada mūsų europietiškų supratimu atėjo 
pas mus Kryžiaus žygių epochoje, kai daugybė vyrų išvyko į 

Artimuosius Rytus dalyvauti religiniuose karuose. Moterims 
likus be vyrų, suprantama, sustiprėjo konkurencija. Žinoma, 
laimėdavo gražesnė ir patrauklesnės figūros. 

Pirmieji korsetai buvo panašūs į dvisluoksnius korsažus, 
arba brassiere, skiriami daugiausia prilaikyti krūtims ir sutrau- 
kiami raišteliais. Jų kilmės šalimi prancūzai laiko Angliją, o 
atsiradimas datuojamas XIV a. antrąja puse. Tarp kitko, tais 
laikais talijos dar nesuverždavo pernelyg stipriai. Viduramžiai 
garsūs nėščių moterų mada, o suapvalėjęs pilvas tais laikais net 
buvo imituojamas po suknele pakištu cotardie - kietu korsažu 
iš banginio ūso karkaso. Mada kilstelėti krūtis ir paaukštinti 
liemens liniją išsilaikė visą XV a. ir ėmė pamažu trauktis tik 
Kolumbui atradus Ameriką. 

Užtat prasidėjus naujam, XVI šimtmečiui, kai renesanso 
epocha apėmė ne tik Italiją, kur ji prasidėjo kur kas anksčiau, 
bet ir visą Europą, madingas tapo klasikinis kūnas, o susi- 
domėjimas seksualiniu gyvenimu, meilės džiaugsmais labai 
suaktyvėjo. Taigi, į madą atėjo korsetai, kurie ir suverždavo 
taliją, ir paaukštindavo krūtinę, nes į juos kaip plačią plokšte- 
lę buvo įsiuvamas banginio ūsas. Tie korsetai priminė šarvus, 
o konkistadorų laikais kartais net buvo gaminami iš geležies. 
Pridėkime prie jų taip pat geležinį, raktu užrakinamą nekalty- 
bės diržą - ir štai prieš mūsų akis inkvizicijos laikų moteriški 

„apatiniai“. 

Flandrijos valdovė erchercogienė Isabel Clara Eugenia, Is- 
panijos infantė, netekusi vyro, davė įžadus daug metų gedėti ir 
nekeisti baltinių, dėl to visi jos apatiniai tapo pilkai gelsvi, - ši 
spalva dabar vadinama Izabelės spalva. Bet tai jau buvo septy- 
nioliktojo amžiaus pradžioje. 

Baroko epochoje korsetai tai sutrumpėdavo, kaip valdant 
Liudvikui XIII, tai pailgėdavo - jau valdant jo įpėdiniui, Liu- 
dvikui XIV. Korsetų formos ir ilgumas visiškai priklausė nuo 
galingų Versalio favoričių, nuo kurių įgeidžių labai daug kas 
priklausė Prancūzijoje. 

Į Rusiją korsetai atkeliavo valdant Petrui I, aštuonioliktojo 
amžiaus pradžioje, kartu su olandiškais ir vokiškais drabu- 
žiais. Tam laikotarpiui charakteringi terminai: „susiveržti“ ir 
„susivarstyti“. Kadangi savarankiškai apsivilkti korsetą nebuvo 
įmanoma, damoms talkindavo tarnai. 

Pirmą kartą korsetus bandyta uždrausti po 1789 m. Prancū- 
zų revoliucijos. Taip atsitiko todėl, kad korsetai buvo siejami su 
senuoju Burbonų režimu. Deja, revoliucinė mada truko neilgai. 
Jau devynioliktojo šimtmečio pradžioje, kitaip tariant, prieš pat 
įsigalint Napoleonui, puošeivos ir vėl ėmė juos vilkėti, tik su 
paaukštinta liemens linija 4 la Ninon. 

Pasibaigus Napoleono karams, korsetų talijos ėmė laipsniš- 
kai Žemėti ir 1825 m. atsidūrė joms gamtos skirtoje vietoje. 

Karalienės Viktorijos laikais mergaitės buvo pratinamos 
dėvėti korsetus nuo trejų metų, tačiau sveikai mąstantys medi- 
kai pasipriešino tam per spaudą. Pamažu pradėta kurti huma- 
niškesnes korsetų konstrukcijas, nors visos kaip viena koketės 
svajojo apie vapsvos taliją. Tuo metu buvo populiarūs ir vyriški 
korsetai. Frantai ir dendžiai juos dažnai vilkėdavo norėdami 
pabrėžti liemens grakštumą. Korsetas buvo vienas iš armijos 
karininkų karinės uniformos elementų. 

Laikotarpiu nuo 1870 iki 1880 metų atsirado labai ilgi kor- 
setai - kirasos, kurie siekė klubus ir vertė damas sėstis į krėslą 
šonu, tarsi pusiaugula, - tai buvo labai pikantiška ir panašu į un- 

dinių poilsį. Gi de Mopasanas pasakoja apie manierą surišti kor- 
setus ties nugara specialiais sudėtingais kaspinėliais, kad vakare 
vyrai galėtų įsitikinti, jog sutuoktinė nebuvo nusivilkusi korseto. 

Triuškinamą smūgį korsetams sudavė anglai XIX a. pabai- 
goje: grupė „estetinio judėjimo dailininkų tada įvedė į madą 
vadinamąsias reform sukneles - visai be talijos, ir tai leido len- 
gviau atsikvėpti keliolikai ėmansipė. Bet štai prasidėjus Belle 
Ėpogue, pirmąjį dvidešimtojo amžiaus dešimtmetį, damos ir 
vėl puolė veržtis, o ypač šioje srityje pasižymėjo garsios demi- 
mondo atstovės Cleo de Merode ir Lina Cavalieri. O štai ispanei 
Caroline Otero, garsėjusiai grožiu ir itin putliu biustu, dažnai 
tekdavo retušuoti savo nuotraukas, kad keliais centimetrais su- 
mažėtų talijos apimtis. 

Pirmasis modeliuotojas, drįsęs išlaisvinti damą nuo kor- 
seto, buvo „Paryžiaus mados imperatorius“ Paulis Poiret. Jo 
1907-1908 metų modeliai jau be korsetų! Prie šio judėjimo 
prisidėjo ir Sergejaus Pavlovičiaus Diagilevo „Rusų baleto“ 
gastrolės - jo spektakliams Leono Baksto sukurtuose kostiu- 
muose korsetai nenumatyti. Pakylėti šios baleto orientalizmo 
bangos ir kiti Paryžiaus madų namai, tokie kaip Seserys Callot, 
Drecoll, Paguin, nuvilko korsetus nuo savo modelių ir pakeitė 
juos „gracijomis“ su guminiais šoniniais intarpais, prie kurių 
tvirtindavo kojinių laikiklius, panašiai kaip prie vėlyvesnio 
laikotarpio juostų. 

Gal korsetai būtų laikęsi ir ilgiau, bet 1914 m. prasidėjęs Pir- 
masis pasaulinis karas pastatė damas į labai keblią padėtį. Ne- 
tekusios sutuoktinių ir tarnaičių paramos, didžiuma europiečių 
nustojo varstytis ir pamažu perėjo prie liemenėlių, kurios pasi- 
rodė jau 1903 metais. 

Tarpukaris ir karo metai nepažino korseto, bet štai 1947 m. 
Christianas Dioras pademonstravo gavusią new look pavadini- 
mą Haute Couture kolekciją, kurioje vėl atsirado plonytės su- 
smaugtos talijos - su korsetais, tik jau elastingais, o ne su ban- 
ginio ūsu. Damos buvo taip išsiilgusios liemens linijos, kad su 
entuziazmu puolė vilkėti vėl madingus korsetus. Tačiau 1955 m. 
susidomėjimas „Dioro bomba“ ėmė kristi, nes į madą atėjo 
Chanel kostiumai. Žymiausia korseto gerbėja rusaitė Paryžiuje 
tais laikais buvo gruzinų balerina Tamara Gamsachurdija, vy- 
riausioji mados namų Lor Belen modeliuotoja, išgarsėjusi savo 
koreguojančiais figūrą kaučiukiniais korsetais neprilygstama- 
jai Marlene Dietrich. 

Paskutiniais XX a. dešimtmečiais korsetai ir vėl grįžo į 
madą, bet jau ne kaip liemens suveržimo priemonė, o kaip ma- 
dingas aksesuaras, kuriam šią naują kokybę 1990 m. suteikė 
Christianas Lacroix. Tačiau tatai buvo tik romantiškas prisimi- 
nimas apie šimtmečius trukusias mados aukų kančias dėl kuo 
grakštesnio liemens. 

Vėduoklės Rusijoje 


ča. 


Prieš Petro I reformas, kai Rusijoje dar nebuvo gaminamos su- 
lankstomos vėduoklės, buityje bajorai naudojosi paprastomis. 
Jos buvo kelių tipų: rusiškos, gamintos Maskvoje, Ginklų rūmų 
dirbtuvėse, ir atvežtinės, dažniausiai iš Rytų. Pavyzdžiui, caro 
Michailo Fiodorovičiaus arba carienės Jevdokijos Lukjanovnos 
vėduoklės buvo turkų darbo. Didžioji jų dalis - tai „plunksni- 
nės“ vėduoklės medinėmis, kaulinėmis ar filigraninėmis ranke- 
nomis su įspraustomis į jas povo ar stručio plunksnomis. Kar- 
tais šių vėduoklių pagrindą darydavo iš audinio. Žinoma, kad 
XVII a. iš kunigaikščio Vasilijaus Golicyno buvo konfiskuota 
„raudono atlaso, medine rankena” vėduoklė, kurią caro iždas 
įvertino dešimčia altynų!. 


1. Altynas - šeštokas (trys kapeikos). 

VĖDUOKLĖS TURĖJO PIRMTAKUS 


Tokios rytietiškos vėduoklės su rankenomis - mūsų civiliza- 
cijos istorijos bendraamžės. Kinų poetai vėduoklės atsiradimą 
sieja su imperatoriaus U Vano epocha, kitaip tariant, su antruo- 
ju tūkstantmečiu prieš Kristų. Senovės Egipte stručio plunks- 
nų vėduoklė laikyta vienu iš faraonų didybės atributų. Dideles 
vėduokles ilga rankena dažniausiai nešdavo valdovo šeimos 
atstovai, turėję specialų „vėduoklės nešiotojo iš kairės“ titulą. 
Indijoje ir Persijoje, sprendžiant iš mus pasiekusių atvaizdų, vė- 
duoklės taip pat buvo žinomos nuo seniausių laikų. 

Senovės Graikijoje, Kretos saloje ir Romos imperijoje taip 
pat buvo plačiai naudojamos rytietiškų formų vėduoklės iš lapų, 
plunksnų, plonyčių medinių ar kaulinių plokštelių. Pavyzdžiui, 
Senovės Romoje pasiturinčios damos turėjo vėduokles ilga ran- 
kena, lotyniškai vadintas flabelum, o savo šeimininkes jomis 
vėduodavo jauni belaisviai - flabeleferai. Ovidijus užsimena ir 
apie mažytes romėnų vėduokles tabelle, kuriomis Romos den- 
džiai vėduodavo savo damas. 

Bizantijoje vėduokles su rankenomis pirmiausia pradėjo nau- 
doti krikščionių bažnyčia. Tokiomis vėduoklėmis - ripidėmis - 
du diakonai vaikydavo muses nuo Švenčiausiojo Sakramento. Iš 
Bizantijos vėduoklės ėmė plisti į barbariškąją, o vėliau ir į anks- 
tyvųjų krikščionių Europą. Viena iš seniausių mus pasiekusių 
vėduoklių ripidžių šiuo metu saugoma Florencijoje, Bargello rū- 
muose. Jos rankena padaryta iš drožinėto dramblio kaulo, o pati 
sulankstoma kokardos pavidalo vėduoklė pagaminta iš plonyčio 
pergamento, ištapyto Evangelijų siužetais. Ji datuojama IX a. ir 
buvo pagaminta Luaros slėnio apylinkėse Prancūzijoje. 

PIRMOSIOS VĖDUOKLĖS EUROPOJE 
ATSIRADO XVI AMŽIUJE 


Pusapvalės sulankstomos vėduoklės, itin paplitusios Europoje 
ir Rusijoje XVIII ir XIX a., atsirado dar anksčiau, apytikriai 
XVI šimtmetyje. Kaip rašo žymi šio klausimo specialistė ame- 
rikietė Nancy Armstrong, sulankstoma vėduoklė, sudaryta iš 
eilutės pergamentu, popieriumi arba audiniu dengtų žambelių 
arba medinių, vėžlio kiauto, perlamutro ar kaulo plokštelių, 
1517 m. portugalų buvo atgabenta į Europą iš Makao kartu su 
kitomis Tolimųjų Rytų retenybėmis. Kaip tik iš Portugalijos su- 
lankstomos vėduoklės vėliau pateko į Tiudorų rūmus Anglijoje, 
o per Ispaniją šio tipo vėduoklės pasiekė ir Italiją. 

XVI a., Renesanso epochoje, daugelyje Italijos miestų ga- 
mintos vėduoklės panašios į kiniškas. Genuja, Siena, Venecija 
ir Milanas dirbino grakščias rytietiškų gaminių imitacijas, taip 
pat ir dengtas ažūriniu pergamentu, imituojančiu geometri- 
nius itališkų reticella ar ispaniškų sol nėrinių raštus. 

Prancūzijoje pirmosios vėduoklės atsirado Kotrynos Mediči, 
kuri tapo Prancūzijos karaliene 1549 m., epochoje. 

XVI a. antrojoje pusėje ir XVII a. pradžioje vėduoklėmis 
dažnai naudodavosi ir vyrai, gindamiesi tiek nuo vasaros karš- 
čių, tiek nuo židinių kaitros. 

Prieš Petrą I Rusijoje apie sulankstomą vėduoklę, galima saky- 
ti, niekas nežinojo. Pavieniai tokių gaminių egzemplioriai, kuriuos 
atsiveždavo užsieniečiai, buvo vadinami „charatėjine sulankstoma 
vėduokle“. Terminas „charatėjinis“ tais laikais reiškė pergamentinį. 


1. Charatėjinis - rankraštinis. 

Vėliau imtasi vėduokles puošti piešiniais. Europoje tokios 
vėduoklės buvo madingiausios Liudviko XIV ir Liudviko XV 
epochoje, kitaip tariant, antrojoje XVII a. pusėje ir XVIII a. vi- 
duryje. Įprastai pergamentinės vėduoklės pieštos guašu, o pieši- 
nių siužetai patys įvairiausi. XVII a. vėduoklių puošyboje domi- 
navo kiniški, galantiški Versalio ir graikų mitologijos siužetai. 
XVIII a. atsirado gausybė grakščiai interpretuotų biblinių ir 
pastoralinių siužetų. Daugelyje pasaulio kolekcijų palyginti daž- 
nai aptinkami siužetai, kurių autorystė priskiriama Antoine'ui 
Watteau, Francois Boucheriui, Jeanui Honorė Fragonard'ui ir 
kitiems žymiems „galantiškojo amžiaus“ tapytojams. Tokių 
vėduoklių būta ir prarastojoje Ermitažo kolekcijos dalyje. Bet, 
deja, tokias vėduokles dažniausiai kurdavo specialūs antrarū- 
šiai tapytojai, kurie naudodavosi žinomų kūrinių graviūromis. 

Mūsų aprašomuoju laikotarpiu gaminant vieną prabangią 
vėduoklę triūsdavo iš karto keli skirtingų profesijų meistrai, 
tarp jų graveriai, auksuotojai, juvelyrai, tapytojai ir kiti. 

Vėduoklės, kaip rafinuotos buities ir Moličre o „Juokingųjų 
pamaivų laikų garderobo objekto, reikšmę paaiškina apdai- 
rių damų sukurta speciali „vėduoklių kalba“. Tai būta slapto 
damų ir jų kavalierių kodo, kuriame, regis, atsitiktinai į kitą 
ranką perimta vėduoklė galėjo nulemti meilužio likimą. Lyg 
netyčia iškritusi, pakelta prie lūpų, ketvirčiu praskleista, stai- 
giai suskleista vėduoklė perteikdavo įvairiausias sielos būsenas, 
slaptus troškimus, galėjo įspėti arba paskirti pasimatymą ir net 
tiksliai nurodyti valandą ir vietą. „Vėduoklių kalba“, kaip ir ant 
veido priklijuojamų apgamėlių, gėlių ant suknelės ar puokštė- 
je kalba, buvo privalus rafinuoto porceliano salonų gyvenimo 
elementas. 

Įvedus europietiškus - vokiškus ir olandiškus - drabužius, 
Petro Didžiojo laikais tokios vėduoklės atsirado ir Rusijoje. 
Rusijoje pagamintų autentiškų XVIII a. vėduoklių išliko labai 
mažai. Tada daugiausia buvo platinami atvežtiniai gaminiai iš 
Saksonijos, Italijos ar Prancūzijos. Iš V. A. Vereščiagino straips- 
nio „Vėduoklė ir Gracija“, publikuoto žurnale „Staryje gody“ 
1910 m. balandį, žinome, kad viena iš pradingusių Ermitažo vė- 
duoklių buvo pasirašyta „vėduoklių meistro Morozovo“. 

XVIII a. pabaigoje „Peterburgo naujienose“ kartais pasiro- 
dydavo skelbimų apie parduodamas naujausio modelio atlaso 
vėduokles su „alegorinės meilės kelionės per vilties jūrą“ pa- 
veikslais - tai aiški nuoroda į jų užsienietišką kilmę. 

Unikalus rusų ir užsienio gamybos vėduoklių rinkinys - 
1925 m. be pėdsakų dingusi Valstybinio Ermitažo kolekcija. 
Pagal 1922 m. tūkstančio egzempliorių tiražu išleistą katalogą 
ir 1993 m. vasario 6 d. Paryžiuje mirusio devyniasdešimt devy- 
nerių buvusio vėduoklių skyriaus darbuotojo Dmitrijaus Dmi- 
trijevičiaus Bušeno asmeniniais liudijimais, šią kolekciją sudarė 
27 vėduoklės. Dvidešimt penkios iš jų priklausė senajai kolekci- 
jai, viena buvo gauta 1912 m., o paskutinė, dvidešimt septintoji, 
1922 m. lapkritį gauta iš RSFSR ir anksčiau priklausė karūnos 
briliantų kolekcijai. 


KOLEKCIJA, KURI DINGO BE PĖDSAKO 
Istorinę ir materialinę šių vėduoklių vertę sudaro tai, kad jos 


priklausė Rusijos imperatorėms. Sakysim, kai kurios iš jų mi- 
nimos 1761 m. sudarytame Jelizavetos Petrovnos senienų są- 

raše. Visos vėduoklės buvo papuoštos briliantais, smaragdais, 
rubinais. Devynių šią unikalią kolekciją sudariusių vėduoklių 
karkasas, kaip pasakojo D. D. Bušenas, buvo gryno aukso, o 
imperatorė Jelizaveta Petrovna skųsdavosi, kad vėduoklės dėl 
to sunkios ir nepatogios. Kai kurie iš dingusios be pėdsako ko- 
lekcijos karkasų buvo su įkartomis - perlamutrinėmis ir paauk- 
suotomis. 

Nors medžiagos, iš kurių buvo gaminamos ir kuriomis 
buvo puošiamos vėduoklės, buvo brangios, tačiau dar didesnį 
susidomėjimą kelia šešių rusų darbo vėduoklių tapybos siuže- 
tai. Viena iš seniausių šios kolekcijos rusų vėduoklių vadinosi 
„Imperatorės Anos Joanovnos triumfas“. Kompozicijos centre 
pavaizduota vokiška suknele su karkasiniu lanku vilkinti im- 
peratorė, apsupta senovės romėnų dievų, gausybės ragas ir Tei- 
singumo deivė su svarstyklėmis. 

Kita Jelizavetos laikų vėduoklė briliantais puoštu vėžlio 
kiauto karkasu buvo ištapyta mitų apie Dianą motyvais - Diana 
pavaizduota su grupe apsinuoginusių nimfų. Kitoje pusėje nu- 
pieštas ant delfino plaukiantis Arionas. Vėduoklę 1752 m. Sankt 
Peterburge pasirašęs dailininkas Vasilijus Nikolajevas. Atski- 
rą grupę sudarė dvi rusiškos vėduoklės, šlovinusios mūšius ir 
pergales. Pirmoji - pergamentinė, aukso karkasu - pagaminta 
1735 m., kitaip tariant, valdant Anai Joanovnai. Vėduoklės pie- 
šinyje peizažo su tvirtove fone pavaizduotas rusų karių susi- 
rėmimas su turkais. Kita - popierinė, drožinėtu ir graviruotu 
karkasu - „Očiakovo ir Krymo užkariavimo“ laikų. Ji buvo 
pagaminta Peterburge, pasirašyta G. Kozlovo. Ant vėduoklės 
pavaizduotas Dnepro žemupis ir žiotys. Pirmame plane - rusų 
stovykla, o kitoje pusėje - tvirtovės su užrašais: Belgoras, Kilija, 

Benderai, Izmailas ir Chotinas, o toliau, fone, Jasai, Bukareštas 
ir Dunojus. Kitoje vėduoklės pusėje perspektyvoje pavaizduota 
Sicilija ir pietinis Apeninų pusiasalio pakraštys su reide stovin- 
čiais rusų laivais iškelta Andrejaus vėliava. 

Buvo dar dvi įdomios vėduoklės su architektūrine perspek- 
tyva. Viena - auksiniu, briliantais puoštu karkasu. Ant jos iš 
kiemo pusės nupiešti Didieji Carskojė Selo rūmai su privažiuo- 
jančia prie jų Jelizavetos Petrovnos karieta. Vidinėje vėduoklės 
pusėje buvo pavaizduotas Carskojė Selo Ermitažas ir giraitė 
su ten vaikštinėjančiais dvariškiais. Antroji vėduoklė - taip 
pat auksiniu karkasu su briliantais ir dviem antikinės imituo- 
jančiomis kamėjomis; joje pavaizduotas perspektyvinis Pello 
rūmų - imperatorės Jekaterinos Didžiosios užmiesčio reziden- 
cijos, pradėtos statyti 1784 m. pagal architekto Starovo projek- 
tą, - vaizdas. Šie rūmai iki imperatorės mirties liko nebaigti 
statyti, o valdant Pavlui nugriauti ir panaudoti Michailovsko 
pilies ir Kazanės soboro statybai. Vėduoklė buvo unikalus šios 
primirštos karališkos užgaidos atminimas. 

Tarp prancūziškų XVIII a. vidurio vėduoklių Vereščiaginas 
itin vertinga laikė vieną - su pastoralinėmis scenomis. Ilgai 
manyta, kad šią vėduoklę smulkių briliantų kaspinėliais puoštu 
perlamutriniu karkasu tapė Francois Boucheris, nors D. D. Bu- 
šenas tuo ir abejojo. 


KAIP UNIKALIĄ KOLEKCIJĄ PAVOGĖ 


Visa didžiulėje vitrinoje eksponuota Rusijos imperatorių vė- 
duoklių kolekcija buvo pavogta iš Ermitažo 1925 metais. „Kai 

sužinojau apie šį barbarišką išpuolį, - pasakojo man kolekcijos 
saugotojas D. D. Bušenas, - aš jau buvau Paryžiuje. Salė, kurio- 
je buvo eksponuojamos vėduoklės, nakčiai būdavo užantspau- 
duojama. Vagis pasislėpė dideliame ant grindų statomame salės 
laikrodžio futliare. Pagrobęs iš vitrinos neįkainojamas Rusijos 
imperatorių vėduokles, vagis pro langą nusileido į Kanavką, kur 
ir dingo jo pėdsakai.“ Nusikaltėlis veikiausiai nenumanė nei 
meninės, nei istorinės Ermitažo vėduoklių vertės. Kaip vėliau 
paaiškėjo, visos vėduoklės buvo tiesiog sulaužytos: vagį domino 
tik auksiniai karkasai ir brangakmeniai, o labiausiai - jas puošę 
briliantai. Kaip man pasakojo D. D. Bušenas, po kelių mėne- 
sių Nikolajevo geležinkelio Bologojės stoties apylinkėse buvo 
aptiktos tapyto pergamento, nuplėšto nuo vėduoklių karkasų, 
skiautės. Ermitažas tragiškai prarado unikalią kolekciją, bet per 
stebuklą išliko kitos kolekcijos. Pavyzdžiui, gausi F. J. Višnev- 
skio kolekcija, demonstruota 1956 m. grafų Šeremetevų rūmuo- 
se Pamaskvyje. Šis rinkinys, sprendžiant iš katalogo, apėmė Je- 
katerinos ir Pavelo epochas, t. y. XVIII a. aštuntąjį ir dešimtąjį 
dešimtmečius. Višnevskio kolekcijos vėduoklių karkasai buvo 
kauliniai ir paauksuoti, o anglų, vokiečių ir prancūzų tapytojų 
darbų siužetai - pastoraliniai ir mitologiniai. Parodoje iš viso 
buvo eksponuojama penkiasdešimt aštuonios vėduoklės, pen- 
kiasdešimt iš jų - iš F. J. Višnevskio kolekcijos, o aštuonios - 
surinktos grafų Šeremetevų. Beje, tiek pačiuose rūmuose, tiek 
Ostankino teatre vėduoklės buvo būtinos saugantis nuo židinių 
skleidžiamos kaitros. 

1785 m. sudarytame Marmuro rūmų apraše paminėjus kiek- 
vieną židinį nurodyta, kad prie jo yra „popierinė vėduoklė, su 
spaustu paveikslu ir medine rankena, o šios rankenos viena 

pusė paauksuota, o kita apsiūta tafta“. Tarp kitų reikšmingų vė- 
duoklių kolekcijų Rusijoje dera paminėti L. I. Jakuninos kolek- 
ciją, kurią aprašyti šiame straipsnyje nėra galimybės. 


VĖDUOKLĖS STAIGA TAPO MAŽYTĖS IR 
VOS PASTEBIMOS 


Nors ponia de Stal parašė apologiją Napoleono laikų vėduo- 
klėms, XIX a. pradžioje reikšmingo vaidmens vėduoklė nebe- 
vaidino - tai liudija pasirodžiusios vėduoklės lornetės. Garsi 
rašytoja ponia de Genlis rašė: „Anksčiau, kai moterys rausdavo, 
norėjo paslėpti drovumą ar sumišimą, nešiojo dideles vėduo- 
kles. Vėduoklė buvo apsauga, vėduojantis ja buvo galima pa- 
sislėpti. Dabar retai raustama, nesidrovima, neturi jokio noro 
slėptis ir nešioja mažas vėduokles.“ 

XIX a. - vėduoklės kulto nuosmukis. Pirmosios imperijos 
laikais Prancūzijoje, kaip ir Rusijoje „puikiosios Aleksandro 


cc 


dienų pradžios“ metu, vėduoklės staiga pasidarė mažos ir vos 
matomos. Jos buvo daromos iš drožinėto kaulo ar vėžlio kiauto. 
Tulos aukso kalyklų klestėjimo laikais, 1810-1830 m., Rusijoje 
gamintos net plieninės deimantais šlifuotos vėduoklės. Tokia 
vėduoklė su Tulos meistro Briancevo parašu iki revoliucijos 


buvo saugoma M. A. Oliv kolekcijoje. 


1. Aleksandras Puškinas „Cenzoriui“. 

KOKIA BUVO TATJ/ANOS LARINOS 
VĖDUOKLĖ? 


Walteriui Scottui padarius gerą pradžią, romantizmo epochoje 
imta žavėtis riterių buitimi. Kartu atsinaujino ir susidomėjimas 
vėduokle, imituojančia renesanso ar sulankstomas Kotrynos 
Mediči laikotarpio vėduokles. Puškino laikais, XIX a. trečia- 
jame dešimtmetyje, dominavo mažos drožinėtos vėduoklės, 
vėliau pasirodė didesnės, su litografuotais atvaizdais. Todėl 
operoje man keista Gremino baliuje matyti Tatjaną Lariną su 
didžiule vėžlio vėduokle iš baltų stručio plunksnų, kuri Euro- 
poje atsirado tik XIX a. devintajame dešimtmetyje. 

Liūdesį keliantis vėduoklių technologijos nuosmukis susi- 
jęs su tuo, kad jų apdailai imta taikyti nėrinius. Rusijoje, ypač 
XIX a. šeštajame ir septintajame dešimtmečiais, dažnai buvo 
naudojami plonyčiai Jeleco nėriniai, įvežtiniai chantilly arba 
Briuselio aplikacijos. 

Jau nuo pat XIX a. pradžios vėduoklių apdailoje vis dažniau 
atsiranda ir plieno blizgučiai. Savo kolekcijoje turiu tokią vė- 
duoklę iš raižyto kaulo, dengtą šviesiai violetine, blizgučiais 
siuvinėta tafta. Ją mano prosenelė O. V. Čičiagova-Vasiljeva 
1860 m. Maskvoje nusipirko ant Kuzneckio tilto, specializuotoje 
Morė vėduoklių krautuvėje. 

Sprendžiant iš XIX a. Rusijoje vartotos „vėduoklių kalbos“, 
šviesiai violetinė vėduoklės spalva reiškė nuoširdumą, siuvinėta 
sidabru - kuklumą, blizgučiai - tvirtumą ir pasitikėjimą. Kitos 
XIX a. rusų vėduoklių spalvos reiškė: balta - skaistumą, juoda — 
liūdesį, raudona - džiaugsmą, geltona - atsisakymą, žydra - iš- 
tikimybę, žalia - viltį, ruda - trumpą laimę. Juodos ir baltos 

spalvos vėduoklė reiškė sugriautą taiką, o rausvos ir žydros — 
ištikimybę ir meilę. 

Detalus slaptos „vėduoklių kalbos“ aprašymas dienos šviesą 
išvydo 1913 m. knygoje „Išsamiausias ir patikimiausias orakulas“, 
kurią išleido J. Konovalovos leidykla Maskvoje. Be kita ko, toje 
knygoje rašoma: „Norint vėduokle pasakyti „Mano mintys visada 
su tavimi“ - pusiau praskleisti vėduoklę ir keliskart brūkštelėti ja 
sau per kaktą; „Būkite atsargus, mus stebi“ - išskleista vėduokle 
paliesti kairę ausį; „Tapau nepatikli“ - suskleista vėduokle kelis- 
syk padaužyti į kairės rankos delną; „Aš nejaučiu jums prielanku- 
mo“ - išskleisti ir suskleisti vėduoklę laikant priešais lūpas“ ir t. t. 

Tame pat neįkainojamame vadove pranešama: „Pašnekovui 
vėduoklę dera paduoti viršutiniu galu, o tai reiškia ne tik sim- 
patiją, bet ir meilę. Norint išreikšti panieką, reikia vėduoklę pa- 
duoti apatiniu galu. Tačiau nedera perduoti išskleistos vėduo- 
klės, nes tai reiškia meilės prašymą ar tiesiog siūlymąsi.“ 

Prekybos su Japonija pradžia, prasidėjęs patrauklių ir ne- 
brangių smulkmenų, tarp jų ir vėduoklių, importas į Europą, 
Žžibalinių lempų, o vėliau ir nekaitraus elektros apšvietimo atsi- 
radimas galutinai sužlugdė vėduoklių gamybą Europoje ir Ru- 
sijoje. Iš būtino moteriško aksesuaro vėduoklė virto pretenzin- 
ga prabanga. Tai liudija Aleksandro II ir Aleksandro III laikais 
Rusijoje atsiradusios didžiulės, neperregimos, dengtos blonde 
nėriniais „kabrioletų“ sistemos, t. y. su įvertu kaspinėliu, vėduo- 
klės. Tokį XIX a. aštuntojo dešimtmečio Rusijoje pagamintą eg- 
zempliorių turiu savo kolekcijoje; ši vėduoklė dekoratyvi, bet 
negali sukelti reikiamo vėdinamojo efekto. 

Amžiaus pabaiga, moderno stiliaus atsiradimas, gausus 
kolonijinių prekių srautas - visa tai sudarė prielaidas atsirasti 

palyginti nebrangioms, bet labai efekyvioms plunksnų vėduo- 
klėms. Rusijoje - sostinėse ir dvaruose - didelės sėkmės sulau- 
kė spalvotos stručio vėduoklės, o vėliau, praėjusio šimtmečio 
pradžioje, - vėduoklės iš erelių, varnų, rojaus ir kitų egzotinių 
paukščių plunksnų. Tokios zoologinės keistybės dažnai buvo 
puošiamos retų paukščių galvutėmis ar net iškamšomis. 

Vėduoklės vaidmuo palaipsniui vis mažėjo, ir tuos iš popie- 
riaus padarytus aksesuarus imta naudoti reklaminiais tikslais. 
Kai kuriuose Peterburgo ir Maskvos konditerijos fabrikuose ir 
arbatinėse - Siu, Abrikosovo, Einemo, Dingo, Bormano - buvo 
daromos popierinės vėduoklės dovanoms. Paryžiuje triumfuo- 
jant „Rusų sezonams“, pasirodė Bakstui būdingų spalvų vėduo- 
klės Šecherezados temomis. 

Taip nemačiomis baigėsi nuostabi vėduoklių gamybos istori- 
ja. Čarlstono epochoje šmėkštelėjo ir vėl dingo anapus horizon- 
to įmantrios ir neproporcingo dydžio stručio vėduoklės. 

XX a. šeštajame dešimtmetyje, dainos „Stalinas ir Mao girdi 
mus“ laikais, Sovietų Rusijoje netikėtai vėl pasirodė nedidelės 
kiniškos vėduoklės iš raižyto santalmedžio, aptraukto tapytu 
šilku, bet ir jos dingo be pėdsakų - veikiausiai virto sulanksto- 
mais nailoniniais japoniškais skėtukais. 

Elegantiškasis 
"Dmitrijaus Bušeno talentas 


ča. 


Dmitrijus Bušenas kilęs iš senos prancūzų protestantų gimi- 
nės, palikusios Prancūziją 1685 metais. Bušeno protėvis Ni- 
kolajus Bušenas atsikraustė į Rusiją dar Jekaterinos II laikais. 
Senelis Dmitrijus Christianovičius Bušenas (1826-1871) buvo 
Peterburgo pažų korpuso direktorius, o senelė Jekaterina Ne- 
lidova buvo garsiosios Smolnio kilmingųjų mergelių instituto 
auklėtinės, Pavelo I favoritės Jekaterinos Ivanovnos Nelidovos, 
apdainuotos Puškino ir įamžintos garsiojoje Levickio drobėje, 
dukterėčia. 

Dmitrijus Bušenas gimė 1893 m. balandžio 26 d. Sen Tropeze, 
jo motina A. S. Michalceva mirė praėjus dvejiems metams po 
gimdymo, ir gydytojai pranašavo, kad mažylis taip pat netru- 
kus mirs. Būsimojo dailininko tėvas, Pažų korpuso auklėtinis, 
caro armijos pulkininkas Dmitrijus Dmitrijevičius Bušenas 
patikėjo vaiką auklėti savo seserims: iš pradžių Anai, o vėliau — 
Jekaterinai Kuzminai-Karavajevai (mergautine pavarde Bušen). 
Šiuose dideliuose namuose ir praėjo jo vaikystė. Pirmoji jo pus- 
brolio žmona buvo Jelizaveta Kuzmina Karavajeva, kuri tuo lai- 
kotarpiu žavėjosi tapyba ir poezija. Vėliau ji emigravo į Prancū- 
ziją ir įėjo į istoriją kaip Motina Marija. Su ja Dmitrijus Bušenas 

labai susidraugavo. Vėliau prisiminė: „Buvau berniūkštis, o ji 
kreipdavosi į mane kaip į suaugusį, nors mūsų amžiaus skirtu- 
mas ir tebuvo vos dveji. Aš tuo baisiai didžiavausi. Neprisime- 
nu, ar jos pirmojoje knygoje „Skitų šukės“ yra antroji dedikacija 
man: „Beprotiškom klajonių dienomis aš sutikau tave, miela- 
sis mano. Aš, nešina senų žinių nuodais ir liūdesiu pradingu- 
sių laikų...“ Pirmasis Lizos vyras buvo mano pusbrolis Mitia. 
Jis buvo kokiais dešimčia metų vyresnis už mane. Taigi pirmą 
kartą pamačiau Lizą, kai ši dar buvo nuotaka. Mitia pristatė ją 
garsiems literatams, atvėrė jai Viačeslavo Ivanovo „Bokšto“ du- 
ris, bet, sprendžiant iš jos prisiminimų apie Bloką, ji ten jautėsi 
svetima. Tai, kas atrodė „epochos spindesys“, jos nedomino! 
Kodėl ji dedikavo eiles kaip tik man? Galbūt todėl, kad tuo lai- 
kotarpiu nerado tarp suaugusių to, ko visą gyvenimą žmoguje 
ieškojo - pasirengimo žygdarbiui. Ir kreipėsi į berniuką. Tarp 
mūsų egzistavo esminis ryšys: ji piešė, o jūsų nuolankus tarnas, 
kuris dabar dailininkas, taip pat piešė. Ir tai mus be galo suar- 
tino. Vasarą mes gyvendavome Boriskovo dvare. Naudojomės 
bendromis dirbtuvėmis. Ji tapė, ir aš tapiau... O netoliese buvo 
Gumiliovų Slepniovo dvaras. Tada pirmą kartą pamačiau ir po- 
etą, ir jauną gražuolę jo žmoną Aną Achmatovą. Pamenu, kaip 
Liza skaitė eiles ir Gumiliovui kažkas jose nepatiko...“ 

Regis, Dmitrijų Bušeną ir su Gumiliovu siejo kažkoks toli- 
mos giminystės ryšys, šiaip ar taip, su Achmatova jis bendravo 
kaip tik tada, leisdamas vasaros atostogas Tverės gubernijos 
Bežecko apskrities Slepniovo ir Boriskovo dvaruose. 

Daug vėliau, kai 1965 m. gegužę Ana Achmatova kelyje iš 
Oksfordo užsuko į Paryžių, kaip tik Bušenas kartu su artimu 
draugu, meno istoriku Sergejumi Ernstu (1894-1980) pasitiko 

poetę ir automobiliu pavežiojo po miestą, parodė jai tas vietas, 
kurias ji prisiminė iš ankstesnio savo gyvenimo. Jau stoties pe- 
rone lydėdamas Achmatovą Ernstas pabučiavo ją į skruostą: 
„Tai ne mano bučinys, tai Olečkos Sudeikinos, kuri mirdama 
prisakė man jus pabučiuoti, bučinys jos vardu...“ 

Anksti susižavėjęs piešimu Dmitrijus Bušenas, vos baigęs 
gimnaziją, dar visai jaunas, išvyko į Paryžių, kur pradėjo lan- 
kyti Paulo Ransono akademiją - vieną iš madingų to laikotar- 
pio mokymo įstaigų. Ten jis susipažino su Mauriceu Denisu ir 
Henri Matisse'u. Vėliau pasirodė, kad ši pažintis itin naudinga. 
1913 m. grįžęs iš Prancūzijos jis įstojo į Peterburgo universiteto 
Istorijos ir filologijos fakultetą. (Beje, sulaukusi šimto metų ir 
mirusi Peterburge jo sesuo tuo pačiu laiku mokėsi Patriotinia- 
me institute, o baigusi konservatoriją tapo muzikante.) 

Studijuodamas universitete Bušenas įstojo į Draugijos dailei 
skatinti piešimo mokyklą, kur į jį atkreipė dėmesį mokyklos di- 
rektorius Nikolajus Rerichas. Tuo pat metu, 1915-1917 m., Buše- 
nas dirbo Draugijos dailei skatinti muziejaus fondų prižiūrėto- 
jo padėjėju. Palankiai vertinęs jaunąjį dailininką Aleksandras 
Benua pirmaisiais metais po revoliucijos kaip įmanydamas 
jam padėjo ir net suteikė prieglobstį savo bute. Bušenas tapė, 
kūrė grafines knygų iliustracijas, piešė dekoracijų eskizus. Nuo 
1917 m. kviečiamas to paties Benua jis dalyvaudavo Aničkovo 
rūmuose organizuojamose „Mir iskusstva“ parodose. 

1925 m. Bušenas gavo leidimą tris mėnesius pailsėti užsienyje 
ir daugiau niekada nebesugrįžo į Rusiją. Drauge su Ernstu per 
Taliną jis pateko į Paryžių, kur jau 1926 m. ėmė piešti kostiumus 
didžiajai Anai Pavlovai. Paryžiuje, panašiai kaip Erte, jis išban- 
do jėgas mados srityje ir imasi kurti modelius garsiems mados 

namams: Patou, Ricci, Lanvin ir Lelong (pastarojo žmona, ku- 
nigaikštytė Natalja Palej, buvo jo giminaitė). Tais metais, dei- 
mantiniu rusų emigracijos laikotarpiu, Bušenas sukasi pačiame 
meninio gyvenimo epicentre, draugauja su Aleksandru Benua, 
Konstantinu Somovu, Zinaida Serebriakova, Tamara Karsa- 
vina. Entuziastingai imasi apipavidalinti Jeano Giraudoux 
teatro pastatymus ir kuria kostiumus Idai Rubinštein baletuo- 
se „Diana de Puatjė“ (Diane de Poitiers) ir „Valsas“ (1934 m.). 
Po trejų metų Londone Dmitrijus Bušenas kuria dekoracijas ir 
kostiumus Monte Karlo baleto spektakliui „Elementai“, cho- 
reografija Michailo Fokino. Prieš karą jis dar dirba su žinomu 
vokiečių choreografu Kurtu Joossu. 

Karo metais Bušenas ir Ernstas aktyviai dalyvavo prancūzų 
Pasipriešinimo judėjime. O po karo Dmitrijus Dmitrijevičius 
pradėjo bendradarbiauti su Roland'u Petit. 1948 m. jis sukū- 
rė dekoracijas ir kostiumus „Divertismentui“, kurį Paryžiaus 
„Grand Opera“ pastatė Sergejus Lifarius. Bušenas ir vėliau 
daug bendradarbiavo su Lifariu, paskutinis bendras jų dar- 
bas - Gulbenkiano baletas „Stebuklingoji paukštė“ 1969 m. Li- 
sabonoje. Tuo laiku Bušenas itin daug kuria Italijoje: apipavi- 
dalina legendinės La Scala operos, Romos operos spektaklius. 
Jis kviečiamas į Amsterdamo operą, kur stato „Gulbių ežerą, 
„Eugenijų Oneginą“, „Faustą ir kitus spektaklius. Bušeno kū- 
rybinės sėkmės paslaptis - jo vaizdingų darbų poetiškumas, 
barkarole trykštančios sodrios spalvos ir paslaptingi dvelkian- 
kompozicijų kerai. Paskutinis didelis šio puikaus metro dar- 
bas - Anos Achmatovos „Poemos be herojaus“ iliustracijos 
(Paryžius, 1977 m.). 

Man ne kartą yra tekę užsibūti jaukiame Dmitrijaus Bušeno 
bute pačiame Paryžiaus centre. Mes kalbėdavomės ne tik apie 
baletą, kurį jis puikiai išmanė, bet ir pačiomis įvairiausiomis 
temomis. Pavyzdžiui, apie jo mėgstamą aktorę Gretą Garbo. 
Bušenas lankė tą pačią gimnaziją kaip ir žymusis rusų antrepre- 
neris Georgijus Šlejus, su kuriuo tebedraugavo ir emigracijoje. 

Garbo 1920 m. Niujorke susibičiuliavo su Kijeve gimusia ru- 
saite mados kūrėja Valentina Nikolajevna Sanina, kuri ištekė- 
jusi tapo Šlej. Charkovo teatro aktorė, lemtingoji Aleksandro 
Vertinskio meilė, Valentina Sanina buvo nepaprastai talentinga 
dizainerė, kaip tik ji iš esmės ir kūrė Gretos Garbo įvaizdį. Ir 
kaip tik jos vyrą nuviliojo Garbo, specialiai nusipirkusi butą 
tame pat name, kuriame gyveno sutuoktinių Šlejų pora. Valen- 
tina kankinosi ir, kol Greta su Georgijum keliaudavo į Rivjerą, 
pati išvykdavo į Veneciją... Derėtų pridurti, kad Garbo turėjo 
skonį! Jos puikų skonį rodo visa kas - tiek ir šiandien sukre- 
čiantys jos vaidmenys, tiek jos paslaptingi romanai su aktoriu- 
mi Johnu Gilbert'u, rašytoja Mercedes de Acosta, su fotografu 
ir dizaineriu Ceciliu Beatonu ir su Georgijum Matvejevičium 
Šlejum. 

Garbo lankydavosi svečiuose pas Bušeną Paryžiuje, sėdėda- 
vo ant art dėco stiliaus sofos, ant kurios vėliau įsitaisydavau ir aš. 
Greta dievino Bušeną ir kolekcionavo jo paveikslus. Iškart po 
jos mirties surengtame aukcione buvo parduota nemaža Buše- 
no darbų. Garbo paslaptingumą pabrėždavo ir Bušenas: resto- 
ranuose ji visada slėpdavosi salės gilumoje prie pačių atokiausių 
staliukų, mėgo skrybėlėta sėdėti nugara į salę. Ir suprantama, 
tamsiais akiniais... Jos garderobas - nesibaigianti apsiaustų ir 
lietpalčių, nertinių ir berečių virtinė - pusiau sportinis, pusiau 


122 MADOS ISTORIKO UŽRAŠAI 


žvalgo stilius, kurį ji įvedė į madą XX a. ketvirtajame dešimt- 
metyje ir kuriam, sprendžiant iš visą gyvenimą žvaigždę per- 
sekiojusių paparacų negausių nuotraukų, liko iki galo ištikima. 

„Jūs tikriausiai negalite net įsivaizduoti, kaip prieš Antrąjį 
pasaulinį karą vargo rusų emigracija. Kartais mudu su Ernstu 
pietums dalindavomės vienu apelsinu, - pasakojo Bušenas. - 
Kartą Sergejui Ernstui per pigų išpardavimą pavyko aptikti 
Delacroix paveikslą, už šiuos pinigus nusipirkome trijų kam- 
barių butą Paryžiaus centre. Bet pinigai greit baigėsi ir buvau 
priverstas ieškotis atsitiktinių darbų, net dekoruoti turtingiems 
žmonėms vonios kambarius.“ 

Išėjus Bušenui, nutrūko paskutinė gija, siejusi rusų teatrą 
ir tapybą su judėjimo „Mir iskusstva“ tradicijomis. Dmitrijus 
Dmitrijevičius palaidotas šalia Sergejaus Rostislavovičiaus Er- 
nsto Monparnaso kapinėse Paryžiuje, o jo archyvas menininko 
pageidavimu perduotas Nyderlandų institutui. 

Gyvenimas tarp lapų 


ča. 


Williamas Morrisas interjerų pasaulyje paliko patį ryškiausią 
pėdsaką iš visų Viktorijos epochos anglų. Jo meilė gotikai ir 
ankstyvajam renesansui parodė kelią, atvedusį interjero pasau- 
lį tiesiai prie pagrindinio XIX ir XX a. sandūros stiliaus - mo- 
derno. 

Šitaip pamėgti ir išaukštinti ornamentą, kaip Williamas 
Morrisas, galėjo tiktai tikras anglas. Lietaus ir vėjų šalyje visuo- 
met gyvavo vijoklinių rožių, vilkdalgių, bijūnų, lelijų, lubinų 
sodo kultas. XIX a. aistringai mėgusi Walterį Scottą ir iš pri- 
gimties romantikė karalienė Viktorija išaukštino sodininkys- 
tės meną sukurdama jo kultą. Anglijoje ir dabar nėra nė vieno 
namelio, priešais kurį uoli šeimininkė nebūtų sukūrusi mažy- 
čio žydinio Edeno. Na o mūsų pasakojimo herojus Williamas 
Morrisas perkėlė šią „sodo“ aistrą į interjerą: jis išpuošė anglų 
namų sienas ir langus tokio raizgaus ir nepakartojamo gėlių 
stiliaus apmušalais ir užuolaidomis, kuris šiandien siejamos tik 
su jo vardu. 

Williamas Morrisas gimė 1834 m., užaugo miške, puikioje 
paladiško stiliaus viloje, kurią jo tėvas, iš vario gavybos pra- 
turtėjęs pramonininkas, nusipirko 1840 metais. Morrisų šeima 

žavėjosi istorija: ir tėvą, ir sūnų traukė gotikiniai griuvėsiai, se- 
nosios abatijos, vienuolynai ir katedros. Šiuo laiku, kai roman- 
tizmas buvo neatskiriamas nuo žavėjimosi viduramžiais, šitai 
nieko nestebino. Stebina, ką būtent jaunasis Williamas Mor- 
risas perėmė iš to, ką matė vaikystėje. Vietovė, vadinama Vu- 
dford Holu, netoli Esekso grafystės, kurioje gyveno jo šeima, 
kaip tik ir buvo kupina tokių gotikinių senienų. 

Anglija - pati konservatyviausia ir tradiciškiausia Vakarų 
Europos valstybė. Šios karalystės valdiniai nepaprastai tauso- 
ja savo praeitį ir itin retai ryžtasi griauti tai, kas kitados buvo 
pastatyta šioje šalyje. Vaikystėje Williamas Morrisas iš pirmo 
žvilgsnio įsimylėjo Kenterberio katedrą, garsėjančią savo di- 
dinga, tapusia kanonine gotikine architektūra. Jį taip pat su- 
krėtė vizitas į karalienės Elžbietos Tiudor medžioklės namelį 
Čingford Hatče, žymų nuostabiu angliškojo renesanso istorinių 
interjerų autentiškumu. 

Shakespeare'o ir Marijos Stiuart amžininkė karalienė Elž- 
bieta I buvo neabejinga gamtai. Ir anaiptol neatsitiktinai XVI a. 
Anglijoje taip paplito siuvinėjimas augaliniais motyvais. Ši ais- 
tra detaliai, realistiškai ir kiek naiviai vaizduoti gėles, vaisius ir 
net vabzdžius labai prigijo moterų korsažų, kykų ir rankdarbių 
dėžučių puošyboje. Štai saulutė, prie kurios lėtai šliaužia sraigė. 
O štai žemuogė, ant kurios tupia drugelis. Toks gyvas negyva- 
sis pasaulis Tiudorų epochoje tapo sudėtine anglų materialinio 
pasaulio ir interjero dalimi. Ir jis suvirpino giliausias būsimo 
poeto ir dailininko širdies stygas! 

Williamas Morrisas įsimylėjo interjerų puošybos meną ir 
puoselėjo tą meilę visą gyvenimą. Vaikystėje jis, kaip ir pati 
karalienė Viktorija, susižavėjęs skaitė Walterio Scotto romanus, 

šuoliuodavo arkliuku, pasipuošęs plieniniais žaisliniais šarvais. 
Dar vaikas jis susikūrė nuostabų vaikiškų viduramžių pasaulį, 
kuris tapo dvasine baze tolesnei jo raidai. 

1848 m. mirus tėvui Williamas Morrisas norėjo tapti dvasi- 
ninku ir net studijavo teologiją Oksforde, Ekseterio koledže, bet 
neilgai. Tačiau kaip tik ten ir susitiko žmogų, radikaliai pavei- 
kusį visą jo tolesnį gyvenimą. 

Tas žmogus - tame pat koledže mokęsis Edwardas Burne'as 
Jonesas, vėliau tapęs ne tik didžiu dailininku, bet ir vienu iš an- 
glų prerafaelitų judėjimo lyderių. Apie šio judėjimo kūrybinį 
potencialą galima spręsti iš susibūrusių į jį dailininkų drobių. 
Jis pasirodė pajėgus pastūmėti meninį Anglijos gyvenimą nuo 
Viktorijos epochos eklektiškumo į poetinį stilingumą, kuris rė- 
mėsi susižavėjimu viduramžiais ir gamta. 

Kartu keliaudami po Belgiją ir Prancūziją Morrisas ir Bur- 
ne'as Jonesas atrado nuostabų burgundiškosios ir flamandiško- 
sios gotikos pasaulį. Ištisą subtiliausių miniatiūrų, paslaptingų 
spalvinių derinių ir subtilaus ankstyvųjų menininkų žvilgsnio 
Atlantidą. XIX a. šeštojo dešimtmečio viduryje du bičiuliai su- 
sipažino su dar vienu žymiu dailininku prerafaelitu Dante Ga- 
brieliu Rossetti. Jie visi drauge įsikūrė Blumsberio miestelyje, o 
vėliau taip pat kartu tapė didelę freską Oksforde. Kaip tik sieni- 
nė tapyba įkvėpė Morrisą kurti baldus ir apmušalus. Tuo pačiu 
metu jis susipažino su savo mūza ir būsima žmona raudonplau- 
ke gražuole Jane Burden, kurios paveikslo niekada nepamirš tie, 
kuriems teko laimė išvysti bent dalį iš gausių aliejumi tapytų 
jos portretų, kuriuos mums paliko prerafaelitai. 

Po vestuvių 1860 m. jaunavedžiai įsikūrė raudonų plytų 
name Kento grafystėje. Šiam namui buvo lemta tapti pagrin- 

dine scena, kurioje Morrisas eksperimentavo su ornamentais 
ir interjero dizainu. Mechaniškas Viktorijos epochos stilius 
anaiptol neatitiko artistinių jaunosios poros ambicijų. Morri- 
sas nusprendė pats apipavidalinti „Raudonojo namo“ interjerus. 
Apmušalai tais laikais buvo populiariausia kambarių apdailos 
priemonė, bet „aktualus“ piešinys, kurį tada siūlė parduotuvės, 
radikaliai kirtosi su jaunojo dailininko svajonėmis, todėl jis jau 
tą patį dešimtmetį ėmėsi pats kurti raštus apmušalams, kuriuos 
jam įkvėpdavo Viduramžių ornamentai ir miniatiūros. 

Darbas taip įtraukė Morrisą, kad jo draugai ir kolegos Ros- 
setti ir Burne'as Jonesas taip pat įsitraukė į šio istorinio interje- 
ro dekoravimą. Įkvėptas akivaizdžios savo kūrybinių idėjų sėk- 
mės Morrisas kartu su draugais įsteigė įmonę „Morris ir Co“, 
kuri iš pradžių specializavosi pardavinėti paprastus ankstyvų- 
jų Viduramžių stiliaus baldus, piešiniais dekoruotas keramines 
plyteles, siuvinėtas puošmenas ir ketinius pinučius. Tuo laiku, 
kai klestėjo serijinė interjerų puošybos elementų gamyba, Mor- 
riso siūlomi rankų darbo daiktai atrodė naujai ir viliojamai. 
Beje, tą naujumą jie tam tikra prasme išlaikė ir iki mūsų dienų. 
Menininką traukė tapyta persų keramika, XV a. venecijietiški 
audiniai su granatų raštais, vingrios dagių sampynos viduram- 
žių Škotijos rankraščių paraštėse. 

Pamažu - nuo piešinio prie piešinio, nuo plytelės prie ply- 
telės - Morrisą pasiekė šlovė. Jo įmonės, kuriai piešė jau keli 
dailininkai, gaminius imta eksportuoti į JAV ir Britanijos ko- 
lonijas: Kanadą, Australiją, Naująją Zelandiją ir Afriką. Jo ino- 
vatyvumas žavėjo amžininkus, mėgusius ir vertinusios grožį 
Oscaro Wilde'o epochoje. 

Kūno mada 


“a. 


Kas yra „kūnas“ ir kas yra „mada“? Kūnas - pirmapradė erdvinė 
žmogaus apybrėža, ji pastovi, ir kartu kūnas - jo sąmonės laikme- 
na, o šioji keičiasi. Permaininga ir mada, kurią kaip tik ir lemia 
kūnas. Gėrėjimasis kūno formomis, visko, kas kūniška, sudievi- 
nimas - tai antikinės Graikijos kultūros šerdis. Buvo vertinama 
tik tai, kas susiję su kūnu: skulptūra kaip menų menas, teatras — 
kaip kūnu perduodamas vaidinimas, gimnastika praeivių aki- 
vaizdoje, nuogi Olimpinių žaidynių dalyvių kūnai, viešos kalbos 
(oratoriaus meistriškumas turėjo būti toks, kad visi, sėdintys pa- 
skutinėse eilėse ir negirdintys, suprastų prakalbos esmę iš gestų). 

Artimuosiuose Rytuose viskas buvo kitaip. Kūnas buvo jau- 
čiamas iš vidaus - kaip netvari dvasios buveinė, kaip laikinas to, 
kas amžina, apvalkalas. Reikšmingos buvo tik mintys ir rašme- 
nys - kūnas ne kas kita kaip dulkės. 

Visa mums žinoma kūno istorija Europoje - tai vienas kitą 
keičiantys kūniškumo ir dvasingumo pakilimo ir nuosmukio 
laikotarpiai. Antika ir viduramžiai, renesansas ir naujieji laikai, 
nūdiena - tai liudija visos mūsų civilizacijos epochos. 

Vejantis XX a. mados spiralei moters kūno traktuotė ir vaiz- 
dinys nuolat kito. Ir ne tik iš dešimtmečio į dešimtmetį, bet ir 

iš metų į metus. Vis dėlto čia svarbu pažymėti, kad kūnas kaip 
toks, kitaip tariant, moters nuogumas, toli gražu nebuvo ma- 
dingas. Moteris išlaikė paslaptingumą iki Pirmojo pasaulinio 
karo pabaigos. XX a. pirmąjį dešimtmetį prasidėjus transfor- 
macijoms, moters siluetas iš pradžių patyrė labai stiprų moder- 
no stiliaus, tapatinančio moterį su nežemiška būtybe, poveikį. 
Reikšmingas ypatumas - moteris vaizduojama kaip vabzdys ar 
gėlės žiedas. S raidės formos siluetas, labai išpučiantis krūtinę, 
susiaurinantis taliją ir suapvalinantis klubus - tai visiška go- 
tikinio silueto su atgal atlošta nugara ir priekin atkištu pilvu - 
mada, susijusi su Kryžiaus karų laikais, kai nebuvo vyrų, itin 
populiariu nėščios moters paveikslu. Naujas moderno stiliaus 
siluetas susiformavo daugiausia veikiamas to meto baltinių, 
ypač lenktos formos korseto, prilaikančio krūtis ir pabrėžian- 
čio laibą taliją, kurios apimtis ekstremaliais atvejais tesiekdavo 
vos 37 cm, struktūros. 

Nepaprastų permainų moters siluetas patyrė po 1906 m., ka- 
raliaus Edvardo epochoje, kai į madą atėjo dar tiesesnis neokla- 
sikinis siluetas, atitinkantis to meto anglų aristokratijos skonį. 
Jis buvo respektabilesnis, palyginti su prancūziškuoju modernu, 
ir kur kas tiesesnis. Kita vertus, jau pati spalvinė apdarų gama - 
dažnai juoda su balta arba dryžuota - darė juos geometrinius, 

„tempė“ aukštyn. 

Nuo Diagilevo „Rusų sezonų“ triumfo Paryžiuje, nuo 
1909 m., rusų menininkų, pirmiausia Golovino ir Baksto, po- 
traukis į Rytus sukėlė susidomėjimo haremo tema bangą. Labai 
madingos tapo į odaliskas panašios moterys be korsetų, fle- 
gmatiškai ir grakščiai tysančios ant kušečių. Pradėtos labiau 
vertinti apvalios, minkštos formos, rytietiškas lepumas - ypač 

kalbant apie krūtinės kontūrus, ganėtinai putlias rankas, pilno- 
kas kojas. Visiškai rytietiškas požiūris į dievinamą objektą, apie 
kurį turkai iki šiol sako: „Moterys - malonumams, berniukai - 
palaimai, o melionas - ekstazei.“ 

Pirmasis šį dvelksmą mados pasaulyje pagavo prancūzų 
modeliuotojas Paulis Poiret, išpopuliarinęs sukneles be korsetų, 
perregimus audinius ir pirmuosius moteriškus šarovarus, ku- 
rie itin patiko tango šokėjoms scenoje. Tai buvo pirmasis XX a. 
bandymas parodyti moters kūną kaip tokį, apnuoginant sal- 
džiai jaudrinančias grožybes. 

Pirmojo pasaulinio karo metais moterys perėmė visuomeni- 
nę vyrų funkciją, ypač užnugaryje, dirbo parduotuvėse, fabri- 
kuose, ligoninėse ir transporte, o tai sukėlė moteriškų darbu- 
žių mados emancipaciją. Siluetas tapo visai tiesus, kad atitiktų 
darbo ritmą, sąsagos nuo nugaros persikėlė ant krūtinės, nes 
nebebuvo kam sagstyti begalės kabliukų ir veržti ir laisvinti il- 
gutėlių korsetų raištelių. Pasidarė patogiau ne tik rengtis, bet ir 
šukuotis plaukus - moterys ėmė juos kirptis. Kūnas nevaidino 
bent kiek svarbesnio vaidmens, kadangi nebuvo vyrų. Pastebi- 
mai pasikeitė moterų požiūris į save. Pasirodė naujo tipo mote- 
ris - Amerikos kino žvaigždė Theda Bara tapo pirmąja aktore 
vampyre, sukūrusia moters suvedžiotojos tipą su labai būdingu 
grimu: juodais vokais, storai apvestomis akimis ir paklaikusiu 
žvilgsniu. 

Pasibaigus Pirmajam pasauliniam karui, 1918 m., kai vyrai 
ėmė grįžti iš fronto ir paaiškėjo, kad daugelio nebėra, moterų 
tarpusavio konkurencija pasidarė tokia didelė, kad gundymo, 
kūno demonstravimo idėja užvaldė didelę vietą to meto damų 
galvose. XX a. trečiasis dešimtmetis, susijęs su art deco stiliumi, 

pasiūlė moters berniuko, paauglio įvaizdį, o tai buvo visiškai 
naujas požiūris į moters kūną. Tuo laikotarpiu Victoras Margu- 
eritte parašė garsųjį romaną La Gargonne („Vienišė“) ir į madą 
atėjo berniukiškų formų moters kūnas, be krūtų, be klubų, su 
palyginti plačia plokščia talija. 

XX a. pirmąjį dešimtmetį moterys stengėsi puoselėti savo 
biustą, rijo piliules ir lankėsi pas masažuotojus, o trečiajame 
dešimtmetyje joms teko spraustis į specialias plokštinančias 
liemenėles, kurios tarsi priplodavo krūtinę. 

Paulio Poiret pastangomis nustota dėvėti korsetus, tam 
pritarė Chanel, išpopuliarinusi itin paprastos formos trikota- 
žinius kostiumėlius ir sukneles. Vis labiau tiesėdamas siluetas 
dabar leido parodyti tas kūno dalis, kurios anksčiau nieka- 
da nebūdavo apnuoginamos, - pavyzdžiui, nugarą. Ši moters 
kūno dalis per amžius nesulaukė dėmesio todėl, kad korsetas 
buvo vilkimas nuo XIV a. pabaigos, ir vos tik jo atsikračiusios 
moterys nusprendė, kad nugara kaip tik ir yra ta kūno dalis, 
kurią derėtų parodyti kuo dažniau. Vienintelis liūdinantis fak- 
tas - nugara buvo balta ir todėl kaip tik tuo laikotarpiu atsidarė 
pirmieji bendri paplūdimiai, kur moterys mėgavosi saulės vo- 
niomis, kad vėliau galėtų parodyti įdegusią nugarą visuomenei 
su vakarinėmis suknelėmis. Kartu su apnuoginta nugara buvo 
rodomos ir apnuogintos rankos. 

Iki 1924 m. dominavo ilgo silueto suknelės pažemintu - ties 
klubais - liemeniu, ir krūtinei tokiu būdu buvo suteikiami tie- 
sūs kontūrai. Tuo pačiu laiku pasikeitė ir požiūris į vyrus. Sti- 
priosios lyties atstovų deficito sąlygomis, daugeliui iš jų kritus 
ar tapus neįgaliems mūšio lauke, atsirado profesionalūs gun- 
dytojai, vadinamieji žigolai. Išpopuliarėjo mokami turtingų, 

dažniausiai vyresnių nei vidutinio amžiaus damų meilužiai. O 
kai pritrūkdavo savų, jie buvo importuojami iš užsienio. Žigo- 
lai iš Pietų Amerikos - Brazilijos, Argentinos ir Čilės - užplūdo 
Europą savo kūno grožiu įrodyti savo vyriškumą. Pasidarė ma- 
dingas vyriškas įdegusios saulėje odos spalvos grimas, atsirado 
naujas madingas vyriškio tipas, pramintas „lotynų meilužiu“. 

Garsusis to meto italų ir amerikiečių kino aktorius Rudol- 
phas Valentino ir jo artimas draugas Ramonas Novarro tapo 
tokio pietietiško grožio etalonais: įdegęs kūnas, juodi plaukai ir 
plonas ūselių siūlelis viršum viršutinės lūpos. 

Parodžiusios rankas ir nugarą, moterys nusprendė, kad rei- 
kia tęsti kovą ir galiausiai ryžosi parodyti kojas. 1924 ir 1925 m. 
Chanel ir Jean Patou mados namai pademonstravo sutrumpin- 
tus, vos siekiančius kelius ir atidengiančius blauzdas bei kulkš- 
nis, o sėdantis į žemą krėsliuką - tarsi netyčia ir kelnaites bei 
apatinuką. Tatai buvo itin pikantiška ir privedė prie to, kad 
imta mūvėti kūno spalvos kojines. Populiariausi to meto šokiai 
buvo sukurti tam, kad moters kūnas būtų rodomas vis daugiau 
ir daugiau - tai šokiai pagal džiazo muziką, tokie kaip čarlsto- 
nas, kurį šokant atliekami ekscentriški judesiai puikiai atsklei- 
džia tiek moters, tiek vyro kūną. 

Viskas pasikeitė 1929 m. prasidėjus Didžiajai depresijai. 
Žmonės kuriam laikui susimąstė ir buvo nuspręsta kartą ir 
visam laikui atsikratyti praeities klaidų. Išsižadėję XX a. tre- 
čiajam dešimtmečiui būdingo atsidavimo meilės džiaugsmams, 
kokaino uostymo, pasivažinėjimų Rolls-Royce ir negrų orkes- 
tro muzikos klausymo, atsikratę pomėgio šokti blizgiais dra- 
bužiais ir apie nieką negalvoti, žmonės dabar pasirinko visai 
kitas vertybes. Tapo madingas korektiškas neoklasikinės gra- 

žuolės siluetas. Pavyzdinėmis imta laikyti Milo Veneros formas 
su aukšta krūtine, ilgu liemeniu ir įspūdinga klubų linija. Tai 
ypač akivaizdu madingame to meto siluete. Didieji Paryžiaus 
mados namai, tokie kaip Madeleine Vionnet ar Elsa Schiaparelli, 
tapo neginčijamu skonio etalonu - buvo ne tik propaguojamas 
moters kūnas, bet ir antikos stiliaus drapiruotės, kad klostės 
tolygiomis linijomis minkštai atkartotų moters siluetą. 

Šis pamišimas, susijęs su ilgomis sukniomis, kurios vėl su- 
grįžo į madą 1929 m., tęsėsi iki 1935 m., kol veikiant europietiš- 
kajam totalitarizmui į madą atėjo sukarintas moters motinos ir 
patriotės įvaizdis. Tuo laikotarpiu imta slėpti kūną po griežtų 
formų švarkais, kostiumais ir paltais su pirmaisiais po pamuša- 
lu siuvamais „petukais“, dėl to pečių linija, netekusi moteriško 
aptakumo, įgavo kvadratinio vyriškumo. Tokie maskuojantys 
kūno formas karkasiniai drabužiai plito, o jų mada pasiekė 
apogėjų 1943 m., vykstant Antrajam pasauliniam karui, kai 
tos „pagalvėlės“ ant pečių ėmė kurioziškai panėšėti į lėktuvo 
sparnus ir savo forma galėjo būti prilygintos nebent kičiniams 
apdarams, atėjusiems į madą vėliau - devintojo dešimtmečio 
pabaigoje. Karo padėties sąlygomis moterys neturėjo galimy- 
bės rodyti figūrų ir tapatinosi su kariais. Tokią madą palaikė 
kariniai režimai, ypač Vokietijoje, kuri jau nuo 1936 m. Berlyno 
olimpinių žaidynių siekė monopolizuoti madą, kad galėtų pa- 
demonstruoti savo dominuojančias pozicijas Europos kultūroje. 

Pokyčių įvyko 1947 m., kurių vasarį Christianas Dioras pa- 
demonstravo savo naująją kolekciją, vėliau imtą vadinti „Dio- 
ro bomba“. Jinai prikėlė naujam gyvenimui visiškai moterišką 
siluetą. Dioras ir vėl naudojo korsetą, kurio moterys su tokiu 
įniršiu atsikratė Poiret laikais. Labai svarbus tas faktas, kad 

suveržus liemenį, pasijoniais suapvalinus klubus ir atsisakius 
po pamušalu tvirtinamų „petukų“ buvo sukurtas istoriniu po- 
žiūriu autentiškesnis, grąžinantis prie 1940 m. sukurtame filme 
„Vėjo nublokšti“ apdainuotų Viktorijos epochos mados tradici- 
jų, siluetas. Krinolinai ir korsetai labai imponavo moterims, pa- 
tyrusioms karo sunkumus, ir nors naujasis siluetas buvo pail- 
gintas - iki kulkšnių, kur kas labiau atitiko paslaptingą moters 
paveikslą, traktuojamą kaip subtili statulėlė. 

Naujosios linijos, kurias Dioras sukūrė šeštajame dešimt- 
metyje, išlaikė panašų siluetą. Jo kolekcijos vadinosi „Tulpė“, 
„Raidė A“ ir „Raidė N“, jos visos išryškino taliją ir pakylėdavo 
krūtinę. Tarp šios mados antipodų derėtų paminėti Jacgues'ą 
Fathą, kūrusį siaurą madą ir rengusį moteris elegantiškomis, 
liekninančiomis taliją ir klubus ilgomis suknelėmis. 

Šios tendencijos baigėsi septintojo dešimtmečio pradžioje, 
prasiveržus jaunimo nepasitenkinimo bangai, kai tokios gar- 
sios grupės kaip „Ihe Beatles“, o vėliau ir „Rolling Stones“, at- 
kreipė dėmesį į jaunimą, kurio interesus ignoravo šeštojo de- 
šimtmečio mada, visą rūpestį sutelkusi tik į damas, vidutinio 
amžiaus moteris. Septintajame dešimtmetyje vyrams, o vėliau 
ir Valentinai Tereškovai pakilus į kosmosą ir pasirodžius pir- 
miesiems metaliniams ir plastikiniams skafandrams, Paryžių 
užliejo kosminių madų banga, prasidėjusi nuo verčiančios iš 
koto 1961 m. naujovės - Anglijoje, Mary Quant namuose, su- 
kurto mini sijonėlio. Šį reiškinį galima gretinti nebent su art 
deco epocho moteriškomis madomis. Ir štai, praėjus keturias- 
dešimčiai metų, madingas tapo toks pat amorfiškas siluetas 
be aiškių krūtinės ir klubų linijų. Berniukišką moters kūną 
įkūnijo naujo anglų modelio Twiggy tipažas, ilgų ilgiausios 

kojos ir mažytis plokščias kūnelis. Tokie vorų pavidalo kūnai 
buvo itin populiarūs iki 1968 m. hipių revoliucijos, o garsieji 
Paco Rabanne, Andre Courreges ir Pierre Cardin mados namai 
septintajame dešimtmetyje tapo besąlygiškais kosminių madų 
apologetais, kai aliuminis, plastikas, spindintys kutai pakeitė 
tradicinius šilką, medvilnę ir vilną. 

Atėjus „gėlių vaikams“ - hipiams, kurių atsiradimas neatski- 
riamas nuo karo Vietname, požiūris į kūną radikaliai pasikeitė. 
Virtinė tuo laiku sukurtų roko operų patvirtina ypatingą susi- 
domėjimą moters ir vyro kūnu. Kaip pavyzdį čia galima pateik- 
ti ne tik garsiuosius kūrinius „Plaukai“ ir „Jėzus Kristus - su- 
peržvaigždė“, bet ir ankstesnius, pavyzdžiui, „O, Kalkuta!“, kur 
visi veikiantieji asmenys visą spaktaklį būdavo visiškai nuogi. 
Uniseksą ir lyčių giminystę, kurią taip vertino hipiai, atspindėjo 
ir mados tendencijos: daugelis moterų staiga nusprendė, kad 
tarp jų ir vyrų nėra jokio skirtumo, tik vienų plaukai šiek tiek 
ilgesni negu kitų. Taigi uniseksas - kitaip tariant, vienodo su- 
kirpimo džinsai, vienodo sukirpimo marškinėliai, marškiniai 
ir liemenės nulėmė mados raidą nuo 1968 iki 1972 metų. Tai ga- 
lima pastebėti ir iš vienodo plaukų ilgio. Daugybė hipių genties 
atstovų nuėjo ilgą kelią, marširuodami nuo San Fransisko iki 
Kalkutos, o vėliau persikraustė į Nepalo sostinę Katmandu, kur 
iki šiol tebegyvena, iškeitę pasus į opiumą ir visiškai susilieję su 
gamta. Tuo metu ėmė plisti įvairios tatuiruotės ir ant kūno kli- 
juojami lipdukai, ypač gėlių, širdelių, ženklų „Peace and Love“ 
pavidalo... 

Visa tai būtų galėję tęstis ir toliau, jei ne naujasis retro sti- 
lius, kuris gerokai papuošė moteris. Jis atsirado aštuntojo de- 
šimtmečio pradžioje ir buvo susijęs su didele meile trečiajam ir 

ketvirtajam dešimtmečiui, prieškario madai. Plonas liemuo, 
siauri pečiai, ilgi - maksi ir midi - sijonai, priglundantys drabu- 
žiai, o labiausiai platformos, pakeitusios moters kūno proporci- 
jas, labai stipriai paveikė mados raidą. Taip pat reikia pabrėžti, 
kad tuo laikotarpiu pasirodė pirmieji pornografiniai filmai, vėl 
paskatinę domėtis moters kūnu. Vienu iš epochinių pavyzdžių 
galima laikyti filmą „Emanuelė“, kuriame, kaip žinome, nėra 
nei sekso, nei poezijos. AIDS sukėlėjas tuo metu dar nebuvo 
aptiktas, todėl vyrai ir moterys masiškai atsiduodavo laisvai 
meilei. Požiūris į kūną buvo nepaprastai atsainus; aštuntajame 
dešimtmetyje moteriai nusirengti buvo ne ką sudėtingiau nei 
pasisveikinti. Su tuo pačiu laikotarpiu susijęs ir rinką užtvindęs 
pornografinių žurnalų srautas. 

XX a. devintojo dešimtmečio pradžioje iš Afrikos į JAV at- 
slinkęs ir paplitęs visame pasaulyje AIDS virusas sugriovė šią 
„idilę“. AIDS netrukus jau atsispindėjo madoje ir požiūryje į 
kūną, - jis imtas labiau vertinti, nes jame tvinksi gyvybė, ku- 
rios taip lengva netekti. Japonų dizainerių, tokių kaip Jama- 
moto, Kumagai ir Kenzo, įtakos paveikti modeliuotojai ėmėsi 
kurti moters kūną lyg mumiją suvystančių daugiasluoksnių 
juodos spalvos audinių kolekcijas, kurios paversdavo ją skir- 
tingų drabužių dalių kokonu. Apie liemenį, klubus ar krūtinę 
nėra ko nė kalbėti. Negana to, po sėkmingų Thierry Muglerio 
ir Claudeo Montanos kolekcijų pristatymų ir vėl, kaip penk- 
tajame dešimtmetyje, pasidarė madingi „petukai“, o damos 
silueto kontūrai vėl ėmė susilieti su durų anga. Tiek vyrai, tiek 
moterys pasidarė panašūs į marmurinius antkapius ir tik tru- 
putį pagyvėjo apie 1989 m. - paveikti Jeano Paulio Gaultier ir 
Lacroix mados namų. 

Lacroix grąžino moterims liemenį ir biustą - tai prancūzų 
atkirtis japonų kimono viešpatavimui. Ryškios šių kolekcijų 
spalvos ir itin seksualus požiūris į moters krūtinę paskatino 
Amerikos superžvaigždę Madonną pusnuogę demonstruoti 
savo kūną išryškinant krūtis. Ji, be abejonės, bando sekti - taip 
pat ir savo kūno formomis - tokiomis ketvirtojo ir šeštojo de- 
šimtmečio žvaigždėmis kaip Mae West ar Marilyn Monroe, - 
tai padėjo susiformuoti naujai mados krypčiai, kuri tęsėsi pir- 
muosius trejus dešimtojo dešimtmečio metus, kai ypatingas 
moters seksualumas buvo pabrėžiamas korsetu ar gilia iškirpte. 
Jei ne krizė, prasidėjusi po karo su Kuveitu ir Berlyno sienos 
žlugimo, saugaus sekso orgija gal būtų trukusi ir ilgiau. Tačiau 
visuotinė kovotojų už ekologiją įtaka ir Europos finansų krizė 
neskatino mados atsisukti į naujus 1993 m. susiformavusius sti- 
lius, tokius kaip ekologinis ir etninis grunge, kuris domisi tro- 
pikais, Indonezija, Indija ir Tailandu. Etniniam stiliui būdingas 
susidomėjimas moters kūnu traktuojamas azijietišku požiūriu, 
jis kuklesnių formų ir pailgintų proporcijų. 

Naujas susidomėjimas moters kūnu pirmiausia susijęs su Je- 
anu Pauliu Gaultier, išpopuliarinusiu tatuiruotes. Tai ne mies- 
tietiškos Europos banditų ar alkoholikų tatuiruotės, jos veikiau 
primena ritualines Brazilijos indėnų tatuiruotes. Jis sukūrė ap- 
tempiančius kūno spalvos golfus, imituojančius odą su jau iš- 
piešta tatuiruote, kad nereikėtų eksperimentuoti nuosavu kūnu. 
Mada cikliška ir gali būti, kad ne taip jau seniai prasidėjusiame 
naujajame tūkstantmetyje mums susižavėjimą vėl kels „trapus“ 
į korsetą įspraustų damų siluetas ar gyvenimo meile trykštan- 
čios formos, padiktuotos vis didėjančios musulmonų įtakos. 

Paplūdimio mada 


ėa: 


Paplūdimio mada kaip tokia atsirado palyginti neseniai, apy- 
tikriai prieš šimtą metų. Senovėje žmonės maudėsi nuogi, ne- 
sigėdydami nei savo kūno, nei įdegio, nors tokių gerai įrengtų 
paplūdimių, kokius dabar turime, nebuvo. Krikščioniška mo- 
ralė persekiojo nuogybę, kaip ir viską, kas susiję su kūniškumu. 

Vykstant Kryžiaus žygiams, į Europą iš Artimųjų Rytų at- 
vežta „turkiškų pirčių įkvėpta maudynių mada. Jūros vonio- 
mis susidomėta tik XVIII a. antroje pusėje, kai atsirado atskiros 
maudyklos drąsuoliams. Terapinis maudynių jūroje poveikis 
pastebėtas tik XIX a., ir juo naudotis tada galėjo tik vyrai. Da- 
mos apsiribodavo pasivaikščiojimais pakrante, kvėpė į save gy- 
domąjį jūros orą ir drebėjo, kad neįdegtų: įrudusi oda - pras- 
tuomenei. Pavyzdžiui, pirmieji kurortai Vokietijoje atsirado 
XIX a. trečiajame dešimtmetyje Rytų Prūsijoje, prie Baltijos, o 
viena iš pirmųjų tokių madingų vietų, kur buvo vykstama pasi- 
gydyti jūros vandeniu ir oru, buvo Kranco kurortas. 

Ir štai Viktorijos laikais Anglijoje prasideda judėjimas už 
maudynes. XIX a. antrosios pusės buitį paįvairina pirmieji mau- 
dymosi kostiumai. Tai buvo labai uždari ir gana sunkūs, prime- 
nantys kombinezonus iš mėlynos vilnos su rauktomis kelnėmis 

maudymosi kostiumai. Savo kolekcijoje turiu tokį paplūdimo 
kostiumą, pasiūtą iš mėlynos vilnos JAV XIX a. antrojoje pusėje. 

Paplūdimo kabinas arkliais išstumdavo į jūrą, kur sekliau. 
Vežikas palikdavo kabiną vandeny, dama ten persirengdavo 
maudymosi kostiumą ir užsidėdavo kepuraitę, paplaukioda- 
vo, paskui ir vėl persivilkdavo. Taigi šie maudymosi kostiumai 
buvo beveik visiškai paslėpti nuo žmonių akių. 

Rusijoje tarp damų išpopuliarėjo maudynės Juodojoje jū- 
roje - Kryme, taip pat ežeruose ir tvenkiniuose specialiai tam 
skirtose maudyklėse. Atsiradę maudymosi kostiumai buvo pa- 
našūs į kombinezonus iš lengvo tamsesnių spalvų vilnos ar me- 
dvilnės audinio su kelnaitėmis ligi kelių. Jie buvo užsagstomi 
sagomis iš priekio arba šono ir puošti jūreiviška apykakle ar 
anglišku nėrinių volanu. Prie jų XIX a. devintajame dešimtme- 
tyje imta gaminti specialias apvalias tamburiniais mezginiais 
dekoruotas rankines iš meldų maudymosi reikmenims. Prie 
maudymosi kostiumo derėjo turėti ir maudymosi apsiaustą su 
skrybėle, puošta nebalintais nėriniais. 1886 m. leidinys „No- 
vyj ruskij bazar“ rašė: „Labai šaltas vanduo pernelyg suerzina 
kūną, o bet koks stiprus sudirgimas kenkia organizmui ir jį 
silpnina. Naudingiausia maudytis, kai vanduo yra ne daugiau 
kaip 18 laipsnių pagal Reomiurą, nors sveiki asmenys gali mau- 
dytis atvirame ore ir kai vandens temperatūra pagal Reomiurą 
tesiekia 16 laipsnių.“ 

XIX a. devintajame dešimtmetyje labai populiarūs buvo pa- 
sivaikščiojimams prie jūros skirti mėlynos vilnos kostiumai su 
baltu apsiuvu ir ant krūtinės išsiuvinėtu inkaru. 

Trikotažiniai vilnoniai maudymosi kostiumėliai pradėti vil- 
kėti tik XX a. pradžioje. Neretai jie buvo horizontaliai dryžuoti 

ir beveik visiškai vienodi abiem lytims; vyrai niekada nesimau- 
dydavo nuoga krūtine - tai atrodė gėdinga. 

Rusijoje damos šiltuoju laikotarpiu dažniausiai maudydavo- 
si tvenkiniuose ir ežeruose, specialiai tam tikslui pastatytose 
medinėse maudyklėse. Moteriški maudymosi kostiumai buvo 
panašūs į trumpus, iki kelių, kombinezonus ir buvo siuvami 
iš triko, lengvo lininio ar vilnonio dryžuoto arba vienspalvio 
mėlyno audinio. Taliją pabrėždavo neplatus, sagute užsegamas 
diržas. Jūrinė tematika buvo labai populiari, todėl siekta, kad 
maudymosi drabužiai būtų kuo panašesni į jūreiviškas palaidi- 
nes - tam pridedamos uniformines primenančios apykaklės, o 
ant krūtinės siuvinėjami inkarai. Maudymosi kostiumų kelnės 
buvo gana dukslios, kad būtų galima išvengti konfūzo kostiu- 
mui sušlapus. Tualetą užbaigdavo maudymosi kepuraitė, ne taip 
jau labai pakitusi nuo anų laikų - tai primena visos šiuolaikinės 
dušo kepuraitės. Kepuraitę puošė siuvinėjimais ar kriputėmis. 
Mauduolės avėjo plokščius, neretai siuvinėtus rankomis miuli 
batelius be kulno. Be to, iš dryžuoto kilpinio audinio mauduo- 
lėms dar buvo sukurtas ilgas chalatas su gobtuvu. 

XX a. pirmajame dešimtmetyje maudymosi kostiumai buvo 
siuvami iš tamsios saržos. O pavirš kelnaičių prisiuvamas sijo- 
nas iki kelių. Dažniausiai sijonus puošė siauros baltos juostelės. 
Viršų siuvo su trumpomis pūstomis rankovėmis, o po kaklu - 
jūreivišką atverstinę apykaklę. Taliją visada puošė siaurutis dir- 
želis. Po 1905 m. į madą ateina trikotažiniai, priekyje sagomis 
susagstomi dryžuoti moteriški maudymosi kostiumai. 

Pirmasis pasaulinis karas ir su juo susijusi moterų emanci- 
pacija labai pakeitė moterų madą apskritai: moteriški drabužiai 
palaipsniui siaurėjo, tapo patrauklesni ir nebestorino figūros 

kaip anksčiau. XX a. trečiajame dešimtmetyje imta rengti mau- 
dymosi kostiumų konkursus: su „maudimuku“ buvo privalu 
mūvėti kojines, avėti maudymosi šlepetes ir dėvėti kepuraitę. 

Kad ir kaip keista, ir guminė kepuraitė, ir šlepetės pasiekė 
mūsų laikus beveik nepasikeitusios ir yra vertingas tos seniai 
praėjusios džiazo eros prisiminimas. 

XX a. trečiajame dešimtmetyje Elsa Schiaparelli įtvirtino pa- 
plūdimio džersio „klioškelnių“ madą, o rusų emigrantės Marija 
Novickaja ir Sonia Delaunay buvo laikomos autoritetingiausio- 
mis art deco stiliaus maudymosi kostiumų kūrėjomis. Net kino 
žvaigždės ėmė fotografuotis vilkėdamos madingus maudymosi 
kostiumus. 

XX a. ketvirtajame dešimtmetyje pasirodė atskiri maudy- 
mosi kostiumai damoms, dažniausiai kartūniniai. SSRS prie 
sportinių drabužių buvo priskiriami ir maudymosi kostiumai — 
tiek vientisi, tiek atskiri, dviejų dalių, kurie neretai buvo kom- 
binuojami su sarafanais, pižamomis ir paplūdimio chalatais iš 
lino ar medvilnės. Vėliau veikiant Amerikos įtakai į madą atėjo 
maudymosi šortai ir bermudai. 

Kelrodžiu paplūdimio madai tapo bikiniai, po Antrojo 
pasaulinio karo beveik tuo pat metu atsiradę Prancūzijoje ir 
JAV. Jie pavadinti Ramiojo vandenyno Bikinio atolo, kuria- 
me JAV buvo vykdomi branduolinio ginklo bandymai, garbei. 
Bikiniai radikaliai pakeitė moteris paplūdimyje, padarė jas 
seksualesnes ir privertė tolydžio epiliuotis, kad būtų sukurta 
vadinamoji bikini-line. Bikiniai sukėlė tokį furorą, kad gar- 
sioji egiptiečių kilmės italų ir prancūzų dainininkė Dalida net 
sudainavo dainą apie mažųjų bikinių - raudonų baltais Žirne- 
liais - šlovę. O, kaip tai turėjo audrinti vaizduotę! 

Mūsų šalyje nuo šeštojo dešimtmečio vis labiau buvo jun- 
tamas nemažas didžiumos tualeto daiktų deficitas. Vasarinių 
drabužių trūkumas labai liūdino tarybines moteris. Siekda- 
ma išspręsti šią problemą moteriškų drabužių modeliuotoja 
K. I. Boikova sukūrė paplūdimo tualetų iškarpas. Štai kaip pati 
autorė jas aprašė žurnalo „Sovetskaja ženščina“ puslapiuose 
1952 m. pradžioje: „Norime pasiūlyti savo skaitytojoms puošnų 
ir patogų paplūdimio kostiumą: „suknelę-chalatą“ ir griežtos 
formos suknelę su kelnaitėmis ir liemenėle iš to paties audinio“. 

1961 m. pasirodę pasaulio madoje mini fasonai galutinai įgijo 
pilietybės teisę SSRS buityje tik po dešimties metų. Pavyzdžiui, 
mini suknelė su užmetamu skvernu, primenanti prieškario 
modelius, tapo... 1969 m. sezono naujiena! Filme „Briliantinė 
ranka“ yra epizodas, kuriame rodomas su kandžia ironija nu- 
filmuotas keistas užsiėmimas - madų demonstravimas. Tame 
epizode „paplūdimo kostiumo mini-bikini-69 modelis“ sukelia 
visuotinį žiūrovų juoką. 

Šiandien maudymosi kostiumai sudaro atskirą daugelio ma- 
dos namų pajamų grafą. O jų kainos neturi „lubų“. 

Vasaros įdegis 


ča. 


Būti įdegusiam Rusijoje pastaruosius dešimt metų - nejtikėti- 
nos prabangos apraiška. Ypač mieste. Tik įsivaizduokite: visi 
aplink išblyškę, nukamuoti alinančių darbų, o jūs galite pasi- 
girti lygutėliu bronziniu įdegiu. O jei dar ir ne vasaros sezonas. 

Įdegis Rusijoje tapo savotiška snobizmo forma. Pasiturintys 
rusai dažniausiai deginasi tropikų salose: Seišeliuose, Maldyvuo- 
se, Balyje, Fidžio salyne ir kitur, bet galima ir Maljorkoje, Kuboje, 
Ceilone ar Maltoje. Stipriai įdegę, mes parodome savo finansines 
galimybes, padaugintas iš laiko, sugaišto gulint paplūdimyje ar 
soliariume. Geru įdegiu demonstruojame, kad rūpinamės savo 
kūnu ir mylime save. Juolab kad įdegis sukuria įdomų kontrastą 
spindinčioms akims. Įdegę nesąmoningai prašomės pagiriami. 

Tačiau taip buvo ne visada. Buvo laikai, kai įdegis anaiptol 
nebuvo laikomas prabangos ženklu, o siejosi su virėjų ir mel- 
žėjų dalia. Elito dama niekada nesėdėdavo saulėkaitoje. Per 
pasivaikščiojimus ji slėpdavosi po nėriniuotu vasariniu skėčiu, 
paplūdimyje nesidegino, ir tik dvaro mergos ir kumečiai, dirbę 
ore, buvo įdegę, šitaip ir išduodavo savo proletarišką prigimtį, 
nors netgi valstietės dirbdamos laukuose baltindavosi veidus, 
kad netaptų pajuodėlėmis. 

Ištisus šimtmečius numirėliškas blyškumas buvo laikomas 
damų grožio etalonu. Napoleono epochoje damos net gerdavo 
grūstą kreidą ar actą, kad atrodytų blyškesnės. Žydru pieštu- 
ku paryškindavo rankų venas, kad pabrėžtų baltą nelyginant 
marmuras odą ir liguistą išvaizdą. Tais laikais buvo madingos 
žalsvo, pilkšvo ir šviesiai violetinio atspalvio pudros, o tamsių 
„įdegusių“ rūšių tiesiog nebuvo. 

Lūžio momentu įdegio istorijoje tapo Sergejaus Pavlovičiaus 
Diagilevo baletas „Rusų sezonai“ Paryžiuje 1910 metais. Kaip tik 
tada tamsi haremo odaliskų oda, padarius gerą pradžią Bakstui, 
virto naujuoju moteriškosios tobulybės simboliu. Tačiau įpras- 
tu reiškiniu įdegis tapo tik po Pirmojo pasaulinio karo, o Pau- 
liui Poiret atmetus korsetus, moterys galėjo pirmą kartą apnuo- 
ginti nugaras. Tačiau juk įdegusi nugara atrodo kur kas geriau 
nei balta, o jei dar ir spuoguota, tiesa? Įrengti paplūdimiai leido 
moterims suteikti savo nugaroms, o kartu ir kitoms pašalinei 
akiai prieinamoms vietoms patrauklią išvaizdą. 

Garsiausias bendras paplūdimys, kurį rusų emigrantai įstei- 
gė Konstantinopolyje 1920 m. - „Florija“. Kaip tik jame persi- 
kaitinusi garsioji kosmetologė Ana Pegova užpatentavo pirmąjį 
odos šveitiklį. Tamsią odą ėmė vertinti tiek moterys, tiek vyrai. 
Pasirodė įdegio spalvos pudros, vėliau - skaistalai, o dar vėliau — 
net ir fildepersinės „kubietiško įdegio“ spalvos kojinės. Nors 
maudymosi kostiumėliai vis dėlto nebuvo itin atviri ir neleido 
visiškai įdegti, imtas praktikuoti „integralus“ įdegis soliariume, 
o Žydrasis Prancūzijos Krantas tapo pirmąja vieta, kur 1923 m. 
toks soliariumas buvo įkurtas. Paskui, XX a. ketvirtajame de- 
šimtmetyje, pasirodė pirmieji atskiri maudymosi kostiumėliai 
ir vyriškos glaudės. Anksčiau vyrai paplūdimiuose dažniausiai 

stropiai slėpdavo krūtines - apsinuoginti iki juosmens buvo lai- 
koma nepadorumo viršūne. 

Praėjo. dešimtmečiai, kol hipių nudizmas pakoregavo degi- 
nimosi procesą. 1968 m. atsirado pomėgis degintis be liemenė- 
lės, - ir nors šokiravo ano meto visuomenę, šiandien tai tapo 
norma daugelyje pasaulio paplūdimių. Ir dabar jau nieko nenu- 
stebinsi lygutėliu įdegiu. 

Stilingas gyvenimas. 
Vakar ir šiandien 


ča: 


Visi mados - tiek aprangos, tiek interjerų - stiliai ne kartą grįžo, 
tarsi atgimę iš naujo. Pradėkime nuo Egipto, gerai? Didingas 
ir galingas faraonų architektūros stilius, bareljefai ir skulptū- 
ros, gražuolė Nefertitė, oportunistė Kleopatra ir prabangoje 
skęstantis jaunutis Tutanchamonas visada buvo ir bus sekti- 
ni pavyzdžiai. Čia sugrįžtanti į madą, čia pasitraukianti į jos 
užkulisius egiptomanija nepaprastai stilinga. Ji atsispindėjo 
ampyro epochos architektūroje ir balduose su sfinksais, stalo 
obeliskuose, sarkofaguose, buvo žavimasi turkiais, lazuritais ir 
karneoliais. Dabar ją nesunku pastebėti žvelgiant į karė šukuo- 
senas su kirpčiukais ir į perukus, ir į akių ryškinimą nuvedant 
„strėliukes“, ir į neprarandančius populiarumo skarabėjus, ir 
net į vytintą kumpį, kurį išrado egiptiečiai. Ryškiausi egipto- 
manijos pavyzdžiai SSRS - paplokščia Lenino mauzoliejaus 
piramidė ir „Kropotkinskajos“ metro stotis Maskvoje, puošta 
Egipto rūmų kolonomis. 

Kalbant apie populiarumą, pats vitališkiausias ir amžinai 
jaunas stilius - senovės graikų klasika, kuri, nepaisant jos gar- 
baus amžiaus, visada liks grožio etalonu. O jaudinti žmoniją 
klasika ėmė Senovės Roma, kai formuodama savo imperinį 


146 MADOS ISTORIKO UŽRAŠAI 


stilių panaudojo daugybę elinų sukurtų dalykų. XIV a. Itali- 
joje prasidėjusi renesanso epocha ir vėl sužadino europiečių 
susidomėjimą klasikos kanonais, kurie vėliau grįžo į madą jau 
XVIII a., archeologams atradus du Senovės Romos miestus: 
Herkulaną ir Pompėją, prieš du tūkstančius metų palaidotus 
po Vezuvijaus pelenais. 

Labai populiarų anksčiau ir dabar Rusijoje Napoleono am- 
pyro stilių taip pat pagimdė klasika, XIX a. pradžioje laisvai in- 
terpretuota Graikijos ir Romos estetinė patirtis. Pasibaigus ka- 
rui su Napoleonu 1812 m. sudegusi Maskva kilo iš pelenų pagal 
išimtinai ampyro stiliaus architekto Giuseppe Bova ir jo kolegų 
projektus. Iki šiol mus džiugina daug tokių statinių palei Sado- 
vojės žiedą, Starokoniušenyj skersgatvio ir Povarskajos gatvės 
rajone. Šiandien šiose bajorų gūžtose' pamėgo kurtis bankai, jie 
gadina istorinius pastatus bjauriais stiklo paketais ir naujomis 
durimis ir, kas itin negražu, nė kiek nesidrovėdami nukarsto 
fasadus kondicionieriais. 

Ampyro baldai Rusijoje taip pat labai madingi, ypač jei pa- 
gaminti iš grynai rusiškų medžiagų - kareliškųjų beržų me- 
dienos. Dabar tokius raritetinius baldus meistriškai masiškai 
kopijuoja dvi dirbtuvės Peterburge ir vėliau parduoda juos anti- 
kvarinėse parduotuvėse kaip originalus ne itin sumaniems, bet 
turtingiems klientams. Mūsų krašte itin mėgstamos juodos ir 
auksuotos gulbės, kaip ant Napoleono Bonaparto žmonos Žo- 
zefinos krėslų ranktūrių. 

Madoje klasiką tiesiogiai atspindėjo paaukštinta suknelių 
liemens linija, asimetrinės klostės, sandalai ir basutės, kamėjos 


1. Aliuzija į Ivano Turgenevo romano (1818-1883) „Bajorų gūžta“ pavadi- 
nimą. 

ir grandinėlės, šukuosenos su kuodeliais. Paveldas čia didžiu- 
lis - nuo Venecijos mago Mariano Fortuny iki XX a. pradžios 
„Paryžiaus mados imperatoriaus“ Paulio Poiret. Nepamirškime 
ir Elsos Schiaparelli, Lucieno Lelongo, Nina Ricci, Madame 
Grės, Christiano Dioro ir Yveso Saint Laurent'o, Issey Miyake 
ir Dominigue'o Siropo. Daugelis garsiausių mūsų laikų dizai- 
nerių patyrė išbandymą klasika, mėgindami ją savaip perdirbti 
ir perfrazuoti. 

Dar vienas amžinas įkvėpimo pavyzdys - Bizantija, garsi 
savo neprilygstama prabanga, mozaikomis, subtilia ikonų ta- 
pyba ir auksiniais ikonostasais, Monomacho kepurėmis, impe- 
ratorės Teodoros, dovanojusios europiečiams pirmąsias šilko 
dirbtuves, didybe. XIX a. antrojoje pusėje Bizantijos praban- 
ga labai patiko europiečiams, o mūsų šalyje ji suklestėjo Stali- 
no „apsvaigimo nuo laimėjimų“ laikotarpiu, kai auksuotomis 
mozaikomis ir bronzinėmis liustromis, lipdiniais, kilimais ir 
bareljefais buvo puošiama viskas, kas bent kiek tam tiko, - nuo 
garsiųjų „dangoraižių vestibiulių iki gastronomų interjerų. 

Didinga Bizantijos gigantomanija šiandien atsispindi pran- 
cūziškų kvepalų pavadinimuose, Chanel papuošaluose, Chris- 
tiano Lacroix ir Johno Galliano kolekcijų pristatymuose, pom- 
pastiškoje rūmų palei Rublevkos plentą architektūroje. 

Viduramžiai dovanojo mums du svarbiausius stilius: ro- 
maniškąjį ir gotikinį. Pirmasis itin ryškus asimetriška pilių 
architektūra, kuri ir šiandien traukia turtingus aštrių potyrių 
mėgėjus, arba, kaip jie dabar vadinami, ekstremalus. Dažniau- 
siai jie linkę statydintis namus už aukštos tvoros su dantytu 
bokštu, siauru kaip šaudymo anga langu jame ir sraigtiniais 
laiptais, sunkiais, iš geležies kaltais baldais, dekoruotais oda ir 


148 MADOS ISTORIKO UŽRAŠAI 


didžiulėmis vinimis ar kniedėmis. Panašių naujųjų pilių šeimi- 
ninkai dėl didesnio autentiškumo dar linkę ir valgyti ranko- 
mis, kaip ankstyvaisiais viduramžiais, čepsėti ir mėtyti kaulus 
sarginiams šunims. O puošiasi jie Paco Rabanne šarvažiedžiais 
marškiniais ir mėgsta, kai restoranuose laukiniena jiems kepa- 
ma atviruose židiniuose tiesiog vidury salės. 

Gotika kur kas grakštesnė ir stilingesnė. Ji pasiekė mūsų 
laikus drauge su Vakarų Europos bažnyčių ir katedrų archi- 
tektūra, bet buvo sėkmingai kopijuojama XIX a. trečiajame 
dešimtmetyje kaip „riterių stilius“. Vėliau, Viktorijos epocho- 
je, pseudogotika vėl tapo madinga Anglijoje. Ji neretai kopi- 
juojama ir šiandien. Imkim kad ir naujausias jaunimo mados 
kryptis - vadinamųjų gotų stilistiką. Jie vilki viską, kas juoda ir 
ilga, kaip viduramžių vienuolynuose, baltinasi veidus ir juodu 
pieštuku riebiai ryškina akis, kaip komiksuose apie vampyrų 
nuotykius. 

Apie renesansą jau kalbėjome anksčiau, todėl dabar tarsime 
kelis žodžius apie baroką, kurį mėgsta visi lėbautojai ir gurma- 
nai. Putlios rubensiškos formos, masyvūs išraitymai, statulos, 
teatrališkos drapiruotės, brokatas ir aksomas, prašmatnūs na- 
tiurmortai su laukiniena ir vaisiais, vynas ir juokas - visa tai 
ir yra barokas! Eklektiškasis XIX a. mėgo baroką, o XX a. daug 
barokinių drabužių formų puikiai interpretavo didysis Cristó- 
balis Balenciaga, iš dalies - ir Jeanas Paulis Gaultier. Rusijoje 
neobarokas ženklus Valentino Judaškino kūryboje, taip pat ke- 
liuose Didžiojo teatro pastatymuose. O moteriškų ir vyriškų fi- 
gūrų baroką pas mus galima išvysti visur, ypač paplūdimiuose. 

Rokoko stilių iki šiol mėgsta buduarinio gyvenimo ir ga- 
lantiškų intrigų mėgėjai. Prisiminkime balerinos Anastasijos 

Voločkovos butą Peterburge. Rausvos pudros atspalviai, kriau- 
klės pavidalo baldų užraitai ir amūriukai, kaip puošia marki- 
zės de Pompadour miegamojo lubas. Tiesa, regis, pati balerina 
tai vadina „Pompidu“ stiliumi. Rokokas trissyk vyravo madoje: 
1730-1760 m., paskui nuo 1850 iki 1860 m., kai buvo vadinamas 
„antruoju rokoku“, ir 1880-1890 m., jau kaip „trečiasis rokokas“. 
Šiandien jo palikimą plačiai eksploatuoja nepailstanti istorijos 
stilizuotoja Vivienne Westwood ir elegantiškasis Karlas Lager- 
feldas. Italijoje gausu rokoko baldų reprodukcijų, rokoko porce- 
lianas kopijuojamas Vokietijoje, kriauklės pavidalo pyragaičius 
su kremu mėgsta vaikai, ir visi klausosi Mozarto muzikos. 

Mažumą nusiženkime chronologijai ir prisiminkime kitą 
XIX a. pabaigos ir XX a. pradžios stilių. Tai modernas ar, kaip 
vadinamas prancūziškai, art nouveau. Ištęstos kietų medžiagų 
linijos, vitražai ir šviesios medienos baldai, bronza ir sidabras, 
emalė ir keramika susipynė šiame dekandentiškame stiliuje į 
sudėtingą rezginį. 

Išsilavinę „naujieji turtuoliai“ dievina moderno stilių, ku- 
riam Rusijoje puikiai atstovauja Fiodoro Šechtelio architek- 
tūra ir Levo Baksto piešiniai. Šios stiliaus etalonu visada bus 
„Metropolio“ viešbutis Maskvoje ir „Jelisejevskij“ parduotuvės 
Maskvoje bei Peterburge, rafinuoti Renė Laligue juvelyrikos 
dirbiniai. Su moderno estetika puikiai dera japonų dekoratyvi- 
nis menas - štai kodėl japonistika populiari ir šiandien. 

Kitas reikšmingas XX a. stilius - art deco, pavadintas 1925 m. 
Paryžiuje vykusios parodos garbei. Šiam stiliui buvo artima ge- 
ometrija ir naujas, greitesnis Europos gyvenimo ritmas pasibai- 
gus Pirmajam pasauliniam karui. Mes amžiams įsiminsime jį 
kaip nebylaus kino, Fitzgeraldo „Didžiojo Getsbio“ ir suknelių 

pažeminta liemens linija amžių. Daugybė šiuolaikinių viešbu- 
čių ir prabangių gyvenamųjų namų savininkų savo interjerams 
renkasi kaip tik art deco stilių, o fokstroto ir čarlstono garsai 
nepaprastai harmoningai jiems akomponuoja. 

Šį XX a. trečiojo ir iš dalies ketvirtojo dešimtmečio retro, ži- 
noma, galima atrasti didžiosios Chanel kūryboje, Kitmir stiklo 
karoliukų siuvinėjimuose, Tamaros Lempickos tapyboje, Erte 
piešiniuose, taip pat šviestuvų ir net automobilių bei juvelyri- 
nių dirbinių dizaine. Art deco ir šiandien įkvepia daugelį mados 
kūrėjų. 

"Dešimtojo dešimtmečio vyrų mada 


ča. 


Dešimtasis dešimtmetis, kaip, beje, ir būdinga naujiems de- 
šimtmečiams, visiems atnešė didelių staigmenų. Daugelis ne- 
buvo jiems pasiruošę, o kai kurie ir neatsigavo nuo šoko. Daug 
kam patiko sotus devintasis dešimtmetis, paskutinės šaltojo 
karo akimirkos. Gyvenome pasiturimai, šaudėme brangiakai- 
lius žvėrelius, gėrėme šampaną, nešiojome „petukus“, garbino- 
me Michaelą Jacksoną, šokome kampuotąjį breiką, nuo kojų iki 
galvos rengėmės juodai, lėbavome ir kovojome su komunistais. 
Kaip gerai ir lengvai mes gyvenome šiame lengvabūdiškame, 
prasimanytame maklerių, bankininkų, galerininkų ir maneke- 
nų pasaulyje - tiesiog tikriausias serialas „Dalasas“. Net ir aš 
pats nuodėmiavau, valandų valandas leisdamas garsiojoje Pa- 
ryžiaus „Cafe Costes“, kurią apipavidalinęs architektas Philip- 
pe'as Starckas suteikė jai mauzoliejaus, o gal šventovės, skirtos į 
niekur išėjusiam devintajam dešimtmečiui, pavidalą. Ši kavinė 
gana neseniai buvo nugriauta. 

Du reikšmingi ir netikėti įvykiai akimirksniu apvertė vis- 
ką aukštyn kojom ir metė abejonės šešėlį ant mūsų pasaulio 
sancta sanctorum - įsitikinimo, kad mada būtina. Kalbu apie 
Berlyno sienos žlugimą ir karą Kuveite. Pirmasis nutrynė efe- 


152 MADOS ISTORIKO UŽRAŠAI 


merišką brūkšnį tarp Rytų ir Vakarų. Antrasis - pastatė regimą 
sieną tarp Vakarų ir Rytų. Kai Alfredas Josephas Hitchcockas 
1966 m. filmavo savo epochinės reikšmės filmą „Perplėšta už- 
danga su Paulu Newmanu ir Julie Andrews, niekas net nega- 
lėjo įsivaizduoti, kad Berlynas kada nors nebebus pertvertas 
betonine širma. 

Euforines pro tą pačią sieną prasmukusių Rytų gyventojų 
nuotaikas netrukus pakeitė melancholiškas nusivylimas. Gy- 
vendami mūsiškėje nepasiekiamoje, kaip mums tada atrodė, 
Vakarų tvirtovėje, mes menkai teįsivaizdavome, kas dedasi ten, 
snieginuose Rytuose. Tačiau netrukus paaiškėjo, kad Rytai ti- 
kisi pagalbos iš Vakarų. Ir ne kokios nors „humanitarinės pa- 
galbos“, kitaip tariant muilo, aliejaus, aspirino ir lėlių prikrautų 
siuntinių. Rytai norėjo iš Vakarų daugiau - jie norėjo pinigų. Ir 
tada Rytų kryptimi ėmė tekėti milijardinės sumos, kurios buvo 
sėkmingai grobstomos tiek vienos, tiek kitos šalies, tiek atskirai, 
tiek ir bendromis pastangomis. 

Ši elementariems ekonomikos dėsniams prieštaraujanti 
praktika galiausiai rimtai išbalansavo pasaulio finansinę siste- 
mą, ir dešimtajame dešimtmetyje prasidėjo krizė. 

O čia dar kur buvęs nebuvęs - tasai mažas uodytis - Sadda- 
mas Husseinas. Mojuodamas savo raudonuoju žibintuvėliu jisai 
įsiutino JAV, kurios taip pat troško Kuveito naftos. Prasidėjo, 
atrodytų, „nedidelis“ karas: smėlio dykumų bombardavimas. 
Bet čia mes, vakariečiai, labai išsigandome. Pavyzdžiui, liovė- 
mės skraidyti lėktuvais baimindamiesi teroristų. Tomis dieno- 
mis aš gyvenau Florencijoje ir puikiai prisimenu, kad skrendant 
į Londoną visame lėktuve mūsų būdavo, tarkime, vos trejetas. 
Stingant pinigų ir prasidėjus valiutų devalvacijai, gamyboje 

imta masiškai mažinti kadrus. Ištuštėjo restoranai, parduotu- 
vės, taksi. Ir mada, kaip ištikimas istorijos veidrodis, atsidūrė 
aklavietėje. Dešimtojo dešimtmečio krizę galima palyginti su 
1929 m. krize, kai mada taip pat patyrė didžiulę perturbaciją. 

Mes visi - ir mados kūrėjai, ir jos aukos - baisiai išsigan- 
dome. Ką daryti, kur dėtis? Akimirksniu, tarsi sapne, dingo 
turtingos mados namų klientės: arabų princesės, storos ekscen- 
triškos amerikietės ir nepailstančios japonės. Vienas po kito 
užsidarė mados namai. 

Neseniai mirusi Paryžiaus mados „močiutė“ madame Grės 
tada pardavė savo namus. Jos pavyzdžiu pasekė Peras Spookas, 
Andre Courreges'as, Jeanas Louis Scherreris ir net neįveikiama- 
sis Jeanas Patou sumažino savo kolekcijas. 

Tai buvo labai sunkūs laikai. Mada akimoju ir iškart tapo 
nebemadinga. Daugelis mados koledžų net nebežinojo, ką ir 
ko jie dabar turėtų mokyti. Kaip prognozuoti ir kaip rengti? 
Nežinia iš kur Londono, Niujorko ir Paryžiaus gatvėse atsi- 
rado, kaip mums tada atrodė, labai nemadingas jaunimas. 
Nutįsę megztiniai, sušiurę arba, priešingai, pernelyg blizgan- 
tys plaukai, ilgi suvarstomi kareiviški batai, dirbtinio kailio 
kepurės, velvetinės kelnės, nenusakomos spalvos ant kelnių 
užleisti Kanados medkirčių marškiniai ir „ožio“ barzdelės ne- 
žadėjo nieko pikantiško. Mes visi, devintojo dešimtmečio ma- 
dos aukos, buvome sutrikę. Kur dabar kišti didžiulius švarkus 
su milžiniškais „petukais“ ir metaliniais blizgučiais, baltus 
siuvinėtus marškinius ir „Saša“ mados namų batus bukomis 
nosimis? Ir išvis, ką dabar daryti su pačiu mados kontekstu, 
kuris iš mūsų reikalavo tik vieno: atrodyti turtingai, madingai 
ir kaip galima snobiškiau? Šiandien jau tikrai žinome: skurdas 

išties nėra nuodėmė. Atrodytų, taip paprasta, tačiau padaryti 
tokią išvadą mes pajėgėme ne iš karto. 

Iš tolimojo Sietlo mus pasiekė grunge mada. Išvertus iš 
prancūzų kalbos šis žodis reiškia „klojimas“ ar „daržinė“. Nuo 
1990 iki 1993 m. naujoji mada mus atkakliai mokė, kad krizės 
laikotarpiu neleistina atrodyti turtingam ir švariam. Daugelis 
net nukentėjo. Londono gatvėse neretai užpuldavo damas audi- 
nių kailiais: apipurkšdavo kailinius raudonais dažais, simboli- 
zuojančiais nekaltai nužudytųjų žvėrelių kraują, arba iš pasalų 
tyliai suvarpydavo brangius kailius peiliuku. Kažkur prašapo 
kirpėjų ir vizažistų, masažuotojų ir Jane Fonda stiliaus aerobi- 
kos mėgėjų karalija. 

Ryžiai, vaisiai ir daržovės dėl savo natūralaus paprastumo 
užtemdė brangius restoranų patiekalus, o kampuoti poliruoti 
itališki baldai užleido vietą marokietiškoms pagalvėms ir tur- 
kiškiems kilimams ant grindų. Paprastas, ekologiškas maistas, 
švelni romantiška muzika, žvakės ir raudonasis vynas - štai 
naujojo gyvenimo ženklai. Didžiausią reikšmę įgavo būsto in- 
terjeras ir visa, kas su juo susiję, buvo mielai perkama net krizės 
laikotarpiu. Na o drabužiai pasitraukė į antrą planą. 

Grunge stilius grąžino pamirštus senus dalykus: nusitrynu- 
sius kliošinius džinsus, nutįsusius bitnikų nertinius, avalynę 
su platforma, dirbtinio kailio kailinius, dėvėtą karinę apran- 
gą, boloninius apsiaustus, pigius karolius, pasiuntinukų kepes 
ir šiltus baltinius. Šiuo požiūriu 1990 m. visi iki vieno SSRS 
gyventojai tarsi dalyvavo ištisame ir nesustabdomame grunge 
stiliaus šou. „Naujieji“ ir „prichvatizuotojai“ avietiniais kos- 
tiumais apsivilko kiek vėliau. Masėms imponavo neturtingo, 
negražaus, kiek murzino, bet nieku gyvu ne „cheminio“ idėja. 

Vėl grįžo hipių estetika: lopai, išverstos siūlės ir net daigstyta 
siūlė - atseit, sudaigstyt sudaigsčiau, bet siūti nebaigiau. Tam- 
sios paprastos spalvos, priderintos prie nedažytos drobės, tais 
laikais palikdavo visai padorų įspūdį. 

Šio dirbtinio aprangos paprastumo idėją atspindėjo nauja 
žvaigždė - manekenė Katherine Moss. Ši panaši į spirochetą an- 
glė elektriniame priemiesčio traukinyje matyto paauglio veidu 
tapo daugiausia uždirbančiu naujojo žanro modeliu. Išsigandę, 
liguisti veidai, iš nespalvotų nuotraukų į žiūrovą nukreiptas ap- 
siblausęs žvilgsnis nešė mus į nepažįstamą ir netvarų pasaulį. 
Marginalų bendruomenė sukūrė naują, „nebrangią madą, ku- 
riai pakluso net liukso mados industrijos asai. 

Didysis italas Giorgio Armani vienas pirmųjų panaudojo 
naująjį stilių aukštojoje vyrų madoje. Jis itin pamėgo pilkos, 
smėlio, baltos ir rudos spalvų derinius. Labai populiarus tapo 
trikotažas, liemenį aptempiantys megztiniai, aksominių sinel 
siūlų šalikai su kutais. Talentingasis anglas iš Gibraltaro Johnas 
Galliano kartu su nesutramdomąja Vivienne Westwood iš Lon- 
dono diktavo toną Albiono madai. Iš Flandrijos į naująją madą 
atėjo dvi žvaigždės: Driesas van Notenas ir Dirkas Bikkemberg- 
sas. Prancūzija iki šiol negali atsistebėti Jeano Paulio Gaultier 
išmonė, o japonus pavergė Yohji Yamamoto ir Issey Miyake iš- 
radingumas. 

1995 m. veidą lėmė naujosios vyrų mados kūrėjų idėjos. 
1994 m. mums buvo pareikšta: „Užteks, grunge mirė, tegyvuoja 
grunge! Ir nors pamišę santechnikai, rusų pabėgėliai ir dezer- 
tyravę kariai formaliai buvo išguiti iš Milano, Paryžiaus, Bar- 
selonos ir Londono podiumų, grunge idėjos tapo naujos mados 
pagrindu. Mada niekada nebūna vienareikšmė kaip diktatorius. 

Kurdama save, ji jau dėl paties savo pavidalo daugialypumo 
palieka laisvės jūsų skoniui ir vaizduotei. Mados tendencijos 
šiandien išreiškia nūdienos žmogaus skonio niuansus, jo po- 
traukius. Pavyzdžiui, polinkis į egzotiką nukreipė vyrų mados 
kūrėjų dėmesį į tolimas pietų šalis. Karas Persų įlankoje ir to- 
lesni įvykiai musulmonų pasaulyje taip pat darė įtaką mados 
kūrėjams. Feskos, tiubeteikos, šaliai, siuvinėtos liemenės atlie- 
pia mūsų akyse gimstančios Naujausiosios istorijos įvykius. 
Nauju įkvėpimo šaltiniu tapo ekologija. Grynumas, toly- 
gios linijos ir natūralios spalvos - štai jos įtakos madai ženklai. 
Anaiptol ne atsitiktinai panašios XX a. ketvirtojo ir dešimto- 
jo dešimtmečių - ekonominio nuosmukio laikotarpių - vyrų 
mados. Dominuoja tiesus ir solidus naujo, dalykiško vyro 
įvaizdis. Baisioji AIDS liga, pasiglemžianti tūkstančių vyrų 
ir moterų gyvybes, ne tik privertė nuolat naudoti įvairias, net 
pačias senamadiškiausias kontraceptines priemones, daugelį ji 
apskritai atgrasė nuo bet kokio noro dairytis į šalis. Tai turėjo 
įtakos vyrų baltiniams. Į civilizuotus Vakarus grįžo ilgi, šilti 
senelių apatiniai. Iškalbinga ir jų pilka, netepli spalva. Daugelis 
vyrų mados kolekcijų kūrėjų visiškai akivaizdžiai ir dėsningai 
atsigręžė į ketvirtojo dešimtmečio madas, grįžo prie gangste- 
rių ir holivudiškosios svajonės temos. Daugelis žinomų Pary- 
žiaus namų, tokių kaip Pierre Balmain, Christian Dior, Sonia 
Rykiel, Givenchy, Lanvin ir Hermės, kurdami naujas dalykinių 
kostiumų kolekcijas iš peties padirbėjo prie Holivudo motyvų. 
To meto jų modeliams būdingi dryžuoti ir languoti audiniai, 
santūri spalvų gama, o kalbant apie aksesuarus - privaloma 
liemenė ir skrybėlė. Italų vyrų mados kūrėjai per demonstra- 
cijas Milane labiau akcentavo „gangsteriškas“ retro kostiumų 

ypatybes. Nors Valentino, Gianfranco Ferre, Dolce & Gabbana, 
Trussardi, Armani ir Gucci modeliai įvairių stilių, tačiau bylo- 
ja apie bazinių XX a. pabaigos džentelmeno koncepcijos idėjų 
panašumą. Niujorko vyriškų drabužių kolekcijose dominavo 
„miestiečio“ stilius. Itin ryškiai šiai krypčiai atstovauja Donnos 
Karan, Ralpho Laureno, Calvino Kleino ir Fredo kostiumai. Is- 
panai Barselonoje demonstruotose savo kolekcijose pirmenybę 
teikė aistringesniam ir dramatiškesniam tipui. Antonio Miro, 
Tenente Gonzalez mados namai dirbo panašiomis kryptimis. 
Pagrindinę vyriškų švarkų mados liniją diktavo praeities pri- 
siminimai. Vėl pasidarė madingi ilgi liemenuoti nuožulniais 
pečiais dviborčiai ir vienborčiai švarkai; minkšti vilnoniai arba 
lininiai pilkų, mėlynų ir rudų tonų audiniai. Pašėlusios Rusijos 
kioskų spalvos ryžtingai pasitraukė į praeitį. Palyginti platūs 
senovinio kirpimo švarkų atlapai, neretai užsagstomi iki pa- 
kaklės, grafiškai pabrėžia liemenį. Veikiama nespalvoto seno- 
jo kino, gimė stipri aistra smulkiems dryželiams ir langeliams. 
Kai kuriose kolekcijose visai nebuvo kaklaraiščių. Juos pakeitė 
marškiniai su didelėmis atverčiamomis a la apache apykaklė- 
mis. Megztos kostiumo spalvą atliepiančios „senelių“ liemenės, 
megztiniai ir net futbolo marškinėliai - neatskiriama naujojo 
įvaizdžio dalis. 1995 m. siluetą papildė palyginti siauros kelnės, 
ilgi kaip hipių arba visai trumpučiai „šauktinio“ plaukai. 
Paskutinis vyrų mados klyksmas praėjusio amžiaus pabai- 
goje - metalizuoti aukso ir sidabro spalvos odos pakaitalai. 
Vaiskūs „kosminiai“ audiniai, blizgantys Johno Travoltos sti- 
liaus atlaso marškiniai ir kelnės atitiko šią kryptį. Tuo laiko- 
tarpiu nėra atsitiktinis ir didelis susidomėjimas 1960-1970 m. 
muzika. „Ihe Beatles“ ir ABBA grupės išgyvena trečiąją jaunys- 

tę. Ateityje mūsų taip pat laukia „užvedantys“ fluorescentiniai 
tonai ir svajonės apie susitikimus su ateiviais. 

Mados.kūrėjų vaizduotę jaudina „Tūkstančio ir vienos nak- 
ties pasakos“, haremų aromatai ir turkiškų pirčių - hamamų - 
kaitra. Tarp avangardinių tuo laiku Paryžiaus mados numylėti- 
nio Jeano Paulio Gaultier atradimų norėčiau paminėti vakarui 
skirtą škotiško sijonėlio - kilto - ir smokingo derinį ir juodą 
stručių boa dekadentiškiems paaugliams. 

„Neišsigąskite, dėl Dievo, neišsigąskite!“ - šiais Germano iš 
Puškino „Pikų damos“ žodžiais būtų galima baigti praėjusio 
šimtmečio paskutinio dešimtmečio vyrų mados tendencijų ap- 
žvalgą. Bet ateitis mums visada dovanoja laimę gyventi. Gyven- 
ti su karaliene Mada. 

Praėjusio amžiaus pabaigoje vyravo grunge stilius, bet, kaip 
jau ne kartą rašiau, mada sukasi ratu. Todėl nieko stebėtina, 
kad po grunge atėjo susižavėjimas liuksu. Į vyrišką madą vėl su- 
grįžta glamour: prabangūs šilkiniai audiniai, siuvinėjimas auk- 
su. Tai bandymas sujungti grunge su tradiciniu prabangaus gy- 
venimo vaizdiniu. Vienas iš pavyzdžių - neseniai pasirodžiusi 
„Billionaire“ drabužių linija, siūlanti vyrams mūvėti džinsus, 
puoštus auksinėmis kniedėmis arba striukes, pagamintas iš pa- 
auksuotos odos. Būtiniausiu madingo žmogaus atributu tampa 
nėriniuoti Johno Galliano baltiniai. O ir mūsų senas pažįsta- 
mas Jeanas Paulis Gaultier vis dažniau įtraukia į savo Haute 
Couture kolekcijas audinius, kurie anksčiau buvo naudojami tik 
aukštuomenės moterų tualetams. Jo brutalūs jūrininkai, nužer- 
ti blizgučiais ir dirbtiniais brangakmeniais, kaip ir anksčiau, iš- 
lieka patrauklūs ir kuria rafinuotą šiuolaikinio vyro paveikslą. 

Glamouro sugrįžimas 


ča: 


Kartais išties sunku susigaudyti veržliame ir permainingame ma- 
dos sraute. Tačiau ji - mūsų istorijos veidrodis. Mada - pati tiks- 
liausia ir visaapimanti laisvos visuomenės šio momento būklės 
išraiška. Mada - didis materialios kultūros variklis, ji generuoja 
naujas arba įprasmina senas idėjas, bet jau naujame kontekste. 

Bet madą reikia jausti, o ne aklai ja sekti. Tik madingai 
mąstant įmanoma ne tik perprasti naujai išryškėjusių tenden- 
cijų detales, bet ir jas numatyti. Nūdienos mados diktatoriai ir 
kūrėjai tik katalizuoja jau kilusią, sklandančią ore mintį, ap- 
gaubdami šią dar bekūnę esybę nėriniais ar plaušais, aksomu ar 
kartūnu, kailiais ar plastiku. 

XX a. dešimtasis dešimtmetis suteikė moterims galimybę 
apmąstyti asmeninę praėjusio amžiaus patirtį, susivokti, koks 
palikimas buvo sukauptas per kūrybinio darbo dešimtmečius, 
ir išsiaiškinti, kas šiandien svarbiausia moters grožio pasaulyje. 
Iš praeities bagažo moterys pasiliko tik tai, kas vertingiausia, 
reikalingiausia ir aktualiausia, kad dabar, prasidėjus naujam 
šimtmečiui, jos galėtų vis labiau patikti savo vyrams. 

Finansinė krizė sukėlė ekonomikos, o tuojau po jos - ir 
mados nuosmukį: dešimtojo dešimtmečio pradžioje dingo 

Imperatorius Nikolajus II, 
apsivilkęs Aleksejaus 
Michailovičiaus kurtą 
kostiumą. 1903 m. 


Dama su kailine mova ir juodosios 
gervės plunksnomis puoštu galvos 


apdangalu. Charkiovas, 1913 m. 


Denise, Paulio Poiret žmona. 
Paryžius, 1913 m. 


Nežinoma pozuotoja rytietišku 
Poiret ir Baksto stiliaus apdaru. 


Paryžius, 1913 m. 


Sopranas Lidija Lipkovskaja, 
pasidabinusi manto su 
poliarinės lapės apykakle. 

K. A. Fisherio nuotrauka. 
Peterburgas, 1914 m. 


Prima balerina Vera Korrali, 
pasidabinusi šinšilų kailių vakarine 
suknele. M. Sacharovo ir P. Orlovo 
nuotrauka. Maskva, 1916 m. 


Tamara Karsavina. D. Bystrovo nuotrauka. Petrogradas, 1916 m. 


Kailiniais ir skrybėlėmis pasipuošusios rusų turistės Paryžiaus taksi. 
Vežėjai apsirengę vilkų kailių kailiniais. 1907 m. 


Dailininkas Konstantinas 
Somovas Aladino kostiumu. 
Firmos „Boissonnas 

et Eggler“ nuotrauka. 


Peterburgas, 1907 m. 


Kino karalienė Vera Cholodnaja 
L. Baksto stiliaus kostiumu. 1910 m. 


Tamara Karsavina režisieriaus 
Williamo Pragerio filme 


„Kelias į jėgą ir grožį“. 1920 m. 


Vera Fokina 
„Schehe razade" 


2 


Balerina Vera Fokina, apsirengusi kostiumu pagal L. Baksto eskizus 
baletui „Šecherezada“. Stokholmas, trečiojo dešimtmečio pradžia 


Kunigaikštienė Irina Jusupova 
mados namų IRFE suknele. 
Paryžius, 1925 m. 


Aleksandra Chocholova vakarine 
suknele, padabinta karolių diržu, 
pasiūta Nadeždos Lamanovos. 


Maskva, 1924 m. 


a 


Kino žvaigždė Greta Garbo, kurį laiką buvusi Valentinos Saninos 


kliente ir drauge. Holivudas, 1929 m. 


Nebyliojo kino aktorė 
Vokietijoje Olga Beljeva 
vakariniu tualetu. Berlynas, 
1926-1927 m. 


Prima balerina Anna Pavlova rojaus 
paukštės kostiumu. James'o Abbe 


nuotrauka. 1928 m. 


Maskvos teatro aktorė Olga Baklanova, tapusi Holivudo žvaigžde. 


Holivudas, 1929 m. 


4 


A 


ra 


Kino aktorė Liubovė Orlova, apsirengusi liemenuota 
suknele, fildepersinėmis kojinėmis ir pitono odos bateliais. 
E. Rokotovo nuotrauka. Leningradas, 1938 m. 


Amerikiečių kino žvaigždė 
Rita Hayworth. Penktasis 


dešimtmetis 


Balerina Tamara Tumanova. Holivudas, 1943 m. 


i 
TACA 

AANA 
pinya 


Marlene Dietrich pasidabinusi koncertine suknele su specialiu korsetu, 
sukurtu Tamaros Gamsachurdijos Lor Belen. 1959 m. 


Kino aktorė Mariana 
Vertinskaja - septintojo 


dešimtmečio grožio simbolis. 


Maskva, 1967-1969 m. 


Dainininkė Liudmila Lopato 
daktaro Živago stiliaus lūšies 
kailio kepure ir kailiniais, 
sukurtais Christian Dior mados 
namų. Paryžius, aštuntojo 
dešimtmečio pradžia 


Didysis moterų mados 


reformatorius Paulis Poiret su 
savo manekenėmis. Londonas, 
1923 m. 


Erte (Romanas Tirtoffas) 
Monte Karlo viloje. 1923 m. 


98 metų dailininkas Dmitrijus 
Bušenas. A. Vasiljevo 
nuotrauka. Paryžius, 1991 m. 


svarbiausi grožio rinkos pirkėjai. Kaip visiems žinoma, grunge 
stilius - akivaizdaus skurdo, kone elgetiškos buities drabužiai, - 
tai pirma.mados reakcija į krizę kaip reiškinį. Tada buvo nau- 
dojamos tik natūralios medžiagos, tokios kaip linai, medvilnė 
ar vilna, ir tik organiniai jų dažikliai. Tą dešimtąjį dešimtmetį 
mes visi dėvėjome plačius, dukslius arba, priešingai, pernelyg 
siaurus drabužius. Pinti batai su platforma iš džiuto ar rafijos, 
kaip žemė pilki atspalviai, ekologiški papuošalai, sakysim, vė- 
riniai iš butelių dugno šukių, kriauklelių, kamščių ir vanago 
plunksnų sudarė svarbią XX a. paskutinio dešimtmečio puošei- 
vos garderobo dalį. Didžiulį vaidmenį formuojantis ir įsitvirti- 
nant liūdnajam grunge suvaidino ir nauji modeliai. Viena po- 
puliariausių buvo anglė Katherine Moss iš Londono Kroidono 
priemiesčio. Geibi, liguistos išvaizdos, ji ir buvo krizės laikotar- 
pio skonio mūza. 

Tačiau jau praėjusio amžiaus paskutinio dešimtmečio vidu- 
ryje garsiausių mados namų kolekcijose galima pastebėti lūžį. 
Pagerėjus ekonominei situacijai JAV, taip pat pakitus jaunimo 
madai, pirmiausia persimainė spalvų gama. Atsirado daugiau 
džiugių derinių, ypač tokių, kokie buvo paklausūs aštuntajame 
dešimtmetyje: geltona, oranžinė, raudona ir mėlyna. Šios „pop- 
sinės spalvos buvo susijusios su psichodeliška hipių epochos 
muzika ir kasdiene jos distribucija buityje. Susidomėjimas dis- 
ko epochos muzikos žvaigždėmis, tokiomis kaip garsioji švedų 
grupė ABBA arba Jamaikos grupė „BoniM , tapo įmanomas tik 
pasikeitus madai. 

Paaugliai ėmė svajoti apie savo motinų epochą - 1960- 
1970 metus. Tokios retrospekcijos - dažnas reiškinys mados 
raidoje. Pavyzdžiui, XIX a. devintajame dešimtmetyje grįžo 

drapiruoti aštuntojo dešimtmečio turniūrai; XX a. trečiajame 
dešimtmetyje - trumputė suknelė pažemintu liemeniu - duo- 
klė pirmojo dešimtmečio mergaičių madai. Puikusis 1947 m. 
Dioro new look - madingo 1937 m. silueto pakartojimas. 

Mada visuomet regeneruoja pati save, nuolat žvelgia į bega- 
lybėje pranykstantį žvaigždžių šleifą, kurį palieka ji pati. Net, 
atrodytų, toks ypatingas aštuntasis dešimtmetis madoje tėra tik 
nutrūktgalviškas bandymas perdirbti ketvirtojo dešimtmečio 
garderobo išteklius. Mada, veikiama ne tik čarlstono, džiazo, 
paties art deco stiliaus, bet ir kino, pirmiausia filmo „Kabaretas“, 
arba staiga vėl tapusio populiariu Fitzgeraldo romano „Didysis 
Getsbis“ įtakos, regeneravo prieškario laikotarpį. Tokie reiški- 
niai įmanomi tik tuo atveju, kai mados kopijuojamas laikotar- 
pis ganėtinai nutolęs nuo mūsų laikų, bet ne toks tolimas, kad 
atrodytų kaip teatrališkas maskaradas. Aštuntojo dešimtmečio 
pradžioje palėpėse ir blusturgiuose buvo galima nusipirkti daug 
ką iš močiučių garderobo: gėlėtų muslino suknelių, atlasinių 
Holivudo palaidinių, ketvirtojo dešimtmečio klioškelnių, ma- 
žyčių skrybėlaičių „ant vienos ausies“ ir ilgų šalikų. Supranta- 
ma, hipių epochoje ir iškart po jos toli gražu ne visos norėjo 
vilkėti senienas, ir į pagalbą gražaus gyvenimo mėgėjoms atėjo 
didysis moterų mados kūrėjas Yves'as Saint Laurentas, jautriai 
reagavęs į savo laiko dvasią. Kaip tik jis vėl įvedė į madą blizgius 
atlasinius ir krepsatininius audinius, „opijaus“ spalvų derinius, 
retroholivudišką grimą su riebiai dažytomis blakstienomis ir 
pieštais išpešiotais Marlene Dietrich stiliaus antakiais. 

Netgi tokia neatskiriama aštuntojo dešimtmečio glamouro 
dalis kaip bateliai su platforma taip pat buvo paprasčiausia re- 
trospekcija. Sukurti 1937 m. italų Ferragamo mados namuose, 

jie buvo ypač pamėgti Antrojo pasaulinio karo metais ir buvo 
be galo tiražuojami tuo laikotarpiu itin populiaros brazilų kino 
žvaigždės Carmen Mirandos dėka. Mažutei, linksmai ir nepa- 
prastai judriai, jai, kaip niekam kitam, reikėjo kuo aukštesnių 
aukso, sidabro spalvos ar tiesiog nubarstytų spindinčiais kris- 
talais platformų. 

XX a. antrojo dešimtmečio mados sugrįžimas dešimtąjį 
dešimtmetį - dvigubos retrospekcijos faktas. Prieš trisdešimt 
metų buvo kopijuojama prieškario mada, dabar pradėta kopi- 
juoti abu laikotarpius iš karto. Jaunų moterų susidomėjimas 
savo motinų madomis susijęs su laisva aštuntojo dešimtme- 
čio stiliaus idėja. Roko operos „Jėzus Kristus - superžvaigždė“, 
„Plaukai“, „O, Kalkuta!“ išlaisvino ir muzikinį, ir regimąjį pa- 
saulio suvokimą. Serialas „Emanuelė“, kurį visi įsiminė tik dėl 
tapusios populiaria melodijos, įteigė to meto visuomenei, kad 
seksas visiškai pasiekiamas, o puikus amerikiečių aktorius Joh- 
nas Travolta už mus visus sušoko grojant „Bee Gees“. 

Aštuntojo dešimtmečio madas nulėmusio nepaprasto vi- 
suomenės laisvės pojūčio, pasismaginimų, kai viskas leidžiama, 
drabužių spalvos, eigasties ir plaukų ilgio devintajame dešimt- 
metyje neliko nė kvapo. Tada rinką užvaldė „juodoji japonų 
mada“. Visi kalbėjo tik apie video, lazerinius diskelius, faksus 
ir televizijos serialą „Dalasas“. Laimė, galingų pinigų pasaulis, 
taip atitikęs devintojo dešimtmečio mentalitetą, krizės laiko- 
tarpiu išnyko, o tada gimusi nauja karta geidė ko kito. 

Stiprų impulsą madai davė ir kosminis septintasis dešimt- 
metis. Valentinai Tereškovai pakilus į kosmosą, viso pasaulio 
moterys ėmė svajoti apie skrydžius ir susitikimus su įsimylė- 
jusiais ateiviais. Televizijos serialai „Skaytrek“, „Barbarella“ 

masėms suprantama kalba aiškino, kad tokie susitikimai tikrai 
įmanomi. Talentingieji septintojo dešimtmečio mados kūrėjai: 
Pierre'as Cardinas, Andrė Courrėges'as ir Paco Rabanne apren- 
gė damas vinilu, skafandrais ir metaliniais mini sijonėliais, pa- 
ruošdami jas galimiems tarpplanetiniams meilės kontaktams. 
Dar aktuali dabartinei kartai epocha netapo vien ilgesingais 
1995 m. paauglių prisiminimais. 

Taigi nūdienos mada - retrospektyvus trijų - ketvirtojo, 
septintojo ir aštuntojo praėjusio amžiaus dešimtmečių - epo- 
chų mišinys. Jų įtaka išryškėjo Milano, Tokijo, Paryžiaus, Lon- 
dono ir Niujorko kolekcijose, glamouro, šio prarasto praeities 
moters spindesio, grįžime. 

Visas dešimtasis dešimtmetis susijęs su natūralių moters fi- 
gūros formų išryškinimu. Futliaro pavidalo devintąjį dešimt- 
metį, kai buvo taip vertinama juoda oda ir raudonas trikotažas 
su „petukais“, pakeitė ryškus, plastiškas ir kupinas moteriško 
žavesio prieškario Holivudo kinui būdingas glamouriškas si- 
luetas. Dešimtojo dešimtmečio viduryje vėl tapo patrauklios 
aukštos, lieknos stilingos moterų figūros. Šios visiškai euro- 
pietiškos krypties pradininku reikia laikyti Christianą Lacroix. 
Jam pirmajam jau devintojo dešimtmečio pabaigoje šovė į gal- 
vą mintis grąžinti moterims jų puikų biustą ir ploną liemenį, 
kuriuos visiškai ignoravo daugelis devintojo dešimtmečio di- 
zainerių. Grakščios to meto kolekcijų suknelių linijos - duoklė 
moters grožiui. Pati suknelė galutinai reabilituota. Didieji ma- 
dos namai kaip niekada anksčiau sukūrė gausybę suknelių savo 
kolekcijoms: Lanvin, Chanel, Mugler, Balenciaga, Kenzo ir Ted 
Lapidus - tik keli šio charakteringo reiškinio pavyzdžiai. Dide- 
lė prieškarinio glamouro dozė teko ir šukuosenoms. Trumpu- 

tės garbanėlės su įstrižu sklastymu, nematomi plaukų segtukai, 
dažytos blondinės grąžina mums Garbo ar Mae West epochos 
kino žvaigždžių paveikslus. Na o grimas su disko akių makiažu 
atitiko ketvirtąjį ir aštuntąjį dešimtmetį. Mados aukos simbo- 
lio, nenustygstančios Madonnos veidas mums visada priminė ir 
viena, ir kita, tiesa? 

Grįžus glamourui, su juo grįžo ir liuksas. Kokią begalinę 
medžiagų įvairovę šiandien jūs galite pamatyti kolekcijose: rie- 
vėtas ir lygus panaksomas, brokatai ir atlasai, plisuoti šilkai - 
po krizės visa tai atrodo nelyginant puota maro metu. Buvo 
pamintas net ekologų sanctum sanctorum - virtinėje kolekcijų 
sugrąžinti kailiai ir versta oda. Avangardinė anglų mados kūrė- 
ja Vivienne Westwood net bandė prikelti seniai pamirštus kri- 
nolinus, ir kaip Vivien Leigh, vaidinusi Skarlet O'Harą, naujųjų 
laikų puošeivos ėmė įgauti žavios nostalgijos kupiną romantiš- 
ką istorinį siluetą. 

Ypatingas 1995 m. pavasario pristatymų įvykis Paryžiuje - 
atgimusių Cristóbal Balenciaga namų kolekcija, kurią sukūrė 
jaunas olandų stilistas Josephusas Thimisteris, taip paminėjęs 
didžiojo dizainerio 100-ąsias gimimo metines. Cristobalis Ba- 
lenciaga, gimęs 1895 m. Ispanijoje, Gitarijos miestelyje prie San 
Sebastiano, dar būdamas vaikas pradėjo mokytis pas miesto 
siuvėją. Dvidešimt vienerių, 1916 m., San Sebastiane jis jau pra- 
dėjo nuosavą verslą, o vėliau atidarė filialus Madride ir Barse- 
lonoje. Pakerėtas Paryžiaus prestižo, jis nuvyko į Prancūziją ir 
1937 m. Paryžiuje atidarė savo vardo mados namus. Įkvėptas 
žaibiškos sėkmės, Balenciaga nusipirko iš amerikiečių dizai- 
nerio Mainbocherio jo mados namus Jurgio V prospekte, kur 
dirbo iki 1968 metų. Vienos pirmųjų Balenciagos modelių - iš 

Kijevo kilusi gražuolė Varvara Raponet ir neprilygstama peter- 
burgietė kunigaikštytė Ksenija Ščerbatova. Balenciagos darbai 
labiausiai išsiskiria kirpimo kokybe. Dažnai naudojęs savo ko- 
lekcijose ispaniškojo renesanso temas, Balenciaga tapo vienu 
iš Paryžiaus couture simbolių. Panašiai kaip puiki ketvirtojo 
dešimtmečio mados meistrė Madeleine Vionnet, Cristobalis 
Balenciaga, regis, geriau už kitus dizainerius išmanė madin- 
go silueto sukirpimo meną. Jo sukurti daiktai - verti papuošti 
bet kurį mados ir drabužių muziejų. Jubiliejinė vėl atsidariusių 
Cristóbal Balenciaga mados namų kolekcija todėl ir buvo tokia 
sėkminga, kad elegantiška forma susumavo šių namų pasieki- 
mus per 1930-1970 m. laikotarpį. Sunkūs šilkiniai fajai ir oto- 
manai, aksomai ir šanžanai, buklė ir tvidai sudarė prigludusio, 
liemenį išryškinančio silueto pagrindą. 

Krizės metais prarastos elegancijos paieškos lėmė ir nuosta- 
baus Paryžiaus dizainerio Thierry Muglerio kolekcijos sėkmę. 
Pademonstruota senajame „Žiemos cirke“ ji tapo tikrų tikriau- 
siu šou spektakliu. Muzika, pasirinkti modeliai, „shou-boys“ ir 
pati susižavėjusi publika paliko neišdildomą įspūdį. Thierry 
Mugleris gimė Strasbūre. Mokykloje nepasižymėjęs gabumais, 
septintajame dešimtmetyje būdamas 14 metų jis įstoja į Reino 
operos kordebaletą ir tuo pat metu mokosi Strasbūro dekoraty- 
vinių menų mokykloje. Galutinai nusivylęs Strasbūru, dvide- 
šimtmetis Thierry Mugleris persikrausto į Paryžių, kur valan- 
dų valandas leidžia „Floros“ kavinėje Sen Žermeno bulvare. 
Pradėjęs savo karjerą mados srityje kaip vitrinų dekoratorius, 
Mugleris kurį laiką mokėsi Paryžiaus Esmod mados mokykloje. 
1973 m. jis sukūrė savo pirmąją kolekciją, pavadintą „Café de 
Paris“, o kitais - užpatentavo savo vardą. Jau aštuntojo dešimt- 

mečio pabaigoje Thierry Mugleris - vienas iš daug žadančių Pa- 
ryžiaus mados kūrėjų. Tai jis kartu su savo jaunystės draugu 
Claude'u Montana įvedė į madą „petukus“, kūrusius stiprios, su 
charakteriu ir gundančios, bet tvirtos moters siluetą. Muglerio 
stilius ir yra prarasto glamouro grąžinimas. Sukurti ant tikrovės 
ir fantazijos ribos jo daiktai - gyvas dekadentiško XX a. pabai- 
gos ir naujo tūkstantmečio pradžios paminklas. Ir štai kartą 
Thierry šovė į galvą mintis pakviesti demonstruoti savo kolek- 
cijos visai kitus modelius. Jos - tai praeities žvaigždės: Twiggy, 
Veruschka. 1950-1970 m. modeliai buvo grąžinti ant podiumo 
ir maudėsi grįžusios šlovės spinduliuose. Šis naujas konceptas 
paskatino Muglerį ir daugelį jaunų mados kūrėjų, pavyzdžiui, 
Lagerfeldą, atsigręžti į brandaus amžiaus moteris. Pastaraisiais 
dešimtmečiais mada buvo susifokusavusi į tada dar visai jaunas 
būtybes kaip Claudia Schiffer ar Naomi Campbell. „Senosios“ 
manekenės, turtingos, subrendusios damos - kaip tik jos ir yra 
tikrosios mados klientės. Jos, o ne dvidešimtmetės gražuolės, 
gali įpirkti 20 ar 30 tūkstančių dolerių kainuojančias didžiųjų 
mados namų sukneles. 

Žinomas japonų mados kūrėjas Kenzo tada taip pat pasinėrė 
į svajas apie praeitį. Didžiajame Paryžiaus „Grand Opera“ vesti- 
biulyje jis pristatė žiemos kolekciją, kupiną reminiscencijų new 
look ar dailių Grace Kelly suknelių temomis. Aptempiantis lie- 
menj, primenantis korsetą siluetas, mažytės „Bibi“ skrybėlai- 
tės, muarai ir tafta privertė mus susimąstyti apie mūsų mamų 
jaunystę, apie prarastą moterų eleganciją. Tiulio pasijoniai, ilgis 
„Žemiau keliuko“ ir mažytės pirštinaitės - visos šios nostalgija 
dvelkiančios šeštojo dešimtmečio grožybės buvo mielos ir at- 


rodė naujai. 

Mados pasaulyje nuolat vyksta perturbacijos. Viena jų - ra- 
finuoto velionės Audrey Hepburn kostiumų ir suknelių kūrėjo, 
prancūzų kūno ir dvasios aristokrato Huberto de Givenchy, gi- 
musio Prancūzijos Bovė mieste 1927 m., pasitraukimas į pensiją. 
Neilgai praktikavęs teisę Hubert'as de Givenchy 1945 m. atvyko 
į išlaisvintą Paryžių ir įsidarbino nepriekaištingo šeštojo de- 
šimtmečio mados kūrėjo Jacgueso Fatho namuose, o iš ten iš 
pradžių. perėjo į Robertas Piguet, o vėliau - į Lucieno Lelongo 
namus. Pasimokęs pas Balenciagą, taip pat Elsos Schiaparelli 
studijoje, 1952 m. Paryžiuje, Alfredo de Vigny gatvėje, jis atida- 
rė savo nuosavus mados namus, o vėliau, 1959 m., garsiajame 
mados prospekte, pavadintame Jurgio V vardu. Elegantiškas ir 
puikaus skonio Givenchy amžiams liks vienu iš rafinuotos Pa- 
ryžiaus prabangos apaštalų. Talentingiausiu jo dvasios įpėdiniu 
madoje tikriausiai taps angliškojo avangardo dizaineris, Gi- 
braltare gimęs Johnas Galliano. Galimas daiktas, jis ir sukurs 
neįtikėtinai šiuolaikiškas kolekcijas, bet mes jau neatpažinsime 
jose Audrey Hepburn... 

| Kreipdamasi į praeitį, mada šiandien vis dėlto suteikia mo- 
teriai didžiulę laisvę. Laisvę pasirinkti individualų elegantišką 
stilių. 

Ir individualų, jos pačios pasirinktą glamourą. 

Kinas ir mada 


ča: 


Kinas - tai ir yra mada. Visą savą kiek ilgesnį kaip šimtmetis 
gyvavimą kinas buvo galingiausias laidininkas, madų popu- 
liarintojas ir diktatorius. Vis dėlto iš pradžių į kiną žiūrėta iš 
aukšto. Tie „gyvi paveikslėliai“ su šokinėjančiais nespalvotais 
pavidalais vertinti tik kaip paikas techninio pasaulio pramanas. 
Vis dėlto kinematografija pamažu užkariavo žmonių širdis. 

Iš pradžių kino mada buvo susijusi su nepaprasta Sergejaus 
Diagilevo rusų baleto sėkme Europos scenose. Orientalistinė 
Michailo Fokino choreografija, svajingos Idos Rubinštein po- 
zos ir besvoriai Vaclavo Nižinskio šuoliai sukūrė tą neįprastą 
aromatą, kurį godžiai kvėpė XX a. antrojo dešimtmečio meno 
gerbėjai. Virpančios Leono Baksto spalvos, kurias iškart pagavo 
Paryžiaus mados imperatorius Paulis Poiret, įsikūnijo sukniose, 
tunikose ir vakariniuse tualetuose, puoštuose marabu, šinšilais 
ir strasais - dirbtiniais brangakmeniais. Kol Peterburge kūrė, o 
Paryžiuje siuvo visus tuos manto, palantinus ir ilgas liemenes 
truakarus, Holivudas akimoju suprato, ko trokšta rafinuotos 
publikos širdis. Holivudas nusprendė priblokšti vaizduotę ne- 
regėta Rytų prabanga ir užmoju. Užmojis tapo pagrindine Ho- 
livudo ir jo sukurtos mados taisykle. 

Garsiąją kino koloniją - Holivudą - prieš Pirmąjį pasauli- 
nį karą įkūrė grupė Amerikos verslininkų iš Rytinės Jungtinių 
Amerikos Valstijų pakrantės. Juos traukė tai, kad šiame andai 
dar pigiame Pietų Kalifornijos kampelyje būna 355 saulėtos die- 
nos per metus. Ar tie žmonės žinojo, kad kuria imperiją, valdy- 
siančią mūsų planetoje milijonų protus ir troškimus? Ar jie Ži- 
nojo, kad šis mažytis žemės lopinėlis prie Los Andželo diktuos 
žmonėms, kaip reikia gyventi, mylėti, kentėti, žudyti, kariauti, 
šnipinėti, gundyti ar rengtis? 

1916 m. Griffitho nufilmuotas fundamentalus filmas „Ne- 
pakantumas“ tapo šio XX a. „viktoriškumo“ atskaitos tašku. 
Balti drambliai iš papier mūchė ant Babilono laiptų - amžinas 
pirmųjų estetinių Didžiojo Nebylio bandymų simbolis. Tūks- 
tančiai pusnuogių prakaituotų statistų, perukai ir drapiruotės - 
tai masinis Baksto idėjų tiražavimas, pradėjęs kino kostiumo 
istoriją. 

Tamara Karsavina gundančiais pas de chat skrajojo Pa- 
ryžiaus scenoje, o ekrane jai buvo sugalvotas specifinis am- 
plua - fatališka moteris - vamp. Jos grimas, sunkūs tamsūs 
vokai, blyškus kaip numirėlės veidas ir raudonos kaip kraujas 
lūpos - tai baleto sultonės Zobeidos grimo citatos, todėl jos 
įtaka trečiojo dešimtmečio madai išties nusipelnė aukščiausio 
įvertinimo. „Nekalto sekso“ princesė-ir pirmoji Holivudo vam- 
pyrė - Ohajo valstijoje gimusi iškilaus biusto savininkė Theda 
Bara. Jos moteriški bruožai itin žavėjo Pirmojo pasaulinio karo 
kareivius. Moterys daug ko iš jos išmoko, pirmiausia - vartyti 
akis, suteikti veidui svajingą išraišką ir skleisti aplink save pa- 
slaptį nelyginant kapas. Taip Holivudas pagimdė tai, kas svar- 
biausia XX a. mados istorijoje, - jis pagimdė žvaigždę, kino dei- 

vės kultą. Visa tolesnė kinematografijos istorija susijusi kaip tik 
su juo. Publika reikalavo naujų, nematytų egzotiškų žvaigždžių. 
Bilietai į filmus be žvaigždžių tiesiog nebuvo išparduodami. 
Publika geidė žinoti, kiek kainavo ŽVAIGŽDĖS suknelė, ką JI 
myli, kur JI gyvena, kaip maitinasi ir kur ilsisi. Žvaigždės - tai 
nauji, Bažnyčios nekanonizuoti šventieji ir apaštalai, kurie gar- 
binami, kuriems meldžiamasi, kurie dievinami tol, kol neišeina 
iš mados. Paskui jie su pašaipia panieka atmetami, pamirštami 
ir palaidojami gyvi. 

Visur galiojo nerašytos Holivudo taisyklės. Vampyrės grimą 
pamėgo danė Asta Nielsen, lenkė Pola Negri ir ištisa galerija 
„nebylių rusų kino mūzų“: legendinė Vera Cholodnaja, nepa- 
mirštama Vera Karalli, herojiškoji Zoja Karabanova. 

Pasaulinis 1914-1918 m. kataklizmas pakeitė pasaulio moterų 
psichologiją. Dirbdamos užnugaryje, ligoninėse, gamyklose ir 
net frontuose jos neišvengiamai emancipavosi. Vampyres su jų 
audringomis aistromis pakeitė džiazo epochos herojės. Holivu- 
das metė žvilgsnį į Paryžių ir ryžosi drąsiam žingsniui: pasikvies- 
ti tikrą Paryžiaus madų kūrėją. Toksai „tikras paryžietis“ buvo 
rusų menininkas iš Peterburgo Romanas Tirtoffas, kurį vėliau 
visas civilizuotas pasaulis pažinojo kaip Erte. Kaip tik Holivude 
Erte sukūrė fantastiškiausius tualetus „nebylioms“ žvaigždėms: 
Mae Murray, Marion Davies, Lillian Gish ir Allen Pringle. Jo 
tvaskančios karoliukais siuvinėtos suknelės, sunkiai nusako- 
mos rankovės, iš proto varančios tiaros tapo Holivudo kostiu- 
mo klasika, be kurios neįmanoma įsivaizduoti amerikietiškojo 
glamouro. Vienas iš svarbiausių Erte darbų Holivude - dalyva- 
vimas 1926 m. kuriant kostiumus filmui „Ben Hur“. Siekiant su- 
kurti romėniško įdegio įspūdį armijai statistų nepagailėta šešių 

šimtų galonų kūno spalvos „špakliaus“. Filmo žvaigždžių Ramo- 
no Novarro ir jo artimo draugo Rudolpho Valentino išvaizda 
padiktavo ilgai išsilaikiusią vyrišką madą. Jų įkvėpti visi puošei- 
vos ėmė dėtis „latin lovers“ ir gausiai teptis briliantinu plaukus, 
degintis saulėje arba bent jau pudruotis tamsia pudra. 

Tarp trečiojo dešimtmečio mados kūrėjų veikiausiai visiems 
nušluostė nosį miniatiūrinė, bet labai valinga moteris Glo- 
ria Swanson. Ji mėgo vakarėlius, čarlstoną, karnavalus, vyrus 
ir sukneles. Gyvendama šimto kambarių rūmuose, kuriuos 
ji nusipirko iš „skustuvų karaliaus“ Gillette'o, Gloria pakeitė 
penkis sutuoktinius, apstulbino visus ištekėdama už prancūzų 
markizo Falezo de Kudre. Trumpam tapusi ne tik milijoniere, 
bet ir tituluota markize, ji atsiuntė į „Paramount“ studiją kla- 
sikinę telegramą: „Atvykstu rytoj su markizu. Organizuokite 
ovacijas. Gloria Swanson kasmet išleisdavo: kailiniams manto 
25 000, paltams ir skraistėms - 10 0o00, suknelėms - 50 000, ko- 
jinėms - 9000, bateliams - 5000, baltiniams - 10 000, rankinu- 
kams - 5 000, šukuosenoms - 5 ooo ir kvepalams - 6 ooo dole- 
rių. Tačiau ir ji išėjo iš mados - sic transit gloria mundi. 

Tuo tarpu Europoje iškilo viena vengrų gražuolė - art deco 
meno įsikūnijimas ekrane Lya de Putti. Daugybė moterų kopi- 
javo jos tiesų kirpimą - kaip kinės ar egiptiečio berniuko. Ta- 
čiau 1931 m. ji užspringo prarijusi kauliuką ir mirė. 

Palaužusi pasaulio ekonomiką 1929 m. krizė sukėlė ir globa- 
lių mados pokyčių. Dėl ekonomikos nuosmukio kaltintas ir tre- 
čiojo dešimtmečio mados beatodairiškumas: visi tie šampano 
baseinai, gryno aukso praustuvų čiaupai, leopardo kailiu muš- 
tos „jaguarų“ sėdynės, kokainas, stručio plunksnos, blizgučiai 
ir saksofonai. 

Kita vertus, krizė turėjo įtakos ir pačiam kinui. Tai susiję 
su technikos progresu. Kinas prabilo. Pirmiausia dėl to išėjo iš 
mados daugelis su akcentu kalbėjusių Holivudo užsienio akto- 
rių. O ir nemažai amerikiečių nukentėjo dėl to, kad jų balsai iš 
juostos blogai skambėjo. 

Tuo tarpu kultūringai Europai darėsi ankšta geležinėje Fran- 
ko-Musolinio-Hitlerio-Stalino apsuptyje. O Amerikai reikėjo 
naujų herojų. Šviesūs švedės Gretos Garbo plaukai, aukšta kak- 
ta ir skruostikauliai padėjo naujos moters grožio sampratos pa- 
matą. Visos damos persidažė į blondines, išsipešiojo antakius, 
prisiklijavo blakstienas ir užsismaukė ant šono skrybėles kaip 
Garbo. Kinas diktavo savo estetines taisykles ir joms paklus- 
ti turėjo net didieji Paryžiaus mados namai. Lengvai krintan- 
čios baltos ilgos krepsatino suknelės formavo moterišką siluetą. 
Lanvin, Chanel, Jean Patou, Lelong, Mainbocher mados namai 
sėkmingai tobulino tokio kirpimo madą, remdamiesi didžio- 
sios Madeleine Vionnet įstrižos linijos patirtimi. 

Kino ekrane itin patrauklios atrodė blizgios arba pasiūtos 
iš lamé brokato suknelės. Paryžius akimirksniu nusikopijavo 
ir jas. Įmonėje „Metro-Goldwyn-Mayer“ nuo 1928 iki 1942 m. 
dirbo Adrianas - neprilygstamas Gretos Garbo kostiumų kū- 
rėjas. Jis sukūrė kostiumus daugeliui jos istorinių filmų, ku- 
rie padarė išties didelę įtaką mados raidai. „Romansas“ (1930), 
„Mata Hari“ (1931), „Karalienė Kristina“ (1933), „Ana Kareni- 
na“ (1935) ir „Dama su kamelijomis“ (1936) davė impulsą, ku- 
ris paskatino ketvirtojo dešimtmečio vidurio ir pabaigos madą 
atsigręžti į istoriją, dažniausiai į Viktorijos epochą. Daugelis 
Adriano pieštų Garbo kostiumų elementų buvo kopijuojama 
Niujorke, jais prekiavo didžiausios parduotuvės. Kita žvaigžde, 

pakeitusia moters grožio - pirmiausia figūros grožio - sampra- 
tą ketvirtajame dešimtmetyje tapo aktorė Mae West. Iškilaus 
biusto, plačių klubų Mae West - pirmoji aktorė, ištarusi sceno- 
je žodį „seksas“. Jos kalbėsena, įprotis košti žodžius pro dantis 
ir garsioji žurnalistui skirta frazė: „Ar jūsų kišenėje revolveris, 
ar jūs tiesiog nudžiugote pamatęs mane?“ - sukūrė jai „blogos 
mergaitės iš didelio miesto“ reputaciją, kurios šiandien galėtų 
pavydėti Madonna. Jos portretą tapė Salvadoras Dali, ja žavė- 
josi Elsa Schiaparelli. Schiaparelli net suteikė kvepalų „Shoking“ 
flakonui Mae West torso pavidalą. 1938 m. Mae pasikvietė Elsą 
Schiaparelli į Holivudą, kur ši sukūrė kostiumus filmui „Kiek- 
viena diena - atostogos“. 

Didysis Holivudo kostiumininkas Travisas Bantonas, ap- 
rengęs Claudette Colbert „Kleopatroje“ ir Marlene Dietrich 
filme „Raudonoji imperatorė“, buvo didis fantazuotojas. Jis ne- 
praleisdavo progos priblokšti publiką prabanga - sakysim, rusų 
carienę vaidinusios Marlene sabalų krinolinu. 

Holivudas, be abejonės, padarė lemiamą įtaką madingo ke- 
tvirtojo dešimtmečio silueto raidai, bet jis neatsiliko ir kalbant 
ne tik apie istorinius, bet ir apie „šiuolaikinius“ kostiumus. Tais 
laikais kinas nemėgo aktualijų, to, kas priklauso šiandienai: 
daugelis filmų buvo rodomi ilgai, jie turėjo nuolat papildyti 
kasą. Iš dizainerių reikalauta „madų“, kurios neišeitų iš mados 
iškart po filmo pristatymo. 

Kas iš kino mėgėjų neprisimena filmo „Ninočka“, kuriame 
Garbo vaidina sovietinės Rusijos saugumo (GPU) darbuotoją, 
atsiųstą į Paryžių vykdyti slaptos misijos! Filmo veikėją Niną 
Jakuševą labiausiai stulbina kaip tik „buržuazinė“ mada. Ant 
Gretos Garbo galvos net abusrdiška vamzdžio formos skrybėlė, 

sukurta pagal Adriano eskizą, persimaino virsdama dieviška 
Holivudo mados tiara. „Nejaugi gali išlikti civilizacija, leidžian- 
ti moterims ant galvų nešioti tokius daiktus?“ - retoriškai klau- 
sia Nina Jakuševa. Bet juk išliko... 

Karo metai - penktasis dešimtmetis - pareikalavo naujų 
herojų - kariūnių. Vokietijos ekranuose tada dominavo Hitle- 
rio numylėtinė, iš Skandinavijos kilusi Zarah Leander. Lieps- 
naplaukė, stambi, žemo krūtininio balso, turinti muzikinių 
gabumų, ji buvo vienas iš svarbiausių fašistinės propagandos 
kozirių. Ir patiko labai labai daug kam. „Vokiškojo grimo“ 
stilius buvo populiarus ir tarp SSRS kino žvaigždių. Liubo- 
vė Orlova, Valentina Serova, Lidija Smirnova ir Janina Žeimo 
nenusileido nuo vokiškųjų konkurenčių nei grimu, nei šukuo- 
senomis. 

Karo meto Amerikos mada, nors keista, atkeliavo iš Lotynų 
Amerikos. Atkirstas nuo Europos, Holivudas rado naują, „ar- 
timąjį užsienį, nepaprastai jį įkvėpusį. Nauja lotynų muzika — 
serenados ir bolero, tropikų šokiai - samba ir rumba, taip pat 
kylanti brazilų žvaigždė Carmen Miranda padarė savo. Žiūro- 
vus užgriuvo ištisas muzikinių filmų škvalas — reviu, kur vis- 
kas dainavo ir šoko. Nedidelio ūgio, įkypomis akimis Carmen 
Miranda linksmino kareivius temperamentingomis dainomis, 
pašėlusiu judesių ritmu, o ypač bananais ant galvos ir ananasais 
ant skrybėlių. Ji įvedė masinę batelių su platforma, aukštų skry- 
bėlių ir ispaniškų mantilijų madą. 

1947 m. Christianas Dioras pribloškė pasaulį savo new look. 
Kino žiūrovai su malonumu pastebėjo, kad Dioro suknelės pri- 
mena korsetus, o apatiniai sijonai, laibos talijos ir nuotakūs pe- 
čiai - kostiumus, kuriuos Walteris Plunkettas 1939 m. sukūrė 

filmui „Vėjo nublokšti“. Viktorijos epochai būdingų krinolinų 
tema, nutraukta karo metų „habanerų , prigijo išlaisvintame 
Paryžiuje ir padiktavo ištiso šeštojo dešimtmečio madą. Holi- 
vudo dizaineriai, tokie kaip Irene Sharaff, Jeanas Louis ir Orry 
Kelly, nė kiek ne mažiau kaip Balenciaga, Jacgues as Fathas ar 
Griffe Paryžiuje diktavo to dešimtmečio madas. Marilyn Mon- 
roe, Jane Russell, Elizabeth Rosemond Taylor, Audrey Hepburn, 
Kim Novak, Doris Day ir Leslie Caron ne prasčiau nei profe- 
sionalūs Paryžiaus mados namų modeliai propagavo naujas 
madas, šukuosenas, siluetus, batelius, akių makiažo stilių ir t. t. 
Ką jau kalbėti apie Brigitte Bardot arba Sophią Loren - juk jos 
buvo autoritetingiausios mados diktatorės. 

Valentinos Tereškovos skrydis į žvaigždes padarė aktualų 
madai kosminį siužetą. Pastūmėjusi kiną, televizija pristatė se- 
rialus epopėjas „Star Trek“ ir „Evendžerzo“, kuriuose tikrovė 
susipynė su fantazijos pasauliu. Mary Quant mini sijonai, Pier- 
reo Cardino skafandrai, kosminiai Andre Courregeso sarafa- 
nai - jie visi duoklė naujai „ateivių“ madai. 

Hipių ir vėliau prasidėjusi retro epocha taip pat siejasi su 
kinu. Tokie filmai kaip „Kabaretas“, „Mirtis ant Nilo“, „Didysis 
Getsbis“ sužadino publikos susidomėjimą prieškariu. Tada ir 
buvo prisiminta Tamara Lempicka, Erte, Sonia Delone, Kons- 
tantinas Brankuzis ir čarlstonas. Mada ir vėl iškėlė į padanges 
karoliukais siuvinėtas sukneles, megztas kepuraites a la Natal- 
jos Makarovos emigracijoje, ilgus šalikus, klošines kelnes ir vėl 
pasirodžiusias platformas. 

Johnas Travolta tapo disko mados simboliu. Žaižaruojantys 
nūdienos mados atlasai — tai jos aidas, pasiekęs mus po dvide- 
šimties metų. 

Filmas „Amadeus“ sukėlė pankiškų šukuosenų ir spalvotų 
plaukų madą. 

Kino kostiumas niekada negalėjo egzistuoti be savo laiko- 
tarpio mados įtakos, mada niekada neprigydavo be ją populia- 
rinančio kino. 

Kartą vienas mano pažįstamas prancūzų berniukas paklau- 
sė mamos: „Mama, Stalinas ir Stallone - giminės?“ Norisi at- 
sakyti - taip. Juk abu - diktatoriai. Bet mados diktatas žavus. 

Aukštosios mados agonija 


ča. 


Negaliu pasigirti esąs toks ilgametis Haute Couture senbuvis, 
koks norėčiau būti, bet štai jau beveik ketvirtis amžiaus esu su- 
sijęs su Paryžiaus mados pasauliu, kuris mano akimis atrodė 
toks paslaptingas ir romantiškas. Į valias prisižiūrėjęs į sude- 
damąsias šio pasaulio dalis, aš vis dėlto praradau tikėjimą savo 
jaunystės žvaigžde. 

XX a. trečiojo dešimtmečio pradžioje Paryžiuje buvo daugy- 
bė Haute Couture namų. Jie konkuravo tarpusavyje, rungtynia- 
vo dėl meistriškesnio sukirpimo, siuvimo kokybės ir išradinges- 
nės apdailos. Pasiviliodavo iš kitų garsius modelius, puikavosi 
prieš kitus įžymiomis klientėmis: markizėmis, princesėmis, ku- 
nigaikštienėmis. Kūrė naujus siluetus, stūmė madą į priekį. 

Bet štai ištiko 1929 m. krizė, ir daugybė smulkių mados 
namų bankrutavo - pas juos liovėsi važinėjusios amerikietės 
klientės. Tačiau ketvirtajame dešimtmetyje reikalai vis dėlto 
pagerėjo: daugybė jaunų talentų parėmė nukentėjusią indus- 
triją, netekusią Paulio Poiret ir Irfe mados namų, bet atradusią 
Elsą Schiaparelli ir Cristobalį Balenciagą. 

Naują triuškinamą smūgį Paryžiaus aukštajai madai smo- 
gė Antrasis pasaulinis karas. Savo namų duris buvo priverstos 

uždaryti neprilygstamoji Madeleine Vionnet ir nepailstančioji 
Gabrielle Bonheur Chanel. Kalbama, kad Hitleris vienu metu 
net svajojo perkelti Paryžiaus namus į Vieną, tačiau Aukštosios 
mados sindikato prezidentas Lucienas Lelongas tada sugebėjo 
apginti Paryžiaus madą. 

Po karo atėjo Dioras, 1947 m. sukūręs new look, kuris rea- 
bilitavo Paryžių. Sužydėjo ir ėmė džiuginti savo kartą Pierre'as 
Balmainas, Jacgues'as Fathas, Jacgues'as Heimas, Hubert'as de 
Givenchy. Iš Šveicarijos grįžo ir visus nustebindama 1954 m. vėl 
atdarė savo namus senučiukė Coco Chanel. 1957 m. mirus Dio- 
rui jau pasigirdo kalbų apie Haute Couture mirtį ir buvo ryžtasi 
iš dalies sumažinti kriterijus, tarp kurių nuo pat pradžių buvo 
reikalavimai orientuotis išimtinai tik į rankų darbą, nekartoti 
modelių ir reguliariai dukart per metus pristatyti po pilną ko- 
lekciją. 

Jaunimo revoliucija ir mini taip pat pakišo koją Aukštajai 
madai, kuri visada siejo viltis su ilgomis vakarinėmis suknio- 
mis. Tačiau nauji talentingi couturiere - Yves as Saint Laurent'as, 
Andrė Courrėges'as, Pierre'as Cardinas pavertė dabartį aukšto- 
sios mados savastimi. Hipių epochoje ir vėl nuolaidžiaujama 
siuvimo proncipams. Nemaža namų užsidaro dėl klientų, kurių 
tada visame pasaulyje iš viso buvo likę vos apie du tūkstančius - 
tų, išgalinčių sumokėti už unikalius modelius, kurių kainos 
visais laikais buvo nepaprastai aukštos. Ir štai, jau baigiantis 
XX a. Paryžiuje iš viso dvidešimt Haute Couture namų, o klien- 
tų - apie du šimtus. Bet ir tada aš dar daug ką aptikau. Haute 
Couture rinkoje kūrė Thierry Mugleris, Jeanas Louis Scher- 
reris, Jacgues'as Fathas, Peras Spookas, Louis Feraud, Hanae 
Mori, Nina Ricci, Andre Courreges as, Olivier Lapidusas, Paco 


AUKŠTOSIOS MADOS AGONIJA 179 


Rabanne, Madame Grés, Yves as Saint Laurent as, Pierre'as Bal- 
mainas, Hubert'as de Givenchy, pagaliau Valentinas Judaškinas 
ir Gianni Versace! Visi šie namai įvairiais sezonais dalyvauda- 
vo Haute Couture pristatymuose ir kūrė įstabius, o kartais ir 
aukšto meninio lygio modelius, kurie buvo tikriausias pret-a- 
porter kolekcijų įkvėpimo šaltinis. Į tuos pristatymus nebuvo 
įmanoma prasibrauti, tai buvo tikra šventė akims, o kartais - ir 
Aukštosios mados amato triumfas. 

Bet štai praėjo naujo tūkstantmečio euforija, atėjo rugsėjo 
11-0ji JAV, prasidėjo nesibaigiantys karai Rytuose, ir klientai 
ėmė savaime atkristi. Švenčių metas baigėsi, ir išnyko pati gali- 
mybė pasipuikuoti 200 tūkstančių vertės suknele. 

Paryžiuje 1857 m. atsidarius Charles'io Fredericko Wortho 
namams užgimęs Haute Couture buvo monarchijos produktas: 
puotoms, krikštynoms, vestuvėms, karūnavimams, galop ir ge- 
dului reikėjo ypatingų, nepaprastų ir prašmatnių suknelių ir jos 
buvo kuriamos grakščiai ir su skoniu. Dabar, praėjus 150 metų, 
kai visur respublikos, o dar ir demokratinės, tiesą sakant, nėra 
progų apsirengti. Liko tik „Oskarų“ įteikimo ceremonija, „Ce- 
zario“ premija, Rausvoji puota Monte Karle... Regis, viskas. 

Bet ir ten ima viršų susižavėjimas pigesnėmis ir neretai ori- 
ginalesnėmis vintage suknelėmis. Iš visų garsiausių Haute Co- 
uture mados namų iki 2005 m. išgyveno tik dveji - Chanel ir 
Dior. Atkreipkite dėmesį, jiems nevadovauja nė vienas prancūzų 
dizaineris: Karlas Lagerfeldas vokietis, Johnas Galliano - kilęs 
iš Gibraltaro. Merdėja talentingojo Christiano Lacroix namai. 
Tiesa, tebegyvuoja du nedideli tikrų prancūzų kūrėjų namai: 
Aukštosios mados chirurgė Adeline Andre ir jos poetas - Do- 
minigue'as Siropas. Toliau - laisvos vietos kviestiesiems. Malo- 


180 MADOS ISTORIKO UŽRAŠAI 


niai prašom, libaniečiai, brazilai, gruzinai, japonai... Gelbėkite 
Paryžiaus aukštąją madą! | 

Kartelę nuleido dar žemiau: vietoj privalomų 45 modelių da- 
bar užtenka sukurti 25, daug ką leista siūti mašina. Tik tokiu 
atveju aš asmeniškai nebeįžvelgiu skirtumo tarp Haute Coutu- 
re ir pret-a-porter de luxe. Aukštosios mados mirtie, ar tai tu? 

Laiškai 
„Vogue žurnalui 


MANO ŽAISLIUKAI 


Kaskart Naujųjų metų išvakarėse daugelis iš mūsų susimąsto: 
pirkti naujus žaisliukus eglutei ar traukti iš skrynios senus? 

Aš perku eglutes vazonuose su žemėmis. Tai anaiptol ne- 
reiškia, kad nuo jų nebyra spygliukai, - dėl to baisiai nervinasi 
mano kambarinė. Dar esama kanadinių eglių, jos panašios į 
vadinamąsias mėlynąsias „kremliaus“ egles. Jų spygliai ilgi, bet 
jos neskleidžia tokio stipraus aromato, kurį, be kita ko, galima 
imituoti patalpoms skirtu gaivikliu. Jei jūs priversti tenkintis 
plastmase - kiniška ar mūsiške, „sidabrinėmis“ eglutėmis, - ir 
tai ne bėda. Svarbiausia - kaip ją papuošite. 

Derėtų prisiminti, kad tradicija puošti eglutes - labai sena, 
susiklosčiusi dar prieš krikščionybę. Žiloje senovėje eglutes 
puošdavo obuoliais ir riešutais, meduoliais, vėliau - apelsinais, 
kai šie pasirodė Vidurio ir Šiaurės Europoje. Stikliniai papuo- 
šalai - bumbulai, o vėliau karoliai, buvo baisiai brangūs, nes 
juos pūsdavo po vieną. Strasbūre iki šiol rengiamas eglučių tur- 
gus, kur parduodami bumbulai, bet jie kainuoja apie 50 dole- 
rių už vienetą. O Niujorke vieno stiklapūčio išpūsto senovinio 
bumbulo kaina gali siekti 280 dolerių. Tačiau šie bumbulai dūž- 
ta lygiai taip pat lengvai, kaip dūždavo ir tada, kai dar nebuvo 
tokie brangūs. 

Kolekcininkų dabar itin vertinama buvusios Rytų Vokieti- 
jos produkcija, sukurta pagal prieškario pavyzdžius. 

Rusijoje prieš revoliuciją buvo labai populiarūs eglučių ka- 
roliai ir žvakidės su gnybtukais. Tačiau žvakės - pavojinga 
puošmena, eglutė nuo jų gali akimirksniu įsiplieksti! O štai taip 
pat populiarūs tais laikais vatiniai žaisliukai, glaistyti krakmo- 

lu ir paspalvinti, mano nuomone, labai neblogi. Bet šiandien 
jie —- tikra retenybė. Kiek vaizduotės buvo įdedama į tas vati- 
nes kiaulytes, drambliukus, čiuožėjus ir ant rogučių įsitaisiu- 
sius Vankas ir Marinas. Rusijoje mėgti ir popieriniai žaisliukai. 
Daug konditerijos fabrikų: „Einem“, „Žorž Borman“, „Abriko- 
sov“ - gamino žaisliukus eglutėms ir dovanėles, kurių šiandien 
geidžia mūsiškiai estetai ir specialistai. 

Po revoliucijos Sovietų Rusijoje eglutės buvo uždraustos 
kaip „buržuazinė atgyvena“. Vėliau, valdant Stalinui, buvo pri- 
imta direktyva: leisti eglutes per Naujuosius, bet vietoj smai- 
lės viršūnę puošti žvaigžde. Atsirado iš stiklo pūstų žaisliukų, 
vaizduojančių tankus, parašiutus, orlaivius ir dirižablius su už- 
rašais „SSRS“. Savo kolekcijoje Paryžiuje turiu tokių kuriozų. 
Ir jūs, skaitytojai, juos saugokite. Kuo toliau kiškite plastmasi- 
nius Taivane ar Amerikoje pagamintus bumbulus, kreipkitės 
į močiutes ir tetules, tegu pasirausia savo stalčiuose. Ir galbūt 
suras jūsų eglutei vėliavėlių, gaublių, girliandų ir vatinių Žais- 
liukų. Kabinkite ant eglutės morkytes ir riešutėlius, o dovanas 
vaikams būtinai sukiškite į kojinę. 

Šiuo metu vėl madingas sidabrinis „lietus“ ir mirksinčios 
šeštojo dešimtmečio girliandos. Daugeliui patinka ant laukujų 
durų iš gatvės kabinti Žaisliukais puoštus eglių vainikėlius. 

Apskritai pasaulyje neįprasta ilgai laikyti eglutes namuose. 
Sakykim, Paryžiuje daugelis jas išmeta iš balkonų jau naktį į 
gruodžio 26 d., kitaip tariant, iškart po katalikų Kalėdų. O Ru- 
sijoje stengiamasi jas išlaikyti bent jau iki sausio 13 d. - iki Se- 
nųjų Naujųjų metų. 

PERLAMUTRINĖS AŠAROS 


Perlai visada buvo ir tebėra paslaptingiausia ir tobuliausia gam- 
tos dovana. Užgimę moliuskų geldelėse šiltų vandenynų gelmė- 
se, perlai keri mus savo visišku grožiu. Gėrėdamasis nuostabiais, 
lyg iš jo perlo vidaus atplaukiančiais permainingais atspalviais, 
tarsi jauti į save nukreiptą jo žvilgsnį. Juk perlas - tai gyvas kū- 
nas, gebantis gesti, mirti ir prisikelti. 

Iki šiol nesukurta jokia priemonė, kuri galėtų apsaugoti per- 
lus nuo senėjimo ir mirties. Jie, kaip ir anksčiau, nukenčia susi- 
lietę su actu, citrinų rūgštimi ar šampanu. Po Europą migruoja 
keli „močiučių“ receptai, padedantys išsaugoti perlus. Pavyz- 
džiui, paryžietės apsiblausiusius karolius dieną kitą palaiko 
tarp dviejų kraujingų (nekeptų!) bifšteksų. Amerikietė milijar- 
dierė Barbara Hutton duodavo praryti perlą, kadaise priklau- 
siusį Marijai Antuanetei, savo žąsiai, o vėliau išsitraukdavo šį iš 
žąsies išmatų „atjaunėjusį“. Dideli Londono ir Niujorko juvely- 
rinių dirbinių namai naudojasi specialių moterų, kurios už mo- 
kestį nešioja vertingus perlus ant nuogo kaklo, maitindamos 
šiuos savo prakaitu, paslaugomis. Ir tos damos, ir tie vėriniai 
būna labai gerai apdrausti. 

Perlas miršta lėtai: iš pradžių blanksta, praranda žvilgesį, 
vėliau tamsėja ir traukdamasis tarsi išdžiūsta. Labiau už viską 
jis mėgsta gyvą žmogaus kūną, prisilietimą prie šiltos odos, be 
kita ko, ne prie bet kokios. Pavyzdžiui, mūsų paskutinės impe- 
ratorės Aleksandros Fiodorovnos oda turėjo retą savybę žudyti 
perlus. O perlams atjauninti ji visur vežiojosi jauną valstietę. 
Toji miegodavo pasidabinusi carienės perlais, nes jos oda iš- 
skirdavo perlų gyvastį palaikančius syvus. Romanovų dinastija 

puikavosi išskirtiniais perlų papuošalais. Aleksandra Fiodorov- 
na, pavyzdžiui, turėjo itin retą rožinių perlų vėrinį, o didžio- 
sioms kunigaikštytėms gimimo dienos proga imperatorė dova- 
nodavo po stambų perlą, kad sulaukusi pilnametystės kiekviena 
turėtų po vėrinį. Deja, šių vėrinių joms neteko segėti... 

Manoma, kad pirmoji perlamutriniais niekučiais susiža- 
vėjo Egipto karalienė Kleopatra. Istorija jai priskiria štai tokį 
patrakėlišką poelgį: norėdama priblokšti savo mylimąjį Marką 
Antonijų, ji ištirpdė itin vertingą perlą ir išgėrė į šio romėnų 
užkariautojo sveikatą. 

O senovės Romos matronos labai mėgo perlus, kurie tais lai- 
kais buvo gabenami iš Ceilono salos. Rinktiniai stambūs perlai 
buvo labai mėgstami Bizantijoje. Konstantinopolio imperatorė 
Teodora galėjo puikuotis prieš kitas, nes turėjo neįtikėtino dy- 
džio perlinius ausų karulius. Beje, panašu, kad Bizantijos gyven- 
tojai išmanė ir vertino upinius, smulkesnius už jūrinius, perlus. 

Rusijos šiaurėje, Pauralės upių vagose, buvo išgaunami ka- 
roliukų didumo upių perlai. Prieš Petrą I jie buvo naudojami 
bažnytiniams drabužiams ir Evangelijų viršeliams siuvinėti. 

Perlai niekada nebuvo tik moterų privilegija. Nepaprasta, 
beveik beprotiška meile jiems degė indų maharadžos. Jų vė- 
riniai ir perlais siuvinėti drabužiai neretai sverdavo po kelis 
kilogramus. Tik maharadžos senovėje galėjo leisti sau puoštis 
ne tik baltais, bet ir rožiniais, gelsvais, pilkšvais ar net juodais 
perlais. Indų aistra perlams net įkvėpė kompozitorių Bizet su- 
kurti garsiąją operą „Perlų ieškotojai“. Joje visus tris veiksmus 
dainuojama apie sunkų perlų ieškotojų, nardančių į audringas 
jūros bangas, darbą. Perlų gaudymas - toli gražu ne paprastas ir 
išties pavojingas amatas, jam reikia didelio įgudimo. 

Neįmanoma išvardinti visų Atgimimo epochos valdovių, 
kurias buvo apėmusi aistra perlams. 

Garsiausia Florencijos gražuolė Eleonora Toledietė įvedė į 
madą pinti iš perlų ant pečių užsimetamus tinklelius. Šį dizai- 
nerės vertą išradimą iki šiol naudoja viso pasulio couturiere. 

Vis dėlto turimu perlų kiekiu niekas niekada negalėjo pri- 
lygti Anglijos karalienei Elžbietai I. Ši netekėjusi karalienė 
turėjo dešimtis kilogramų perlų ir reikalavo, kad jais būtų 
siuvinėjami jos nesuskaičiuojami tualetai. Vėriniai kaskado- 
mis kliokė nuo jos ilgai nevytusio kaklo. Ji užsakydavo perlų 
antkaklius kambariniams gyvūnams, ne tik šunims, bet ir 
šermuonėliams. Vis dėlto didžiausias Elžbietos pasididžiavi- 
mas buvo didžiulis kriaušės pavidalo perlas „Pelegrina“, su- 
žvejotas XVI a. pabaigoje prie Panamos krantų. Vėliau šis itin 
retas perlas ėjo iš rankų į rankas, kol jį - jau po Antrojo pa- 
saulinio karo - įsigijęs Richardas Burtonas dovanojo tuometei 
savo žmonai Elizabeth Taylor. Per lemtingą neapsižiūrėjimą 
šį istorinį perlą prarijo jos šuo, kurį tikriausiai tądien buvo 
pamiršta pašerti. 

Elžbieta I taip pat galėjo pasigirti itin retų juodųjų perlų 
karoliais. Tokių perlų dabar įmanoma pagauti tik prie Tai- 
čio krantų. Ši brangenybė anksčiau priklausė jos pusseserei, 
Škotijos karalienei Marijai Stiuart. Šioji buvo priversta par- 
duoti iš varžytinių savo juoduosius perlus, kuriuos tą pačią 
akimirką per savo slaptą agentą ir įsigijo jos nekentėja Elžbie- 
ta. Maža to, nusipirkusi juodųjų perlų vėrinį, ši užsakė dvaro 
tapytojui Nicholasui HRilliardui savo portretą, kuriam pozavo 
su šiuo vėriniu, o vėliau nusiuntė jį dovanų nevykėlei Marijai 
Stiuart. 

Mažiausiai trys aktorės pasirinko su perlais susijusius sla- 
pyvardžius scenoje ar ekrane. Viena iš jų - Paraša Žemčiugova:, 
mergautine pavarde Kovaliova, o pagal vyrą - Šeremeteva. Kita 
buvo anglų aktorė ir kokotė Cora Pearl. Ji puikavosi itin balta 
oda, ir tai paskatino ją pasivadinti „perlu“. Beje, siekdama kon- 
trasto, ji gelsvino dantis, kad galutinai priblokštų gerbėjus. Tre- 
čioji buvo Holivudo nebylaus kino žvaigždė Pearl White. Ji fil- 
mavosi nuo 1910 iki 1924 m. ir išgarsėjo filme „Perlas iš Panžo“ . 

Perlų verslo sensacija - Kokiči Mikimoto išrasta perlų au- 
ginimo technologija: į moliuskus implantuojamos smiltelės, 
kurios apauga perlamutriniais šarvais ir virsta perlais. 1908 m. 
Mikimoto užpatentavo visiškai apvalius perlus, o vėliau visame 
pasaulyje atidarė savo vardo parduotuves. 

Dar viena perlų verslo revoliucija - XX a. pradžioje Ispani- 
joje, Maljorkoje, išrasti dirbtiniai perlai. Jie neturėjo nieko ben- 
dra nei su jūra, nei su moliuskais. Buvo pigūs, praktiški ir ilga- 
amžiai. Jau trečiajame dešimtmetyje Coco Chanel pavertė perlų 
karolius statuso simboliu. Ji sumaišė tikrus perlus su dirbtiniais 
ir padarė perlų vėrinį būtiniausiu visų tualetų atributu. Pavyz- 
džiui, Prancūzijoje perlų vėrinys - privaloma dovana kiekvie- 
nai gerai išauklėtai panelei šešioliktojo gimtadienio proga. 

Be pasakiškus pinigus kainuojančių apvalių perlų, kuriuos 
mėgsta turtingos kinės ir japonės, nūdienos juvelyrai vertina 
ir netaisyklingus, vadinamuosius „barokinius“ perlus. Torrente 
namai įtraukė į vieną neseniai demonstruotą savo kolekciją re- 
tus juoduosius ir pilkuosius perlus. Vis dėlto mada dažniausiai 
pasitelkia perlų imitacijas. Ir Galliano, ir Lacroix, ir McQueen 


1. Kemuye - rus. perlas. 

įtraukia į savo kolekcijas dirbtiniais perlais siuvinėtus gami- 
nius. Itin dažnai jais puošiami vestuviniai apdarai. XX a. devin- 
tajame dešimtmetyje anglų dainininko Boy George'o dėka tapo 
madingi perlų vėriniai vyrams. Aš ir pats, neslėpsiu, kadaise 
jais piktnaudžiavau, bet laikas ir amžius daro savo. Šiandien 
mano sąlytis su perlais apsiriboja rytine perlinių kruopų koše. 


MADOS AUKOS 


Viską: sveikatą, pinigus, meilę jie aukoja dėl mados - didžiau- 
sios savo gyvenimo meilės. Jie pasiruošę viską atiduoti, visko 
atsisakyti, kad bent akimirkai patrauktų aplinkinių akis! Ti- 
kros mados aukos gali nemiegoti, nevalgyti ir dieną naktį kurti 
naujus derinius ir siluetus iš jų pačių sukurto garderobo detalių. 
Jų psichologiją derėtų patyrinėti atskirai. Beje, po neįtikėtinų 
tualetų, skrybėlių, akinių ir palantinų luobais neretai slepiasi 
neįtikėtinai drovios ir net baikščios prigimtys. 

Jos atsirado ne šiandien. Prancūzų revoliucijos laikais mados au- 
komis buvo vadinamos nelaimėlės, mirusios nuo peršalimo, nes šal- 
tu oru atkakliai vilkėjo beveik perregimas muslino suknias. Tikros 
mados aukos nemąsto apie patogumus. Be to, patogios mados ne- 
būna. Būna tik patogūs drabužiai, maskuojantys figūros trūkumus. 

Pirmoji vyriškos lyties mados auka - anglas George'as 
Brummellis, iššvaistęs drabužiams visą savo turtą ir tapęs dra- 
bužių dendizmo pradininku. Poetas Charlesas Baudelaire'as 
pavadino dendizmą savo paties kultu. 

Karų išvargintas XX a. pratęsė mados aukų gyvavimą. 
Dauguma iš jų nepraranda aistros drabužiams net senatvėje. 

Vienas iš pavyzdžių - neseniai mirusi japonė Oja Masako. Ji 
kone iki aštuoniasdešimties segėjo mini sijonus ir vilkėjo ro- 
žinės, tikriau, fuksijų spalvos sukneles, to paties atspalvio 
neįsivaizduojamo aukštumo batelius su platforma ir nešio- 
jo didžiules ekstravagantiškas skrybėles, dekoruotas stručio 
plunksnomis ir puoštas rožinių briliantų segėmis. O tikrovėje 
už šio provokuojančio fasado slėpėsi labai dalykiška ir energin- 
ga moteris, namie vilkėdavusi kuklų pilką kimono. Panašiai 
atnašavo madai rašytoja Barbara Cartland, pasirinkusi rausvu- 
mą savo simboliu ir nenuilsdama rašiusi meilės romanus, kurie 
buvo taip panašūs vienas į kitą, kaip ir jos rožiniai kostiumai. 

Šiandien gausu tokių pavyzdžių. Neabejotinai mados auka 
reikia laikyti anglų žurnalistę ir dizainerio McOueeno mūzą 
Isabellą Blow, nešiojančią pačias nepatogiausias skrybėlaites, 
pačias siauriausias sukneles, pačius gremėzdiškiausius batus ir 
nuolat traukiančią į save minios ir spaudos dėmesį. 

O kaip mieloji Isabella Blow atrodys senatvėje, galima 
spręsti iš panašios į klouną jos kolegės iš Italijos Anna Piaggi 
išvaizdos. Paukščio lizdas ant galvos, dažytas veidas ir išdidi 
laikysena - tai liudija šios garsios žurnalo „Vogue“ itališkojo 
leidinio žurnalistės neblėstančią energiją ir nepaprastą susiža- 
vėjimą mada. 

Ir aš pats, turiu prisipažinti, devintajame dešimtmetyje bu- 
vau mados auka ir iššvaisčiau ekstravagantiškoms išdaigoms 
nemaža pinigų, o svarbiausia - laiko. Tuo laikotarpiu Paryžiuje 
buvo itin daug mados aukų. Buvo madinga būti mados auka. 
Pasipuošusios ekstravagantiškiausiais tualetais mados aukos 
rinkdavosi prašmatnioje, tuo metu madingo architekto Philip- 
peo Starcko apipavidalintoje, bet dabar jau neegzistuojančioje 

„Cafe Costes“. Tačiau dar keisčiau atrodė aukos, šaltojo karo lai- 
kotarpiu būriais „šlifavusios Londono King's Road... 


SENIENŲ KRAUTUVĖLĖJE 


Gavę dovanų, nušvinta visi namai. Ypač jei tos dovanos iš anti- 
kvarinės parduotuvės. 

Aš apskritai sprendžiu apie žmogų tik po to, kai apsilankau 
jo namuose. Tik ten, regėdamas prieš save visą svetimos būties 
mozaiką, galiu susidaryti kiek įmanoma tikslesnį supratimą 
apie žmogų ir jo sielą, apie jo aistras, meilę, skonį, charakterį 
ir gyvenimo stilių. O kas apskritai yra gyvenimas be stiliaus? 
Mano nuomone, - vegetacija. Todėl taip ir vertinu turinčius 
istoriją interjerus. Ir visiškai nesvarbu, kiek kareliško beržo 
minkštasuolių jūs sustatėte svetainėj. Kartais ir protui, ir šir- 
džiai brangesnė paprasta Vienos kėdė ar turkišku kilimu deng- 
ta otomaniška kušetė. Man patinka senovė. Jaučiu jos alsavimą, 
kirvarpų krebždėjimą, paslaptingą dulsvo veidrodžio atšvaitą, 
grindlentės girgždesį, karoliukų siuvinio spindėjimą ir neby- 
laus portreto žvilgsnio paslaptį. 

Žinoma, tai - ne kiekvienam. Bet kas galėtų būti protinges- 
nio ir subtilesnio už kelis senovinius daiktelius, įterptus į bet 
kurį, net minimaliausią interjerą! Juk ir senovėje buvo gamina- 
mi mieli miniatiūriniai niekučiai - jei ne Europoje, tai Japoni- 
joje ir Afrikoje. 

Patariu jums pamėgti nuostabų užsiėmimą - pasivaikščio- 
jimus po blusturgius ir antikvarines krautuvėles. Tam reikia 
pasirinkti laiką, sakykim, - ankstyvą rytą. Kas gali būti labiau 

pamokoma, nei nuodugnus, neskubrus pasivaikščiojimas anks- 
tyvą rytą palei aukštutinę Izmailovsko vernisažo sendaiktinin- 
kų eilę?! Kokie puikūs amžininkų neįvertinti marginti rusų 
valstiečių baldai! Arba ugnies paukštėmis dekoruotos verpstės, 
senovinės nuotraukos, lėkštės su inicialais ar kryželiu siuvinė- 
tos arbatinės servetėlės? Jei jums per toli ten važiuoti - pasi- 
vaikščiokite po antikvarines krautuvėles Arbate arba Frunzės 
krantinėje. Jei mėgstate tapybą, nepamirškite užsukti į Daili- 
ninkų namų antikvaro saloną prie Krymo pylimo ar pasižval- 
gyti po išsibarsčiusias senosios Maskvos skersgatviuose mažas 
krautuvėles su eklektiškais sendaikčių rinkiniais. Derėtis tinka 
visur. Tik jūsų skonis gali padėti jums atskirti tai, kas prasta, 
nuo to, kas nepaprasta. Atminkite, kiekvienas daiktas laukia 
savo savininko! Daiktų gyvenimas kupinas nenuspėjamų pe- 
ripetijų. 

Daiktai dažnai susibėga į vienas rankas, o kartais išsilaksto 
kas sau po miestus ir kaimus, kaip tai nutiko liūdnoje istorijoje 
apie dvylika kėdžių. Rusijos antikvariatas vertingas savo ne- 
nuspėjamumu. Niekada negali žinoti, kur ir kada susidursi su 
vienais ar kitais daiktais. Jie - tarsi geriausi draugai. Jie amžinai 
brangūs jūsų širdžiai ir sielai ir niekada niekada nesensta, nes 
jau ir taip labai seni. 


PO PADU 


Aukšti ir žemi, stori ir ploni, štai jau keturis šimtus metų jie 
tęsia savo žygį per amžius, šalis ir žemynus. Svarbiausias bet 
kokio kulniuko uždavinys - pakylėti asmenį virš minios ir tik- 

rovės. Didžiausio pranašumo žėnklas - kulniukas - iš tolo rodo 
jo turėtojo statusą ir pretenzijų lygį. Galų gale juk kaip tik kriš- 
tolinio batelio kulniukas padėjo naivuolei Pelenei tapti princese. 

Niekas niekada negalės pasakyti, blogai ar gerai avėti aukš- 
takulnius. Tiesa, revoliucinio teroro metais daugelis prancūzų 
markizų palydėjo galvas už tai, kad avėjo batus su kulnimis. Vis 
dėlto nors markizų sumažėjo, avalynės pritrintų nuospaudų 
pasidarė daugiau. Vadinasi, vis dėlto nugalėjo kulniukai. Taigi 
prisipažinkime: ne kulniukai padaro mus gražius, o gebėjimas 
juos avėti. Suprantama, mūsų laikais tai aktualiau moterims. 
Patys dešimties, dvylikos ar penkiolikos centrimetrų aukšta- 
kulniai dar nedaro jūsų aristokratiška visuomenės elito liūte. 
Suprantama, dar lieka aplink elitą besisukiojantys sluoksniai, 
bet nors kelias tenai platus, įeiti draudžiama visiems, kurie dar 
sergsti sąmonės kampučiuose prisminimus apie gerą skonį. Ki- 
tais žodžiais tariant, vulgarybė taip pat reikalauja aukštų kul- 
niukų kaip ir „BonTon“. 

Pirmieji sukurti kulniukus bandė kryžiuočiai XIV a. pa- 
baigoje. Jie atvežė į Europą iš Palestinos medines platformas, 
panašias į tas, kurios avimos ant įkaitusių marmurinių grin- 
dų turkiškose pirtyse. Na o kulniukai atsirado tik XVI a., apie 
1550 metus. Dabar manoma, kad juos sugalvojo ispanai, tikriau 
tariant, Kordobos meistrai, todėl prancūzų kalba batsiuviai ir 
vadinami cordonnier. Ir štai šis, atrodytų, nekaltas vingraus 
andalūziško proto pramanas jau keturis šimtmečius gadina 
sąžiningai paklūstančių mados balsui damų kraują, grindis, 
kilimus ir pėdas. Tokia puošeiva buvo Anglijos karalienė Elž- 
bieta, kurią dabar madinga rodyti kine. Taigi ši karalienė jau 
avėjo batelius su, tiesa, neaukštais, bet vis dėlto kulniukais. 

Suprantama, tais laikais dar nebuvo kulniukų nei iš organinio 
stiklo, nei su lemputėmis viduje, nei su akvariumo žuvytėmis 
(vargšės žuvytės tikriausiai jaučiasi kaip kokteilių plaktuve). 
Kulniuko konstrukcija sukurta jau XVII amžiuje. Tada vy- 
ravo vidun lenkti (panašiai kaip kaubojiškų aulinių) ir „pran- 
cūziški“, kitaip tariant, per vidurį susmaugti, primenantys ritę, 
fasonai. Rokoko epocha perkėlė kulniuką arčiau batelio centro 
sukurdama optinį miniatiūrinės kojelės efektą. Kulniukai būtų 
triumfavę amžinai, jei ne revoliucija Paryžiuje. Visuotinė lygy- 
bė ir brolybė privertė puošeivas aristokratus vaikščioti žeme be 
kulniukų - kaip visi. Plokšti batai su raišteliais išsilaikė gana 
ilgai - beveik pusę amžiaus, iki XIX a. penktojo dešimtmečio. 
Moterų emancipacija ir su ja susijusi darbinė veikla dėl vi- 
suomenės gerovės prasidėjo Pirmojo pasaulinio karo metais. 
Damos nusikirpo plaukus, pasitrumpino sijonus, nusivilko 
korsetus ir apsiavė ilgaaulius suvarstomus zomšos aulinukus 
su taurelės pavidalo kulniuku, kuris viso labo tėra tik senojo 
„prancūziško“ pakartojimas. Čarlstonas ir džiazas, šampano 
purslai atviruose automobiliuose ir visa kita epochos „praban- 
ga , pagimdžiusi ištisą kaleidoskopą personažų - nuo Didžiojo 
Getsbio iki Eločkos Žmogėdros', - padovanojo pasauliui bliz- 
gučiais ir dirbtiniais brangakmeniais puoštus kulniukus. 
Dioras su savo new look įvedė į madą grakščius aukštakul- 
nius batelius. Jie buvo pakrikštyti „nori stovėk, nenori griūk“ ir 
sugadino daug parketo visuose pasaulio muziejuose. 
Lūžis kulniukų istorijoje įvyko „Ihe Beatles“ epochoje, kai 
Londono Carnaby Street sugalvojo plačius kvadratinius kul- 


1. Iljos Ilfo ir Jevenijaus Petrovo romano „Dvylika kėdžių“ personažas. 

niukus tvistą šokančioms merginoms. Paskui - aštuntojo de- 
šimtmečio retro, kai grįžo art deco stiliaus kulniukai. Vėliau - 
ilgas plokščios juodos japonų dizainerių avalynės laikotarpis. 
Kulniukų atgimimas, ir vėl atūžęs iš Londono, įvyko pačioje 
devintojo dešimtmečio pabaigoje. Paskui - grunge su tikrų 
tikriausiu platformų be kulniukų antplūdžiu (trečią kartą) 
ir neo disco su didžiule fantastiškai plonų ir aukštų kulniu- 
kų, panašių į tuos, kuriuos dviejų sukryžiuotų moters kojyčių 
pavidalu gamino Azzedine Alaia, o Paco Rabanne dirbino iš 
skaidraus vinilo, pasiūla. 

Dabar kulniukais mus ir vėl gąsdina anglai: čia Vivienne 
Westwood kažkuo uždegančiu, čia Johnas Galliano - kažkuo 
dekadentišku. Paryžius davė priešams atkirtį: Adeline Andrė 
sukūrė vištos kiaušinio, o Josephusas Thimisteris kamščiatrau- 
kio pavidalo kulniukus. Mano nuomone, esama dar ne vieno 
virtuvės ryko ar tiesiog maisto produkto, kurių formas būtų 
galima panaudoti šiems tikslams: vištos kojelė, šakutė ar... mo- 
bilusis telefonėlis. 

Prasidėjus naujam tūkstantmečiui kulniukus išstums 
sportbačiai ir kitokia lieta avalynė. Bet jų atminimas ilgam iš- 
liks mūsų širdyse. 


KAILIŲ ISTORIJA 


Taip jau yra: Brigitte Bardot tarė žodį ir nuo to laiko kailių ga- 
mintojus galima koneveikti, bet girti - nieku gyvu nevalia. Pa- 
metęs galvą ir lengvapėdiškai pamiršęs galimus nemalonumus, 
skubu pranešti: kailiai ir vėl madingi. 

Kailių mada grįžo dėl dviejų priežasčių: pirmiausia dėl ma- 
dingos „istorinio maksimalizmo“ krypties, lėmusios, kad pra- 
eities prabanga ir citatos tapo norma. Antra, atsidarius naujai - 
Rytų Europos ir ypač Rusijos - realizavimo rinkai, kur šalčių 
dar niekas neatšaukė. 

Kailiai įsitvirtino Europos madoje kartu su barbarais. Nei 
senovės graikai, nei romėnai, nei egiptiečiai kailiais nesižavėjo. 
Turėjo praeiti šimtmečiai, kol kailiai tapo klasiniu požymiu ir 
turto simboliu. VIII a., valdant prancūzų imperatoriui Karoliui 
Didžiajam, Europos miškai knbždėte knibždėjo žvėrių. Be var- 
go buvo galima pasigauti lapę, bebrą, kiaunę ar sabalą. Pirmuo- 
ju prabangiausiu kailiu imta laikyti šermuonėlio - balto žvėre- 
lio su juoda uodegėle. Neaprėpiamomos karaliaus mantijoms 
buvo sunaudojama šimtai tokių kailiukų. Nors šermuonėlis 
mūsų krašte siejasi su skeptru ir monarcho valdžios simboliu, 
jo sąsajos su mada apima kur kas daugiau ir prašoka dvaro par- 
kų ribas. Galantiškajame XV a. šermuonėlių kailiukais buvo 
puošiami maskarado kostiumai ir žiemos pasivaikščiojimams 
skirtos pelerinos. Devynioliktame šimtmetyje romantikai 
žavėjosi šermuonėlio kailiu siedami jį su riteriškumu, o Belle 
Epogue laikotarpio talmos ir puotoms skirti apsiaustai ištisai 
apsiūti šermuonėlių kailiais. Kurioziškas šios patvaldiškos ma- 
dos galas: XX a. antrajame dešimtmetyje šermuonėlių kailiai 
virto „vaikų“ kailiukais, kuriais augančiai kartai buvo šiltina- 
mos žieminės movos ir kaklaskarės. 

Antrasis kailių hierarchijoje yra sabalas. Sabalais visada 
garsėjo Sibiras. Bajorų Rusijos epochoje vietoj pinigų atsiskai- 
tydavo sabalais, jie buvo laikomi vertinga kunigaikštyčių ir ba- 
joraičių kraičio dalimi. Imperatorės Jelizaveta Petrovna ir Jeka- 

terina Didžioji taip pat mėgo sabalų kailinius, o Aleksandro II 
valdymo laikotarpiui būdingi sabalų palantinai - stačiakampio 
formos apsiaustai — ir rotondos - viršutiniai šilti apsiausto tipo 
moteriški drabužiai be rankovių, kirpti pagal apskritimo formą. 

Įdomu, kad siuvant žieminius moteriškus drabužius kailiai 
buvo naudojami išimtinai tik apkraštavimui ar pamušimui, o 
kailiu į viršų kailiniai buvo skirti vyrams, pavyzdžiui, veži- 
kams. Viduramžiais didžiai vertinti kiaunės, šeško ir bebro 
kailiai. Gotikos epochoje žiemines gelumbės sukneles pamuš- 
davo voverių kailiukais. Renesansas nepaprastai susidomėjimo 
gyvąja gamta, todėl nepaprastai paplito kailinės manto apy- 
kaklės. Tais laikais kailiai laikyti, galima sakyti, vien vyrams 
skirta medžiaga. Tik XVIII a. atsirado pirmieji į vidų neversti 
moteriški kailiniai. Kailinių aksesuarų sėkmės valanda išmušė 
kitame, XIX amžiuje. Tada, muslino suknelėmis nuolat šalusių 
ampyro epochos damų džiaugsmui, pradėta labai vertinti kaili- 
nius boa, movas, botus, apykakles ir goržetes. 

Kailiadirbystės menas itin suklestėjo moderno laikotarpiu, 
kai į madą atėjo gaminiai, kuriuose trumpavilniai kailiai buvo 
kombinuojami su ilgavilniais, pavyzdžiui, karakulis su sabalu, 
šermuonėlių kailiai su proziškais avikailiais. 

Populiari XX a. naujovė - šinšilų kailiai. Minkšas poodis ir 
aksominis pilkšvas atspalvis padarė šinšilą palantinų ir etole - 
iš dviejų kailių susiūtų šalikų - karaliene. Amžiaus pradžios 
rusų kino žvaigždės - Vera Cholodnaja ir Vera Karali - puika- 
vosi dirbiniais iš šinšilų. 

Pirmasis pasaulinis karas išpopuliarino kurmių ir kotikų 
kailius. Kailiadirbystė būtų suklestėjusi Rusijoje, jei bolševi- 
kai nebūtų išvadinę kailinių „buržuazine atgyvena“. Art deco 

epocha įtraukė į apyvartą iki tol neregėtus kailius - XX a. tre- 
čiajame dešimtmetyje neįtikėtinai populiarus pasidarė į visas 
puses styrantis, labai gauruotas, todėl džiazinis laukinių bež- 
džionių kailis. 

Ketvirtajame dešimtmetyje madas diktavo Holivudas, o il- 
gavilniai kailiai buvo itin vertinami. Iš juodsidabrių ir polia- 
rinių lapių siūdino visiems mums gerai žinomas goržetes su 
pagamintais iš papier mūchė lapės snukučiais, stiklinėmis aku- 
tėmis ir spyruokliniu spaustuku uodegai nasruose prilaikyti. 
Per Antrąjį pasaulinį karą į madą atėjo trumpi moteriški kaili- 
nukai su „petukais“. Šeštajame dešimtmetyje užgriuvo afrikie- 
tiško egzotizmo banga: safario stiliaus drabužius puošė leopar- 
dai, panteros, zebrai. O septinajame dešimtmetyje visi masiškai 
susižavėjo praktiškais ir prabangiais audinių kailiais. Ir kokių 
tik spalvų audinių nebuvo išvesta: žydros, baltos, gintarinės! 
Alyvos į ugnį šliūkštelėjo Amerikos kino žvaigždė Doris Day, 
1962 m. nusifilmavusi filme „Audinės prisilietimas“. 

Baigiantis persisotinusiam XX a., natūraliaus pavidalo kai- 
lius buvo galima pamatyti vis rečiau. Skusti ir pešioti, dažyti 
neįtikėtinomis spalvomis, jie simbolizavo antrojo tūkstantme- 
čio pabaigos dekadansą. Ši tendencija kol kas tęsiasi ir naujame 
XXI a., bet, galimas daiktas, ją pakoreguos genų inžinerijos lai- 
mėjimai, - pavyzdžiui, klonuoto avino iš Glazgo ar dirbtinės 
pelės iš Honolulu pavidalu. 

Kailiai - klestėjimo ir turto simbolis. Kailių įmonių rek- 
lamose filmavosi Marlene Dietrich, Sophia Loren ir Rudolfas 
Nurejevas. Ir net pasiaukojamai ginanti gyvūnus Brigitte Bar- 
dot jausnytėje mėgo siaustis minkštais kailiniais. Bet kas nėra 
jaunystėje padaręs apmaudžių klaidų? 

ŠUNYS! 


Viena iš mano bičiulių, 1925 m. gyvenusi Konstantinopolyje, 
buvo ištikta gilaus transo. Aštuonių šunų savininkę apvogė. 
Dingo mylimiausias šunelis Tomka. „Kaimynai prikiaulino! - 
piktinosi ji į bakelitinį prieškario laikų telefono ragelį.- Pavogė, 
duobėj užkasė arba į sąšlavyną išmetė.“ Po trijų savaičių, sujau- 
dintas įvykio, skambinu jai. „Tai ar atsirado Tomka?“ - klau- 
siu. „Fantasmagorija, - praneša bičiulė. - Trečią dieną girdžiu - 
krebžda už durų. Atidarau, o ten šuo. Bet ne tikras Tomka, o 
suklastotas. Tomka buvo liesutis, susmirdęs, šiurkščiais tam- 
siais gaurais. O šitas naujas Tomka - storutis, minkštais žvil- 
gančiais šviesiais gaurais.“ Ir čia staiga man atsivėrė akys: „O 
kur jis miega?“ - klausiu. „Savaime suprantama, ano Tomkos 
vietoje. O svarbiausia, kiti šunys ant jo neloja ir net išvis nekrei- 
pia dėmesio! Bet aš jaučiu, kad čia ne Tomka. Pasirodė, kad ten 
vis dėlto būta tikrų tikriausio Tomkos. Tik kažkokia gera širdis 
jį išprausė ir atšėrė. 

Dėl šunų iširdavo šeimos. Už juos mokėti pašėlę pinigai. 
Juos pralošdavo kortomis. Puošdavo brangenybėmis. Guldy- 
davosi į lovą. Kartais jų gyvenimas būdavo tragiškas, kaip 
Turgenevo Mumu, arba prašmatnus, kaip rašytojos Barbaros 
Cartland baltojo pekino. Anglijos karalienė Elžbieta II turi 
korgių veislės augintinį, Jeanas Paulis Belmondo nesiskiria 
su savo jorkšyru, Claude as Montana augina šarpėjų, Dalida 
dievino mopsus, Elizabeth Taylor pamišusi dėl savo šitso, o 
Jane Birkin pasirinko anglų buldogą. Dėl skonio nesiginčija- 
ma. Šunų mada tokia pat įnoringa kaip ilgų sijonų ar kulniukų 
mada. 

Šunys buvo labiausiai gerbiami Senovės Egipte: dievinami ir 
mumifikuojami po mirties nelyginant faraonai. Net ir šiandien 
Kairo prieigose laisvai klajojančių prie piramidžių galima pa- 
stebėti šių seniausių žmogaus draugų palikuonių. Barbarai ver- 
tino tik sarginius šunis ir savo bandų piemenis. Viduramžiais 
kryžiuočiai parsigabeno iš Bizantijos ir Artimųjų Rytų kam- 
barinius šunelius, kuriais šaltose pilyse džiaugdavosi blyškia- 
veidės trubadūrų pasijos. Nedidukai šunys miegojo ant vadina- 
maisiais Kipro - lininiais, apvyniotais plonytėmis paauksuotos 
odos juostelėmis - siūlais siuvinėtų pagalvėlių, ėdė iš auksinių 
dubenėlių, segėjo brangius, smaragdais puoštus antkaklius ir 
platino blusas. 

Baroko epochoje buvo dievinami nulėpausiai medžiokli- 
niai šunys, kurie net turėjo įtakos vyrų madai - XVII a. penk- 
tajame dešimtmetyje buvo susižavėta pašiauštais vyriškais pe- 
rukais a la spaniel. Galantiškąjį XVIII šimtmetį madą laikyti 
„miegamuosius“ šunelius greičiausiai bus įteisinusi markizė de 
Pompadour. Kaip tik rokoko epochoje šuneliai ir buvo palai- 
džiausi. Meilės žaidimų šeimininkių buduaruose liudytojos — 
tuo metu madingos Maltos bolonės - būtų galėjusios parašyti 
sensacingus memuarus. Olandai parsigabeno iš Kinijos iš- 
mintingiausius šunis - mopsus, kurių akys panašios į žuvų, o 
elgesys primena kates. Tuo laiku madingas chinoiserie stilius, 
kitaip tariant, susižavėjimas Kinija, sudarė sąlygas mopsams 
išplisti visoje Europoje. Gojos laikotarpiu Ispanijoje itin mėg- 
ti nykštukiniai pudeliai. Jų galvos panėšėjo į Madrido rūmų 
salonų liūčių šukuosenas. Jekaterina Didžioji dievino kvailas 
levretes, o jos valdininkai imdavo kyšius kurtų veislės šuny- 
čiais. 

Valdant karalienei Viktorijai Anglijoje prasidėjo tikriau- 
sia „šunų manija“. Šunų atvaizdus karoliukais, garusu, t. y. 
skaistgijomis ir chenille - skiautėmis, vilna, juostelėmis ir 
kaspinėliais siuvinėjo ant kapšelių, ridikiulių, pagalvėlių, 
pufų kojoms pasidėti ir vyriškų piniginių. Ne kas kitas, o an- 
glai sugalvojo šunims apsiaustus iš kaučiuku impregnuotos 
medžiagos. 

Linkęs į ištęstas formas moderno stilius iškėlė į mados vir- 
šūnę taksą, vėliau atėjo į madą stambūs vyriški aviganiai, rusų 
kurtai ir dalmatinai. Devintajame dešimtmetyje ant podiumų 
triumfavo geometrinės formos, todėl, žinoma, buvo pamėgti 
terjerai, skotčai, jorkšyrai, foksterjerai. Šiuo metu madingi atei- 
vių išvaizdos modeliai, ir šunys taip pat kosminio eksterjero: 
visi tie pliki kiniški ir beplaukiai meksikietiški šuniukai. Dabar 
madingas minimalizmas, o kas gali būti minimalistiškesnio už 
šunį, kuris neturi net gaurų? 

Mano nuomone, puikiausi šunys - mopsai, todėl juos taip 
mėgsta garsenybės. Ir pats turėjau mopsą, kurį taip ir vadi- 
į Kanzasą, kita - į Arzamasą. Be to, išdidus šuo nemėgo žvelgti į 
pasaulį iš apačios ir nuolat lipdavo pasidairyti čia nuo kėdės, čia 
nuo etažerės. Ir dar jis šveitė mandarinus (visi mopsai dievina 
mandarinus, bet ar gali būti kitaip - juk jie kilę iš Kinijos). Vos 
tik mopsas išvysdavo mandariną, jį ištikdavo pati tikriausia is- 
terija, tada jis šokdavo visų pasaulio tautų šokius. O miegodavo 
man ant galvos, nes mopsai visada miega šeimininko patale. Ir 
dar knarkia kaip girti batsiuviai. 

Prieš Mopsą turėjau įvairių šunų. Erdelterjerą Senką mes 
kartą buvome pametę prie Volgos užtvankos, o šis per savaitę 


LAIŠKAI „VOGUE“ ŽURNALUI 203 


pėstute kruvinai nusimušęs letenas grįžo į Maskvą. Paskui au- 
ginau skočterjerą Hamletą. Jis turėjo nepaprastą pasisekimą 
Maskvoje ir nieko nebijojo, net grėsmingojo bokserio Marsiko, 
kuris priklausė poetui Dolmatovskiui. Mūsų kieme vykdavo 
šiurpūs Hamleto ir Marsiko susirėmimai. Hamletas nemėgo 
motociklininkų ir žuvo per šią neapykantą. Metėsi po motoci- 
klo ratais - norėjo įkąsti jam į padangą. Lietuvoje aš turiu niū- 
faundlendą, vardu Džambulis. Labai protingas, nors nešvarus 
ir dvokia. Kartais Džambulis atakuoja moteris, nešinas ranki- 
nėmis. Pavyzdžiui, kartą jis šoko ant vienos Vilniaus gyvento- 
jos, kuri nešėsi rankinę su kiaušiniais, ir „iškepė“ vidury gatvės 
didžiulį omletą. 

Teisybę sakant, šunys mane myli. Bet pasitaiko ir tokių, 
kurie nemėgsta. Viename vernisaže Paryžiuje pamačiau pliką 
meksikietišką šuniuką ir sakau: „Ciuciuciu“. Bet vos tik atkišau 
jam du pirštus vietoj ožio ragelių, šis tik čiupt ir krimstelėjo 
tuodu pirštus. Buvo labai nemalonu. Pasitaikyk tu man tokių 
kvailų šunų. Ir tegu jį šunys! 


KRIŠTOLINĖ SVAJA 


Imperatorių ir karalių numylėtinis, prabangos ir klestėjimo 
simbolis krištolas ir vėl madingas. Christianas Lacroix puošia 
vakarinius drabužius krištoliniais taškučiais, Philipas Treacy 
žarsto krištolo lašus ant savo fantastiškų skrybėlių kraštų, Da- 
nielis Swarovski išranda krištolinį korsetą-kirasą, šalia kurio 
krištolinis Pelenės batelis atrodo nuobodus ir banalus. Šiuo- 
laikinės mados, susižavėjusios siuvinėjimu, blizgiomis faktū- 

romis ir praėjusiomis epochomis, kaprizas - grąžinti krištolą 
į gyvenimą. 

Kas iš.mūsų nėra sau davęs klausimo, kurgi slypi nežemiš- 
kas krištolo skambesio, lydėjusio šitiek džiaugsmingų puotų 
ir sidabrinėmis žiežirbomis atsispindėjusio laimingųjų akyse, 
patrauklumas, pusiau stabmeldiška galia! Jau senovės graikai 
vertino magiškas gamtoje aptinkamo kalnų krištolo savybes. O 
romėnai atskleidė krištolo gamybos paslaptį. Valdant impera- 
toriui Tiberijui Romoje buvo sukurtas itin atsparios rūšies kriš- 
tolas, kurį buvo galima kalti kaip geležį. Deja, išradėjas buvo 
pasmerktas myriop, baiminantis, kad per jį nuvertės auksas ir 
sidabras. Daugelį senovės romėnų stiklo ir krištolo gamybos 
paslapčių viduramžiais paveldėjo Venecijos Respublika. 

Įdomiausia, kad švino ir stiklo lydinį, iš kurio ir gaminamas 
krištolas, išrado anaiptol ne Venecijos ar Bohemijos gyventojai, 
o anglai. 1676 m. fabrikantas George'as Ravenscroftas pridėjo į 
stiklo masę švino pudros ir sukūrė šiuolaikinio krištolo receptą. 
Krištolinė liga iš Anglijos persimetė į Britanijos kolonijas, o įsi- 
kišus aistringajai anglomanei Marijai Antuanetei švino krištolą 
imta lieti ir Prancūzijoje. Nė viena galantiška to geismingojo 
šimtmečio vakarienė neapsieidavo be krištolinių šviestuvų ar 
graviruotų taurių, švytuliavusių pudruotose veidrodinių vene- 
cijietiškų durų dulkėse. 

Visos imperijos mėgsta prabangą ir spindesį. Krištolas 
triumfavo valdant Napoleonui Bonapartui - tai imperijos sti- 
lius, arba, kaip vadinamas Rusijoje, ampyras. Auksuota bron- 
za aptaisyti kandeliabrai ir šviestuvai, primenantys antikinės 
šventyklas, židinio laikrodžiai, krištoliniai antspaudėliai ir 
varpeliai. 


LAIŠKAI „VOGUE“ ŽURNALUI 205 


XX a. krištolinė orgija sutampa su trečiuoju dešimtmečiu ir 
jo džiaziniu temperamentu. Krištoliniais karoliukais ir strazais 
imta siuvinėti vadinamąsias čarlstono sukneles, kurios labai 
tiko lieknoms merginoms, turėjusioms tais laikais madingas 
berniukiškas figūras. Labai madingi buvo krištoliniai kandi- 
kliai, segės, bateliai krištolo kulnimis. Paplito krištoliniai liftai, 
vonios ir klozetai. Holivudo žvaigždė Gloria Swanson net užsi- 
sakė į namus krištolinį eskalatorių. 

Sovietų imperija, suprantama, taip pat neatsispyrė krištolo 
spindesiui. Totalitarinė ketvirtojo dešimtmečio epocha tviskė- 
jo sunkiomis krištolo vazomis, kolonomis ir kitais dekoratyvi- 
niais elementais, puošusiais Maskvos metro. 

Šiandien susižavėjimas istorizmu ir džiazo epochos mada 
prikėlė krištolą naujam gyvenimui. Johno Galliano žiedai, 
Gianni Versace korsetai, prašmatnios Gianfranco Ferrė ran- 
kinės. Prieš visa tai nublanksta sovietinės vaikystės prisimi- 
nimai: gremėzdiškos krištolinės peleninės, prasčiokiškos čekų 
gamybos vazos, apdulkėjusios iš nuobodulio ir dyko buvimo 
trofėjinės taurės ant veidrodinės vengriškos indaujos lentynėlės. 
Šiandien krištolas vėl išgyvena pastarąjį pusšimtį metų neregė- 
tą klestėjimo laikotarpį. 

O norint išgauti krištolu vadinamą aukščiausios klasės sti- 
klą, reikia paimti grūsto skaidraus akmens - kvarco, baltojo 
molio - ir sumaišyti su raudonais dažais - suriku. Atrodytų, 


taip paprasta!.. 

Miestai 


ir šalys 


Kelionės užrašai 
apie kelionę po Užkaukazę 
ir į senąją Armėnijos sostinę Ani 


ča. 


2002 m. balandžio 27 d., 00,25 


Aš jau Karse, į kurį valandą skridau iš Ankaros. Tai mažytis, 
visai mažytis miestas šalia tvirtovės, kuri vokiečių karo tech- 
nologijos pavyzdžiu padalinta į kvadratinius kvartalus, kaip ir 
Amerikos miestai ar europiečių gyvenvietės Kinijoje. Mieste 
neliko nė vienos rusų cerkvės, tačiau tarp griuvėsių tebestūkso 
viena armėnų bažnyčia, bet ir ši išsigelbėjo tik dėl to, kad tapo 
mečete. Muziejus menkutis, viešbutis - nors verk. O aš vis dar 
svajoju paskanauti viščiuko karsiškai! 

Net vienintelėje antikvarinėje naminio audimo kilimų 
krautuvėlėje čia negali rasti nieko, kas bent iš tolo primintų 
nuostabų indigo spalvos karsų kilimą, kuris guli mano mie- 
gamajame Paryžiuje. Užtat muziejaus kieme kėpso Rygoje 
pagamintas Rusijos-Baltijos geležinkelio vagonas, kuriame 
1921 m. sovietai pasirašė su Turkija sutartį dėl Karso perdavi- 
mo pastarajai mainais už bolševikų vyriausybės pripažinimą. 
Šio vagono vidus apstatytas minkštais dygsniuotais krėslais ir 
apkaltas mediniais paneliais, jame stovi Viktorijos laikų ąžuo- 
linis bufetas. 

Daugelis Karso pastatų primena rusų provincijos architek- 
tūrą, išliko nemaža meniškų durų, balkonų, pinučių ir stogelių 
virš paradinių įėjimų, kokių dar gali pamatyti Peterburge. Na- 
mai daugiausia vienaaukščiai, nors esama ir trijų aukštų, kar- 
tais su data - „1906 metai“ rusišku stiliumi. Ant visų istorinės 
dalies langų ir durų išlikusios bronzinės rankenos ir, spren- 
džiant iš ženklinimo, Tulos fabrikuose gaminti skląsčiai - taigi 
jie išlaikė rusų imperinio stiliaus bruožus. Kai lankaisi šiuose 
apleistuose ir pamirštuose kadaise neaprėpiamos imperijos 
miestuose: Charbine, Helsingforse (Helsinkyje), Karse, Vilno 
(Vilniuje), Varšuvoje - pastebi neįtikėtiną stiliaus vienovę. 

Rytą vykstu į Ani - senąją Armėnijos sostinę, sugriautą, 
bet atvirą turistams, gavusiems specialų policijos leidimą, kurį 
šiandien nesunkiai įsigijau už keturis dolerius valdiškoje įstai- 
goje - labai tingioje ir prirūkytoje... Rytoj 9 val. oo min. man 
leista keliauti iki Armėnijos Respublikos sienos su sąlyga, kad 
nenukreipsiu žiūronų ar filmavimo kameros Armėnijos pusėn. 

Kol kas apie Karsą žinau mažai, tačiau buvau sukrėstas, kai 
pamačiau fontaną „Trys gracijos - mūsų paskutinio valdovo 
dovaną vietos burmistrui. Rusijoje tokių aš niekur nemačiau. 
Netoli Karso, Erzerumo pusėje, stūkso iš rąstų suręsti Jekate- 
rinos II kelionės „rūmai“ su mūrine cerkve. Dabar jie visų pa- 
miršti ir apleisti. 

1920 m. čia dėstė imperatoriškųjų teatrų baleto artistė Kupri- 
janova. Bet viskas, kas rusiška, trinama iš atminties: sugriautos 
kapinės, o nuo visų Tulos virdulių muziejuje kruopščiai nubrū- 
Žintas dvigalvis erelis. 

Kieme ragindamas tikratikius melstis gieda mula. 

O aš trauksiu į tvirtovę. 

2002 m. balandžio 27 d., 23,44 


Šios dienos kelionė į senąją Armėnijos sostinę Ani visais požiū- 
riais buvo nuostabi. Ryte puikiai kalbančio prancūziškai seno 
turko čaichanoje priešais viešbutį „Jalmas“ suvalgęs pusry- 
čiams kiaušinienės su suluguniu (Karsas garsėja sūriais) sėdau 
į taksi, kurį dar vakar išsinuomojau policijoje, ir išvykau į Ani, 
esantį už 45 kilometrų nuo Karso. Mano taksistas, bedantis, bet 
anaiptol nevengiantis šypsotis, pavėžėjo mane iki fontano su 
gracijomis, kurias perskaičiavus paaiškėjo, kad jos keturios ir 
simbolizuoja metų laikus. Šios bronzinės damos, sprendžiant iš 
šinjonų, apsirengusios nelyginant XIX a. devintojo dešimtme- 
čio baleto paysans — sodietės. Patinos sluoksnis negali paslėpti 
jų valiūkiškų ir sentimentalių šypsenų, primenančių skulptū- 
ras, puošusias didžiosios kunigaikštienės Marijos Pavlovnos 
vyresniosios rūmus. Jaunesnioji jų nebūtų pakentusi. Visą šį 
grožį puošia dviaukščiai bronziniai dubenys, primenantys vai- 
siams skirtus surtout du table, ant apatinių rokailinių aukštų 
siaučia po porą nuogutėlių vaikučių. Mano galva, šis skulptū- 
ros kūrinys galėtų papuošti kokią sankryžą kur nors Penzoje ar 
Tambove, jeigu koks uolus miesto galva sumąstytų šitą fontaną 
nukopijuoti ir pastatyti Rusijoje. 

Nuo fontano patraukiau apžiūrėti stoties - gare, kaip ją va- 
dina turkai prancūziška maniera. Senovinio rusiško pastato 
neišliko, užtat šalia - šveicariško šalė stiliaus stoties prižiūrė- 
tojo namelis ir į Rusiją vedančio geležinkelio bėgiai, užrašas 
„Kars“ ketaus perone - raidės su pastorinimais ir senoviniu 
tvirtumo ženklu gale, su kvadratiniais „pančiais“ apačioje ir 
viršuje, kaip buvo madinga XX a. antrąjį dešimtmetį. Įspūdis, 

kad laikas šioje stotyje sustojo. Tai man labai brangi iliuzija, 
kurią pažįstu iš Makao, Venecijos ir Buenos Airių. Toliau - ke- 
lias per priemiestį su mažais mūriniais namiūkščiais, neišbren- 
damu purvu ir kampinėmis čaichanomis su iškabomis „Kafkaz 
lokanta“ ir „Kafkaz kahve“, primenančiomis, kad mes Kaukaze, 
tik iš kitos pusės. 

Kelias į Ani paslaptingas ir gražus. Jis driekiasi per šviežiai 
suartą lygumą, į kurią vietomis įsiterpia šlainios kalvos. Spren- 
džiant iš spalvos - juodžemis. Matyti ir žalių laukų, ten gano- 
si karvių, ilgavilnių avių, arklių bandos. Nei krūmokšnio, nei 
medelio, tik ištisi neužmirštuolių sąžalynai su šen ir ten juo- 
duojančiais žemės kauburėliais - kurmių darbas. Žemė palieka 
reikalingos ir naudojamos įspūdį - man menkai pažįstamas 
pojūtis, kai žvelgiu į gamtovaizdį pro traukinio langą keliauda- 
mas po Rusiją. 

Debesys pilki it plienas ir kabo lanku labai žemai, dengda- 
mi tolumoje besidriekiančių sniego nuklotų pilkšvai violetinių 
kalnų kontūrus. Šiame erdviame peizaže esama kažko iš Indijos, 
kažko mistiško. Jis veikiau tapytas guašu, nei lietas akvarele ir 
primena man Rericho darbus. Retsykiais - lyg tarp kalvų būtų 
pažerta trupinių - kaimai su amžinais minaretais. Kartais ke- 
lią pereina didžiulės nusipenėjusios Kaukazo kalakutės ilgomis 
juodomis kojomis - išdidžios ir įžūliai pasipūtusios. Šnypščia 
žąsys, kudakuoja juodos vištos... Sniegas dar ne visai nutirpęs, 
pastebime tai vos užsiropštę į priekalnį. Sustojame - tikrina do- 
kumentus. Mes turime leidimą, o mano taksistas laimingas ir 
didžiuojasi, kad gabena „Ankaros operos artistą' - Turkijoje tai 
kaip Italijoje La Scala. Jis visiems praneša, kad jo keleivis - retas 
atvejis - iš Europos, bet padoriai kalba turkiškai. Dar sustoji- 

mas - kariniai tankų mokymai. Kareiviai, patrankos, mašinos, 
bet mes turime leidimą! | 

Ir štai galiausiai kaimelis prie Ani, o tolumoje - aukštos sie- 
nos ir tvirtovės bokštai. Štai ji - paslaptingoji Armėnijos sosti- 
nė, įkurta trečiajame tūkstantmetyje prieš Kristų, matyt, iškart 
po tvano, juk stovime Ararato papėdėje. Ani - didžiulis, ma- 
tuojant anų laikų masteliais, miestas, kuriame atsitiktinai išli- 
kusios kelios nuostabios viduramžių armėnų bažnyčios. Urar- 
tu miestas, vėliau priklausęs Armėnijos valdovams, arabams, 
vėl armėnams, bizantiečiams ir galop turkams, dabar yra žole 
apaugusių akmenų krūsnis, kur lydimos jaunų čabanų romiai 
ganosi ožkų ir veršiukų bandos. Sunku patikėti, bet šiame pen- 
kių tūkstančių metų senumo mieste, per kurį vingiavo šilko 
kelias, šiandien jokie archeologiniai kasinėjimai nevykdomi. 
Archeologine saviveikla ten užsiima paaugliai čabanai, kurie 
iš nuobodulio kapstydami savo lazdomis žemę kartais aptinka 
lobių. Kiekvienas iš jų siūlo turistams pirkti senovinių varinių 
ir bronzinių monetų. Aš ir pats už aštuonis dolerius įsigijau 
rieškučias Bizantijos pinigų. Kai XV a. pradžioje pavargęs nuo 
karų, apsiausčių ir siaubingų žemės drebėjimų Ani galiausiai 
pasidavė turkams, per stebuklą išliko tik akmeninės bažny- 
čios. Jos stūkso vidury lauko snieguotos Ararato viršūnės fone 
ir daro magišką įspūdį, panašų į tą, kurį patyriau Palmyroje, 
Sirijoje. 

Blogiausia 1034 m. statytos šventojo Patriko bažnyčios bū- 
klė. Šį kadaise didingą statinį supa griuvėsiai. O šalia - gerai 
išsilaikiusios pirtys - hammam. Žemiau, kalno šlaite virš vin- 
grios kalnų upės, skiriančios Armėniją nuo Turkijos, stulbinan- 
ti, su niekuo nepalyginama Šventojo Grigorijaus Tigranskio 

bažnyčia, pastatyta 1215 metais. Laikas jos pasigailėjo: išliko bi- 
zantiški-armėniški kapiteliai, kolonos, akmenyje raižyti fenik- 
sai ir neįtikėtino šviežumo freskų dažai. Bažnyčią vainikuoja 
arkinis armėniškas kupolas, dengtas čerpėmis, o šalia, už pen- 
kiasdešimties metrų, Armėnija ir susprogdintas senovinis tiltas 
per upelį. Kitoje pusėje — tokie pat laukai, rieduliai ir kalnai, 
kaip ir Turkijoje. Apžvalgos aikštelėje Armėnijos pusėje matau 
grupę turistų - apie trisdešimt žmonių. Jie, man regis, godžiai 
žvelgia į senąją Ani. 

Labai gerai išsilaikė katedra, kurią 989 m. pastatė tas pats 
architektas, kuris po žemės drebėjimo prikėlė iš griuvėsių Šven- 
tąją Sofiją Konstantinopolyje. Šalia - 1072 m. mečetė, kuri taip 
pat išliko, valdovo Bagrato rūmų griuvėsiai arkiniais langais 
ir vaizdas į citadelę tolumoje, kur lankytis visai draudžiama, 
kareiviška zona. Gerai matyti centrinėje gatvėje išsidėsčiusios 
parduotuvės - kaip Pompėjoje ar Efese, o dar toliau - įstabi 
994 m. Šventojo Pauliaus bažnyčia su šešiomis navomis ir fres- 
komis, kurias užbaltino turkai. Jie labai bijojo žmonių atvaizdų: 
net Antalijos katakombų šventyklose gali išvysti freskų su iš- 
draskytomis akimis. Išliko daugybė grafičių - užrašų ant sienų, 
tarp jų ir armėnų kalba, datuotų 1907 ar 1914 metais. Esama 
ir rusiškų. Vienas iš jų, grakščiai supintas iš raidžių pieštuku, 
skelbia: „1887 m. rugpjūčio 5 d. šioje šventovėje lankėsi Paško- 
vai ir Ščetininai.“ Ir gėlėmis apipinta monograma šalia. Aiškiai 
matau šį vaizdą: madame Paškova, įsikibusi į parankę poniai 
Ščetininai, su skėčiais, lengvomis kelioninėmis kartūno sukne- 
lėmis su turniūrais ir korsetais, ir jų vyrai šviesiais česučios 
kostiumais, su canotier. Įdomu, kiek valandų jie karieta kratėsi 
iš Karso? Kitas, vėlesnis įrašas: „1898 m. birželio 2 d. čia buvo 

V. A. Ždanovič, D. K. Šeludčenko, M. Jevangilova, Miroliubov- 
skaja, Platonov“. Savaime suprantama, verta patyrinėti tokius 
įrašus. Pamenu, ant Šventosios Sofijos sienos skaičiau apie Petrą 
iš Moskovijos 1564 metais. 

Išgirdę mane, neramiai suplakė sparnais du panašūs į juo- 
daskvernius vienuolius paukščiai, susiviję lizdus senosios šven- 
tovės kapiteliuose. Palikau juos ramybėje. 


Balandžio 30 d., 00.36 


Vakar lankiausi Ani, ir ten patirti įspūdžiai neduoda man ra- 
mybės. Mane labai sudomino šio miesto istorija, noriu pasi- 
dalinti ja su jumis. Pirmoji armėniškos Bagratidų karalystės 
sostinė buvo Karsas, bet valdovas Ašotas III 961 m. nusprendė 
perkelti šalies sostinę arčiau prie Ararato, į gražesnę ir šven- 
tesnę, „išmelstą“ vietovę - Ani. Kaip tik X-XI a. ir laikytini 
šio įstabaus miesto, iki 1045 m. buvusio Armėnijos sostine, di- 
džiausio meninio klestėjimo laikotarpiu. Tais laikais Ani va- 
dintas „1001 šventovės miestu“, o jo gyventojų skaičius viršijo 
šimtą tūkstančių. Europoje tada nebuvo nė vieno tokio didumo 
miesto, ir jis varžėsi su Bagdadu, Kairu ir Konstantinopoliu. 

Legenda byloja, kad paskutinė, tūkstantis pirmoji šventovė 
buvo pastatyta drovios piemens žmonos, kurią trikdė triukš- 
mingų parapijiečių gausa visose kitose miesto šventovėse, pra- 
šymu. 

1200 m. Gruzijos valdovė Tamara surengė karo žygį į Ani, 
nusilpusį perkėlus sostinę į Jerevaną, ir jį užėmė. Tada visa ši 
vietovė tapo pavaldi Gruzijai, kuri driekėsi iki Juodosios jūros 

pakrantės ir buvo net užėmusi Trapezundą. Turkijoje iki šiol 
esama apie tuziną viduramžių gruzinų pilių ir šventovių. O Ani 
prie gausybės armėniškų šventovių prisidėjo dar ir gruziniškos. 
Vėliau Ani nusiaubė mongolai, o 1319 m. galingas žemės dre- 
bėjimas sunaikino daugelį bažnyčių, tačiau ne visas: XVIII a. 
keliautojai iš Europos dar suskaičiavo Ani du šimtus šventovių. 
Netrukus, 1386 m., Ani užėmė ir nusiaubė Tamerlanas, o po 
metų jis užėmė ir Karsą. XVI a. pradžioje, 1513 m., miestą ga- 
lutinai pavergė Osmanijos turkai, tris šimtus metų valdę šiuos 
jau beveik visai negyvenamus griuvėsius. Rusų armija ne kartą 
buvo užėmusi Karsą: 1828 m., vėliau per Krymo karą - 1855 m., 
o galutinai - 1877 m., kai Karsas ir Ani atiteko Rusijai pagal 
Berlyno sutartį. Caro vyriausybė 1892 m. organizavo mieste 
pirmuosius mokslinius kasinėjimus, kuriems vadovavo pusiau 
gruzinas, pusiau škotas akademikas Nikolajus Jakovlevičius 
Mara. Štai tada ir buvo sustiprintos išlikusios šventovės, buvo 
aptikti ankstesniame laiške mano aprašytieji valdovų rūmai, 
prekybos gatvė, pirtys ir mečetė - iki šios ginčijamasi, kas ir 
kada ją įkūrė. Tada Ani buvo aptikta gausybė raižytinių vidu- 
ramžių kipariso baldų, keramikos, indų, monetų, ginklų, šar- 
vų. Ir visa tai rusų vyriausybė eksponavo dviejuose muziejuose, 
įkurtuose katedroje ir karavankiemyje; deja, dabar jie sunai- 
kinti ir, kaip kalba liudytojai, išgrobstyti. 

Neįtikėtino mokslinio sąžiningumo kasinėjimai Sankt Pe- 
terburgo mokslų akademijos sąskaita buvo vykdomi iki 1912 m., 
o ataskaita apie juos vėliau buvo publikuota Rusijoje. Tuo pat 
metu, baigiantis XIX a., 1895 m., paslaptingąjį Ani aplankė iš 
Karso kilęs garsusis religinis mistikas Georgijus Ivanovičius 
Gurdžijevas. Iš jo užrašų aiškėja, kad kaip tik Ani jis atrado įra- 

šų, bylojančių apie kadaise egzistavusį Sarmungą, senovės Ba- 
bilonijos ezoterikų broliją, kurios mokymas iš karto ir patraukė 
Gurdžijevą. 

Pirmojo pasaulinio karo pradžią paženklino didžioji armė- 
nų tautos tragedija - 1915 m. osmaniškosios Turkijos įvykdytas 
armėnų genocidas. Tada žuvo apie pusantro milijono armėnų, 
daugelis buvo priversti bėgti į Graikiją, Prancūziją ar Siriją, kur 
ir dabar Alepe didelėje armėnų gyvenvietėje esama daug baž- 
nyčių ir net paminklas armėnų genocido aukoms, o kasmet ba- 
landžio 24 d. minima gedulo diena. 

Šiuolaikiniai turkai - malonūs, mielai bendraujantys, nuo- 
širdūs, mėgstantys šypsotis ir darbštūs žmonės. Jie su džiaugs- 
mu kalbės su jumis bet kuria jus dominančia tema. Tačiau jeigu 
nenorit su jais susipykti, Turkijoje niekada nepradėkite kalbos 
apie graikus, kurdus ir armėnus. Nieko gero iš to nebus, patikė- 
kite manim, žmogumi, kuris svečiavosi Turkijoje daugiau kaip 
trisdešimtį kartų. 

Armėnų klausimas nūdienos Turkijoje - vienas iš pačių skau- 
džiausių. Atsimenu, su kokiu pasipiktinimu jie sutiko Prancū- 
zijos senato sprendimą pripažinti armėnų genocidą. Įdomu bus 
pateikti tris iškalbingas nuomones, kurias aš savo ausimis gir- 
dėjau Ankaroje praėjusiais metais. Pedagoginio instituto stu- 
dentas: „Mes niekada neskerdėme armėnų, jie patys vienas kitą 
išžudė, o visą kaltę verčia mums. Aš galiu įrodyti!!!“ Nusipel- 
niusi Turkijos Respublikos artistė: „Vyko karas. Mes nužudėme 
daug armėnų, bet kam dabar visa tai minėti?“ Brangiame bare 
dirbančio padavėjo nuomonė: „Jeigu jūs, prancūzai, taip mylite 
tuos armėnus, kodėl nesusikvietėte jų visų į Prancūziją, kai mes 
juos pjovėme, mums būtų buvę mažiau rūpesčių!“ 

Galutinis šių tragiškų įvykių rezultatas tas, kad Karso, Vano, 
Erzerumo ir Ani apylinkėse neliko armėnų. Po 1917 m. vasa- 
rio revoliucijos ir vėliau įvykusio spalio perversmo vienintelė 
armėnų gynėja Rusija buvo apimta pilietinio karo chaoso, o 
vėliau, kaip jau esu sakęs, sovietai atidavė šią nuniokotą žemę 
Turkijai. Po kurio laiko bolševikai nedrąsiai bandė pakoreguoti 
sutartį su Turkija. Vienas iš Lenino diplomatų - Jakovas Cha- 
neckis - paprašė grąžinti senuosius Ani griuvėsius armėnams 
kaip „neturinčius ekonominės ir strateginės vertės“, bet kur 
tau! Sovietų vyriausybė nenorėjo pyktis su Turkija dėl kažkokių 
griuvėsių ir ilgam pamiršo Chaneckio demaršą. 

O stūkstantys pasienio zonoje griuvėsiai iro toliau. Priežas- 
tys - ne tik laikas ir naujųjų šeimininkų abejingumas, bet ir 
klimato pokyčiai. Viduramžiais Ararato šlaituose augo tankūs 
miškai, dabar ten - nė medelio. Vėjai kiaurai košia stūksantį ant 
kalvos Ani, o žiemą temperatūra kartais nukrinta iki 39 laips- 
nių šalčio. Visa tai, be abejo, trukdo išsaugoti kultūrinį paveldą. 

1946-1947 m. SSRS dar kartą bandė susigrąžinti Karsą ir Ani 
Armėnijos SSR. Bandymas ir šį kartą buvo nesėkmingas. 

Prasidėjus mūsiškei pertvarkai, Turkija įsteigė prie Ani pa- 
sienio kontrolės punktą ir armėnų turistai kurį laiką galėjo lan- 
kytis šiame mieste, tačiau be teisės fotografuoti. 1990 m. karo 
veiksmai Kalnų Karabache nepaprastai paaštrino santykius 
tarp Turkijos ir Armėnijos, ir siena Ani apylinkėse vėl buvo 
uždaryta. Baigiantis dešimtajam dešimtmečiui Turkijos kultū- 
ros ministerija Ani atliko virtinę „atstatymo“ darbų, kuriuos 
vykdant aplink tvirtovės sienas ir gynybinius bokštus buldoze- 
riais buvo nustumta ir į sąvartyną išvežta iki trijų metrų gylio 
kultūrinio sluoksnio, o sienos ir bokštai dekoruoti „naujais ir 

gražiais akmenimis“, kitaip tariant, atliktas jų „euroremontas“. 
Laimė, išmanančiųjų senovę, tarp jų ir turkų archeologų, pro- 
testai pristabdė šitą barbarišką veiklą, bet istorija amžiams pra- 
rado „suremontuotus“ įvažiuojamuosius vartus, Liūtų bokštą ir 
kitus gynybinius įtvirtinimus. 

Iškeliaudamas iš Karso į Ankarą aš ir vėl pusryčiavau čai- 
chanoje „Kizmet“ ir šnekučiavausi su prancūziškai suprantan- 
čiu jos šeimininku Chalit-bėjumi. Jis manęs paklausė: „O kiek 
metų tam Ani?“ Atsakiau: „Keli tūkstančiai.“ Tai išgirdęs smal- 
susis Chalit-bėjus mąsliai tarė: „Įdomu, kokiam prezidentui 
valdant tai prasidėjo?“ Atsakiau, kad tais laikais buvo karaliai, 
o ne prezidentai. Pasirodo, Chalit-bėjus kaip tik tai ir turėjęs 
omeny. Rytų tradicija ir dabar tokia: valdovai, taip pat ir prezi- 
dentai, neturi būti keičiami. Tai koks čia skirtumas - preziden- 
tas ar karalius! 

1970 m. Chalit-bėjus dirbo Paryžiuje, „Reno“ automobilių 
gamykloje. Buvo net užlipęs į Eifelio bokštą. „Paryžiuje per- 
duokite linkėjimus mano bičiulėms, mademoiselle Catherine 
ir Jocelyn, jos dirba Pigalle gatvės kampe, jas iškart pažinsite. 
Beje, Catherine - juodaodė“, - paprašė jis. Pažadėjau įvykdyti 
jo prašymą, vis dėlto neišleisdamas iš akių, kad paskutinį kartą 
šias plaštakes Chalit-bėjus matė 1979 m., gal jos jau bus išėjusios 
į pensiją“ 

Taksi gabeno mane į oro uostą. Stabtelėjome ties sankryža - 
pakeliu akis ir matau, kaip trys moterys su šarovarais, apsi- 
siautusios galvas ir pusę veido skaromis, lopo skardinį stogą, o 
apačioje ant kėdučių sėdi dvejetas solidžių vyriškių, iš mažų sti- 
klinaičių gurkšnoja arbatą, ramiausiai rūko ir narsto rožinius. 
Alachas su jumis! Palaiminti, kurie tiki. 

Rusiškasis Sanchajus 


ča. 


Kad ir koks tolimas mums dabar atrodytų laikas, kai didžiulį 
Kinijos uostą dar buvo galima vadinti rusų uostu, jo atbalsiai 
pasiekia mus ir šiandieną. Po bolševikų įvykdyto perversmo ir 
Pilietinio karo tūkstančiai, dešimtys tūkstančių nustumtų prie 
Kinijos sienos rusų pabėgėlių rado prieglobstį vos kiek daugiau 
kaip prieš šimtą metų įkurtame tada dar rusiškame geležinke- 
lio mazge Charbine. Miestas buvo ir turtingas, ir stilingas, ten 
buvo keli institutai, teatrai, mados namai ir gimnazijos, kurias 
valdė rusų pabėgėliai. Tačiau 1932 m. japonams okupavus Char- 
biną daugelis panoro jį palikti ir persikraustyti į prašmatnų in- 
ternacionalinį uostamiestį - Šanchajų. Ten buvo lengviau su- 
sirasti darbą ir iš ten buvo paprasčiau ištrūkti. Tas, kas lankėsi 
Šanchajuje, niekada nepamirš puikios art deco stiliaus kranti- 
nės, vadinamos „Bund“, su prabangia Avenue Joffre buvusios 
prancūzų koncesijos teritorijoje, su nuostabiais kolonijinio sti- 
liaus namais ir klubais. 

Nūdienos Šanchajus - XXI a. verslo sostinė - daugelį iš 
jų nušlavė nuo Žemės paviršiaus ir pastatė vietoj jų dangorai- 
žius - milžiniškus elektros šviesos užlietus bokštus. O man 
gaila ano, nostalgiškojo Šanchajaus, kuris išliko atmintyje. 

Lankiausi jame, kai gyvenau Honkonge, kai tasai dar tebebu- 
vo britų kolonija. 

Kadaise prieškario Šanchajus daug kam asocijavosi su nuo- 
dėmių miestu. Kiekvieną dešimtmetį mes nejučia išsirenkame 
du tris pasaulio miestus, kurie mūsų vaizduotėje talpina visas 
septynias mirtinas nuodėmes, ir plūstame juos už tai. XX a. 
trečiajame dešimtmetyje tokie miestai buvo Berlynas ir Čikaga, 
ketvirtajame - Šanchajus ir Niujorkas, penktajame - Kasablan- 
ka ir Havana, ir taip toliau... 

Holivude ir Paryžiuje buvo sukurta nemaža filmų apie iš- 
tvirkusį, dekadentišką, apsvaigusį nuo narkotikų Šanchajų, ir 
nors tie filmai ganėtinai butaforiški, juose esama tiesos. Itin 
ryškus pavyzdys - Holivude sukurtas filmas „Shanghai gestu- 
re“, kur nedidelį, bet puikų vaidmenį sukūrė Marija Uspenska- 
ja - emigravusi į JAV puiki Maskvos dailės teatro aktorė. Tai 
filmas apie kazino gyvenimą su išlošimais ir pralošimais, revol- 
veriais ir dingusiais vaikais. Kitas stilingas filmas apie šį mies- 
tą-palaidūną - prancūzų „Le drame de Shanghai“ su Louis Jou- 
vet. Veiksmas vyksta kabarete, kur iš dvarininkų šeimos kilusi 
rusų emigrantė priversta dainuoti pasidabinusi rojaus paukštės 
plunksnomis, kad galėtų susimokėti už dukters mokslus angliš- 
kame koledže Honkonge. 

Į tikro rusiško Šanchajaus atmosferą mus sugrąžina ir Lidi- 
jos Vladimirovnos Vertinskajos, mergautine pavarde Cirgvava, 
knyga. Ji vadinasi „Žydroji meilės paukštė“ ir prieš kurį laiką 
buvo išleista Maskvoje. 

Penktojo dešimtmečio pabaigoje įvykus kinų revoliucijai, 
rusiškasis Šanchajus išsivažinėjo kas sau. Kai kurie išvyko į Ka- 
zachstaną įsisavinti plėšinių, kiti - į Sibirą ir Uralą, o daugelis - 

į Australiją ir Kaliforniją, kur ir šiandien gyvena gausus būrys 
stilingų ir turtingų Šanchajaus rusų. Prancūzijoje įsikūrė iš Ka- 
menio prie Obės miesto kilusi Lidija Vinokurova, buvusi ma- 
dos salonų „Altaj“ ir „Femina“ šeimininkė, puiki dizainerė ir 
nenuilstanti darbštuolė, iki devyniasdešimties išlaikiusi stotą ir 
Stilių didžiąja raide. Ji kuria juvelyrinius papuošalus ir projek- 
tuoja unikalius baldus, dirba su pusbrangiais Uralo akmenimis 
ir svajoja „pažadinti miegančius Uralo lobius“. Kita panašaus 
amžiaus Šanchajaus puošeiva - modelis ir šokėja Larisa Ander- 
sen - gyvena Prancūzijos kaime su savo katėmis ir šunimis ir 
skaito rusiškojo Šanchajaus poeziją. 

Ta proga derėtų paminėti, kad sovietų mada turėtų būti la- 
bai dėkinga rusiškajam Šanchajui. Ir už ką, klausiate? Dalykas 
tas, kad šeštajame-septintajame dešimtmetyje visoje SSRS gar- 
sėjusiems Rygos modelių namams vadovavo Šanchajaus rusai- 
tė Šura Gramolina - patyrusi dizainerė, prieš grįždama į SSRS 
turėjusi mados namus „Modern Woman“, kurie itin rūpinosi 
savo modelių stiliumi. 

Štai jums ir epochas siejanti gija, trumpas, bet stilingas toli- 
mos praeities, kuri dabar mūsų dabartis, eskizas. 


222 MIESTAI IR ŠALYS 


Oranžinių atspalvių Kijevas 


ča: 


Mane į Ukrainą skraidinančio traukinio miegamajame vagone 
keliauja ir dainininkė Anželika Varum. Kokia ji dailutė be gri- 
mo, stačiai žavumėlis! Kijeve ji ir aš svetingai sutinkami stotyje. 
Vakare jai teks dainuoti koncerte, o man - vertinti Ukrainos 
madą. 

Labai magėjo išvysti šią šalį po „oranžinės revoliucijos“, per- 
prasti permainų dvasią ir suvokti, kaip tai paveikė gyvenimo 
stilių. Mano palydovė, linksma ukrainietė ilgu audinių man- 
to pažino mane iš televizijos laidų ir papasakojo apie tai, kad 
Ukrainos žmonėms nušvito „viltis - žodis, kurį retai girdžiu 
Rusijoje ir beveik niekada - Prancūzijoje. 

Štai mes ir plaukiojančiame viešbutyje „Perlina Dnepra“ — 
neseniai pastatytame art nouveaux stiliaus laive, labai mielame 
ir jaukiame. Palei biskvito rausvumo bortus lipdiniai - Kijevo 
kontūrus atkartojantis dėcadence moderne. Interjerams šiek 
tiek trūksta skonio, ypač nuvilia įmantrios skulptūrinės laip- 
tų detalės su kriaukle ir garsiąja gigantiškų gabaritų „perlina“ 
(perlu). Koridoriuje - akvariumai su eršketais, šamiukais ir vė- 
žiais. Vėžiai nuolat pešasi ir nugnybia vienas kitam žnyples. Tai 
man pasirodė simptomiška. 

Kijevas gražus, ką ir sakyt! Vis dėlto Rusijos miestų motina. 
Su vairuotoju apvažiuoju antikvarų krautuvėles. Ypač įspūdin- 
ga viena - „Epocha“, įsikūrusi gotikiniuose rūmuose prie Aukso 
vartų, garsėjanti koklinėmis krosnimis ir gerais rusų klasiciz- 
mo stiliaus baldais. Ten nuolat vyksta įdomios senienų parodos, 
pavyzdžiui, šiuo metu eksponuojami Viktorijos epochos keti- 
niai sodo baldai. Tačiau pati puikiausia ir niekada neišsenkanti 
antikvariato parduotuvė Kijeve ta, kuri įsikūrusi Reimerskajos 
gatvėje 29. Ilgoje salių anfiladoje ekspozicija išdėstyta kainų di- 
dėjimo tvarka - nuo smulkių Stalino laikų porceliano skulptū- 
rėlių iki lempų, kamėjų, paveikslų ir stalo sidabro. Parduotuvėje 
gausu trofėjinių Antrojo pasaulinio karo metų daiktų ir dailės 
niekučių iš XX a. pradžios Lvovo, kuris tada priklausė Austri- 
jai-Vengrijai. Antrajame aukšte - brangios prekės. Puikūs rusų 
dailininkų portretai, kareliško beržo baldai ir prabangus garni- 
tūras „Jacob“ iš Laikinosios vyriausybės ministro Tereščenkos 
priimamojo. 

Kita ne ką mažiau garsi baldų parduotuvė yra Kudriavska- 
jos gatvėje 16. Ten galima aptikti visų eklektiškų XIX a. stilių 
pavyzdžių. 

Andrejevskio pašlaitėje, kur yra puikus Michailo Bulgakovo 
muziejus, prabangi rokailinė Šv. Andrejaus cerkvė ir memoria- 
linė lenta Michailui Vrubeliui, o 2 B name įsikūręs „Gatvės mu- 
ziejus . Kai ten lankiausi, jame vyko paroda, skirta prostitucijos 
istorijai Kijeve XIX-XX a. sandūroje. Drąsu ir originalu! 

Gatvėje pardavinėjami oranžiniai marškinėliai, žokėjų ke- 
purėlės, saldainiai, rašikliai ir ženkliukai. Oranžinė spalva 
labai madinga, o mada visuomet - istorijos veidrodis. Jie tai 
vadina „pomarančeva moda“. Revoliucijos spalvos ėmė domi- 


224  MIESTAI IR ŠALYS 


nuoti drabužiuose ir Prancūzijoje 1789 metais: mėlynos, baltos 
ir raudonos kokardos papuošė sankiulotų galvos apdangalus. 
Raudonos -skepetaitės atkeliavo į Rusiją 1917 m. kartu su balto- 
mis skarelėmis „baltųjų pulke“. 

Šiandien Kijeve vaikščioti oranžiniais drabužiais - patrio- 
tizmas. Tarptautinėje Kijevo parodoje „Expo Style“, kur gausu 
Turkijos įmonių eksponatų, itin populiarūs oranžinių audinių 
kailinukai, oranžinės odinės vyriškos striukės ir beretės. Ėmusi 
iš manęs interviu televizijos programos „Taka moda“ žurnalistė 
vilkėjo oranžinį megztinį ir oranžinę skrybėlaitę. Net per „Kiev 
fashion“ mados konkursą, kurio žiuri komisijos pirmininku 
buvau, oranžiniai intarpai buvo sutinkami plojimais. 

Kuo Ukrainos mada skiriasi nuo rusiškos mados? Pirmiau- 
sia - pozityvizmo, kurį ji dabar patiria, antplūdžiu. Per pri- 
statymą nepamačiau nė vienos agresyvios kolekcijos, skirtos 
kariniam stiliui ar terorizmui, ligoms, seksui ar suirutei. Tik 
kartą nuskambėjo net ir musulmoniškoji tema - priešingai nei 
daugumoje jaunimo kolekcijų Rusijoje, kur Rytai - mėgstama 
jaunų dizainerių tema. Ukrainą patraukė į Europą. Kolekcijų 
temos: Marlene Dietrich, prieškario Lenkija, „intelektuali puo- 
šeiva“, tačiau kartu su šiais siužetais - tropikų damos, žiedai, 
fantastiškos etmonų žmonos su aukštakulniais, karoliukais 
siuvinėtomis lazdomis. Be to, dar ateiviai sidabro drabužiais 
ir superherojai, apsitempę oranžine ir juoda daigstyta oda. 
Konkurso nugalėtoja, iškovojusi Grand Prix - kolekcija „Fai- 
na Ukrajna“ - jaunimui skirta džinsinė prêt-à-porter kolekcija, 
siuvinėta kaip Vakarų Ukrainos rankšluosčiai. Apranga gerbia 
nacionalinius motyvus. Žmonių savimonę įkvepia ir Ukrainos 
dainininkės pergalė šių metų Eurovizijoje. (Tai buvo dar prieš 

Verkos Serdiučkos sėkmę Helsinkyje). Visi pranešimai iš kon- 
kurso buvo perduodami rusų kalba, bet neretai įsiterpdavo ir 
ukrainiečių. Vedėja - gražuolė manekenė, „ukrainietė iš Kon- 
go“, nes jos tėvas afrikietis. Jos lūpose ukrainiečių kalba man 
skambėjo kaip visiška egzotika. 

Tačiau grįžkime prie ukrainiečių mados. Likus pusmečiui 
iki pastarojo apsilankymo, ėjau Kijeve madų konkurso „Kriš- 
tolinė svaja“ pirmininko pareigas. Pokyčiai, įvykę per tą laiką, 
man pasirodė labai ryškūs. Sumažėjo vulgarumo ir kičo. At- 
sirado daugiau pagarbos moteriai. Tai anaiptol nestebina: juk 
pati žymiausia Ukrainos lady, Julija Timošenko, rengiasi taip 
stilingai. Mačiau ją perlų baltumo suknele ir paltu su nėriniuo- 
tomis mitaine - puspirštinėmis. O jos kasa, nors ir dirbtinė, 
tapo madinga, visuotinai kopijuojama detale. 

Altajaus mada 


ča. 


Kartą man teko lankytis Altajuje, Barnaule. Mano kelionė buvo 
ne tik labai stilinga, bet ir įdomi. Barnaule kasmet vyksta mugė 
„Mados ir grožio industrija“, kuri tais metais mane ir pakvietė. 

Ši mugė buvo jau trečia iš eilės, o per ją būdavo rengiamas 
dizainerių, stilistų ir vizažistų konkursas. Tačiau neginčijamas 
šios mugės perliukas - „Nagų modeliavimo ir dizaino konkur- 
sas“. Nieko panašaus Europoje nepamatysi! 

Nuobodžiaujanti aristokratija visais laikais siekė sukurti 
madą, galinčią pakeisti žmogaus figūros konfigūraciją, apimtį 
ir ūgį. Anksčiau tam buvo naudojami šleifai, lankai po sijonais, 
krinolinai, korsetai, perukai ir daug kitokių pramanų. Na o 
dabar, klipų ir elektroninio pašto amžiuje, galimybių išsiskirti 
spektras pastebimai sumažėjo, bet vis dėlto iš praeities mums 
liko kulniukai, plonytės talijos ir dekoltė. 

Ir štai paprasčiausiu kodiniu ženklu, rodančiu, kad pri- 
klausai „žvaigždžių elitui“, nūdienos Rusijos madoje tapo be- 
protiškomis spalvomis dažyti plaukai ir nagai. Itin egzotiškai 
atrodo nagučiai, tikriau tariant, strazais ir žvaigždžių dul- 
kėmis žėrintys įvairiaspalviai specialiu geliu ilgam klijuoja- 
mi knabliai. Jie tiesiog pirštu prikišamai pabrėžia tokių nagų 

turėtojų poziciją „aš nieko neveikiu iš principo“. Šių nagų 
spalvos ir formos primena pigius eglutės žaisliukus, ir tai ga- 
lima paaiškinti tuo, kad šio madingo produkto vartotojų sko- 
nis išties „vaikiškas“. O ilgumu jie galėtų varžytis su XIX a. 
kinų mandarinų nagais. Tada Pekine buvo įprasta auginti iki 
dvidešimties centimetrų ir net ilgesnius nagus - kaip kam pa- 
siseks. Tokie nagai ilgainiui sukaulėdavo, susisukdavo. Net ir 
šiandien Kinijoje, ypač Taivane ir Honkonge kartais dar gali- 
ma sutikti senukus su neįtikėtino ilgumo mažylių pirštų na- 
gais. Tad štai, dabar mes jiems nenusileidžiam ir Barnaule! O 
kai kur net lenkiame: ten dabar klijuojami gėlių, vaisių ir net 
angeliukų pavidalo nagai. Vaikščioti su jais sunku, bet publi- 
ka be galo sužavėta. 

Labai gaila, bet Barnaule negausu architektūros šedevrų, 
nors jis įkurtas 1730 m. Visos gatvės vadinamos garsiais so- 
vietiniais vardais ir apstatytos masyviais, tačiau beveidžiais 
pastatais. 

Vis dėlto šis Altajaus miestas gali pasigirti keliais XVIII ir 
XIX a. statiniais. Pavyzdžiui, vieną iš miesto aikščių, užstatytų 
ampyro stiliumi, ne be tam tikro pagrindo ir su dideliu pasidi- 
džiavimu liaudis vadina „Mažuoju Peterburgu“. 

Barnaule veikia seniausias Sibire kraštotyros muziejus, 
įkurtas 1826 m., kuriame apstu įdomių ir retų eksponatų ir gau- 
su vietinės faunos iškamšų. Stiprų įspūdį daro kito - Meno ir 
literatūros muziejaus memorialinė dalis: juk Altajuje dirbo Re- 
richas, Antrojo pasaulinio karo metais čia evakuacijoje gyveno 
Tairovas ir Koonen, gimė Vasilijus Šukšinas. Be to, ir elegantiš- 
kiausia mūsų pertvarkos laikų pirmoji lady Raisa Gorbačiova 
kilusi iš mažo Rubcovsko miesto prie Altajaus. 

Senienų ir meno mėgėjams labai patiks Barnaulo paveikslų 
galerija, kurioje esama nuostabių Vualio, Tropinino, Robertson, 
Kramskojaus, Korovino, Končialovskio ir kitų puikių dailinin- 
kų darbų. Gaila, bet mes labai mažai žinome apie mūsų provin- 
cijos muziejuose saugomus lobius: juk nėra net interneto tink- 
lalapio, kuriame būtų pasakojama apie atokių Rusijos kampelių 
muziejuose saugomas vertybes. 

Dvi Barnaulo antikvarinės krautuvėlės prekiauja kaimo 
ikonomis ir nesenkančia „staliniana“, bet jose esama ir neblogų 
budizmo kultūros rykų ir įdomių daiktų iš tremtinių palikuo- 
nių šeimų. 

Pokyliui pasibaigus. Honkongas 


ča. 


Daugelių šimtmečių ši uolėta sala prie Kinijos krantų, kurios 
pavadinimas išvertus reiškia „Kvapusis uostas“, buvo perlų 
gaudytojų, žvejų, piratų ir kontrabandininkų priebėga. 1841 m. 
Honkongą kolonizavo Anglija. Vėliau į salą ėmė plūsti ir kinai 
iš Guagnduno provincijos. 1997 m. liepos 1 d. griaudžiant fe- 
jerverkams virš Honkongo gubernatoriaus rezidencijos buvo 
pakelta Kinijos vėliava, ir sala virto atskiru administraciniu 
Kinijos Liaudies Respublikos rajonu. 

Tuomet daugeliui atrodė, kad šiam megapoliui, kurio gyven- 
tojų skaičius artėjo prie septynių milijonų, atėjo galas. Tada ir 
aš pats, apie metus praleidęs kolonijiniame Honkonge, taip pat 
šventai tikėjau tuo. 

Atvykęs į Honkongą 1998 m. gruodį išvydau, kad išmintingi 
kinai nė nemanė ištirpdyti jo savo šalyje. Kiniją ir Honkongą 
skiria griežtai kontroliuojama siena, vykstant iš vienos vietos 
į kitą reikalinga viza. Honkonge iki šiol cirkuliuoja Honkongo 
doleriai (neretai dar ir su karalienės Elžbietos portretu), anaip- 
tol ne kinų juaniai. Čia oficialiai išlaikyti kolonijiniai pavadini- 
mai, tokie kaip Oueen's Road ar Welso Princo Namai. Čia savo 


lobius eksponuoja Egipto muziejus ir gastroliuoja Marijos bale- 

tas iš Sankt Peterburgo. Žinoma, netekęs kolonijinės pompasti- 
kos, miestas šį bei tą prarado, sakysim, daugiau nebejplaukia 
su anksčiau kasmet vykdavusiu vizitu jos didenybės karalienės 
Elžbietos karinio jūrų laivyno eskadra. Tačiau Honkonge, kaip 
ir anksčiau, veikia visi klubai, restoranai ir net garsioji aludė 
„Jelcin“. Didžiulis naujas oro uostas Lamos saloje jungia miestą 
su viso pasaulio sostinėmis. Rodos, ko dar norėt. 

Vis dėlto pažvelgus iš arčiau paveikslas labai niūrus. Nete- 
kusių darbo užsieniečių minios išsivažinėjo į namus. Parduo- 
tuvės buvo priverstos užsidaryti, o labiausiai nukentėjo mados 
rinka. Šiandien Honkonge nėra nė vieno madingo butiko, kuris 
nesiūlytų savo klientams mažiausiai 70 procentų nuolaidų. Iš- 
tuštėjo net prestižiškiausių mados namų parduotuvės. 

Seniai gyvenanti Honkonge amerikietė Donna Scattolini 
sako: „Tai, kas čia vyksta, primena atmosferą po puotos. Žva- 
kės jau užpūstos, bet publika vis dar nenori skirstytis, bando 
pratęsti linksmybes.“ Šį palyginimą galima suprasti tiesiogiai. 
Honkonge kaip seniau beveik kasdien organizuojami pokyliai. 
Jie ne tokie prašmatnūs kaip kolonijiniais laikais, tačiau juose 
mėgsta lankytis „naujieji kinai , lydimi žmonų, kurios gėdin- 
gai nesugeba dailiai segėti gerų briliantų. Honkongo mados 
apžvalgininkas Winsomeas Laine'as sako: „Mes turime žymių 
dizainerių, tačiau nė vienas iš jų nesulaukė pasaulinio pripa- 
žinimo.“ 

Atskirą vietą Honkongo mados pasaulyje užima Flora Čang 
Lin, aukštuomenės gražuolė iš turtingos šeimos. Kadaise ji 
mokėsi Londone klasikinio baleto ir susižavėjusi juo atidarė 
Honkonge mados butiką „Ana Pavlova“. „Pavlovoje“ apsipirk- 
davo nostalgiškai nusiteikusios sekretorės ir visi kiti, negalintys 

įpirkti tikro Chanel. Prasidėjus krizei „Pavlova“ bankrutavo, o 
atkaklioji Flora, pasinaudojusi momentu, atidarė savo parduo- 
tuves Šanchajuje ir Pekine. 

Honkonge gyvenanti rusaitė iš Australijos Lidija Dorfman 
su liūdesiu sako, kad nugyvenusi šiame mieste kelias dešimtis 
metų vis tiek čia jaučiasi lyg laikinoje priebėgoje. 

Butų nuomos mokestis šiame „kvapniame uoste“ sumažė- 
jo. Taksistai porina apie slaptą Pekino direktyvą, pagal kurią 
turėtų palaipsniui susilyginti pragyvenimo KLR ir Honkonge 
kaina. Pirmauti turi Šanchajus, o Honkongas telieka koloniji- 
nės buities muziejumi. 


Puota baigėsi, bet skirstytis, tiesą sakant, nesinori. 

Tolimieji kerai 


ča. 


Pagaliau man pavyko iš arčiau susipažinti su mūsų Tolimaisiais 
Rytais. Tiesa, prieš ketvirtį amžiaus buvau gavęs trijų dienų 
kvietimą į Komsomolską prie Amūro: kurti dekoracijų ir kos- 
tiumų Ostrovskio pjesei „Bekraitė“ miesto dramos teatre. Tai 
buvo 1982 metais. Tą žiemą aš nuvežiau eskizus, pridaviau kos- 
tiumus ir daugeliui metų išvykau į Prancūziją nelaukdamas 
spektaklio premjeros. Taigi premjeros nemačiau, bet jos daly- 
viai ir žiūrovai šnekėjo, kad pavyko visai neblogai. O ir su mies- 
tu susipažinti nespėjau. 

Šįkart Chabarovske ir Vladivostoke rengiau kūrybines dirb- 
tuves apie šiuolaikinės mados tendencijas. 

Dabar - apie viską iš eilės. Skristi tenai tenka labai ilgai, apie 
septynias valandas, beveik kaip į Japoniją. Radikaliai pasikei- 
tus laiko juostai visi jaučiame nepatogumus - ir kai skrenda- 
me į Ameriką, ir kai į Australiją. Patarimas: nemiegokite naktį 
prieš skrydį, tada visą skrydžio laiką išmiegosite lėktuvo kėdėje, 
ir atskridus viskas bus gerai. 

Chabarovskas buvo įkurtas 1858 metais. Tada tai buvo kari- 
nis Chabarovkos postas, taip pavadintas XVII a. rusų keliautojo 
Jerofejaus Chabarovo garbei. 

wo 


Šiandien tai labai švarus ir gerai prižiūrimas miestas su 
virtine senų, XX a. pradžios moderno stiliaus pastatų. Platus 
Amūro plotis, skaisti saulė šaltyje, kai viskas apsnigta, daro vi- 
sas miesto spalvas įspūdingas ir džiugias. 

Stulbina šio Rusijos regiono dailės muziejai. Pavyzdingai 
tvarkomame Chabarovsko muziejuje (buvę generalgubernato- 
riaus Muravojo Amūriečio rūmai, vėliau - Karininkų namai) 
eksponuojama išskirtinio estetinio lygio kolekcija, kurioje esa- 
ma Tiziano, Paolo Veronese ir Sustermanso originalų. Paradi- 
nius muziejaus vartus puošia dvi didžiulės trofėjinės kinų por- 
celiano vazos iš Didžiųjų Pekino rūmų. Labai įdomios senosios 
ikonos, puiki XVIII a. rusų portretinė tapyba. Itin žavi įstabūs 
Ščedrino, Tropinino, Sokolovo, Gau, Makarovo, Kramskojaus, 
Aivazovskio, Kuindžio, Vereščiagino, Polenovo, Surikovo, Šiš- 
kino, Vasnecovo, Somovo, Dobužinskio, Benua, Korovino, 
Maškovo darbai... Regėdamas tokį grožį nejučia apstulbs- 
ti. Visa ta rusų tapytojų sukurta spalvų fejerija ir virtuoziškas 
meistriškumas pateko į Tolimuosius Rytus 1930 m. iš Maskvos 
ir Leningrado, vykdant didžiųjų sostinės muziejų saugyklų, 
lūžtančių nuo eksproprijuotų iš privačių kolekcijų meno ver- 
tybių, valymo kampaniją. Todėl šiuose provincijos muziejuose 
gausu meno kūrinių iš Ermitažo, Dailės muziejaus, Tretjako- 
vo galerijos, grafų Šeremetevų kolekcijos, buvusios Pamaskvio 
memorialiniame name-muziejuje „Ostafjevo“, ir iš Ostroumo- 
vo galerijos Maskvoje, - visa tai sovietiniams meno funkcionie- 
riams atrodė nereikalinga. Pridėkite prie jų dar trofėjines meno 
vertybes iš Vokietijos ir Čekoslovakijos - ir prieš jūsų akis ne- 
aprėpiami meno lobynai, deja, kaip man regis, dar nepakanka- 
mai įvertinti vietos gyventojų. 

Rusiškųjų Tolimųjų Rytų miestai nori gyventi Europos ma- 
dos ritmu. Bet jie taip toli nuo Europos, kad rengiasi Kinijo- 
je, Korėjoje ir Japonijoje - kitapus upės ar sąsiaurio esančio- 
se kaimyninėse šalyse. Tačiau kiekviename mieste rengiamas 
atskiras mados konkursas, esama institutų, kur pulkai jauni- 
mo studijuoja šiuolaikinių drabužių dizainą. Tačiau vis dar 
snaudžianti regiono lengvoji pramonė nesugeba sukurti jiems 
darbo vietų. Užtat jais labai domisi kinų tekstilės pramoninin- 
kai, kviečia juos į savo fabrikus kurti kolekcijų a la russe, kad 
užpildytų mūsų rinką. Stengiasi atsižvelgti į mūsų spalvinius 
prioritetus, dominuojančius dydžius ir tai, kad rusų merginos, 
skirtingai nei kinų ir ypač japonų ir korėjiečių, - nesigėdi savo 
kūno. Spaudžiant dvidešimt penkių laipsnių šalčiui vietinės 
merginos puikuojasi nuogomis bambomis ir madingais skylė- 
tais džinsais. Sako: joms nešalta, esą, hormonų audros. 

Vladivostokas, esantis vienos nakties traukiniu atstumu 
nuo Chabarovsko, pribloškia savo geografine padėtimi, sopkų 
didybe ir Zolotoj Rogo įlankos grožiu, darančiu miestą šiek tiek 
panašų į Stambulą. Įstabios stoties prie vandens - galutinės 
Transibiro magistralės stoties - architektūra primena Maskvos 
Jaroslavlio geležinkelio stotį. O išlikę XX a. pradžios pastatai, 
ypač moderno stiliaus (itin puikus Brinerių, garsiojo Holivudo 
aktoriaus Yulo Brynnerio, tėvų namas), daro Vladivostoką reto 
gražumo Rusijos miestu. Nieko stebėtina, kad apsilankęs Vla- 
divostoke Nikita Sergejevičius Chruščiovas pavadino nepapras- 
tai stilingą Vladivostoką „Rusijos San Francisku“. 

Ten labai domimasi mada. Nuo 1993 m. Vladivostoko valsty- 
binio ekonomikos ir serviso universiteto iniciatyva mieste nuo- 
lat rengiamas Tarptautinis mados konkursas „Pigmalionas“. 

Šioje aukštojoje mokykloje mokosi nemaža merginų, svajojan- 
čių tapti rusų Vivienne Westwood ar Sonia Rykiel. 

Vienai auksarankei jau pasisekė: ji tapo Yulo Brynnerio sū- 
naus, atvykusio aplankyti gimtųjų vietų, nuotaka. 

Vladivostoke rengiamasi stilingai, bet kukliai. Ten nesisuka 
tokie pinigai kaip Maskvoje. Vis dėlto ten gali sutikti ir naujų 
Vasų Železnovų - garlaivių, viešbučių ir krabų fabrikų šeimi- 
ninkių. 

Stilingiausias miesto viešbutis - moderno perlas „Versalis“, 
atitinkantis Belle Époque statinių dvasią. Nors namas ir degė, 
išliko net interjerų lipdiniai. Reikia pasakyti, kad Vladivostoko 
valdžia labai rūpinasi praeities įamžinimu. Visos gražiausios 
įlankos salos pavadintos XIX a. rusų jūrininkų, o ne kokių nors 
revoliucijos vadukų vardais. Kuo griežčiausiai draudžiama 
griauti istorinius pastatus. Turtinga kraštotyros muziejaus eks- 
pozicija pasakoja apie miesto praeitį ir vietos tauteles, anksčiau 
gyvenusias šiame regione. 

Tačiau milžiniškos Kinijos kaimynystė labai jaučiama mies- 
te, kuriame gausu raudonų kiniškų žibintų, hieroglifais užra- 
šytų iškabų, kinų restoranų ir turgų. Veikia dvi mokyklos kinų 
dėstomąja kalba. Atvykę kinai dabar dažnai veda rusų mergi- 
nas - juk Tolimuosiuose Rytuose, kaip ir visur Rusijoje, trūksta 
vyrų. Kinai maitina vietos gyventojus daržovėmis ir net ėmė 
auginti arbūzus. 

Pagrindinė šio miesto gatvė vadinama Aleutų gatve. Toks 
jos pradinis pavadinimas - aliuzija į tai, kad Aliaska priklausė 
rusams. O sovietmečiu ji buvo vadinama Spalio 25-ečio gatve. 

Pribloškia miesto paveikslų galerija su Borovikovskiu, Ro- 
kotovu, Briulovu, Mituaru, Tropininu, Kiprenskiu, Nesterovu, 

Serovu, Borisovu-Musatovu, Somovu ir Končialovskiu. Jų dar- 
bai itin vertinami ir net keliantys nuostabą. Antikvarų mieste 
nėra, tačiau yra rytietiško, iš esmės kiniško, interjero parduo- 
tuvė, vadinama „Isten-holl“. Ten skoningai ir stilingai išstatyti 
parduoti kinų baldai, skrynios, pagalvės ir lempos; nė krislo 
kičo - tai kalba šios stilingos antreprizos naudai, kai palygini 
ją su rytietiškomis Maskvos galerijomis. Vietos virėjai Japoni- 
joje išmoko gaminti puikius sušius ir rolus, ačiū Dievui, šviežių 
žuvų į valias, o Maskvoje šito taip pat nėra - juk ne uostas prie 
vandenyno. 

Damos mieste vedžiojasi juodus mopsus oranžiniais kom- 
binezonais, o sau siūdinasi daug stilingų tualetų iš audinių, 
kuriuos įsigyja butikas „Sezonai“, taip pavadintame Diagilevo 


„Rusų sezonų“ garbei. 


TOLIMIEJI KERAI 237 


Kostromos vėduoklė 


ča: 


Kostroma - vienas iš pačių stilingiausių ir gražiausių senosios 
Rusijos miestų. Kartą lankiausi jame ir nuo to laiko visiems, 
mėgstantiems grožį, patariu nepamiršti apie šį rusų miestą. 

Kostromą 1152 m. įkūrė Jurijus Dolgorukis žygiuodamas į 
Kazanės bulgarų žemes. Jo pavadinimas siejamas su pagonišku 
papročiu: „kostroma“ šiose vietose buvo vadinama šventė, pa- 
naši į Užgavėnes. 

Žemės rutulys nematė kito miesto, kurio statybos planas 
būtų taip susijęs su mada kaip Kostroma! Skamba keistai, ta- 
čiau visiškai teisingai. Miestas pastatytas XVIII a. pabaigos 
neoklasikinės vėduoklės formos. 1773 m. per gaisrą sudegė visi 
mediniai Kostromos kremliaus pastatai, nukentėjo ir didelė 
posados - prekybos ir pramonės rajono už miesto sienos - da- 
lis. Gyva legenda: kai Jekaterinos II paklausė, kokią ji norėtų 
matyti atstatytą Kostromą, ši netyčia paleido iš rankų išskleistą 
vėduoklę ir, žvilgtelėjusi į ją, tarė: „Taip ir statykit!“ 

Taip ir pastatė. Miesto centre atsidūrė į Volgą atsukta aikštė, 
prie jos kaip spinduliai susibėga miesto gatvės, išties primenan- 
čios, žvelgiant iš paukščio skrydžio aukščio, išskleistą vėduo- 
klę, kurią esą kadaise paleidusi iš rankų imperatorė. Centrinėje 

aikštėje, lyg ašis, sutvirtinanti vėduoklės dalis, iki šiol tebestūk- 
so unikalus ampyro stiliaus gaisrinės bokštas, reto grožio „im- 
peratoriaus Aleksandro puikiosios pradžios dienų“ hauptvach- 
ta su medine tvora ir kaducėjais bei maskaronais, prabangūs 
generalgubernatoriaus rūmai. Visa tai kartu su geltonais fasa- 
dais ir baltomis dorinėmis šalia esančių pastatų kolonomis su- 
kuria nepakartojamą Puškino Rusijos paveikslą, kurią mes taip 
mylime, bet kurios jau beveik nėra galimybės pamatyti. 

Suprantama, visi šie rusų meistrų architektūros šedevrai 
dyla. Žinoma, reikėtų pasirūpinti itin retais kaltos geležies 
aikštės žibintais, karnizais ir rūmų lipdiniais, tačiau pinigų sty- 
gius mieste teikia jam, nors ir kaip keista, tam tikrų privalumų. 
Nematyti stiklo paketų, euroremonto dar nesudarkytos durys, 
namų staktos ir laiptinės, todėl senoji Kostroma atsivėrė man 
prieš akis visu savo grožiu, apie kurį anksčiau tik buvau skaitęs 
puikiame šio miesto kelionės vadove, kurį rusų menotyrinin- 
kas Georgijus Lukomskis parašė 1913 metais. Turiu jį Paryžiuje 
tarp mėgstamiausių rusiškų knygų. Ir beveik viskas, kas pami- 
nėta šiame vadove, išliko iki šiol! 

Koks džiaugsmas suvokti, kad dar sveikas ampyro stiliaus 
miesto teatras, įkurtas 1808 m., pastatytas raudonais, juodais 
ir baltais Pompėjos tonais su ložėmis ir paradizu, kitaip ta- 
riant, su galiorka pačioje palubėje. Arba puikus a la kuni- 
gaikštienė Teniševos stiliaus Dailės muziejaus pastatas, pri- 
menantis senovės Rusios pilaitę, kurioje surinkti rusų peizažai 
ir seniausios ikonos. O kokia įdomi ir informatyvi ekskursija 
į Ipatjevo vienuolyną, kur stūkso didingos stilingos švento- 
vės ir bojarinų Romanovų namas, iš kurio 1613 m. jie ėmė val- 
dyti šalį. Tarp praradimų paminėsiu bolševikų susprogdintą 

Kostromos kremlių. Jo vietoje pasodintas Lenino vardo (kaip 
gi kitaip!) parkas. Vado koja stovi pamynusi anksčiau nukel- 
tos skulptūros, kuri kadaise buvo sukurta minint Romanovų 
dinastijos 300 metų jubiliejų, postamentą. Parke po gėlynais - 
ertmės. Tai slaptų tunelių, kuriuos kadaise iškasė vienuoliai, 
angos, be to, čia esą kadaise buvo paslėpta senųjų raštų bib- 
lioteka. 

Aikštės viduryje stūkso kolona, likusi iš nugriauto seno pa- 
minklo Ivanui Susaninui. Naujas, visai neišraiškingas, šiais lai- 
kais sukurtas Susaninas stovi nugara į aikštę. 

Naktinis traukinys iš Maskvos pasiekia Kostromą labai 
anksti, penktą valandą ryto, bet iki atsidarant įstaigoms galima 
netoliese maloniai praleisti laiką 1958 m. pastatytame „Kostro- 
mos“ viešbutyje su vestibiuliu ir laiptais, kurio stilistika prime- 
na kažkurią to paties laikotarpio Maskvos metropoliteno stotį. 
Mano kambario sieną puošia dailininko Bobyliovo „Pavasaris 
Nikolo-Trostine“ - 1973 m. sovietinio peizažo pavyzdys. Tur- 
kiški veliūro spalvų baldai: žydros žibuoklės rudame fone. Du 
ovalūs poliesteriniai taip pat gėlėti kilimai ant dažyto, ganė- 
tinai padoraus, bet neskusto parketo. Nėrinių užuolaidos, pro 
kurias persimato gūdus miškas. Netoli nuo čia - Ščelykove - 
Ostrovskis kūrė savąją „Snieguolę“. 

Pagrindinė miesto magistralė - Sovietskajos gatvė, kurio- 
je įsikūręs tardymo kalėjimas-izoliatorius. Bet pasitaiko ir kai 
kas įdomesnio, pavyzdžiui, 44 name,„Senoji krautuvė“, kurioje 
šeimininkauja tikras sendaiktininkas, tokį tikriausiai būdavo 
galima susitikti Sucahrevkos turguje XIX a. Maskvoje. Visko - 
krūvos, visko - verste priversta. Kainos nuo dešimties iki dviejų 
šimtų rublių. Čia ir Viktorijos laikų angliškas pisuaras, ir neo- 

gotikinio stiliaus Kaslinske lietos krosnių durelės, begalės Kuz- 
necovo tepalinių, senovinės asignacijos, nuotraukos, siuviniai, 
padėklai ir taurės. Tikras lobis! 

Mieste, tarp senų prekystalių, kuriuos nepaprastai mėgo 
piešti Mstislavas Dobužinskis ir kurie taip dera prie Gogolio 
„Revizoriaus“, esama dar dviejų antikvariatų. Jie kur kas preten- 
zingesni, bet virdulių ir ten per akis. 

Unikalus pastatas, buvę bajorų susirinkimų rūmai tarp Dai- 
lės muziejaus ir teatro, - su puikiais ažūriniais XIX a. devin- 
tojo dešimtmečio laiptais, kuriuos tekdavo užkloti kiliminiais 
takais, kad nepatirtų nepatogumų jais į pokylių salę lipančios 
damos muslino suknelėmis. Na o pati salė su dviem eilėmis lan- 
gų ir suknelių kolekcija, dėl kurios aš, tiesą sakant, ir vykau į 
Kostromą, stačiai nuostabūs! 

Ši mados paroda vadinosi „Praėjusių dienų žavesys“. Tai 
privati Olgos Rostislavovnos Iljinos kolekcija. Iljinos senelė 
buvo kilusi iš dvarininkų Balinų, tekstilės fabrikantų, tur- 
tuolių, pasižymėjusių puikiu skoniu. Paryžiuje pažinojau jos 
giminaitę, „Pulkininko de Bazilio rusų baleto“ baleriną Iriną 
Baliną, taip pat nepaprastai elegantišką damą. Tad štai tąkart 
man atvykus į Kostromą buvo eksponuojama pusantros de- 
šimties retų XX a. antrojo ir trečiojo dešimtmečių suknelių: 
muslininių, nėriniuotų, siuvinėtų karoliukais ir stiklaperliais. 
Siuvinėto tiulio antkrūtiniai, apykaklaitės valenciennes, Briu- 
selio aplikacijų šaliai, airiško gipiūro įsiuvai puikiai papildė 
ekspoziciją. Viskas - iš rūpestingai saugomos Olgos Rostisla- 
vovnos šeimos kolekcijos. 

Kitas puikus - Literatūros - muziejus įsikūręs senovinėje 
sargybos bokšte, kuriame tarybiniais metais veikė Metrikacijos 

biuras ir vaikų darželis. Ten - Ostrovskio baldai: tokios jaukios 


cc 


sofos „samoson“ ir tualetinis riešutmedžio stalelis. 

Gatve plaukianti minia domisi mada: gausu baltų musul- 
moniškų, šiuo metu madingų megztų kepuraičių. Vaikinai avi 
„Jemelios“ stiliaus batus smailiomis nosimis, merginos su jlie- 
menuotais kailinukais, atlapais, kad matytųsi jų nuogi pilvukai. 

Grįždamas į Maskvą mąsčiau, kaip mažai mes žinome apie 
tą nuostabią architektūrą ir taikomąjį meną, kurie iki šiol gyvi 
Rusijos provincijoje. 


1. Didelė, jauki sofa. Pavadinimas kildinamas iš rus. cam cnamv - miego- 
patis. Žodį camocon sugalvojo rašytojas Ivanas Turgenevas, taip vadinęs 
savo mėgstamą sofą. Tai minkšta dėžinės konstrukcijos sofa, kurios me- 
dinis pagrindas visas aklinai aptrauktas gobelenu. 

Pasakiškoji Venecija 


ča. 


Jei vaikštinėdami Paryžiaus gatvėmis staiga pajuntate, kad jus 
mėto į šalis tarsi išgėrus du stiklus „Veuves Clicquot“, diagnozė 
paprasta - jūs neseniai lankėtės Venecijoje. Ir ši euforijos bū- 
sena tarsi lengvai apgirtus trunka labai ilgai - vieni ją jaučia 
savaitę, kiti - visą gyvenimą, o išrinktieji, tokie kaip Diagilevas, 
Stravinskis ir Brodskis, ir po mirties - juk jie palaidoti atokiose 
Venecijos San Mikelės kapinėse. 

Pasaulyje daug puikių miestų, tačiau sunku rasti nuosta- 
besnį ir gražesnį už Veneciją. Daug, labai daug kanalų išraižytų 
miestų-uostų, tokių kaip Amsterdamas, Briugė ar Peterburgas, 
mėgsta vadintis šiaurės Venecija, tačiau niekas niekada nėra 
pavadinęs Venecijos Pietų Briuge ar Pietų Amsterdamu. Ne- 
paprasto grožio miestas muziejus gyvesnis už visus gyvuosius. 
Jis džiūgauja, juokiasi ir ilgisi ne prasčiau už kitus šiuolaiki- 
nius Europos miestus. O kad Venecijoje visiškai nėra automo- 
bilių transporto - tai mane pribloškė per pirmą apsilankymą 
1984 m., - padarė Veneciją mano numylėtine per amžių amžius. 
Jei norite sutaupyti laiko, užuot žingsniavęs ilgomis siauromis 
gatvelėmis arba aikštėmis iki tapytojų Canaletto ir Guardi ap- 
dainuoto Ponte di Rialto, plaukite didžiuoju kanalu kateriais 

„Vaporetto“, kurie ne tik greiti ir patogūs, bet dar ir nebrangūs, 
jei įsigyjate dienos ar trijų bilietą. 

Ir štai, patogiai įsitaisę denyje, jūs mėgaujatės nuostabiu 
spektakliu, puikia opera su nepamirštama scenografijų pano- 
rama, lyg Tiepolo epochos „Fenice“ teatre. Ją sunku aprašyti - 
tokie skirtingi jos paveikslai, kurie iškyla atminty kaskart, kai 
žvelgiate į naujuosius palazzo. O šie rūmai, kurių grandiozinė 
didybė nepavaldi laikui, pasakoja mums apie Otelą ir Dezde- 
moną, apie išdykėlį Kazanovą, apie ekscentrišką „auksinę mar- 
kizę“ Luisą Casati, apie romantiškąjį Byroną, įstabiąją Eleonorą 
Duse ir talentingąjį Maria Fortuny. 

Ir ko tik neprisigalvoja tie venecijiečiai! Menui ir madai jie 
davė tiek daug, kad, kasdien visu tuo naudodamiesi, mes daž- 
niausiai pamirštame, kad viskas čia kyla iš venecijietiškų šak- 
nų. Senovėje Veneciją ir Konstantinopolį, puikiosios Bizanti- 
jos sostinę, siejo nuolatinis ryšys. Tam tikru požiūriu Veneciją 
galima laikyti Bosforo stebuklo - Konstantinopolio - dukra. 
O žlugusios Bizantijos prabanga dabar alsuoja Šv. Morkaus 
katedra su žirgais ant fasado, auksinėmis mozaikomis ir dė- 
liotinėmis grindimis, didžiulėmis aikštės kolonomis. Religi- 
nėje Venecijos trečento tapyboje dar galima įžvelgti Bizantijos 
ikonų meno atbalsius įtaigių drobių ir freskų bibliniuose pa- 
veiksluose. 

XV a. Venecija sukūrė ypatingą aksomą, ataustą auksiniais 
siūlais ir margintą specifiniu granatų piešiniu, ir šitaip tamsaus 
granato atspalvio ir aukso derinį padarė prabangos ir valdžios 
simboliu. Žinoma, šiame klasikiniame derinyje neįmanoma 
neįžvelgti Romos ir Bizantijos spalvų ir atbalsių, tačiau visos 
patvaldiškosios personos nuo tų laikų, nuo Liudviko XIV iki 

Marijos Teresės, nuo Napoleono III iki Aleksandro II, svajojo 
papuošti savo rūmų menes mėgstamu venecijietišku granatų ir 
aukso spalvų deriniu. Tai pasakytina tiek apie baldus, tiek apie 
audinius. 

Venecija dovanojo pasauliui stiklo veidrodžius, į kuriuos 
kasdien pažvelgia visi planetos žmonės. Ir net apsiblausę, tarsi 
pavargę atspindėti per juos į save žvelgiantį pasaulį, Venecijos 
palazzo šiandien didžiuojasi neprilygstamais Murano salos sti- 
klo meno dirbiniais. Venecija mums paliko ir puikius stiklinius 
šviestuvus, aliejines spingsule - kenketus ir dideles žvakides — 
žirandoles. Vakare plaukdami Didžiuoju kanalu, pamatysite 
palazzo degančių žvakių atšvaitus, kur vis dar pramogauja lai- 
mingi jų valdytojai. 

Dabar prisiminkime karoliukus. Kaip tik venecijiečiai su- 
kūrė juos tokius smulkius, ir didžiuma Puškino epochos ru- 
siškų rankinukų ir piniginių išsiuvinėta kaip tik smulkutėliais 
venecijietiškais karoliukais. Beje, senovinių karoliukais siuvi- 
nėtų daiktų galima palyginti nebrangiai įsigyti Venecijos blus- 
turgyje, kuris veikia vos keturis kartus per metus. Bet kas tai 
per turgus! Carlo Goldoni epochos pilnai siuvinėtos vyriškos 
dramblio kaulo šilko liemenės parduodamos po 500 eurų, sub- 
tiliausio darbo vėduoklės - nuo 200 iki 300 eurų, o karoliukais 
siuvinįti ridikiuliai, kamėjos, romėniškos mozaikos... Akys 
nespėja visko aprėpti, o piniginė „sulysta“ bematant. 

Aistringiems puošeivoms Venecijoje įkurtas Mados ir kos- 
tiumų muziejus, išsidėstęs prie pat San-Staje stotelės Didžiaja- 
me kanale, Močenigo rūmuose. Derėtų pridurti, kad tai vienin- 
teliai atviri publikai rūmai su visu interjeru: auksuotais baldais, 
paveikslais ir barokiniais plafonais... Muziejuje gausu XVIII a. 

korsetų, suknelių, robronų ir fižmų, spalvotų šilkinių kojinių 
ir pilnai siuvinėtų ilgų puspirštinių mitaine, dėžių perukams ir 
tabokinių, itin retų kantų iš venecijietiško, adata siūto gipiūro iš 
Burano salos. Italijoje veikia keturi mados ir kostiumų muziejai. 
Rusijoje kol kas nėra nė vieno. 

Tie, kurie laiko save mados specialistais, veržiasi į Veneciją, 
suprantama, dėl Orfėjaus rūmų, kuriuose pirmojoje XX a. pu- 
sėje gyveno Maria Fortuny, nemirtingas plisavimo kurėjas - jo 
plisavimą dar ir dabar bando kopijuoti viso pasaulio mados di- 
zaineriai. Šiuo metu Marià Fortuny muziejuje vyksta paroda, 
kuri pasakoja apie šio didžio pasaulio mados kūrėjo kelionę į 
Egiptą ir apie Rytų įtaką šiam kūrėjui, puošusiam Isadorą Dun- 
can, Alą Nazimovą ir markizę Luisą Casati. 

Venecija dovanojo pasauliui pirmąją kavinę, kuri ten buvo 
atidaryta jau 1692 m. Todėl dabar jūs turite galimybę, klausyda- 
miesi barkarolos iš Offenbacho „Hofmano pasakų“, paskanauti 
karštos kavos ar šokolado garsiojoje senojoje „Floriano“ kavinė- 
je Šv. Morkaus aikštėje. 

Aistra praeičiai įveikė visas iliuzijas, kad nūdienos mados 
progresuos, ir ši subtili nostalgija negali nedžiuginti akių tam, 
kuris bent kartą lankėsi šiame pasakiškame mieste, kur persip- 
ynusios tikrovė ir svaja. 

Eldoradas 


ča. 


1492 m. atradęs Ameriką didysis jūrų keliautojas Kristupas 
Kolumbas nenujautė, į kokį gėrybių gausų žemyną jis įžengė. 
Ispanų misionieriai ir konkistadorai buvo priblokšti actekų ir 
inkų valdovų prabangos ir turtų. Išgąsdinti anksčiau neregėtų 
arklių ir šaunamųjų ginklų, kuriuos turėjo kolonizatoriai, in- 
dėnai puolė paniškai bėgti, o Ispanija po to ištisą šimtą metų 
buvo turtingiausia pasaulio imperija, ir joje niekada nenusi- 
leisdavo saulė. 

Į Europą ėmė plūsti maišai aukso - kaip tik to metalo, dėl 
kurio visas žemynas buvo pavadintas „Eldoradu“, - išvertus iš 
ispanų kalbos, tai kaip tik ir reiškia „Aukso šalis“. 

Pirmas dalykas, su kuriuo teko susiremti konkistadorams, — 
stabmeldžių indėnų religija. Negailestingai suniokotos ir išplėš- 
tos indėnų šventyklos, paliktos be lyderių laiptuotosios actekų 
ir majų piramidės, nusiaubti jų miestai. Katalikai ispanai prie- 
varta vertė indėnus į savo tikėjimą, ir vėliau, jau mūsų laikais, 
jie tapo pačiais uoliausiais Vatikano rėmėjais Žemėje. Statyti 
katedrų ir vienuolynų iš Ispanijos, o Brazilijon iš Portugalijos 
atvyko Europos architektai, kurie, suprantama, projektavo pas- 


tatus pagal metropolijos stilius, aišku, pritaikydami šiuos prie 

karšto vietos klimato ir atsižvelgdami į vietos medžiagas. Nors 
ir kaip keistai tai skambėtų, bet Lotynų Amerika tokiu būdu 
jau XV a. pabaigoje susipažino su gotika, vėliau, XVI a. - su 
renesansu, paskui - su baroku, rokoku, neoklasicizmu. 

Visi, manantys, kad Naujasis Pasaulis išties labai naujas, 
klysta. Per šimtmečius trukusią kolonizaciją Eldoradas spėjo 
pasenti ir šiandien džiugina mus beprotiška gausa pačios įsta- 
biausios architektūros vienuolynų ir rūmų su puikiai išsilaikiu- 
siais interjerais. 

Dominikos Respublikos sostinė Santo Domingas šiandien 
yra „pats gotiškiausias“ Naujojo Pasaulio miestas, bet gotikinės 
architektūros elementų apstu ir Meksikoje - sostinėje ir Pueblo 
bei Oachakos miestuose, taip pat Kosta Rikoje, Kuboje, Kolum- 
bijoje. O nuo renesanso net raibsta akyse. Nuo Čilės iki Ekva- 
doro, nuo Hondūro iki Teksaso - visur išliko puikių XVI a. kul- 
to ir pasaulietinių statinių. Suprantama, anais laikais gyventi 
indėnų apsuptyje buvo labai nesaugu. Štai kodėl mūrytos trijų 
sluoksnių sienos, langai su tvirtomis grotomis labiau primena 
šaudymo angas, durys nepaprastai sunkios - su didžiulėmis 
spynomis ir kniedėmis storais geležiniais apsagais, masyvūs 
laiptai. 

Ko jau ko, bet erdvės Amerikoje tikrai netrūko. Statyta ko- 
kybiškai, su užmoju, amžiams. Tik su šių gigantiškų interjerų 
apstatymu buvo šiek tiek prasčiau. Iš pradžių baldai buvo ve- 
žami iš Ispanijos, Portugalijos, Flandrijos ir Nyderlandų. Daž- 
niausiai buvo gabenami nedideli daiktai, su kuriais būtų gali- 
ma keliauti iš vietos į vietą, tinkami naudoti tropikų sąlygomis 
ir atsparūs termitų atakoms. Itin paplito kaustytos ispaniškos 
skrynios drabužiams bei pinigams ir sekreterai, skirti rašymui. 

Tais laikais buvo neįmanoma išsiversti be plunksna rašytos ko- 
respondencijos, kuri karavelėmis plukdyta į Europą. 

Daugėlis medžio drožėjų, dirbusių Lotynų Amerikoje, buvo 
arabai iš Ispanijos, kur jie nuo amžių vadinami maurais ir kur 
Mauritanijos ornamentai harmoningai įsipynę į inkvizicijos 
laikų ispaniškosios tradicijos įmantrų raštą. Vėliau vietiniai 
indėnų meistrai, skulptoriai ir medžio drožėjai mokėsi naujos 
technikos iš konkistadorų. Neturėdami solidžios akademinės 
mokyklos patirties, interjero skulptūras ar baldus jie dirbo gru- 
biai, pagal proporcijas, o jų religinių siužetų traktuotė atrodė 
naiviai. Vis dėlto tai anaiptol nereiškia, kad Pietų Amerikos ga- 
miniai neturi primityvistinio žavesio ar estetinės vertės. 

Eldorado šalyje buvo mėgstami paauksinimai - bažnyčių 
interjerai stulbina prabanga ir smulkių, išties dieviškų savybių 
detalių gausa. 

Būdingas originalus daugelio pastatų ir interjerų bruožas — 
„azulechos“ - glazūruotos keraminės plytelės, kuriomis puošia- 
mos valgomųjų, virtuvių sienos, o neretai ir paradiniai koloni- 
jinių rūmų vartai. Šis tiek Ispanijai, tiek Portugalijai vienodai 
charakteringas amatas XVII-XVIII a. Naujajame Pasaulyje 
gavo didelį postūmį tolesnei raidai. 

XVIII a. didelę įtaką Pietų Amerikos baldams padarė Šiau- 
rės Ameriką kolonizavusi Anglija. Vienas iš dažniausiai kopi- 
juotų stilių - „chippendale“, čia praturtėjęs naudojant naujas, 
Europoje neįprastas medienos rūšis, visų pirma - Kubos ir 
Hondūro raudonmedį. 

Praūžus Napoleono karams ir nusilpus Ispanijai XIX a. 
trečiajame dešimtmetyje Simonas Bolivaras išlaisvino iš ko- 
lonijinės priklausomybės didelę dalį Pietų Amerikos. Tada 

susikūrusios respublikos valdė nemenkas lėšas, gautas iš kau- 
čiuko, tabako, kavos, kakavos, salietros, brangakmenių ekspor- 
to. Eklektiškų stilių prabanga iš Europos užgriuvo šių „bananų 
respublikų“ sostines ir paliko mums puikių madingiausių Vik- 
torijos epochos stilių kūrinių. 

Halinkos 
Dorsuvnos 
adatėlės 


Prieš kokią dešimtį metų viename garsiame blizgiame žurnale 
redagavau mados problemoms skirtą skiltį „Adatėlės“. Neturė- 
damas drąsos savo pavarde pasirašyti kandžių žodžių ir kitokių 
įžūlybių, pasirinkau „Halinkos Dorsuvnos“ slapyvardį. Manoji 
alter ego anaiptol nėra prasimanytas personažas. Tikroji Halin- 
ka buvo gera mano draugė, lenkų kabareto žvaigždė, „Folies 
Bergère“ dievaitė ir pašėlusi puošeiva. Ji gimė 1908 m. Varšu- 
voje, o mirė 1993 m. Paryžiuje. Draugystė su ja, taip pat kaip ir 
įprotis dažnai pasikapstyti jos puikiame prieškariniame garde- 
robe, dovanojo man begalę puikių akimirkų ir suteikė unikalių 
žinių. Tarsi norėdamas įamžinti mudviejų draugystę, jos vardu 
aš ir ėmiau rašyti savo trumpus pamfletus, kurie publikuojami 


šiame skyriuje. 


KRINOLINAI PRIEŠPIEČIAMS 
Taip, Misteris J. - puikus misterijų meistras. Jis ir vėl parodė 


savo kolekciją tamsioje Delorme salėje, kuri vis dar tebėra Pa- 
ryžiuje po Luvro rūmais. Salės prietemoje susirinko rimtos 

Paryžiaus ir Rusijos demimondo damos. Tikriausiai - poten- 
cialios jo kolekcijų pirkėjos. Kuo gi jas šįkart pradžiugino Mis- 
teris J., atvykęs iš tolimos ir taip atokiai nuo Paryžiaus mados 
esančios Maskvos? Kolekcija - vos du siluetai. Vienas - siau- 
ras ir tiesus kaip krepsatino apatinukas. Čia rytui. Ir tiuliniai 
krinolinai blizgučiais siuvinėtais korsetais, matyt, skirti prieš- 
piečiams, kurie sklandžiai įsilieja į five oclock, aperityvas, va- 
karienė, pokylis... Na o vėliau... Ne, nakties pas mus nebūna, 
veikiausiai nugali rūpestis gera savijauta ir gražia veido spalva. 
Aš pati guluosi anksti. Bet nuo tų laikų, kai lioviausi filmuotis 
kine, krinolinų, o dar tiulinių, nesu regėjusi akyse. 

Ką galima pasakyti apie Misterio J. spalvas? Tai buvo akį 
glostantys pasteliniai deriniai, paryškinti juodomis aplikacijo- 
mis. Man, beje, jos netinka, todėl perleidau viską, ką išsirinkau, 
savo bičiulėms, bet ir šios kažkodėl jų atsisakė. Plaukai suvelti, 
kaip amerikiečių prieš dešimtį metų, gal tai duoklė dekadansui? 
Per pristatymą ant sienų šviesos projekcijos: tai žuvyčių guotai, 
tai Misterio J. vardas. Pirmieji veikiausiai siekiant pabrėžti, kad 
klientės - najadės ir undinėlės, antrasis, kad nepamirštų meis- 
tro vardo. Bilietai į demonstraciją neplatinti, dalinti artimiems 
draugams ir pageidavusioms apsilankyti pristatyme jaunoms 
nedidelių Paryžiaus mados mokyklų moksleivėms. Salė buvo 
pilna. 

Bet man vis dėlto neduoda ramybės vienas klausimas: jeigu 
krinolinas, o dar iš perregimo tiulio dienai, tai kas vakare? Lau- 
kiu nesulaukiu kitos žiemos kolekcijos. Tikriausiai bus kailiai 
ir stiklaperliai su gagatais, brokatas ir aksomas ant pečių, jūra 
aplikacijų ir Žaižaruojantys siuviniai. Paryžiaus gyvenimui ta- 
tai pernelyg rafinuota. Maskvos - nežinau. Pas mus, senojoje 

Varšuvoje, tatai nebūtų prigiję. Dar lieka sultonų ir emirų rū- 
mai ir atstumtosios valdovės, kaip andai: kadaise pašalinta iš 
rūmų dėl.nevaisingumo Irano šacho sutuoktinė Soreja arba 
Indonezijos prezidento našlė Dewi Sukarno, apie kurios praeitį 
garbaus leidinio puslapiuose geriau nerašyti. Jos kaip tik ir ap- 
silankė pristatyme: sėdėjo priešais mane, žiūrėjo. O dar grupė 
princesių su abejotinomis karūnomis, toliau demimondo da- 
mos. Ir kodėl viskas taip? Misterio J. Misterija. 


ROŽINĖ VISIEMS GYVENIMO ATVEJAMS 


Mano bičiulė garsioji japonų milijonierė Masako Oja išsiskiria 
su rausva spalva tik miegamajame, kur vilki pilką kimono. Iš- 
eigai - tik rožinė ir fuksijų spalva. Mirus vyrui madame Oja, 
pakankamai garbaus amžiaus dama, pasižadėjo: rožinė - gedu- 
lo ženklan. Ant galvos rožinės skrybėlaitės, ant kojų - rožinės 
platformos (ji žemesnė už mane), ant pečių - rožiniai burnusai. 
Golfui, kurį ji, kaip kelių golfo klubų savininkė, labai mėgs- 
ta, - rožinis krokodilo odos rankinukas ir trumputis rožinis 
sijonėlis su kelnaitėmis. Pavydžiu drąsos. Aš taip apsitaisiusi į 
gatvę neičiau, nors ir turiu kelias rožines skrybėlaites. Pamir- 
šau pasakyti - rožiniai briliantai. Pikti liežuviai plaka, kad pa- 
prasčiausi aleksandritai. Tiksliai nežinau, bet Londone girdė- 
jau, kad rašytoja Barbara Cartland jai pavydi. Ta irgi amžinai 
rožinė. Net Rolls-Royce rožinis. Madam Ojos laimė, ji turi prie 
Osakos audimo fabriką - iš ten ir atiteka metrai rožinių audi- 
nių, kuriuos ji rožiniuose paketuose dosniai dalina savo ištiki- 
moms gerbėjoms. Aš taip pat gavau pavytusios azalijos spalvos 

atraižą, margintą spalvotais Andalūzijos žirneliais. Smagu, bet 
kol kas nesusikirpau, vis dar ieškau fasono. Kaimynės patarė 
pasiskolinti jį iš „Burdos“, bet ketinu kreiptis į japonę Chanają 
Mori: juk aukštoji mada jos sritis. 

O madam Oja vis dėlto padūkusi. Nusipirkusi baronų 
d ' Umjerų pilį prie Paryžiaus, ją perdarė - nudažė visus XVII a. 
salonus rožine spalva. Sako: aš ne itin turtinga, tikriau tariant, 
turtinga, bet nelabai. Ne, netikėkite žurnalistais, tvirtinančiais, 
kad Masako Oja turi tūkstantį rožinių suknelių. Jinai jų turi du 
tūkstančius. Pavydžiu. 


KANČIOS DĖL AUKŠTAKULNIŲ 


Mano kaimynė iš apačios, tokia Amelija fon Fertnichšvach, 
skundžiasi, kad kalu jai tiesiai per smegenis marširuodama virš 
galvos. O jau tie Fertnichšvachai! Pavydo turi daugiau negu 
nervų galūnių. Ji pati, tikrai sakant, lūžus keliui, guli namuose. 
Kaip ir mano geriausia draugė vikontė de Sissonne, tik ji susilau- 
žė kulkšnį, visa sutino ir apdėta ledu. Nieko stebėtina. Pasakysiu 
tiesiai: prisiminė bobutė jaunystę. Ar dera joms, septyniasde- 
šimtmetėms, vaikytis naujų madų. Turiu omeny aukštakulnius. 
Kiek malonių prisiminimų man kilo jiems grįžus. Pamenu, po- 
vestuvinėje kelionėje po Toskaną su antruoju vyru nusipirkau 
ten porą batelių iš Afrikos pitono odos. Jie padarė mane visais 
aštuoniais centimetrais aukštesnę už mylimą vyrą, kamerherį 
Bobą Knoringą, todėl šis buvo priverstas vaikščioti su šilta fe- 
tro skrybėle, užmaukšlinta ant meistriškai sušiaušto natūralių 
plaukų kuodo, baisiai prakaitavo, tai ir išprovokavo mūsų anks- 


256 HALINKOS DORSUVNOS ADATĖLĖS 


tyvas skyrybas, o juk buvo toks mielas žmogus... Netrukus 
prasidėjo karas: anšliusas, vasara Kasablankoje, žiema Kadise, 
platformos ir kitokia sunki avalynė iki pat Dioro. 

1947 m. vasarį atėjusi į jo pirmosios kolekcijos pristatymą, 
per minią amerikiečių vis dėlto sugebėjau įžiūrėti naujuosius 
Roger Vivier namų aukštakulnius. Tada mes pravardžiavome 
juos „nori stovėk, nenori - griūk“, bet avėjome mielai. Buvome 
tokios jaunos: man buvo ne daugiau kaip septyniolika metų (iš 
pažiūros, suprantama. Iš tiesų kokia dešimčia daugiau). Kiek 
parketų pasaulio muziejuose mes tada subraižėme! Kiek kartų 
mano aukštakulniai buvo įstrigę tarp Paryžiaus metro grote- 
lių! 1964 m. apsiaviau žavius atlasinius Iren Golicynos namų 
aukštakulnius, puoštus kalnų krištolais, ir vaizdavausi esanti 
Julie Andrews puotoje su pulkininku fon Trapu filme „Muzikos 
garsai“. 1977 m., švęsdama trisdešimt ketverių metų jubiliejų, 
aš taip pat įsigijau aukštakulnius - drįstu jus patikinti, didelio 
aukščio, skaisčiai raudonus - Goldos Meyer lūpų spalvos. Tada 
kauliuko ties dešinės kojos nykščiu man dar neskaudėjo, ne 
taip, kaip pastaruosius keturiolika metų. 

Ir nors operacija nepadėjo, aš ir vėl viršūnėje. Artinasi 
mano keturiasdešimt aštuntasis jubiliejus. Jau nusipirkau iš 
proto varančius Charles'io Jourdano aukštakulnius. Dvylika 
centimetrų! Bet išsilaikiau padedama vaikaičio ir lazdos. Ne už 
kalnų vaikaičio vestuvės, o po jų - jo sūnaus krikštynos. Noriu 
dar aukštesnių kulniukų. Ir nemanykit, kad aš - mados auka! 
Kodėl, pavyzdžiui, kokia nors aštuoniasdešimt aštuonerių ma- 
nekenė Ina Miščenko gali vaikščioti su audinėmis ir aukšta- 
kulniais, o aš negaliu?! Juk mūsų amžiaus skirtumas - vos pora 
metų! 

METŲ PABAIGA 


Prasidėjo gruodis. Nežinau, kaip pas jus, bet mano terasoje vy- 
nuogių lapai paraudo ir ėmė kristi ant kaimynės galvos. Bet ir 
tai jos nepagražino. Net ir man, trykštančiai energija, sunku 
susitaikyti su tuo, kad ruduo baigėsi ir greit prasidės žiema. 
Metas apibendrinti rezultatus. Mėgstu tai daryti - apibendrinti 
gyvenimą, santuokas, banko sąskaitas ir, suprantama, madas. 
Tad ką mums davė 1977 metai? Gausybę emocijų. Žodžiu, pa- 
krik-tu-ves. 

Širdimi jaučiu, kad visam laikui atsisveikinu su minima- 
lizmu (žinoma, kol jis ir vėl grįš į madą). Su tomis visomis 
priglundančiomis suknelėmis su petnešėlėmis ant vieno pe- 
ties, per kurias nudegiau saulėje Korfu saloje, su alinančiomis 
dietomis ir dėl jų atsiradusiais virškinimo sutrikimais. Ačiū 
Dievui, mumis, damomis, pasirūpino bebaimiai anglų di- 
zaineriai Johnas Galliano ir Alexanderas McOueenas. Leido 
mūsų talijoms kiek laisviau atsipūsti, įvedę naują „istorinio 
Afrikos ir Azijos maksimalizmo stiliaus“ madą. Man čia vis- 
kas taip artima: opijaus rūkyklos Makao, Zanzibaro paplūdi- 
miai, Birmos kaimai ir Velso geležinkelininkų žmonų siluetai 
Kalkutos geležinkelio stoties statybvietėje. Mėgaudamasi ar- 
tėjančiais Naujaisiais metais ėmiausi taisyti garderobą. Mano 
studijoje Monte Karle yra likęs zebro kailio kilimėlis, ant 
kurio kadaise mėgo ilsėtis Somersetas Maughamas. Nors jis 
ir prieškarinis, bet dar ne visai nusišėręs. Iš jo pasisiūdinsiu 
Alexandero McOueeno fasono kailinaičius. Pasiskolinsiu iš 
Victoro de la Rue ožio ragus (veikiausiai jo neištikimos žmo- 
nos Cecilijos dovana). Jais papuošiu tiubeteiką, kaip Gautier. 


258 HALINKOS DORSUVNOS ADATĖLĖS 


Dramblio kaulo aukštakulnius užsisakiau pas Olgą Berluti. 
Mano planas subrendo! 

Panašiai kaip Vivien Leigh „Vėjo nublokštuose“, siūdinuo- 
si Viktorijos laikų krinoliną iš nublukusios užuolaidos, kurią 
gavau iš markizės Rikelės Chabaneros mainais už paskutinę 
Džeimso Bondo kasetę. Po Kalėdų atostogų mano tarnaitė, 
ceilonietė Harimata, parveš man iš Vaduco Saliamono salos 
papuasų genties dizainerių sukurtų apyrankių partiją. Nors 
suvartotų maistui keliautojų kaulus ir draudžiama eksportuoti, 
šie papuošalai žadina apetitą, ypač jei segi juos, kaip dabar ma- 
dinga, įsivėręs į nosį, į viršutinę lūpą ar tiesiog plaukuose. Ap- 
mąsčiau ir šukuoseną. Šviesiai violetinius dryžius oranžiniame 
fone man ruošia firma „Vidal Sassoon“. Dar ieškau Afganistano 
partizanų rankų darbo diržo, Urugvajaus dygliuočio odos ran- 
kinės ir siuvinėtos malajietiškos palaidinukės. 

Tikiuosi, iki Naujųjų susitvarkysiu. 


VĖDUOKLĖS MENAS 


Jau nežinau kaip jūs, mielos skaitytojos, bet aš nusprendžiau dau- 
giau į Floridą nebekeliauti. Visko pasitaiko, bet jėgoms atgauti 
aš visam laikui nutariau rinktis Ispaniją. Įsivaizduojate: idalgai, 
torerai, flamenkas, korida, gaspačai, paelja ir net cheresas (aki- 
mirksniu trenkia į galvą). Taigi, lankydamasi Ispanijoje, kupina 
prisiminimų apie neseniai, žinoma, palyginti neseniai, prabėgu- 
sią antrąją jaunystę, nusprendžiau pasigilinti į Iberijos madas. 
Volanai, žirneliai, šukos ir rožės plaukuose. Jums neblogai pažįs- 
tama mano kaimynė baronienė Schprutt fon Schmuz paskolino 

man kastanjetes, kurias gavo iš kino žvaigždės Dolores del Rio. 
Bręsdama naujai aistrai skambant sarsuelai ir grikšint keptoms 
krevetėms, nusileidau Granadoje. Kalnai, snieguota Sierra Ne- 
vada, Mauritanijos kalifų rūmų sodai ir fontanai - Generalifė... 
Dievinu Algambrą! Visą laiką įsivaizdavau esanti antrojo aukš- 
to haremo odaliska - ten vėsiau. Nuo 46 laipsnių karščio galėjau 
prisidengti tik skėčio pavidalo kiniška skrybėlaite ir didžiuliais 
juodais akiniais. O norėdama atgaivinti mirtingą kūną, įsigijau 
raštuotą vėduoklę. Visos pagyvenusios ispanės, net daug vyres- 
nės už mane, su jomis vaikštinėja, vėduojasi ir koketuoja. Pri- 
siminusi, kaip su Karlu Lagerfeldu repetavau vėduoklių meno 
ritualą, nepasišiukšlinau ir aistringai ją purčiau, stengdamasi 
nenusilaužti klijuotų nagų. Nusprendžiau: vėduoklė - moteriai 
būtinybė, dabar noriu padaryti taip, kad ji vėl taptų madinga. Į 
kepyklą - su vėduokle, į cheminį valymą - su vėduokle, pasi- 
vaikščioti su pudeliu - irgi su vėduokle. Įsivaizduoju, kad esu 
čia Karmen, čia Laura, čia Dulsinėja, čia infantė (dvi paskuti- 
nės tinka, kai nerūkau savo mėgstamųjų „Gauloises'). Dabar iki 
šalnų nesiskirsiu su vėduokle. Ja lengvu judesiu pasitaisau nuo 
bėgiojimo pasislinkusį šinjoną, pakutenu už ausyčių lepūnus 
provaikaičius, naudoju ją kaip širmą dažydamasi lūpas. Žodžiu, 
niekuo neatsilieku nuo Lagerfeldo, o kai kur net jį lenkiu. Pa- 
vyzdžiui, meistriškai maskuoju plinkantį viršugalvį. 


BRUNĖJAUS INTRIGA 


Juo tolyn, juo blogyn! O žinot, kodėl? Todėl, kad pasaulis ne- 
teisingas. Mano ir Motinos Teresės amžiaus skirtumas - vos 

dveji metai, o ši jau pasitraukė į užtarnautą poilsį. Tuo tarpu aš 
vis dar priversta užsidirbti duonai taukšėdama barono Vrange- 
lio laikų rašomąja mašinėle ir kurdama „adatėles“ nuo mano 
stiliaus svaigstančioms skaitytojoms. Kitos moterys pasirodė 
gudresnės ir apsukresnės už mane. Imkim kad ir naujausią 
skandalą paslaptingame Brunėjaus sultonate, esančiame (ką tik 
žvilgtelėjau į žemėlapį) Borneo saloje prie Indonezijos: tropikai, 
tikriausiai noksta mango vaisiai - valgyk sau į valias, oda sa- 
vaime drėkinama, bananinio ir citrininio Singapūro aromatas 
tirpsta Aivazovskio teptuko vertuose jūros toliuose. Nuostabu, 
ką čia ir sakyt! Žodis „skandalas“ niekaip nelimpa prie tokio 
rojaus kampelio, bet še tau! Viena buvusi „Mis JAV“ (beje, aš 
taip pat buvau „Mis Katovicai“ Lenkijoje, tik šiek tiek anks- 
čiau) kartu su kitomis dėl gražumo atrinktomis merginomis 
pasirašė sutartį su Brunėjaus sultonatu. Ji vardu Šanna Mar- 
ketič (kilusi iš Jugoslavijos). Praėjusių metų rugpjūtį lėktuvu ji 
išvyko iš gimtojo Los Andželo į jau minėtą Brunėjų. Kontrakto 
esmė tokia, kad ji turėjo dailiai vaikštinėti sultono rūmuose ir 
užsiiminėti rinkodara bei megzti viešuosius ryšius. Tuose rū- 
muose 1778 kambariai - taigi visų iš karto neapibėgsi, o sultono 
žmonos sėdinėja sau foteliuose šen ten. Miss Marketič pasiūlė 
3000 dolerių už dieną, o vietoj to vos atskridus atėmė pasą, nu- 
vedė apžiūrėti gydytojui ir ėmė gretintis su šlykščiais pasiūly- 
mais, kurių ir aš atsisakydavau jau prieš 45 metus. Visą mėnesį 
praleido miss Marketič Brunėjuje ir galop sugrįžo namo. Dabar 
bylinėjasi: reikalauja 90 milijonų dolerių už sultonate patirtus 
moralinius ir galbūt fizinius nuostolius, o juk Brunėjaus sulto- 
nas — turtingiausias pasaulio žmogus. Ir net jei jis paskelbtas 
juridiškai neliečiamu asmeniu (nieko stebėtina - juk šitokie 

pinigai!), tegu tada už jį moka brolis, princas Džefris! Nekan- 
triai laukiu, kaip pasibaigs pikantiška daugiamilijoninė byla. 
Viliuosi, kad miss Marketič išties gera marketingo specialistė. 


NAUJASIS MANO GYVENIMAS 


Dar kiek, ir pavirsiu skruzde! Sėdžiu Paryžiuje savo bute, kurio 
langai žiūri į tykų 16-ojo kvartalo skersgatvį, ir tingiai gaudau 
muses. Ne, ne siekdama jas sunaikinti! Nuo šiol žvelgiu į muses 
kitaip. Visų pirma, entomologas Bruno Comby savo naujausio- 
je knygoje rašo, kad jos, t. y. musės ir kiti vabzdžiai, kuriuos 
anksčiau nepakankamai vertinau, - tai ateities proteinai. Bijau, 
kad nebesulauksiu, bet kaip norėtųsi dietos tikslais ar pana- 
šiai pagauti ją, skrendančią, paskrudinti alyvuogių aliejuje - ir 
priešpiečiai paruošti! Ir sotu, ir pigu. Kita vertus, visi mašalai, 
iš teisybės, sieloje - artistai. Todėl nuo šiol žiūriu į juos kitaip: 
tyrinėju ir bandau perprasti. Man juk teks siūdintis pagal juos 
drabužius. Naujausios Thierry Muglerio kolekcijos pristatyme 
visos žvaigždės - tikros musės vilko pusės paauksintais spar- 
nais. Žvelgdama į šiuos įstabius tvarinius mąsčiau: tik toks di- 
dis moteriškosios padermės gerbėjas ir vertintojas kaip Thierry 
galėjo paversti mus vapsvomis, musėmis ir tarakonėmis. Kita 
vertus, mano liemuo ir be jo buvo kaip vapsvos (kai turėjau 
keliais kilogramais mažiau), „laumžirgio“ akiniai (tiesa, šiek 
tiek apibraižyti) įsigyti dar per Courreges kolekcijos išparda- 
vimą 1972 m., koljė su plastmasiniais tarakonais iš Schiaparelli 
1937 m. dovanojo antrasis sutuoktinis, laumžirgio pavidalo segę 
su dulsvais topazais radau mamytės skrynutėje, ši segėdavo ją 


262 HALINKOS DORSUVNOS ADATĖLĖS 


prie apykaklaitės 1903 metais. Tačiau skruzdės ar bitės moti- 
nėlės suknia?! Tokių dalykų dar neteko matyti. Erchercogienės 
Enkachės da Visavuelos patarta bandžiau prisitvirtinti prie 
galvos seno televizoriaus anteną - sako, labai primena ūselius. 
Nužingsniavau taip iki turgaus - sėkmė neįtikėtina: labai daug 
kas atsisuko. Galvos nesukiojau - kad antena nenukristų. Kai 
tapsiu vapsva ar kopūstinuku, tyrinėkite mane pro lupą - taip 
bus geriau matyti mano nepriekaištingai jaunyvas veidas. O 
štai kai imsiu misti vikšrais (gerai paruošus - tikras skanumė- 
lis!), mano energija padvigubės. Aviečių su kirminėliais jau ska- 
navau ir jaučiau po to neįtikėtiną jėgų antplūdį. 


ANTUANETĖ IR AVYTĖS 


Čia balius bus, vaikų ten šventės'. Puotų aš nepraleidžiu iš prin- 
cipo. Dievinu maskaradus, šaradas ir tiradas. Eltonas Johnas, 
kurio aistringa gerbėja esu, organizavo savo gimimo dieną 
su XVIII a. kostiumais. Manęs nepakvietė, todėl liūdėjau, bet, 
tiesą sakant, neilgai. Džiaugsmas užklupo netikėtai: garsusis 
Paryžiaus direktorius Markas Etrichas surengė vakarą-staig- 
meną savo pasijos gimimo dienos proga. Tokių kvietimų seniai 
nesu gavusi: smalka užantspauduotas veleninis popierius, jame 
prikvėpinta skepetaitė ir laiškelis: „Laukiu jūsų tada ir tenai, 
Marija Antuanetė“ Netekau žado, o paskiau išlėkiau ieškoti 
korseto ir sijono su lanku. Perukas, rožės, rankogaliai su vo- 
lanais - angažantai... Viskam reikia laiko ir pinigų. O kur dar 


1. Aleksandro Puškino romano „Eugenijus Oneginas“ pirmo skyriaus XV 
strofos eilutės parafrazė. Vertė A. Venclova. 

pudra, skaistalai, klijuojami apgamėliai, aukštakulniai, skry- 
bėlaitė, mantilija. Užtat pranokau pati save. Į puotą vykau au- 
tomobiliu. Ant rūmų vartų skelbimėlis: „Labai atsiprašome už 
naktinį triukšmą, pas mus, esą, „Versalio puota“. Grakščiai pa- 
sisiūbuodama ant aštuonių centimetrų kulniukų lipu aukštyn. 
Ir kokia buvo mano nuostaba, kai išvydau ten dar vienuolika 
damų, apsitaisiusių pagal grafienės Madame du Barry portre- 
tus! Pudruoti liokajai nardė aplink nešiodami šampaną „Veuve 
Clicguot“, kavalieriai buvo gerai įtepti pomada ir prisikvėpi- 
nę (dažniausiai „Dolce & Gabbana“). Tarp kojų trynėsi tuntas 
avyčių - įgėrę jaunikaičiai ir mergužėlės avis primenančiais 
Jeano Charles'io de Castelbajaco garbiniais. Dingtelėjo mintis, 
kad apsikvailinau: derėjo ateiti senais išvirkščiais afganiškais 
puskailinukais. Aplink atkakliai tūpčiojo menuetą piemenėliai 
ir piemenaitės, markizės ir markiziukai. Valstietės pienininkės 
(visos jos - perrengtos jugoslavės) nešiojo sūrius ir uogas. Tada 
menuetą pakeitė čia visai netinkamas valsas. Mano partneris, 
kunigaikštis Potofesku, sukosi mindamas senoviniais batais su 
sagtimis - eskarpenais - ant šleifų. Ant grindų liko gulėti jūra 
nutrauktų nėrinių. O kai antrą valandą nakties trenkė rokas ir 
abatai su kariūnais ėmė raityti prieš mane niekada nematytus 
pa, supratau: išmušė mano valanda, o karieta seniausiai pavir- 
to moliūgu. Taksi skraidino mane namo, vilkdamas iš paskos 
šviesų nelyg Paukščių takas peruko pudros šleifą. 

IŠSKRENDANT Į KOSMOSĄ 


Skrisdamos į kosmosą, mielos skaitytojos, nepamirškite įsimes- 
ti Paco Rabanne skafandro. Kartą girdėjau, kaip Chanel jį pa- 
vadino „metalurgu“. Na o aš, matydama jo meilę silpnajai lyčiai, 
esu pasirengusi paaukoti jo naujiems kosminiams darbams rieš- 
kučias savo smeigtukų. Per paskutinį pristatymą „Moulin Rou- 
ge“, kur kadaise pasirodydavau, išvydau kai ką nepaprastai jau- 
dinančio. Ant lankų įtempti plastikiniai sparneliai ir antenomis 
skimbčiojančios aptemptos suknelės, su kuriomis neįmanoma 
atsisėsti, o stovėti sunku. Moters kūnas nerūpi Rabanne. Mo- 
teris sau, modelis - sau. O koks galingas tas pasažas su šarvais 
ir narvų formos skafandrais, į kuriuos buvo įkalintos (kai ku- 
rioms iš jų taip ir reikia!) kai kurių modelių fizionomijos! Paco 
temos: vanduo, oras, žemė, sidabras ir auksas. Tiesa, tris pir- 
mąsias mada virškina sunkiai, likusios - pernelyg nuvalkiotos. 
Tačiau vanduo neabejotinai įkvėpė kūrėją iš Ispanijos, kuris tiki 
Senovės Romoje buvęs kurtizane Mesalina. Senovės Romos pir- 
čių atminimui jis sukūrė šlapių plaukų šukuosenas. Koks šaunus 
ir moteriškas vienos iš opiausių mūsų problemų sprendimas! 
Plaukų nuo šiol nedžiovinsime. O į peršalimą mums nusispjaut! 
Be to, Rabanne prikėlė iš užmaršties plastikinius perregimus 
grybukų pavidalo skėtukus - daugelis iš mūsų visur tampėsi to- 
kius ABBA epochoje. Kartą mačiau Rabanne Paryžiaus kavinės 
„Beaubourg“ terasoje - madinga vietelė, liko mums kaip sotaus 
devintojo dešimtmečio palikimas. Pasipuošęs anaiptol ne šar- 
vais ar kosmonauto skafandru, o vilkėdamas gerokai nutrintą 
džinsinį komplektą, mūsų Paco visą valandą gurkšnojo kavą vi- 
siškoje vienumoje. Niekas jo neatpažino, neprašė autografų. O 

svarbiausia - judrioje Beaubourg aikštėje taip ir nesušmėžavo 
nė vienas „metalurgo sukurtas geležinis mini sijonėlis. Sic tran- 
sit gloria mundi - taip praeina pasaulio garbė. 


AUDINIŲ AŠ NEBEVILKIU 


Ir visai ne todėl, kad Tatjana Jakovleva kadaise išrėžė: „Audi- 
nių kailiniai vilkimi tik per futbolo rungtynes.“ Anaiptol. Aš 
nebesivelku ir sabalų, atsisakiau šinšilų ir toliausiai nukišau sa- 
vąjį šermuonėlio palantiną. Nuo šiol aš ekologijos šalininkė ir 
saugau gyvūnus. Tik nepamanykite, kad mėgdžioju tą Brigitte 
Bardot, apie kurią markizė de Monmusuar kartą prasitarė, kad 
ši tiktų man į vaikaites. Melas - tik į dukras, tvirtai laikausi 
šios nuomonės. Tai supratau savo galva: vargšų žvėriukų kai- 
liukai nepapuoš mano odos taip, kaip tai gali padaryti pudra 
„Coty“ ir plastikos chirurgas. Bet čia kur buvęs nebuvęs - tas 
strutis grublėta oda. Viskas prasidėjo kaip įprastai. Mano kai- 
mynė, baronienė Schprutt fon Schmuz, gavo kvietimą į Torrant 
kolekcijos pristatymą. Pati nenorėjo eiti, gudrutė, todėl ir įkišo 
jį man. O aš nuėjau - man padarė įspūdį adresas kortelėje - vis 
dėlto viešbutis „Intercontinental“. Nuėjau, klestelėjau į baronie- 
nės vietą, o čia Žinia - kolekcija iš grublėtos odos. Per lornetą 
turėjo tokį truakarą, o aš 1942 m. - rankinuką, jį man pristatė iš 
Vokietijos, ir kunigaikštis Potofesku mane tikino, kad tai visai 
ne paukštis. Bet Torrant tikrai paukštis, ir dar išmargintas viso- 
mis karamelinėmis tų cheminių saldainių, kurie parduodami 
prie vartų į Disneilendą, spalvomis. Aš „Le Nouvel Observa- 

teur skaičiau, kad stručio mėsa dabar plačiai naudojama bifš- 
teksams. Na taip, plunksnos - į „Moulin Rouge“ - boa, o oda, 
vadinasi, švarkeliams. Dar lieka nagai ir snapas. Žodžiu, „Ragai 
ir kanopos“. O tai kur šie dedasi? Matyt, iš jų pas Galliano ar 
dar vieną amerikietį, kurio pavardė skamba kaip mėsainio pa- 
vadinimas, daro amuletus. O gal aš neteisi? 

Keturias savo stručio vėduokles sudėjau į senus Hermes fu- 
tliarus ir užkišau į antresoles - vaikaičiams, matot, alergija. Boa 
paaukojau Raudonajam Kryžiui, kuris rinko drabužius pabė- 
gėliams iš Ruandos. 1942 m. rankinės neliko nė kvapo - ka- 
dai pamiršau ją Biarritz paplūdimyje. Na o dabar štai skaisčiai 
rausvi, gumburuoti, sakytum, spuoguoti švarkeliai. Bet aš ne- 
pasiduodu. Kam jau kam, bet Torrant tikrai niekada nekelia- 
klupsčiavau. Nors mūsų kepėja ir nupirko iš jų dukteriai vestu- 
vėms kostiumėlį, kuris atrodo nevertas pinigų, sutaupytų jam 
iš prekybos kruasanais. 


NAUJŲJŲ METŲ NAKTIS 


Pirmiausia, su Naujaisiais, skaitytojai! Antra, su nauja laime, 
kuri pasižymi simptomiška tendencija išslysti iš kasdienio 
mano, kaip aukštuomenės atstovės, gyvenimo. O sieloje aš - 
pramaniūgė. Nusprendžiau vaikaičių džiaugsmui ir iš didak- 
tinių paskatų (ir kaip priminimą apie savo neblėstantį grožį) 
surengti teatralizuotą staigmeną - persirengti Seniu Šalčiu. 
Pastaraisiais metais aš jau, deja, vaikštau ne taip žvaliai kaip 
anksčiau, todėl į partnerius ir vietoj atramos pasikviečiau savo 
kirpėją portugalą Pedrą. Sumaniau perrengti jį Snieguole - juo 


HALINKOS DORSUVNOS ADATĖLĖS 267 


labiau kad jis į ją panašus, reikėtų tik ūsiukus nusiskusti. Jis 
ilgai spyrėsi, argumentuodamas, kad Marais rajone su ūsiu- 
kais turi didesnį pasisekimą. Bet jį įtikinau, kai pasakiau, kad 
iš tikrųjų jis nešioja tuos ūselius tik tam, kad būtų panašesnis 

į savo mamą! Senio Šalčio kailiniams nusprendžiau panaudoti 

raudoną kilpinį Pierre'o Cardino pirčiai skirtą peniuarą - ne 

prastesnį už Majos Pliseckajos. Įsigijau iš Martino Margielos 

dirbtinio avikailio goržetę, apsiaviau perlamutrinius raudonus 

kazokiškus aulinukus iš 1968 m. Mary Quant kolekcijos ir su- 
formavau vešlią barzdą iš trijų graikiškų plaušinių, o ant galvos 

užsimaukšlinau megztą šalmą iš Sonios Rykiel butiko. Išėjo 

nepaprastai žaviai. Pedrui - Snieguolei - mano baltas „džersio“ 
paltas iš 1966 m. Andre Courreges'o žiemos kolekcijos (per taliją 
jam kaip tik), žaižaruojančios Vivienne Westwood platformos 

ir žydras Chantal Thomass perukas (to laikotarpio, kai ji buvo 

atleista iš nuosavų mados namų). O kokio žavesio tokiam deri- 
niui suteikia antracitiniai „L'Oréal“ šešėliai! Trumpiau tariant, 
Pedras atrodė nepriekaištingai. Vaikaičiui nupirkau Calvino 

Kleino apatinių komplektą, jo nuotakai - „Gucci“ kvepalus 

„Pavydas“, vaikaitei - Hermes balną ristūnui, o jos sūneliui (net 

negaliu įvardinti, kokie giminystės saitai mus sieja) - japonišką 

juosmenį nuo reumato. Mudu su Pedru prisikvėpinom, prisipu- 
dravom ir virpėdami iš jaudulio sustingome laukdami priešais 

vaikaičio duris Otvilio gatvėje. Ir ką jūs manot? Durys atsidaro, 
ir vaikaitės sūnus išrėžia: „Halinka, ar šiandien „Oueen“ klube 

karnavalas senajai kartai? Kai kam Kalėdos ir Naujieji metai 

siejasi su papuošta eglute, obuoliais apkamšyta antimi, sutuok- 
tiniu ligoninėje, dėmėta staltiese, o man - su artistinių iliuzijų 

žlugimu. 

KOH-I-NOR 


Kai 1922.m. mes su mama ir caro auksą gabenusių čekų kariš- 
kių grupe nuo Volgos evakavomės į Prahą, pieštukais „Koh-i- 
Nor“ aš jau eskizavau koncertinius baleto chitonus. Tačiau iš 
tikrųjų taip vadinamas didžiulis, sulig anties kiaušiniu, 186 ka- 
ratų briliantas, o išvertus iš hindi - „šviesos kalnas“. Manoma, 
kad šiam akmeniui penki tūkstančiai metų, o tai reikštų, kad 
jis anaiptol ne mano bendraamžis, kaip teigė į paskalas linku- 
si markizė de la Pjedra Kagada. Kurį laiką nelemtąjį briliantą 
turėję persai, paskui - Didysis Mogolas, vėliau - radža Gvalio- 
ris, iš kurio turbano briliantą pavogę anglai išvežė parduoti į 
Londoną. Aš pati tada dar nebuvau gimusi, bet mamytė buvo 
minėtų įvykių liudininkė ir papasakojo man viską su visomis 
smulkmenomis. Tai buvo 1852 metais. Senasis hercogas Veling- 
tonas, Vaterlo didvyris, savo medine koja atklibikščiavo pas 
Londono juvelyrą Garrard'ą į Haimarket-strit ir savo rankomis 
nurėžė pirmąją akmens briauną, vėliau jis buvo įstatytas į vieną 
iš karalienės Viktorijos karūnų ir apsuptas dviem tūkstančiais 
briliantų. Giliai širdyje aš nepavydi - tebūnie, jei taip reikalauja 
etiketas! Ir jau 150 metų nuo tos dienos „Koh-i-Nor“ - Brita- 
nijos karalienės karūnoje. Tačiau, deja, skaitytojau, istorija čia 
nesibaigia! Kilminga indų šeima, kurį laiką valdžiusi šią bran- 
genybę, šiais metais ėmė reikalauti ją grąžinti. Kokia geniali, 
o svarbiausia - originali idėja! Ėmiau karštligiškai sukti gal- 
vą bandydama prisiminti, ar negalėčiau ko nors susigrąžinti ir 
aš, ir prisiminiau vasarinį skėtuką, kurį 1932 m. pamiršau frau 
Grippenbacher pansione Kosta del Sol pakrantėje. Išsiunčiau 
jiems faksą. Deja, frau Grippenbacher mirė Argentinoje 1952 m., 

o pensionui dabar vadovauja ponas Omoto Mumuši-san. Mes 
vienas kito nesupratome ir skėčio nepavyko rasti. Todėl spėju, 
kad ir Elžbieta II savojo „Koh-i-Nor“ Indijon neatiduos. O kaip 
jūs manote? 


HABANERA 


Nežinote, kas yra habanera? Habanera - tai Havanos, Kubos 
sostinės, gyventoja. Ji taip pat ir naujoji mano idealo Jeano Pau- 
lio Gaultier mada. Tik jam vienam pavyksta įtikinti tokią ir šil- 
to, ir šalto mačiusią puošeivą, kaip aš, kad šį pavasarį mes visos 
skubiai pasidarysime kubietėmis. O buvo taip. Gaultier surengė 
egzotišką šou Paryžiaus Afrikos ir Okeanijos muziejuje. Kaip 
džiugu buvo man, nesilankiusiai Havanoje nuo atsisveikina- 
mųjų gastrolių kabareto „Tropikana“ scenoje ir vėl pasinerti į 
tą nuostabų cigarų dūmų, kavos ir bananų pasaulį. Sambą keitė 
mamba, o rumbą - ča ča ča. Kas gyvas susirinko pasižiūrėti šou. 
Žurnalistai susėdo ant podiumo, aš - pirmoje parterio eilėje. Iš 
pradžių mane išgąsdino pirmas vaiduoklis - kitaip tariant, Er- 
nesto Che Guevara, kuris užlipo ant scenos ir parodė man ant 
peties tatuiruotę su kūju ir pjautuvu. Prisiminiau, kad panašų 
ženkliuką jau esu kažkur mačiusi (tikrai ne suvenyrų krautuvė- 
je), ir nemačiomis persižegnojau. Paskui scenoje pasirodė per- 
sirengę kubiečiais ir kubietėmis modeliai. Įsivaizduokite: pilvas 
nuogas, palaidinė su kripėmis apačioj surišta mazgu, ant gal- 
vos karibietiškas turbanas su dviem bananais ir ananasu vietoj 
plaukų segtukų, ausyse žiedai, daugybė apyrankių, įrudusi oda 
(aš kaip tyčia neseniai buvau persikaitinusi soliariume), rauktas 

sijonas su žirneliais - žavu, ką čia ir sakyti. O vyrai! Usiukai, 
žandenos, banditiška išvaizda, cigaras dantyse, sombrero nuo 
saulės. Vaikščiodami podiumu modeliai visą laiką valgė vaisius, 
maigė juos pirštais, sultys tekėjo rankomis, drabužiai - vienos 
dėmės. Mano nuomone, ši mada stačiai nuostabi. Šalin cheminį 
valymą! O mane kaip tik baigė užpjauti klausimas, kaip paša- 
linti dėmę, kuri atsirado ant palaidinės prieš Naujuosius metus 
skanaujant nunokusias Čilės trešnes. Gaultier pasiūlė man at- 
sakymą: dėmė - naujojo įvaizdžio dalis. Ypač jeigu tai kiaušinio 
trynio, kavos ar vaisių dėmė. O kaip, reikia manyt, šią madą 
palaiko Fidelis Kastro! Jis gi kaip tik neseniai nurėžė valstybės 
finansavimą cheminėms valykloms! Pasibaigus šou visi puolė 
į sceną valgyti, kas dar liko, arba tempti namo bananų kekių. 
Apskritai Ernestas Hemingway šią salą aprašė, Olga Guyot šią 
salą apdainavo, Alisia Alonso šią salą išreiškė šokiu, Fidelis 
Kastro šią salą išrengė, o Jeanas Paulis Gaultier ją aprengė. Ir 
kaip viskas gerai ir sklandžiai baigėsi! 


ATEITIES PLANAI 


Nubundu išmušta šalto prakaito: sapnuoju košmarus dėl roki- 
ruočių mados pasaulyje. Kiek atitokau tik išgėrusi taurę šam- 
pano „Moet & Chandon“. Yra dėl ko susimąstyti. Pagalvokite 
patys. Pavyzdžiui, imkim senąjį Schererį (įkūrusį savo vardo 
namus) ir perkelkime jį pas Kenzo. Kenzo perkraustome į Vi- 
vienne Westwood namus. Pačią Vivienne Westwood paprašome 
kurti kolekcijas Oscarui de la Rentai. Oscarą de la Rentą perme- 
tam į Hugo Boss. Jeanas Paulis Gaultier pieš modelius Lanvin. 

Galliano išsiunčiame pas Armani, Armani - pas Jodži Jama- 
moto. Judaškiną, žinoma, kviečia Dior, o Lagerfeldą - Versace. 
Slavą Zaicevą išsinuomoja Calvin Klein, Alexanderas McOue- 
enas paskiriamas pas Ungaro, o Ungaro - pas Castelbajac, La- 
croix tampa nepamainomas pas Gucci, gerbiamąjį Givenchy iš 
Didžiojo teatro perkelia į Mažąjį, Azzedine Alaia komandiruo- 
ja pas Donną Karan, Elsą Klensch pakeičia Natalija Kozlova, 
„Elle“ redaktorius išsiunčiamas į „Harper's Bazaar, o vyriau- 
siasis „Burda“ redaktorius - į „Vogue“. Emanuelį Hahną priima 
Chantal Thomass, Thomass perkeliama pas Hermesą! Driesas 
Van Notenas prisivilioja Iren Golicyna, o pačią Iren iškelia į 
muziejų. Martinas Margielas priverčiamas pereiti pas Krizią, 
Mila Schon piešia Madame Grės, senučiukė Madame Carven 
perleidžiama Benetton, Hanae Mori trokšta Patou. Montand 
įdarbina Thierry Muglerį, o Mugleris - Balenciagą. Cardinas 
perima Nina Ricci, Courreges'as geidžia turėti Saint Laurent. 
Likusius, tikriausiai, kaip nebereikalingus, tiesiog išmeta. Nu- 
budau ištikta isterijos. Koks kvailas sapnas! Juk taip niekada 
nebūna, tai neįmanoma. 


Ko gero, teks apsilankyti pas gydytoją. 


VIS DAR ŽIEDELIAI 


Ar girdėjote apie Lauros Ashley gėles? Tos visos paklodės ir ap- 
mušalai, išpaišyti Viktorijos laikų puokštėmis, kuriomis puo- 
šė jaunavedžių miegamuosius XX a. aštuntąjį dešimtmetį. Kai 
1972 m. tekėjo mano vaikaitė, padovanojau jai „asorti“ puokš- 
telėmis margintus naktinius marškinius ir užvalkalą, kad būtų 

lengviau slapstytis nuo vyro. Dabar Laura Ashley namuose dra- 
ma. Jos direktorė amerikietė An Iverson atleista, o į jos vietą 
paskirtas Davidas Hoare'as, naujas finansų specialistas. Ir kaip 
tokios damos įsitaiso į tokias gėlėtas vietas? Pasirodo, tas dėl 
to, kad katastrofiškai krinta šios „žydinčios puokštės“ akcijos. 
Juk taip būna: gėlyčių mada baigėsi, nuo šiol madingos uogy- 
tės. Minių minios, kadaise šturmavusios Laura Ashley namus, 
atslūgo, ir nepaisant naujo namų devizo „Ištark man šitai be 
gėlių“, visiškai nebenori iš naujo užslūgti. Atleidę daugiau kaip 
šimtą penkiasdešimt darbuotojų, Laura Ashley namai vis dar 
bando išlikti ant bangos ir sprendžiant iš naujausių kolekcijų 
butikuose, siekia modelių minimalizmo. Bet šaukštai po pie- 
tų. Kiti laikai, kitos taisyklės. Kiti dievaičiai dabar jaudina pro- 
tus ir priversti mus, puošeivas, grįžti į namus, kurie garsūs tik 
puokštelėmis, labai sunku. O jų užuolaidas paleidau į apyvartą: 
nuo šiol jos kabo mano tarnaitės Marlen kambaryje ir šildo jai 
sielą. Jei laimė ne žieduose, tai kurgi daugiau? 


REINO NUOMONĖ 


Suprantama, čia tik vaizdingas posakis: „Reino (upės!) nuo- 
monė“. Tai tiesiog vokiečių nuomonė. Kas iš mūsų, moterų, 
nėra pažįstamas su vokiečių mados grožybėmis, su lengvu ir 
elegantišku vokiečių skoniu be mažiausios biurgeriškos pui- 
kybės priemaišos; su jų subtiliu spalvos pojūčiu, ypač ruošiant 
sumuštinius; su rafinuotu humoro jausmu, nuo kurio atgaunu 
amą tik pasinaudojusi jums, skaitytojos, jau žinoma Lagerfel- 
do vėduokle. Bet dėl skonio svetainėse nesiginčijama, ir, Dievas 

mato, jau ne už kalnų laikas (slapta viliuosi, kad nesulauksiu 
jo), kai vokiečių mada užkariaus viso pasaulio, visos galakti- 
kos, - imkim dar plačiau - visos kūrinijos podiumus. Tada jie 
ims ir parodys mums, kur pipirai auga! Praėjusią žiemą pipi- 
rų, be abejonės, pridygo Bonoje - oras ten išretėjo dėl to, kad 
visos vyriausybinės kontoros išvyko į Berlyną - „nach Haus“, 
kaip ten sakoma. Ir štai vokiečių couturiere Wolfgangas Joopas 
nusprendė pradėti kryžiaus žygį prieš anglus. Nieko stebėti- 
na - šie kadaise išsijuosę bombardavo faterlandą, o dabar dar ir 
diktuoja madas. Savaime suprantama, Joopas, dviejų odekolo- 
nų „Viskas apie Ievą“ ir „Kas naujo apie Adomą?“, kurių pava- 
dinimai nesukelia jokių asociacijų su Josepho Mankiewicziaus 
filmu (1950 m.), kuriame vaidino Bette Davis, išdrįso apkaltinti 
visus aliai vieno anglus plagiatu. Dorojo Wolfgango nuomone, 
Alexanderas McOueenas, Stella McCartney ir Johnas Galliano 
nieko daugiau ir neveikia, kaip tik vagia senas idėjas. Pavyz- 
džiui, pavogė krinoliną iš Wortho. O iš Redfern namų veikiau- 
siai nugvelbė korsetą. Kailius pagrobė iš sabalo ir meškėno, o 
mini sijoną - iš Courreges o, kurį pastarasis savo ruožtu pavogė 
iš Mary Quant. Buvau sužavėta tuo, ką sužinojau iš Wolfgan- 
go Joopo. Užuot parodęs mums ant podiumo gražią, sultingą ir 
krūtiningą bavarę ilgomis kasomis, jis parodė (veikiausiai pir- 
mą kartą gyvenime) išsekusias paneles manekenes, panašias į 
sunkiai sergančias ir praradusias viltį pasveikti spirochetas. Jo- 
opui visur vaidenasi raganos ir monstrai. Ir kruvinos mergaitės 
akyse'... Taaaip, negeraaai, nicht gut, taip sakant. Argi šitaip 


1. Aleksandro Puškino dramos „Borisas Godunovas“ (1825 m.) eilutės M 
MANbUUKU KPO08a68b1e 8 21a3ax (Ir kruvini berniukai akyse) parafrazė. 

buvo anksčiau... Pamenu, kai 1937 m. paskutinį kartą tranzitu 
vykau per Vokietiją, mačiau darnias vienodomis uniformomis 
pasipuošusių visai sveikai atrodančių vokiečių merginų ir vai- 
kinų gretas, marširavusias palei geležinkelius. Ir jei ne anglai su 
amerikonais, galimas daiktas, jie tebemarširuotų iki šiol. Dar 
pažiūrėsime, ar po penkiasdešimties metų kas nors bandys sa- 
vintis Wolfgango Joopo idėjas. 


KAIP SVARBU BUTI TURTINGAI 


Žinau (girdėjau šnekant), kad kai kas paėmęs į rankas mūsų 
žurnalą pirmiausia atsiverčia paskutinį puslapį ir puola skai- 
tyti mano kūrinių. Man net nesisapnavo, kad sulaukusi tokio 
amžiaus turėsiu Rusijoje tiek savo literatūrinio talento gerbė- 
jų. Ach, kaip apsidžiaugtų mama visa tai matydama! Mudvi su 
ja nemaža kartu patyrėme ir Lenkijoje, ir Prancūzijoje - visur, 
kur man teko dalyvauti pasirodymuose. Kartą koncerte daly- 
vavo Vindzoro kunigaikštis su kunigaikštiene. Sužavėti mano 
talento, šoklumo ir spalvingo akrobatinio etiudo su stručio 
plunksnomis, kurį atlikau, jie pasikvietė mane išgerti puodelio 
arbatos į Neuilly, prašmatnų Paryžiaus priemiestį, kur turėjo 
vilą, kurią įsigijo, kai kunigaikštis išsižadėjo sosto ir išvyko pas 
mylimąją Wallis Simpson. Vėliau mudu su antruoju vyru įsigi- 
jome ten aštuonių kambarių butuką - visišką lūšną, palyginti 
su kunigaikščio ir kunigaikštienės dvaru. Šiandien aš baisiai 
jaudinuosi: pirmiausia dėl neseniai pasibaigusio išpardavimo 
„Sotheby's“, kur buvo išparduota viskas, kas liko po kunigaikš- 
tienės mirties. Kokių tik briliantų ji neturėjo! Net pavydas 

apėmė, kad jie didesni už manuosius sceninius. Ši išsituokusi 
(žinoma, kalbant tarp mūsų) amerikietė 1936 m. privertė Velso 
princą atsisakyti sosto jau po to, kai šis buvo karūnuotas ir tapo 
karaliumi Edvardu VIII. Įdomu, kuo jinai jį sužavėjo? Markizė 
de la Falaise de Coudray liežuvavo, kad Wallis Simpson praeitis 
audringa ir kad gyvendama Šanchajuje ji prisidurdavo pragy- 
venimui vėjavaikės Veneros namuose, todėl jai esą vėliau taip 
ir sekęsi. Išsivežusi karalių iš Londono į Prancūziją, į valias pa- 
simėgavo pastarojo dosnumu. Šis paliko krūvą milijonų vien 
pas Cartier. Kunigaikštienei mirus, visos jos brangenybės buvo 
parduotos Ženevos aukcione. Man ji nepaliko nieko, nors ir ža- 
dėjo. Tikras kaulų maišas kunigaikštienė ir vyrą marino badu, 
niekada neleisdavo jam pietauti ir vis kartodavo: „Dar niekam 
nepavyko tapti nei pernelyg liesam, nei pernelyg turtingam“ 
Dėkui Dievui, jai užteko proto testamentu palikti visas savo 
suknias Paryžiaus mados ir tekstilės muziejui, o štai vyro pal- 
tai ir smokingai tik neseniai buvo parduoti Niujorke, ir, derėtų 
pridurti, labai nepigiai. Tai paskatino mane susimąstyti. Juk 
trečiasis sutuoktinis, taip pat gana išnašus, man paliko vizitinę, 
švarką, fraką ir gabardino apsiaustą nuo dulkių. Pasiūliau viską 
„Kristy“, nes jie visai nesuėsti kandžių. Atsakė neigiamai ir net 
nepaaiškino, kodėl. Ir kodėl, sakykite? 

Mano velionis vyras, kaip ir kunigaikštis, mėgo mažus šu- 
nelius, mopsiukus, o vaikų mes irgi neturėjome. 

SUVILIOJUSI PREZIDENTĄ 


Tikriausiai jūs sujaudinti ne ką mažiau už mane. Kaip kitaip! 
Na, jei ji dar būtų kokia nors Marilyn Monroe (prisiminkime 
prezidentą Kennedy), o čia dabar paprasčiausia sekretorė... Kur 
matyta, piktinasi visi Amerikos laikraščiai, žurnalai ir televi- 
zijos kanalai, užmegzti nesantuokinius ryšius su prezidentu? 
Visiems aišku kaip diena, anksčiau istorija nėra regėjusi nieko 
panašaus ir niekas niekada nėra turėjęs jokių meilužių. Ji ganė- 
tinai miela, ta Monica Lewinsky — tamsutė, su berete, aistros 
kupinu žvilgsniu, apie kurias dainuojama: „rojaus džiaugsmus 
man pažadėjo“... Kaip man neramu dėl Billo Clintono. Iš pra- 
džių jį apskundė Paula Jones (su tokia pavarde neturėk vilčių 
patekti nė į vienus padorius namus!), o dabar, še tau - žinia apie 
jo romaną su Monica. Bet juk ji tik meilutė sekretorė! Dėliojo 
visokius popierėlius, dovanodavo prezidentui atminti kakla- 
raiščius - gerus, šilkinius, iš Donna Karan... Liežuvių nešioto- 
jai žurnalistai svaičioja, kad ji įsiviliojo vargšą prezidentą į Bal- 
tujų rūmų Ovalųjį kabinetą. Išties, skamba pikantiškai - juk 
ten nėra jokių kampų. Dar kalba, visiems reikėtų pasiklausyti 
įrašų, prezidento paliktų jos autoatsakiklyje. Laimė, įsiterpė 
prezidento žmona Hilary. Suprantama, vis dėlto sutuoktinė, 
nors pastaraisiais metais jie ir įsirengė atskirus miegamuosius. 
Ne, pareiškė, mano vyras man ištikimas (juk geriau žino). Ir 
Monica, ir pats prezidentas patvirtino: ničnieko tarp jų nebuvo, 
visa kita - paskalos. Prezidentas skubiai paprašė savo bičiulio 
Ronaldo Perelmano įtaisyti Monicą Lewinsky (su kuria jis nie- 


1. Perfrazuota M. Medvedevo romanso eilutė Mne o6evujawm padocmu paa 
iš kino filmo „Bekraitė“. 

kada nieko neturėjo) į kitą, gerai apmokamą darbą, t. y. į Revlon 
namus, garsėjančius savo šampūnais ir lakais. Nuo šiol Moni- 
cos plaukai bus dar gražesni... Tačiau skandalas netyla. Kokia 
gi išeitis? Aišku, tik viena - subombarduoti Bagdadą, kad visi 
žinotų, iš kur kojos dygsta. 


KRUASANŲ KARAS PRIEŠ SPAGEČIUS 


Šekit - jis mums paskelbė karą. Turiu omeny Giorgio Armani. 
Sutikite, išėjo labai nekaip. Pirmiausia jis panūdo atidaryti nau- 
ją parduotuvę Paryžiuje - Sen Žermeno bulvaro ir Rue de Ren- 
nes kampe, kur anksčiau buvo vaistinė, kaip tik priešais kavinę 
„Du magogai“, kur dažnai gurkšnodavau šokoladą su Simone de 
Beauvoir. Išėjo puiki parduotuvė. Negana to, mielasis Armani 
nusprendė paaukoti pinigų Sen Žermeno bažnyčiai restauruo- 
ti — toje bažnyčioje kadaise kunigavo nušalintasis Lenkijos ka- 
ralius Stanislavas Leščinskis. Neslėpsiu, Armani - ne skurdžius. 
Bet šitai, žinoma, tik tarp mūsų. O čia še tau - ėmė jis kartą ir 
sumanė parodyti savo kolekciją specialiai tam pastatytoje sa- 
lėje - tai kažkas panašaus į šapito cirką, netoli nuo naujosios 
parduotuvės, aikštėje šalia gražios barokinės Sen Sulpiso baž- 
nyčios. Visi žino, kad kaip tik čia nuo seno įsikūręs didelis Yves 
Saint Laurent butikas. Širdyje viliuosi, kad šis sutapimas (ki- 
taip tariant, geografinis artumas) neturi nieko bendra su mano 
pasakojimu. Armani, iš anksto susitaręs su Paryžiaus merija, 
policija ir bažnyčios klebonu, kuris už tai gavo nemažą sumą, 
ištaisė didžių didžiausią „šapito“. Pasikvietė pulką žmonių: 
gražių manekenių, muzikantų, fotografų, grimuotojų, apšvie- 

tėjų, kontrolierių ir kt. Tačiau likus lygiai keturioms valandoms 
iki pristatymo, atskriejo žinia: renginys uždraustas nustačius 
priešgaisrinės saugos normų pažeidimus (lyg šito nebuvo gali- 
ma nustatyti anksčiau). O dabar įsivaizduokite: stoviu aš išsi- 
pusčiusi nuo kojų iki galvos, su Vivienne Westwood aukštakul- 
niais, su pudeliu Katiš ant rankų, šalia baronienė Vasvolenzi, ir 
stebime tokią sceną: demonstrantai ekologai su transparantais 
„Armani, go home“ protestuoja prieš „šapito“. Čia pat vienas iš 
pakviestųjų - Karlas Lagerfeldas - vanoja prancūzus už šovi- 
nizmą, kino žvaigždė Christopheris Lambertas daro tą patį. Su 
jais solidarizuojasi Paco Rabanne. Šou vis dėlto įvyko, bet tuš- 
čioje salėje - publikos taip ir nesuleido. Rezultatas - milijonas 
dolerių kaip šuniui ant uodegos. 

Prisvilo pirmoji Armani pica Paryžiuje. Dabar jis baudžiasi 
pasmaugsiąs visus konkurentus spagečiais. 


NAUJIENOS APIE BOSSĄ 


Štai, skaitytojos rašo laiškus į redakciją, sako, kad juokiasi 
skaitydamos mano rašinius. Mane tai jaudina ir šiek tiek ste- 
bina - ką jau čia tokio smagaus galėčiau paporinti sulaukusi 
tokio amžiaus? Prasidėjo vasara, ir mane čia išmuša prakaitas, 
čia krečia šaltis. Ir ne tik nuo oro permainų, bet neretai ir nuo 
vidinių potyrių. Kartais išgirstu tokių dalykų, kad sunkiai su- 
virškinu net skiesto davinio, kurį pagal kaloringumą galima 
prilyginti mano mėgstamoms tabletėms „slim-fast“, pavidalu. 
Spręskite patys. Neseniai nenustygstanti markizė de la Rjan-di 
Tu pranešė, kad atskleista įkyri, kaip Šaliapino atliekamas „Ka- 

manės skrydis“, tiesa apie vokiečių couturier Hugo Bossą. Kas 
nėra matęs jo kostiumėlių klerkams, šilku šiugždančių kakla- 
raiščių, marškinių standžiomis apykaklėmis? Mano paskutinis 
sutuoktinis per šv. Velykas dažnai gaudavo tokių kaklaraiščių 
dovanų nuo banko kolegų. Vėliau perdovanodavome juos so- 
dininko sūnums. Bet ne tai svarbiausia. Patys vokiečiai Hugo 
nešioja ant rankų, jis jiems atrodo didis ir talentingas. O nese- 
niai peržiūrint nuo pastarojo karo laikų Šveicarijos bankuose 
įšaldytas sąskaitas (ir kam apskritai šovė į galvą mintis raustis 
praeityje) paaiškėjo, kad mūsų Hugo, kaip talentingas siuvėjas, 
buvo pastebėtas jau senų seniausiai. Pasirodo, kadaise Hitlerio 
vadovybė pavedė jam sukurti SS uniformą. Sutikite, nemalo- 
nus faktas! Žinoma, jis viso labo tik sąžiningai sukirpo galifė, 
juodas striukes, uniformines kepures su aukštai užlaužtu vir- 
šumi... Bėda tik ta, kad aplinkybės, kuriomis ta uniforma buvo 
kuriama ir vilkima, labai jau žvėriškos. Man, pergyvenusiai tris 
karus: rusų-japonų, Pirmąjį ir Antrąjį pasaulinius, drabužiai 
su SS žaibais patinka tik komiškuose filmuose. Kitomis aplin- 
kybėmis jų įvertinti negaliu. O Hugo Bossui nederėjo šio fakto 
slėpti penkiasdešimt su viršum metų. Nors, pripažįstu, kas iš 
mūsų be nuodėmės. Pusę šimto metų slėpiau nuo savo trečiojo 
vyro faktą, kad egzistuoja mano sūnus iš antrosios santuokos, 
kuriam mums tuokiantis Lozanoje 1947 m. buvo jau dvidešimt 
ketveri. 

LILI MARLENE 


Tikrai sakant, niekada netryškau meile jai - Greta Garbo buvo 
kur kas šaunesnė. Kai Marlene pradėjo savo karjerą, savąją jau 
buvau bebaigianti, nors ji ir vyresnė už mane. Ir še tau, man ir 
vėl ją rodo, ir ne Madame Tussaud muziejuje, o gyvai. Pierre'as 
Cardinas surengė savo teatre priešais Amerikos ambasadą Pa- 
ryžiuje anglų miuziklo „Marlene“ gastroles. Ir sekasi gi tai Di- 
triech! Tai kas knygą apie ją parašo, tai Maximilianas Schellas 
susuka filmą, o dabar, štai, ir miuziklą sukūrė. Baronienė del 
Karpačio ilgai kalbino mane jį pasižiūrėti, tai ir sutikau. Salėje 
palyginti padorios mano kartos damos, daugelis su brangiais 
akmenėliais, lyg ką tik būtų grįžusios iš „Chomet“ parodos, 
maloniai išrodantys jaunikaičiai poromis po du, vienas net 
odiniais kaubojiškais drabužiais, žodžiu, tipiški meno mėgėjai. 
Įsitaisiau pirmoje eilėje - šįkart autografų nedalinau (kaip ir 
1928 m., kai dar pati koncertavau šio teatro scenoje) - ir ėmiau 
laukti. Pirmoji scenoje pasirodė kažkokia senučiukė, kuri pasi- 
rodė esanti aktorė Billy Mathias (tarp mūsų kalbant, akivaizdu, 
kad ji čia įsitaisė pagal kažkieno protekciją, nes yra režisieriaus 
motina - bet čia jau tikrai tik tarp mūsų). Paskui staiga išdygsta 
į berniūkštį panaši mergina - tikrų tikriausia gyva Marlene! 
O aš buvau mintyse ją seniai palaidojusi, - bet kur tau, juk da- 
bar jos gali griebtis visokių gudrybių! Rado puikią anglų aktorę 
Chen Phillips - na kaip iš akies traukta Marlene, ir amžius ati- 
tinka, aprengė ir atsivežė į Paryžių. O suknelę, kurią ji vilkėjo 
per antrąjį veiksmą, pažinau. Kadaise pačiai Marlene Lor Belen 
namuose - buvo tokie namai - asmeniškai ją pasiuvo Mask- 
vos balerina Tamara Gamsachurdija. Ir taip gerai pasiuvo, kad 

niekas nepastebėdavo kaučiukinių Marlene krūtų. Tuo tarpu 
aktorė iš scenos dainavo mano jaunystės dainas - prisipažinsiu, 
neblogai. Vaikščiojo kaip Marlene, vos vos klibikščiuodama - 
visiška tikrovės iliuzija! Vis dėlto nusiminiau. Na ir kodėl ma- 
nęs nepakvietė atlikti to vaidmens? Būčiau tikrai ne prastesnė! 
Dabar Marlene išvežė į Brodvėjų. Apibers gėlėmis, už kurias 
mokėjo ji pati. O man ir vėl tenka atsisveikinti su svajonėmis 
apie aktorystę. Ir viskas tik per jus, Lili Marlene! 


PASKUI NĖRINIAI TARSI JŪROS PUTA... 


Taip dainavo Iza Kremer. Visada niūniuoju kartu su ja klau- 
sydamasi jos plokštelių. Dievinu kokybiškus apaptinius. Kaip 
kadaise Chantal Thomass: korsetai su kripėmis, kiauraraščiu 
siuvinėtos kelnaitės ir volanai volanai.... Prieš kokius penkio- 
lika metų Chantal reikalai klostėsi kuo puikiausiai, ir mums 
visiems patiko tie „išsikalinėjimai“ su baltiniais. Vėliau jos 
namus įsigijo kraugeriai japonai ir vieną gražią dieną parašė 
Chantal laišką, kuriame pranešė, kad šiosios vardas liks iška- 
boje, bet pačią madame jie prašo pasitraukti į užtarnautą po- 
ilsį. Džiunglių įstatymai, kaip sakoma. Jinai ašarojo, blaškėsi, 
storėjo (apsaugok Viešpatie), krimto marinuotus Goldenbergo 
agurkėlius su prakandu - ne kitaip, ji juk iš Rytų Europos. Bet 
jokie agurkėliai nepadėjo, taip ir sėdėjo sau be darbo, nors, tie- 
sa, kurį laiką dėstė vienoje Paryžiaus mados mokykloje Grands 
Boulevards. Projektavo su studentais apatinius: liemenėles, kor- 
setukus ir kt... pačios atspėkite, skaitytojos. Tokia intymi ta jos 
profesinių interesų stritis. 

O čia šmaukšt - be kripučių japonų reikalai labai suprastėjo, 
ėmė kelt galvas konkurentai, kaip antai Lolita Lempicka. Trum- 
pai tariant, japonai pardavė Namus prancūzų įmonei Dim (tik- 
riausiai girdėjot: kojinytės, puskojinytės, pėdkelnytės ir kt.). O 
Dim padarė bajorišką gestą: pasikvietė Chantal Thomass atgal 
į Chantal Thomass. O ši iš to džiaugsmo ir vėl viską dabina kri- 
putėmis. Jeanas Louis Scherreris turbūt taip pat svajoja, kad 
Dim nupirktų buvusius jo namus Jean Louis Scherrer: gal jį taip 
pat paprašys sugrįžti? Givenchy - dar vienas galvos skausmas 
Dim - reikia gi kur nors įtaisyti Hubertą Givenchy... Ak, tos 
svajos svajos... 


PRAĖJUSIĄ VASARĄ, ARBA MEDAUS MĖNUO 


Man nė į galvą negalėjo ateiti, kad šitaip prastai praleisiu vasarą. 
Iš pradžių viskas, atrodytų, klostėsi kuo puikiausiai. Naujasis 
Lenkijos prezidentas išleido įsaką, kad buvusiems savininkams 
būtų grąžinti iki karo turėti dvarai, suprantama, jeigu tokie 
išliko. Ir štai, nelaimė, Pšemyslio apskrityje atsirado mūsų gi- 
minės valdos - „Dorsuniškės“. Nuo 1939 m. neturėjau apie jas 
jokių žinių, nors puikiai prisimenu vaikystę, kurią ten pralei- 
dau: pievelės, grybai, žabai, ožiai. Konsulate man taip ir pasa- 
kė: „Pani Halinka, atsiimkit! Visas jūsų turtas gyvas ir sveikas! 
Būtumėte jūs matę tą viską „gyvą ir sveiką“! Susipakavau, pa- 
siruošiau vasaros sezonui, įsigijau aviakompanijos „Lot“ bilietą, 
toliau traukiniu, paskui taksi... Ir ką gi išvydau? Mūsų mie- 
losiose „Dorsuniškėse“ įsikūręs bitininkų kooperatyvas. Bitės 
aplipo mano rožes, prikvėpintas Worth kvepalais „Grįšiu aš“, 

puošiančiais mano Christian Lacroix skrybėlę, ir neketina nu- 
skristi, nepaisant pabjurusio oro. Ką ten kalbėti apie bites! Ki- 
bau į remontą. Rezultatas - nukritau nuo kopėčių kartu su dvy- 
likos centimetrų Loris Azzaro aukštakulniais. Dviejų šonkaulių 
ir šlaunikaulio kaklelio lūžis. Nebetelpu nė į vieną sijoną. Pusę 
vasaros mane invalido vežimėliu tąsė po gojus ir laukus, taigi 
neturėjau sąlygų pademonstruoti savo tualetų. Visai apsileidau. 
Nagų neklijavau, blakstienų irgi, į liemenėlę vatos nesikamšiau, 
šviesiai violetinių linzių nesidėjau, peruko nenešiojau, odos už 
ausų lipnia juosta nepatempdavau. Kvėpavau ozonu ir gyniausi 
skėčiu nuo bičių. Persivalgiusi medaus praradau formą ir var- 
gais negalais besutelpu į keturiasdešimtą dydį! Lankydavausi 
bityne prisidengusi tankiu Joseph Pompilio vualiu ir tamsiais 
Gucci akiniais - su bitėmis diskutuodavau apie madas. Galiau- 
siai kai kurios iš jų pakeitė savo nuomonę ir vietoj visiems įgri- 
susių kombinezonėlių su juodais ir geltonais dryžiukais skris- 
davo į darbą rausvais su žaliais žirneliais kostiumėliais. Koks 
vis dėlto atsparus nagų lakas Christian Dior! Be to, specialistai 
teigia, kad bičių įgėlimai labai naudingi. 

Kiekviena Aleksandro Vasiljevo knyga tokia patraukli, 
nes jų autorius — ypatinga asmenybė. Jis nepaprastai 
talentingas, žavus ir artistiškas mados pasaulio 
senbuvis, sukaupęs begalę Žinių apie madą, 


kostiumus ir aksesuarus, laiką ir žmones. 


„Etiudai apie madą“ — tai daugybė istorijų: A. Vasiljevo 
prisiminimai apie tėvus, dvarą Lietuvoje, taip pat 
žymiausių mados kūrėjų gyvenimo smulkmenos, 


pasvarstymai apie drabužių, aksesuarų raidą ir kaitą. 


Pasakojimai jus pakerės nepakartojama ypatingos 
epochos nuotaika, kvies į nepaprastas keliones nuo 
Paryžiaus iki pat Sibiro. Grakštus ir žaismingas rašymo 
būdas, intriguojantys mados genijų gyvenimo faktai 
suteiks unikalią galimybę pažvelgti į meno pasaulio 
užkulisius. Tai — puiki dovana kiekvienam, 


besidominčiam mada, istorija, kultūra ir menu. 

